Split (1)

train · 10k rows

file_name stringlengths 13 17	summary stringlengths 1 1.09k	full_article stringlengths 5 22k
article_9073.txt	នាយករដ្ឋមន្ត្រីអង់គ្លេសលោក បូរីស ចនសុន នៅថ្ងៃទី២២ ខែកុម្ភៈអះអាងថារុស្ស៊ីមិនគួរទទួលបានសិទ្ធិធ្វើម្ចាស់ផ្ទះវគ្គផ្តាច់ព្រ័ត្រពានរង្វាន់ UEFA Champions League។ ការលើកឡើងរបស់លោក ចនសុន បន្ទាប់ពីប្រធានាធិបតីរុស្ស៊ី វ្ល៉ាឌីមៀ ពូទីន ទទួលស្គាល់តំបន់ដាច់ចេញពីគ្នាពីរនៅអ៊ុយក្រែនជារដ្ឋឯករាជ្យ។	លោក ពូទីន នៅថ្ងៃទី២១ ខែកុម្ភៈ បានទទួលស្គាល់សាធារណរដ្ឋប្រជាមានិតលូហាន និងសាធារណរដ្ឋប្រជាមានិតដូណេត្ស ដែលជាតំបន់ផ្តាច់ខ្លួនស្ថិតនៅភាគខាងកើតអ៊ុយក្រែន ជារដ្ឋឯករាជ្យ។ ការទទួលស្គាល់របស់រុស្ស៊ីលើតំបន់ទាំងពីរជារដ្ឋឯករាជ្យ បានធ្វើឱ្យមានការរិះគន់យ៉ាងខ្លាំងពីសហគមន៍អន្តរជាតិ។ បស្ចិមលោក និងបណ្តាប្រទេសមួយចំនួន បានចោទរុស្ស៊ីថាបំពានច្បាប់អន្តរជាតិ និងមិនគោរពធម្មនុញ្ញអង្គការសហប្រជាជាតិ។ អង់គ្លេសដែលស្ថិតក្នុងចំណោមប្រទេសមិនពេញចិត្តនឹងទង្វើរបស់របស់លោកពូទីន លើកឡើងថា ខ្លួននឹងពិភាក្សាអំពីទីតាំងនៃការប្រកួតវគ្គផ្តាច់ព្រ័ត្រ Champions League ឆ្នាំ២០២២ ដែលគ្រោងនឹងធ្វើនៅទីក្រុង Saint Petersburg របស់រុស្ស៊ី ជាមួយនឹងស្ថាប័នគ្រប់គ្រងកីឡាបាល់ទាត់ដែលពាក់ព័ន្ធ។ នៅពេលសួរថាតើនឹងមានការជំរុញឱ្យផ្លាស់ប្តូរទីតាំងប្រកួតវគ្គផ្តាច់ព្រ័ត្រក្របខណ្ឌកំពូលអឺរ៉ុប ឬយ៉ាងណានោះ លោកនាយករដ្ឋមន្ត្រីអង់គ្លេស ចនសុន បានប្រាប់សមាជិកសភាថាលោកមិនយល់ទាល់តែសោះដែលការប្រកួតបាល់ទាត់អន្តរជាតិសំខាន់ៗអាចកើតឡើងនៅក្នុងប្រទេសរុស្ស៊ី ក្រោយប្រទេសនេះលុកលុយប្រទេសអធិបតេយ្យមួយទៀតដោយខុសច្បាប់អន្តរជាតិ។ ដោយឡែក លោក Nadine Dorries រដ្ឋមន្ត្រីកីឡាអង់គ្លេសក៏បានលើកឡើងដែលថា អង់គ្លេសនឹងលើកបញ្ហានេះជាមួយអាជ្ញាធរបាល់ទាត់ដែលរួមមានសហព័ន្ធកីឡាបាល់ទាត់អន្តរជាតិ (FIFA) និងទ្វីបអឺរ៉ុប (UEFA)។ «ខ្ញុំមានការព្រួយបារម្ភយ៉ាងខ្លាំងអំពីព្រឹត្តិការណ៍កីឡាដែលនឹងត្រូវធ្វើឡើងក្នុងប្រទេសរុស្ស៊ី ដូចជាការប្រកួតវគ្គផ្តាច់ព្រ័ត្រ Champions League ហើយខ្ញុំនឹងពិភាក្សាជាមួយស្ថាប័នគ្រប់គ្រងបាល់ទាត់ដែលពាក់ព័ន្ធ ដើម្បីប្តូរទីតាំងប្រកួតវិញ»។ លោក Dorries សរសេរលើបណ្តាញសង្គម
article_9074.txt	ក្រុមប្រឹក្សាប្រតិបត្តិនៃគណៈកម្មាធិការអូឡាំពិកអន្តរជាតិ (IOC) បានផ្តល់អនុសាសន៍ដល់សហព័ន្ធកីឡាអន្តរជាតិទាំងអស់ហាមឃាត់អត្តពលិករបស់រុស្ស៊ីនិងបេឡារុសរួមទាំងក្រុមមន្ត្រីទាំងអស់ពីការប្រកួតរាល់ព្រឹត្តិការណ៍កីឡាអន្តរជាតិនានា។នេះបើតាមការប្រកាសរបស់ IOC។	រុស្ស៊ីបានបើកការឈ្លានពានចូលអ៊ុយក្រែនតកាលពីថ្ងៃទី២៤ខែកុម្ភៈ ដែលនាំ ឱ្យសហព័ន្ធកីឡាជាច្រើនបានដាក់ការហាមឃាត់ជាបន្តបន្ទាប់។ មិនត្រឹមប៉ុណ្ណោះឡើយ IOC ចង់ហាមអត្តពលិករុស្ស៊ី និងបេឡារុសពីការប្រកួតទាំងអស់។ IOC បាននិយាយថា ក្រុមប្រឹក្សាប្រតិបត្តិរបស់ខ្លួន បានសម្រេចចិត្តបែបនេះដើម្បីការពារបូរណភាពនៃការប្រកួតកីឡាជាសកល និងដើម្បីការពារសុវត្ថិភាពអ្នកមកចូលរួមទាំងអស់ផងដែរ។ ពាក់ព័ន្ធនឹងការសម្រេចចិត្តពីសំណាក់ក្រុមប្រឹក្សាប្រតិបត្តិ IOC បែបនេះ គណៈកម្មាធិការអូឡាំពិករុស្ស៊ី (ROC) បានជំទាស់យ៉ាងដាច់ខាត ហើយចោទការសម្រេចចិត្តនេះ ជាការផ្ទុយទៅនឹងឯកសារនិយតកម្មរបស់ IOC និងធម្មនុញ្ញអូឡាំពិក។ «ក្នុងជំហានដំបូង យើងបានស្នើទៅកាន់សហព័ន្ធអន្តរជាតិដើម្បីឆ្លើយតបចំពោះអត្តពលិករុស្ស៊ីនិងសិទ្ធិរបស់ពួកគេក្នុងការចូលរួមប្រកួតនៅតាមព្រឹត្តិការណ៍អន្តរជាតិ ព្រោះសហព័ន្ធកីឡានីមួយៗមានសិទ្ធិចំពោះការអនុញ្ញាតទាំងអស់នេះរៀងៗខ្លួន។» ROC បានប្រកាសក្នុងសេចក្តីថ្លែងការណ៍បែបនេះ។ លើសពីនេះទៅទៀត គណៈកម្មាធិការអូឡាំពិករុស្ស៊ីបានអះអាងថា ខ្លួនគ្រាន់តែមានបំណងការពារសិទ្ធិអត្តពលិករបស់ខ្លួន ព្រមទាំងផលប្រយោជន៍របស់អត្តពលិក។ ROC ក៏បានចាត់ទុកការសម្រេចចិត្តរបស់គណៈកម្មាធិការអន្តរជាតិជាការរើសអើងផងដែរ។ សេចក្ដីសម្រេចរបស់គណៈកម្មាធិការ IOC ធ្វើឡើង ប៉ុន្មានថ្ងៃមុនការប្រកួតព្រឹត្តិការណ៍កីឡាប៉ារ៉ាឡាំពិកនាទីក្រុងប៉េកាំងនៅថ្ងៃទី៤ ខែមីនា។ គណៈកម្មាធិកាប៉ារ៉ាឡាំពិកអន្តរជាតិ (IPC) នឹងជួបប្រជុំបន្ទាន់នៅថ្ងៃទី២ខែមីនាជាមួយតំណាងរុស្ស៊ី មុនការប្រកួតមកដល់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9075.txt	មន្រ្តីជាន់ខ្ពស់ចិន បានស្នើទៅមន្ត្រីជាន់ខ្ពស់រុស្ស៊ីកាលពីដើមខែកុម្ភៈ ឱ្យពន្យារវាយ ប្រហារអ៊ុយក្រែន ដោយរង់ចាំរហូតដល់ព្រឹត្តិការណ៍កីឡារអូឡាំពិករដូវរងាក្រុងប៉េកាំងបញ្ចប់សិន។ នេះបើតាមការអះអាង ពីមន្ត្រីជាន់ខ្ពស់អាម៉េរិកនាថ្ងៃទី២ ខែមីនាដែលចេញផ្សាយដោយកាសែត New York Times ។	បើតាមរបាយការណ៍ស៊ើបការណ៍សម្ងាត់របស់អាម៉េរិកដែលផ្សាយដោយកាសែត New York Times ចិនបានដឹង ពីផែនការ និងចេតនារបស់រុស្ស៊ីក្នុងការវាយប្រហារលើអ៊ុយក្រែន មុនព្រឹត្តិការណ៍អូឡាំពិករដូវរងាក្រុងប៉េកាំង។ ក្រោយពេលព្រឹត្តិការណ៍អូឡាំពិកប៉េកាំងបញ្ចប់បានត្រឹមរយៈពេល ៤ថ្ងៃរុស្ស៊ីបានបើកការវាយប្រហារ ចូលក្នុងប្រទេសអ៊ុយក្រែន នៅថ្ងៃទី២៤ ខែកុម្ភៈ។ បើតាមទីភ្នាក់ងារ Reuters វិញ ចិនបានស្នើសុំរុស្ស៊ីលើរឿងនេះពិតមែន ប៉ុន្តែប្រភពបដិសេធមិនផ្តល់ព័ត៌មានលម្អិតឡើយ ដោយសារតែពេលនេះបញ្ហាកំពុងតែមានការរសើបខ្លាំង។ ប្រធានាធិបតីរុស្ស៊ី វ៉្លាឌីមៀ ពូទីន និងសមភាគីចិន ស៊ី ជិនភីង បានជួបគ្នាអំឡុងថ្ងៃបើកព្រឹត្តិការណ៍ អូឡាំពិកទីក្រុងប៉េកាំងកាលពីថ្ងៃទី៤ ខែកុម្ភៈ និងបានប្រកាសពីភាពជាដៃគូគ្មានដែនកំណត់ ហើយក៏បានសន្យាសហការគ្នាបន្ថែមទៀតក្នុងការប្រឆាំងជាមួយពួកលោកខាងលិច។ យ៉ាងណាមិញ ស្ថានទូតចិនប្រចាំអាម៉េរិក បដិសេធព័ត៌មានខាងលើ។ «ការអះអាងដោយរបាយការណ៍ពាក់ព័ន្ធខាងលើគឺជាការស្មានដោយគ្មានមូលដ្ឋានច្បាស់លាស់ ហើយវាជាការ លើកឡើងដើម្បីគោលបំណងចោទប្រកាន់ និងការប្រមាថចិន»។ នេះបើតាសម្តីលោក Liu Pengyu អ្នកនាំពាក្យរបស់ស្ថានទូតចិនប្រចាំទីក្រុងវ៉ាស៊ីនតោន។ ទាក់ទងទៅនឹងបញ្ហានេះ ក្រសួងការបរទេសអាម៉េរិក ភ្នាក់ងាស៊ើបការណ៍សម្ងាត់ CIA និងក្រុមប្រឹក្សាសន្តិសុខជាតិសេតវិមាន មិនបានឆ្លើយតបទៅនឹងការសាកសួរណាមួយឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9076.txt	ក្រុមអត្តពលិកអ៊ុយក្រែនរំពឹងថាអាចចូលរួមព្រឹត្តិការណ៍កីឡាប៉ារ៉ាឡាំពិករដូវរងាទីក្រុងប៉េកាំងទាន់ពេលវេលា ខណៈពេលគណៈកម្មាធិការប៉ារ៉ាឡាំពិកអន្តរជាតិ (IPC) បង្ហាញក្ដីព្រួយបារម្ភពីសុវត្ថភាពពួកគេ។	អ្នកនាំពាក្យរបស់ IPC ប្រាប់ទីភ្នាក់ងារ Reuters ថា អត្តពលិកអ៊ុយក្រែនប្រមាណ២០នាក់ និងក្រុមមន្ត្រី៩នាក់ នឹងអាចធ្វើដំណើរទៅកាន់ទីក្រុងប៉េកាំងទាន់ពេលប្រកួត ប៉ុន្តែទីកន្លែងស្នាក់នៅរបស់ពួកគេ នឹងមិនត្រូវបង្ហាញឡើយក្រោមហេតុផលព្រួយបារម្ភពីសុវត្ថិភាព។ លើសពីនេះ IPC បានសម្រេចបើកិច្ចប្រជុំមួយនៅក្នុងទីក្រុងប៉េកាំងស្តីពីការសម្រេចជោគវាសនារបស់ក្រុមអត្តពលិករបស់រុស្ស៊ីនិងបេឡារុសនាថ្ងៃទី២ ខែមីនា។ ស្ថាប័នកីឡាអន្តរជាតិផ្សេងៗ រួមទាំងសហព័ន្ធបាល់ទាត់ធំៗដូចជា FIFA និង UEFA ក៏ដូចជាគណៈកម្មាធិការ IOC បានដាក់បម្រាមមិនឱ្យក្រុមជម្រើសជាតិរុស្ស៊ី អត្តពលិកនិងក្លិបក្នុងប្រទេសរុស្ស៊ី ព្រមទាំងបេឡារុសពីព្រឹត្តិការណ៍កិឡាអន្តរជាតិនានា។ កាលពីឆ្នាំ ២០១៨ ព្រឹត្តិការណ៍កីឡារដូវរងានៅទីក្រុង Pyeongchang អ៊ុយក្រែនបានឈ្នះ មេដាយរហូតដល់ទៅ ២២មេដាយ ក្នុងនោះរួមមាន៧មេដាយមាសមកពីការប្រកួតវិញ្ញាសារ Cross-country Ski និង Biathlon៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9077.txt	UEFA សម្រេចប្តូរទីតាំងប្រកួតពានរង្វាន់ Champions League ពីទីក្រុង Saint Petersburg ប្រទេសរុស្ស៊ីទៅកាន់ប្រទេសបារាំងវិញ នាកីឡដ្ឋាន Stade de France ។	ប្រទេសរុស្ស៊ីត្រូវបានជ្រើសរើសជាទីតាំងប្រកួតជំនួបវគ្គផ្តាច់ព្រ័ត្រពានរង្វាន់ UEFA Champions League រដូវកាល២០២១-២២ ដែលនឹងត្រូវធ្វើឡើងនៅថ្ងៃទី២៨ខែ ឧសភា។ ប៉ុន្តែដោយសាររុស្ស៊ី បើកការវាយប្រហារចូលប្រទេសអ៊ុយក្រែននោះ UEFA បានប្រជុំបន្ទាន់នឹងសម្រេចប្តូរទីតាំងរៀបចំការប្រកួតភ្លាមៗ។ កីឡដ្ឋាន Stade de France របស់បារាំង ក្លាយជាទីតាំងប្រកួតវគ្គផ្ដាច់ព្រ័ត្រ នៃពានរង្វាន់ Champions League ជំនួសទីក្រុង Saint Petersburg ប្រទេសរុស្ស៊ី កីឡដ្ឋានរបស់ក្រុមជម្រើសជាតិបារាំង ធ្លាប់ធ្វើជាទីតាំងប្រកួតវគ្គផ្តាច់ព្រ័ត្រពីរលើករួចមកហើយ ក្នុងឆ្នាំ ២០១៦ ដែល Arsenal បានប្រកួតចាញ់ក្រុម Barcelona និងឆ្នាំ២០០០ ដែល Real Madrid យកឈ្នះលើក្រុម Valencia។ កីឡដ្ឋានដែលអាចផ្ទុកមនុស្សប្រមាណ ៨១,០០០នាក់ ក៏ធ្លាប់ជាកីឡដ្ឋានទទួលការប្រកួតវគ្គផ្តាច់ព្រ័ត្រ Euro ២០១៦ និង World Cup ឆ្នាំ ១៩៩៨ ផងដែរ។ កន្លងមកនាយករដ្ឋមន្ត្រីអង់គ្លេសលោក បូរីស ចនសុន ក៏បានអះអាងថា រុស្ស៊ីមិនគួរទទួលបានសិទ្ធិធ្វើម្ចាស់ផ្ទះវគ្គផ្តាច់ព្រ័ត្រពានរង្វាន់ UEFA Champions League កាលពីថ្ងៃទី២២ ខែកុម្ភៈ។ ការលើកឡើងរបស់លោក ចនសុន បន្ទាប់ពីប្រធានាធិបតីរុស្ស៊ី វ្ល៉ាឌីមៀ ពូទីន ទទួលស្គាល់តំបន់ដាច់ចេញពីគ្នាពីរនៅអ៊ុយក្រែនជារដ្ឋឯករាជ្យ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9078.txt	គ្រូបង្វឹកក្លិបបាល់ទាត់ Barcelona លោក Xavi Hernandes បាននិយាយថា លោកជឿជាក់លើកូនក្រុមអាចសម្រេចបានទម្រង់លេងដ៏ល្អមួយហើយក្នុងរដូវកាលនេះ ។	Barcelona បានយកជ័យជម្នះក្នុងលទ្ធផលរហូត ៤-២ លើក្រុមម្ចាស់ផ្ទះ SSC Napoli ក្នុងវគ្គជម្រុះជើងទីពីរ នាកីឡដ្ឋាន Stadio Diego Armando Maradona នាថ្ងៃទី២៥ខែកុម្ភៈ។ កាលពីជើងទីមួយ Barcelona ទទួលបានលទ្ធផលត្រឹមស្មើ ១-១ តែប៉ុណ្ណោះ។ Barcelona បានបង្ហាញភាពខ្លាំងរបស់ខ្លួន ដោយបានគ្រប់គ្រងលើក្រុមម្ចាស់ផ្ទះ Napoli ស្ទើតែពេញមួយការប្រកួត និងការគ្រប់គ្រងបាល់ប្រមាណ ៥៦ភាគរយ។ Barcelona អាចស្វែងរកឱកាសស៊ុតបាល់សំដៅទីចំនួន១៦លើក ចំគោលដៅ៦ លើក និងរកបាន៤គ្រាប់ ខណៈ Napoli ស៊ុតត្រឹមតែ៧លើករកបាន២គ្រាប់តែប៉ុណ្ណោះ។ ក្រោយជ័យជម្នះដ៏អស្ចារ្យបែបនេះ គ្រូបង្វឹកវ័យ ៤១ឆ្នាំ សញ្ជាតិអេស្ប៉ាញ បានបង្ហាញអារម្មណ៍សប្បាយចិត្តយ៉ាងខ្លាំង នឹងសរសើរក្រុម ដែលអាចលេងទម្រង់តាមគម្រោងរបស់លោក បានល្អដោយជោគជ័យ។ «ប្រហែលនេះគឺជាការបង្ហាញទម្រង់លេងដ៏ជោគជ័យមួយក្នុងរដូវកាលនេះ ហើយខ្ញុំសប្បាយចិត្ត ដែលយើងបានផ្តល់គ្រប់យ៉ាងក្នុងការប្រកួតបាល់ទាត់ពេលនេះ នឹងលទ្ធផលពេលនេះគឺត្រឹមត្រូវណាស់។ យើងត្រូវការជ័យជម្នះ ហើយយើងនឹងបន្តធ្វើវា។»Xavi បាននិយាយបែបនេះ ក្រោយចប់ការប្រកួត។ Barcelona នឹងត្រូវជួប Athletic Bilbao នៃក្របខណ្ឌ La Liga នៅថ្ងៃទី២៨ ខែកុម្ភៈ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9079.txt	ភ្នំពេញ៖ ក្រុមហ៊ុនរបស់ហុងកុងមួយចំនួន ដែលក្នុងវិស័យឧបករណ៍អគ្គិសនី-អេឡិចត្រូនិក កំពុងចាប់អារម្មណ៍ជាខ្លាំងក្នុងការបោះទុនវិនិយោគនៅកម្ពុជា។ បើតាមក្រុមប្រឹក្សាអភិវឌ្ឍន៍កម្ពុជា ក្រុមហ៊ុនទាំងកំពុងស្វែងរកឱកាសវិនិយោគក្នុងវិស័យនេះ ដើម្បីផ្គត់ផ្គង់ទីផ្សារក្នុងស្រុក និងនាំចេញទៅទីផ្សារអន្តរជាតិ។	គណៈប្រតិភូសមាគមឧស្សាហកម្មឧបករណ៍អគ្គិសនី-អេឡិចត្រូនិកហុងកុង (Hong Kong Electrical Appliance Industries Association) ប្រមាណ១០ក្រុមហ៊ុន ដែលដឹកនាំដោយលោក Ting Sik Wa Thomas ប្រធានសមាគម បានជួបពិភាក្សាការងារជាមួយលោក នុត អ៊ុនវ័ណរ៉ា អគ្គលេខាធិការរងគណៈកម្មាធិការវិនិយោគកម្ពុជា នៅទីស្តីការ CDC នាថ្ងៃទី២៦ ខែមីនា។ បើតាមសេចក្តីប្រកាសព័ត៌មានរបស់ CDC ការមកធ្វើទស្សនកិច្ចសិក្សា របស់ក្រុមហ៊ុនទាំងនេះ គឺដេីម្បីស្វែងយល់ដោយផ្ទាល់ពីកាលានុវត្តភាព និងបរិយាកាសវិនិយោគរបស់កម្ពុជា។ CDC បានបញ្ជាក់ថា បណ្តាសមាជិកសមាគម បានចាប់អារម្មណ៍យ៉ាងខ្លាំ ងចំពោះការបណ្តាក់ទុនវិនិយោគក្នុងវិស័យឧបករណ៍អគ្គិសនីនៅកម្ពុជា ដោយមើលឃើញពីសក្តានុពលមួយរបស់កម្ពុជាក្នុងចំណោមបណ្តាប្រទេសនៅក្នុងតំបន់អាស៊ីអាគ្នេយ៍។ ជាពិសេសសម្រាប់អ្នកវិនិយោគហុងកុង ដែលកំពុងសម្លឹងរកទីតាំងសមស្របក្នុងការបណ្តាក់ទុន។ ដើម្បីការទាក់ទាញវិនិយោគហុងកុងក្នុងវិស័យអគ្គិសនីនិងអេឡិចត្រូនិកមកកម្ពុជា លោក នុត អ៊ុនវ័ណរ៉ា បានផ្តល់កិច្ចសហការយ៉ាងល្អ និងបានលើកឡើងពីប្រព័ន្ធលើកទឹកចិត្តអ្នកវិនិយោគរបស់រដ្ឋាភិបាល, ច្បាប់ស្តីពីវិនិយោគ, ផែនទីបង្ហាញផ្លូវសម្រាប់ការអភិវឌ្ឍវិស័យយានយន្ត និងអេឡិចត្រូនិក, សក្តានុពលក្នុងវិស័យផលិតកម្មឧបករណ៍អគ្គិសនី និងអេឡិចត្រូនិក, និងស្ថានភាពបច្ចុប្បន្ននៃការវិនិយោគក្នុងវិស័យឧបករណ៍អគ្គិសនី និងអេឡិចត្រូនិកនៅកម្ពុជា។ លើសពីនេះ លោកនុត អ៊ុនវ័ណរ៉ា បានស្នើដល់សមាគម ឱ្យពិចារណាក្នុងការបណ្តាក់ទុនវិនិយោគនៅកម្ពុជាផងដែរ។ ប្រភពទុនវិនិយោគមកពីប្រទេសចិន បានឈរនៅលំដាប់លេខរៀងទី១ ឬទី២ជាបន្តបន្ទាប់ក្នុងរយៈពេលជាង១ទសវត្សរ៍ចុងក្រោយ។ ដោយឡែក ក្នុងរយៈពេល២ខែដើមឆ្នាំ២០២៥ ក្រុមប្រឹក្សាអភិវឌ្ឍន៍កម្ពុជាបានអនុម័តគម្រោងវិនិយោគចំនួន ១១២ ក្នុងទំហំទុនជាង១ ០០០លានដុល្លារអាម៉េរិក។ CDC បានបញ្ជាក់ថា ការវិនិយោគមកពីប្រទេសចិនបានរួមចំណែកដល់ទៅប្រមាណជិត ៨០ភាគរយ នៃទុនវិនិយោគសរុប៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_908.txt	អាជ្ញាធរក្រុងវៀងចន្ទន៍ ប្រទេសឡាវ បានចេញសេចក្តីជូនដំណឹងមួយ ដើម្បីរឹតត្បិតការធ្វើដំណើរពីខេត្តដែលមានហានិភ័យជំងឺកូវីដ-១៩ ខ្ពស់ មកក្រុងវៀងចន្ទន៍ និងពីក្រុងវៀងចន្ទន៍ទៅខេត្តទាំងនោះ។ ប្រជាជន ដែលត្រូវបានអាជ្ញាធរអនុញ្ញាតឱ្យឆ្លងខេត្តមកទីក្រុង ត្រូវធ្វើចត្តាឡីស័ករយៈពេល ១៤ថ្ងៃ ខណៈអ្នកបំពានវិធាននោះ នឹងត្រូវទទួលខុសត្រូវមុខច្បាប់ ឬពិន័យជាប្រាក់។ នេះបើតាមការចុះផ្សាយរបស់សារព័ត៌មាន Laotian Times នៅថ្ងៃទី១៧ ខែកញ្ញា។	ស្ថានភាពជំងឺកូវីដ-១៩ នៅប្រទេសឡាវ មិនមានស្ថានភាពធ្ងន់ធ្ងរឡើយ បើធៀបទៅនឹងប្រទេសជិតខាងវៀតណាម និងថៃ។ នៅថ្ងៃទី១៧ ខែកញ្ញា ឡាវមានករណីឆ្លងជំងឺកូវីដ-១៩ ចំនួន ២៨៨ករណី។ ករណីឆ្លងសរុបនៅឡាវមានចំនួន ១៨៣៤៧ករណី និងអ្នកស្លាប់មានចំនួន ១៦នាក់។ អ្នកជាសះស្បើយមានចំនួន ៥៥៦៨នាក់។ ដើម្បីទប់ស្កាត់ការរីកសាយនៃករណីឆ្លងនៅក្នុងទីក្រុង ក៏ដូចជានៅក្នុងប្រទេស ក្រុមការងារទប់ស្កាត់ និងបង្ការជំងឺកូវីដ-១៩ ក្រុងវៀងចន្ទន៍ បានចេញសេចក្តីជូនដំណឹងមួយ ដោយហាមឃាត់ការធ្វើដំណើរពីខេត្ត Champasack, ខេត្ត Savannakhet, ខេត្ត Khammouane និងខេត្ត Bokeo មករដ្ឋធានី។ ប្រជាជនដែលអនុញ្ញាតឱ្យធ្វើដំណើរត្រូវធ្វើចត្តាឡីស័ករយៈពេល ១៤ថ្ងៃ។ ចំណែកប្រជាជនក្នុងក្រុងវៀងចន្ទន៍ ដែលធ្វើដំណើរទៅខេត្តដែលមានកម្រិតហានិភ័យ ២ និង៣ ក៏ត្រូវធ្វើចត្តាឡីស័កផងដែរនៅពេលត្រលប់មកវិញ។ ក្រោមបទបញ្ញាត្តិថ្មីនេះ បុគ្គលដែលឆ្លងជំងឺកូវីដ-១៩ និងបានលាក់បាំងព័ត៌មានពីការធ្វើដំណើរឆ្លងខេត្ត ត្រូវប្រឈមមុខនឹងតុលាការ ខណៈពេលប្រជាជនដែលលួចរត់ចេញពីមណ្ឌលចត្តាឡីស័ក ឬមន្ទីរពេទ្យ នឹងត្រូវរងការពិន័យផងដែរ។ ស្របគ្នានេះ ឡាវបានពង្រាយកម្លាំងប៉ូលិស និងទាហាន ដើម្បីត្រួតពិនិត្យតាមព្រំដែននៃខេត្តនីមួយៗ និងហាមឃាត់ប្រជាជនមិនឱ្យធ្វើដំណើរឆ្លងខេត្ត ឬចូលក្នុងទីក្រុងវៀងចន្ទន៍។ មកទល់ពេលនេះ ឡាវបានផ្តល់វ៉ាក់សាំងបង្ការជំងឺកូវីដ-១៩ យ៉ាងហោចណាស់ ៤,៥១លានដូសដល់ប្រជាជនខ្លួន ខណៈមនុស្សយ៉ាងហោចណាស់ ១,៨៦លាននាក់ បានទទួលវ៉ាក់សាំងពេញលេញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9080.txt	ភ្នំពេញ៖ មិនដល់៥ឆ្នាំទៀតទេ កម្ពុជា នឹងក្លាយប្រទេសចំណូលមធ្យមកម្រិតខ្ពស់នៅឆ្នាំ២០៣០ ហើយឈានទៅជាប្រទេសចំណូលខ្ពស់នៅឆ្នាំ២០៥០។ ប៉ុន្តែ បើផ្អែកតាមរបាយការណ៍ធនាគារជាតិនៃកម្ពុជា បច្ចុប្បន្ន សេដ្ឋកិច្ចកម្ពុជា គឺនៅតែពឹងផ្អែកខ្លាំងលើប្រាក់ដុល្លារអាម៉េរិករហូតដល់ជាង៨០ភាគរយ ខណៈទំហំប្រាក់រៀលចរាចរនៅក្នុងសេដ្ឋកិច្ចជាតិ មានត្រឹម១៥-២០ភាគរយ។ ប្រសិនបើ ការប្រើប្រាស់ប្រាក់ដុល្លារនៅតែបន្តមានភាពទូលំទូលាយបែបនេះទៀត នោះវានឹងប៉ះពាល់ខ្លាំងដល់លូតលាស់សេដ្ឋកិច្ចកម្ពុជា។	ក្នុងសិក្ខាសាលាផ្សព្វផ្សាយពីសារៈសំខាន់ប្រាក់រៀលនៅក្នុងសេដ្ឋកិច្ចជាតិ នៅវិមានសភា នាថ្ងៃទី២០ ខែមីនា ទេសាភិបាលធនាគារជាតិនៃកម្ពុជា លោកស្រី ជា សិរី បានបញ្ជាក់ថា ការប្រើប្រាស់ប្រាក់ដុល្លារអាម៉េរិកយ៉ាងទូលំទូលាយដូចបច្ចុប្បន្ននេះ គឺពិតជានាំឱ្យកម្ពុជាងាយរងគ្រោះ។ ជាពិសេសនៅក្នុងពេលដែលមានវិបត្តិសេដ្ឋកិច្ច និងហិរញ្ញវត្ថុ, ពេលមានភាពមិនប្រាកដប្រជានៃនយោបាយសហរដ្ឋអាម៉េរិក, ការបែកខ្ញែងភូមិសាស្ត្រនយោបាយ និងសេដ្ឋកិច្ច, និន្នាការសមាហរណកម្មតំបន់ និងនិន្នាការបដិដុល្លារូបនីយកម្មក្នុងពិភពលោក។ ឆ្លងកាត់នូវវិបត្តិកូវីដ-១៩ នាពេលកន្លងមក បានបង្ហាញថា កម្ពុជា គឺមិនមានលទ្ធភាពអនុវត្តនយោបាយរូបិយវត្ថុបានពេញលេញ និងមិនមានប្រសិទ្ធភាពក្នុងការរួមចំណែកកាត់បន្ថយអត្រាការ និងបញ្ចេញសន្ទនីយភាពច្រើន ដើម្បីជំរុញកំណើនសេដ្ឋកិច្ចឡើងវិញបានទេ។ បើតាមលោកស្រី ជា សិរី បញ្ហានេះ គឺដោយសារតែនយោបាយរូបិយវត្ថុរបស់ធនាគារជាតិ មានឥទ្ធិពលតែទៅលើប្រាក់រៀលប៉ុណ្ណោះ ហើយក្នុងស្ថានភាពដុល្លារូបនីយកម្មនៅកម្ពុជាមានកម្រិតខ្ពស់, ឥទ្ធិពលនេះ ត្រូវបានដាក់កំហិតដោយនយោបាយរបស់សហរដ្ឋអាម៉េរិក។ « ជាក់ស្តែង ធនាគារជាតិនៃកម្ពុជា មិនអាចបន្ថយអត្រាការប្រាក់ជាដុល្លារអាម៉េរិកបានឡើយ ល្គឹកណាអត្រាការប្រាក់របស់សហរដ្ឋអាម៉េរិកមានកម្រិតខ្ពស់»។ នេះជាការលើកឡើងរបស់លោកស្រី ជា សិរី ដែលនាពេលចុងក្រោយនេះ សេដ្ឋកិច្ចកម្ពុជា បានរងគ្រោះពីការដំឡើងអត្រាការប្រាក់គោលរបស់ធនាគារកណ្តាលសហរដ្ឋអាម៉េរិកដែរ ដោយសារតែកម្ពុជាចាយលុយដុល្លារច្រើន។ លោកស្រីទេសាភិបាលធនាគារជាតិបន្តពន្យល់ថា ៖ « អាម៉េរិក គេឡើងថ្លៃលុយនៅស្រុកគេ គឺដើម្បីកាត់បន្ថយអតិផរណា។ ដល់យើងខ្មែរនេះលុយដុល្លារក៏ឡើងថ្លៃដែរ ខណៈយើងចង់ឱ្យលុយថោក ព្រោះតែស្រុកយើងទើបងើបចេញពីកូវីដ-១៩ យើងចង់ជំរុញកំណើនសេដ្ឋកិច្ច។ […] នេះជាឧបសគ្គ! កាលណាសេដ្ឋកិច្ចល្អ ចេះតែទៅមុខទៅ លុយដុល្លារក៏ចេះតែស្រួលដែរ។ ថ្លៃ១ដុល្លារ ៤០៥០រៀល ប៉ុន្តែ ដល់ពេលសេដ្ឋកិច្ច ធា្លក់ចុះ! អាហ្នឹង បានយើងដឹងថា យើងក្លាយជាចំណាប់ខ្មាំងរបស់អាម៉េរិក ពីព្រោះយើងចាយលុយអាម៉េរិក»។ ដើម្បីចាកចេញពីឥទ្ធិពលសេដ្ឋកិច្ចរបស់សហរដ្ឋអាម៉េរិក ប្រជាពលរដ្ឋគ្រប់រូប គួរគម្បីងាកប្រើប្រាស់ប្រាក់រៀលឱ្យបានច្រើន ដើម្បីជួយជំរុញកំណើនសេដ្ឋកិច្ចជាតិ ជាពិសេស គឺជួយធនាគារជាតិនៃកម្ពុជា ឱ្យមានលទ្ធភាពកាន់តែពេញក្នុងការអនុវត្តគោលនយោបាយរូបិយវត្ថុ ខណៈ២ទសវត្សរ៍ចុងក្រោយនេះ ប្រាក់រៀលរបស់កម្ពុជា គឺមានស្ថិរភាពល្អដោយរក្សាបានតម្លៃលើទីផ្សារក្នុងរង្វង់ ៤១០០រៀលក្នុង១ដុល្លារអាម៉េរិក។ ចូលដល់ឆ្នាំ២០២៥នេះ ស្ថានភាពប្រាក់រៀលកាន់តែល្អ ដែលមានតម្លៃពី៤០០០-៤០៤០រៀលក្នុងមួយដុល្លារ។ ការចូលរួមពីគ្រប់ក្រសួង-ស្ថាប័នសាធារណៈ និងវិស័យឯកជន នឹងប្រែក្លាយប្រាក់រៀល ទៅជារូបិយវត្ថុចម្បងនៅគ្រប់សកម្មភាពសេដ្ឋកិច្ច និងវិស័យទាំងអស់ ក៏ព្រោះការប្រើប្រាស់រូបិយវត្ថុជាតិ គឺអាចជួយកាត់បន្ថយប៉ះពាល់ពីកត្តាខាងក្រៅ ហើយនឹងធ្វើឱ្យកម្ពុជាមានឯករាជ្យភាពផ្នែកសេដ្ឋកិច្ចកាន់តែខ្ពស់ និងល្អប្រសើរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9081.txt	ភ្នំពេញ៖ ដើម្បីពង្រីកទំហំនៃការចរាចរប្រាក់រៀលនៅក្នុងសេដ្ឋកិច្ចជាតិ រដ្ឋសភា នឹងគាំទ្ររាល់សំណើគោលនយបាយណាដែលមានគោលដៅលើកម្ពស់«ប្រាក់រៀល»។ លោក ឈាង វណ្ណារិទ្ធ អគ្គលេខាធិការរង នៃរដ្ឋសភា បានថ្លែងបែបនេះ នៅក្នុងបទសម្ភាសជាមួយសារព័ត៌មានឌីជីថលថ្មីៗ(ThmeyThmey)។	មិនដល់៥ឆ្នាំទៀតទេ កម្ពុជា នឹងក្លាយប្រទេសចំណូលមធ្យមកម្រិតខ្ពស់នៅឆ្នាំ២០៣០ ហើយឈានទៅជាប្រទេសចំណូលខ្ពស់នៅឆ្នាំ២០៥០។ ប៉ុន្តែ បើផ្អែកតាមរបាយការណ៍ធនាគារជាតិនៃកម្ពុជា បច្ចុប្បន្ន សេដ្ឋកិច្ចកម្ពុជា គឺនៅតែពឹងផ្អែកខ្លាំងលើប្រាក់ដុល្លារអាម៉េរិករហូតដល់ជាង៨០ភាគរយ ខណៈទំហំប្រាក់រៀលចរាចរនៅក្នុងសេដ្ឋកិច្ចជាតិ មានត្រឹម១៥-២០ភាគរយ។ ដើម្បីចូលរួមជាមួយរដ្ឋាភិបាលសម្រេចនូវចក្ខុវិស័យឆ្នាំ២០៣០ និងឆ្នាំ២០៥០ អគ្គលេខាធិការង នៃរដ្ឋសភា បានបញ្ជាក់ថា រដ្ឋសភា នឹងគាំទ្ររាល់សំណើគោលនយោបាយណាដែលមានគោលដៅលើកកម្ពស់ប្រាក់រៀល។ លើសពីនេះ រដ្ឋសភា នឹងព្យាយាមប្រមូលធាតុចូលពីភាគីពាក់ព័ន្ធ ដើម្បីឱ្យរដ្ឋាភិបាលពិចារណាបន្ថែមក្នុងការដាក់ចេញគោលនយោបាយ ដើម្បីលើកកម្ពស់ប្រាក់រៀល។ ក្នុងបទសម្ភាសជាមួយសារព័ត៌មានឌីជីថលថ្មីៗ នៅរដ្ឋសភា នាព្រឹកថ្ងៃទី១៨ ខែមីនា លោក ឈាង វណ្ណារិទ្ធ បានបន្តរៀបរាប់ថា រដ្ឋសភា នឹងចូលរួមតាមដានវឌ្ឍនភាពនៃការប្រើប្រាស់ប្រាក់រៀល និងជជែកពិភាក្សាពីវឌ្ឍនភាព រួមទាំងបញ្ហាប្រឈមក្នុងការលើកកម្ពស់ប្រាក់រៀល ជាមួយរដ្ឋាភិបាលឱ្យបានញឹកញាប់។ លោកបន្ថែមថា រដ្ឋសភា នឹងចូលរួមជាមួយរដ្ឋាភិបាលក្នុងការលើកកម្ពស់ការយល់ដឹងពីប្រាក់រៀល ក្នុងចំណោមប្រជាពលរដ្ឋ និងសាធារណជន។ បើតាមលោក ឈាង វណ្ណារិទ្ធ ក្នុងនាមជាប្រទេសចំណូលមធ្យមកម្រិតខ្ពស់នៅឆ្នាំ២០៣០ ទំហំនៃការចរាចរប្រាក់រៀលនៅក្នុងសេដ្ឋកិច្ចជាតិ គួរកើនដល់កម្រិត៥០ភាគរយ។ រហូតដល់ឆ្នាំ២០៥០ ដែលកម្ពុជានឹងក្លាយជាប្រទេសចំណូលខ្ពស់នោះ ទំហំប្រាក់រៀលដែលចរាចរក្នុងចរន្តសេដ្ឋកិច្ចជាតិ គួរសម្រេចបានអត្រា៧០-៨០ភាគរយ។ អគ្គលេខាធិការរងនៃរដ្ឋសភារូបនេះបានបញ្ជាក់ថា៖ « ក្នុងនាមជាប្រទេសចំណូលខ្ពស់ យើងត្រូវមានឯករាជ្យ និងអធិបតេយ្យភាព ពេញលេញផ្នែកនយោបាយរូបិយវត្ថុ ដោយមិនគួរបន្តពឹងផ្អែកលើប្រាក់ដុល្លារអាម៉េរិក ដែលធ្វើឱ្យយើងរងងាយគ្រោះនឹងការប្រែប្រួលពីកត្តាខាងក្រៅនោះទេ»។ រូបិយវត្ថុ គឺជានិមិត្តរូបដ៏សំខាន់មួយនៃអធិបតេយ្យជាតិ។ ការចាយលុយរៀល និងការគ្រប់គ្រងនយោបាយរូបិយវត្ថុយ៉ាងពេញលេញដោយខ្លួនឯង វាមិនត្រឹមតែផ្តល់ផលប្រយោជន៍ដល់សេដ្ឋកិច្ចជាតិប៉ុណ្ណោះទេ តែវាក៏ជាមោទកភាពរបស់ជាតិខ្មែរទាំងមូល ផងដែរ។ ដើម្បីឱ្យលុយរៀល ត្រូវបានពលរដ្ឋចូលរួមប្រើប្រាស់កាន់តែទូលំទូលាយនៅក្នុងសកម្មភាពសេដ្ឋកិច្ចជាតិ រដ្ឋាភិបាលត្រូវជំរុញប្រើប្រាស់ប្រាក់រៀលនៅក្នុងប្រតិការសាធារណៈទាំងអស់ ដែលលើសពីយន្តការកំពុងអនុវត្តសព្វថ្ងៃនេះ។ លោក ឈាង វណ្ណារិទ្ធ បានថ្លែងយ៉ាងដូច្នេះ ៖ « រដ្ឋាភិបាល ត្រូវដើរតួនាទីជាគំរូក្នុងការដឹកមុខគេ លើកិច្ចការជំរុញការប្រើប្រាស់រៀលនេះ។ នៅពេលដែលសេវាសាធារណៈគិតជាលុយរៀលទាំងអស់ហើយ នោះប្រជាពលរដ្ឋនឹងកាន់តែមានជំនឿចិត្តខ្ពស់ក្នុងការប្រើប្រាស់ប្រាក់រៀល»។ « នេះ ជាចំណុចសំខាន់ ដែលរដ្ឋាភិបាលត្រូវជំរុញការប្រើប្រាស់ប្រាក់រៀលនៅក្នុងប្រតិបត្តិការសាធារណៈទាំងអស់ ដើម្បីបង្ហាញពីការប្តេជ្ញាចិត្តរបស់ខ្លួន ក្នុងការលើកកម្ពស់ប្រាក់រៀល»។ បើតាម លោក ឈាង វណ្ណារិទ្ធ រដ្ឋាភិបាលត្រូវផ្តល់ការលើកទឹកចិត្តសម្រាប់អាជីវកម្មដែលប្រើប្រាស់ប្រាក់រៀលក្នុងប្រតិបត្តិការប្រចាំរបស់ពួកគេ ដើម្បីជំរុញការប្រើប្រាស់ប្រាក់រៀលបន្ថែមទៀត។ ជាមួយគ្នានេះ ធនាគារជាតិ នៃកម្ពុជា ត្រូវបន្តរក្សាស្ថិរភាពថ្លៃ និងអត្រាប្តូរប្រាក់ ដើម្បីរក្សាអំណាចទិញនៃប្រាក់រៀល ។ អគ្គលេខាធិការរង នៃរដ្ឋសភារូបនេះ ក៏បានទាមទារឱ្យក្រសួង-ស្ថាប័នសាធារណៈពាក់ព័ន្ធទាំងអស់ ត្រូវពង្រឹងកិច្ចសហប្រតិបត្តិការរវាងគ្នា និងជាមួយវិស័យឯកជន ក្នុងការរៀបចំវេទិកាលើកកម្ពស់ប្រាក់រៀល ការសិក្សាស្រាវជ្រាវ និងដាក់ចេញគោលនយោបាយលើកកម្ពស់ប្រាក់រៀល។ លោក ឈាង វណ្ណារិទ្ធ បន្តនិយាយដោយសង្កត់ធ្ងន់ថា៖ « ការណ៍នេះ គឺធ្វើឡើងដើម្បីរួមគ្នាឱ្យសាធារណជនមានការជឿជាក់កាន់តែខ្លាំងលើប្រាក់រៀលយើង»។ ២ទសវត្សរ៍ចុងក្រោយនេះ ប្រាក់រៀលរបស់កម្ពុជា គឺមានស្ថិរភាពល្អដោយរក្សាបានតម្លៃលើទីផ្សារក្នុងរង្វង់ ៤១០០រៀលក្នុង១ដុល្លារអាម៉េរិក។ ចូលដល់ឆ្នាំ២០២៥នេះ ស្ថានភាពប្រាក់រៀលកាន់តែល្អ ដែលមានតម្លៃពី៤០០០-៤០៤០រៀលក្នុងមួយដុល្លារ។ ការណ៍នេះ គម្បីប្រជាពលរដ្ឋគួរងាកប្រើប្រាស់ប្រាក់រៀលឱ្យបានច្រើន ដើម្បីជួយជំរុញកំណើនសេដ្ឋកិច្ចជាតិ ជាពិសេស គឺអាចជួយដល់ធនាគារជាតិនៃកម្ពុជា មានលទ្ធភាពកាន់តែពេញក្នុងការអនុវត្តគោលនយោបាយរូបិយវត្ថុ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9082.txt	ភ្នំពេញ៖ កម្ពុជាមានដំណាំស្វាយចន្ទីច្រើន ប៉ុន្តែវត្ថុធាតុដើមមួយចំនួនធំ ត្រូវបាននាំចេញទៅកាន់ប្រទេសវៀតណាម ដើម្បីកែច្នៃជំនួស។ បញ្ហានេះ សម្ដេច ហ៊ុន សែន ប្រធានព្រឹទ្ធសភា ស្នើឱ្យសមាគមឧកញ៉ា ជួយវិនិយោគលើការកែច្នៃបន្ថែម ដើម្បីប្រែក្លាយកម្ពុជាទៅជាប្រទេសមានចំណូលខ្ពស់នៅឆ្នាំ២០៥០។	ក្នុងពិធីបិទសន្និបាតប្រចាំឆ្នាំ លើកទី២ បូកសរុបលទ្ធផលការងារឆ្នាំ២០២៤ និងលើកទិសដៅផែនការឆ្នាំ២០២៥» របស់សមាគមឧកញ៉ាកម្ពុជា នៅថ្ងៃទី១៤ ខែមីនា សម្ដេច ហ៊ុន សែន បានលើកឡើងថា កម្ពុជាកំពុងប្រែក្លាយខ្លួនទៅជាប្រទេសផលិតគ្រាប់ស្វាយចន្ទីស្រស់ច្រើនជាងគេលើពិភពលោក ប៉ុន្តែ អ្វីដែលជាបញ្ហានោះ គឺមិនមានលទ្ធភាពកែច្នៃច្រើនដោយខ្លួនឯង។ ក្នុងមួយឆ្នាំៗ កម្ពុជាត្រូវលក់គ្រាប់ស្វាយចន្ទីស្រស់ប្រមាណ៨០ម៉ឺនតោន ទៅប្រទេសវៀតណាម ដើម្បីកែច្នៃបន្ត។ ជុំវិញបញ្ហានេះ សម្ដេច ស្នើឱ្យឧកញ៉ា ជួយវិនិយោគលើការកែច្នៃបន្ថែម ដើម្បីជំរុញកម្ពុជាឱ្យក្លាយជាប្រទេសកសិ-ឧហ្សាហកម្ម និងកសិ-ពាណិជ្ជកម្មឈានមុខ និងឈានចាប់គោលដៅក្នុងការប្រែក្លាយខ្លួនទៅជាប្រទេសមានការអភិវឌ្ឍន៍នៅឆ្នាំ ២០៥០។ សម្ដេច ថ្លែងដូច្នេះថា៖« កម្ពុជាកំពុងប្រែក្លាយជាប្រទេសផលិតគ្រាប់ស្វាយចន្ទីស្រស់ច្រើនជាងគេលើពិភពលោក ប៉ុន្តែ យើងកែច្នៃខ្លួនឯងបានតិចណាស់។ ចំណុចនេះ យើងគួរតែរួមគ្នា ដើម្បីប្រែក្លាយកម្ពុជាទៅជាប្រទេសកសិ-ឧហ្សាហកម្ម និងកសិ-ពាណិជ្ជកម្ម។ ការប្រែក្លាយនេះ នឹងជួយកម្ពុជាសម្រេចគោលដៅក្លាយជាប្រទេសអភិវឌ្ឍន៍នៅឆ្នាំ២០៥០ ប៉ុន្តែបើសិន យើងមិនរុញបញ្ហាទាំងនេះទេ គឺច្បាស់ណាស់ថា យើងនឹងជាប់ក្នុងអន្ទាក់នៃប្រទេសដែលមានប្រាក់ចំណូលទាបហើយ»។ បច្ចុប្បន្ន វៀតណាម និងឥណ្ឌា កំពុងឈកំពូលតារាងជាប្រទេសចែកចាយគ្រាប់ស្វាយចន្ទីទៅកាន់ពិភពលោក ប៉ុន្តែប្រទេសទាំងពីរនេះមិនមានគ្រាប់ស្វាយចន្ទីស្រស់គ្រាប់គ្រាន់សម្រាប់ការកែច្នៃនោះទេ។ ចំពោះ វៀតណាម ត្រូវដឹកជញ្ជូនគ្រាប់ស្វាយចន្ទីស្រស់ពីកម្ពុជា និងអាហ្វ្រិក ដើម្បីយកមកកែច្នៃបន្ត។ នេះបើតាមប្រសាសន៍របស់ សម្ដេច ហ៊ុន សែន ដោយបន្ថែមថា បើកម្ពុជាមានការកែច្នៃច្រើន វាមិនគ្រាន់តែជួយលើកកម្ពស់ជីវភាពកសិករនោះទេ ប៉ុន្តែ ក៏ជួយបង្កើនគម្រប់ព្រៃឈើកាន់តែធំ ដើម្បីធានាភាពបៃតងផងដែរ។ សមាគមស្វាយចន្ទីកម្ពុជា (ស.ស.ក) បានដាក់គោលដៅកាត់បន្ថយការលក់គ្រាប់ស្វាយចន្ទីទៅកាន់បរទេសឱ្យបាន ៧០ភាគរយផងដែរ នាពេលខាងមុខ។ នៅចំពោះមុខ សមាគមមួយនេះ កំពុងកៀរគរអ្នកវិនិយោគឱ្យមកបង្កើតរោងចក្រ និងសហគ្រាសកែច្នៃនៅកម្ពុជាបន្ថែមទៀត។ នៅដើមឆ្នាំ២០២៥នេះ កម្ពុជាមានសហគ្រាសកែច្នៃគ្រាប់ស្វាយចន្ទីចំនួន ៥២កន្លែង ក្នុងនោះធុនមធ្យម ៨កន្លែង ដែលមានសមត្ថភាពផលិតបាន ៥ម៉ឺនតោន។ កន្លងទៅ លោក អួន ស៊ីឡុត ប្រធានសមាគមស្វាយចន្ទីកម្ពុជា បានប្រាប់សារព័ត៌មានឌីជីថលថ្មីៗថា កម្ពុជាត្រូវការរោងចក្រកែច្នៃខ្នាតមធ្យមយ៉ាងតិច៣៥កន្លែង ដើម្បីពង្រីកលទ្ធភាពកែច្នៃគ្រាប់ស្វាយចន្ទីឆៅបាន ១៧ម៉ឺនតោន ក្នុងមួយឆ្នាំ។ យោងតាម ឯកសារស្ដីពី «តំបន់ដាំដុះដំណាំស្វាយចន្ទីនៅកម្ពុជាឆ្នាំ ២០២៤» កម្ពុជាមានផ្ទៃដីដាំដុះដំណាំស្វាយចន្ទីសរុប ៥៨០ ១១៧ ហិកតា និងអាចមានសក្ដានុពលផលិតកម្មប្រមាណ ៨១៦ ៤៥៩ តោនក្នុងមួយឆ្នាំ។ តាមតួលេខនេះ កម្ពុជាឈរក្នុងចំណោមប្រទេសចំនួន៣ ដែលផលិតស្វាយចន្ទីច្រើនជាងគេនៅលើពិភពលោក។ នៅឆ្នាំ២០២៤ កម្ពុជាបាននាំចេញគ្រាប់ស្វាយចន្ទីឆៅទៅកាន់វៀតណាមចំនួន ៧៩៣ ៤៥៣តោន ដែលគិតជាទឹកប្រាក់ ១១ ៥០លានដុល្លារ។ នេះបើតាមទិន្ន័យពីសមាគមស្វាយចន្ទីកម្ពុជា៕ អត្ថបទទាក់ទង កម្ពុជារកបានចំណូល១ ១៥០លានដុល្លារ ពីការនាំចេញគ្រាប់ស្វាយចន្ទី ក្នុងឆ្នាំ២០២៤ កម្ពុជា នៅតែខ្វះរោងចក្រកែច្នៃចន្ទី ដើម្បីកាត់បន្ថយការនាំចេញចន្ទីស្រស់ទៅវៀតណាម អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9083.txt	ភ្នំពេញ៖ កម្លាំងពលកម្មក្នុងវិស័យឧស្សាហកម្មមានសរុប ១ ១៦០ ១៨១ នាក់ ក្នុងឆ្នាំ២០២៤។ ក្នុងនោះ មាន ៨៥៤ ៩១៨ នាក់ ជាកម្លាំងពលកម្មស្រ្តី។ ចំនួននេះ ស្មើនឹង ៧៣,៦៨ ភាគរយ ដែលកើនបាន ១១,៥២ ភាគរយ ធៀបនឹងឆ្នាំ២០២៣។ នេះបើយោងតាមរបាយការណ៍លទ្ធផលការងារប្រចាំឆ្នាំ២០២៤ របស់ក្រសួងឧស្សាហកម្ម វិទ្យាសាស្ត្រ បច្ចេកវិទ្យា និងនវានុវត្តន៍។	ក្នុងរបាយការណ៍ដដែលបានបញ្ជាក់ថា កម្លាំងពលកម្មក្នុងវិស័យឧស្សាហកម្មនៅកម្ពុជា ដែលមានសរុប ១ ១៦០ ១៨១ នាក់នេះ គឺគ្រប់ដណ្តប់ទូទាំង២៥រាជធានី-ខេត្ត។ ក្នុងនោះរាជធានីភ្នំពេញ មានកម្លាំង ពលកម្ម ក្នុងវិស័យឧស្សាហកម្មច្រើនជាងគេ រហូតដល់ ៤១៣ ១៣៤នាក់ បន្ទាប់មកខេត្តកណ្តាល មាន ១៨៩ ៤៣៨នាក់។ ខេត្តកំពង់ស្ពឺ ដែលស្ថិតនៅលំដាប់លេខ៣ មានកម្លាំងពលកម្ម ចំនួន ១៧៩ ៧៤៤ នាក់។ ស្វាយវៀង មានកម្លាំងពលកម្មក្នុងវិស័យនេះ ៨៧៣៥២ នាក់, តាកែវមាន ៧២ ៧១៨នាក់ និងខេត្តព្រះ សីហនុមានកម្លាំងពលកម្ម ៦២ ៣៤៧ នាក់។ រីឯខេត្តផ្សេងៗទៀតមានកម្លាំងពលកម្ម ក្នុងវិស័យឧស្សា ហកម្ម ពី ៣១ នាក់ ដល់ ៤២ ២១៥នាក់។ បើតាមប្រភពដដែល កម្លាំងពលកម្មក្នុងវិស័យឧស្សាហកម្មសម្រាប់ឆ្នាំ២០២៤កន្លងមកនេះ គឺមានថ្មីក្នុង ចំនួន ១១៩ ៨៤៨ នាក់។ តែក្នុងណាមិញនៅក្នុងឆ្នាំនោះ ក៏មានអ្នកបាត់បង់ការងារចំនួន ១២ ៨០៨ នាក់ផងដែរ ដោយសាររោងចក្របិទទ្វារ។ កម្ពុជា មានរោងចក្រធុនធំ ដែលដំណើរការនៅក្នុងឆ្នាំ២០២៤ ចំនួន ២ ៤២៥ រោងចក្រ ក្នុងនោះ មានរោងចក្រកើតថ្មី ៣២១ រោងចក្រ និងរោងចក្របិទទ្វារចំនួន ២៦ រោងចក្រ។ រាជធានីភ្នំពេញ មានរោងចក្រច្រើនជាងគេ ដល់ ៨១៨ រោងចក្រ, ខេត្តកំពង់ស្ពឺមាន ៣៨ រោងចក្រ, ខេត្តកណ្តាល មាន ៣៥៨ រោងចក្រ, ខេត្តព្រះសីហនុមាន ២៥៧ រោងចក្រ, ខេត្តស្វាយរៀងមាន ២៣២ រោងចក្រ និង ខេត្តតាកែវមាន ១៣៩ រោងចក្រ។ ប្រភេទរោងចក្រក្នុងវិស័យឧស្សាហកម្ម ដែលមានច្រើនជាងគេ គឺរោងចក្រកាត់ដេរសម្លៀកបំពាក់ មាន ប្រមាន ៧០០ រោងចក្រ, ស្បែកនិងផលិតផលធ្វើពីស្បែកជាង ៣០០ រោងចក្រ, រោងចក្រផលិតផល ម្ហូបអាហារជាង ១០០រោងចក្រ, ផលិតផលពីកៅស៊ូ និងប្លាស្ទិកជាង ១០០ រោងចក្រ និងគ្រឿងម៉ាស៊ីន និងបរិក្ខារជាង ១០០ រោងចក្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9084.txt	ភ្នំពេញ៖ រដ្ឋាភិបាល ពិសេសក្រសួងស្ថាប័ន ពាក់ព័ន្ធត្រូវពង្រឹងការត្រួតពិនិត្យបញ្ហា សុវត្ថិភាពចំណីអាហារនាំចូល និងផលិតក្នុងស្រុក។ ជាពិសេស ត្រូវពិនិត្យគុណភាពលើ ត្រី សាច់ បន្លែ ផ្លែឈើ ចំណីអាហារខូចគុណភាព អាហារមានជាតិផ្អែម និងប្រៃខ្លាំង ឬ ប្រើប្រាស់សារធាតុគីមីហួសកម្រិត ដើម្បីធានាសុវត្ថិភាពសុខភាពពលរដ្ឋដែលជាអ្នកប្រើប្រាស់ផ្ទាល់។ នេះជាការអំពាវនាវរបស់ប្រធានរដ្ឋសភា សម្តេច ឃួន សុដារី ដែលបានលើកឡើងចំៗទៅកាន់ ក្រសួងសុខាភិបាល ក្រសួងសេដ្ឋកិច្ច ក្រសួងពាណិជ្ជកម្ម ក្រសួងឧស្សាហកម្ម វិទ្យាសាស្ត្រ បច្ចេកវិទ្យា និងនវានុវត្តន៍ ក្រសួងកសិកម្ម និងក្រសួងទេសចរណ៍ ឱ្យរួមគ្នាធ្វើកិច្ចការនេះ។	ការអំពាវនាវរបស់ប្រធានរដ្ឋសភា ត្រូវបានធ្វើឡើងបន្ទាប់ពីឃើញអត្រាស្លាប់ដោយសារជំងឺមិនឆ្លងនៅកម្ពជានេះ មានប្រមាណ ៦៤ភាគរយ ក្នុងនោះ មាន២៣ភាគរយ ស្លាប់មុនអាយុ៧០ឆ្នាំ។ ក្នុងន័យនេះ ប្រជាជន កម្ពុជា ១នាក់ ក្នុងចំណោម ៤នាក់ អាចស្លាប់មុនអាយុ៧០ឆ្នាំ ដោយជំងឺមិនឆ្លង រួមមានជំងឺមហារីក ជំងឺសរសៃឈាមបេះដូង ជំងឺទឹកនោមផ្អែម និងជំងឺរ៉ាំងរ៉ៃ។ របាយការណ៍អង្កេតកត្តាហានិភ័យជំងឺមិនឆ្លងនៅកម្ពុជា ឆ្នាំ២០២៣ បានបង្ហាញថា ក្នុងចំណោមមនុស្សពេញវ័យអាយុចាប់ពី១៨ ដល់៦៩ ឆ្នាំ មាន១នាក់ក្នុងចំណោម៤នាក់ មានកូឡេស្តេរ៉ូលឡើងខ្ពស់ និង១នាក់ក្នុងចំណោម ៥នាក់ មានសម្ពាធឈាមខ្ពស់។ ក្នុងសិក្ខាសាលាសភាថ្នាក់តំបន់ ស្តីពី«បម្រែបម្រួលប្រជាសាស្ត្រ និងជំងឺមិនឆ្លង៖ គោលនយោបាយឆ្លើយតប បញ្ហាប្រឈម សម្រាប់ប្រជាជនសកម្ម និងយុវជន» នៅវិមានរដ្ឋសភា នាថ្ងៃទី៣១ ខែមីនា សម្តេច ឃួន សុដារី បានបញ្ជាក់ថា ៖« នេះគឺជាតួលេខមួយដ៏គួរឱ្យព្រួយបារម្ភជាខ្លាំង ដោយយើងទាំងអស់គ្នា ទាំងស្ថាប័នប្រតិបត្តិ នីតិប្បញ្ញត្តិ និងវិស័យឯកជន ត្រូវធ្វើការរួមគ្នាឱ្យកាន់តែជិតស្និទ្ធ និងសកម្មថែមទៀត ដើម្បី កាត់បន្ថយហានិភ័យនៃជំងឺនេះ ឱ្យនៅកម្រិតអប្បបរមា។»។ ជីវភាពធូរធារ ភាពសម្បូរបែប និងភាពងាយស្រួល ក្នុងការស្វែងរកអាហារកែច្នៃ ដែលភាគច្រើនសម្បូរទៅដោយជាតិស្ករ អំបិល ខ្លាញ់មិនល្អខ្ពស់ បានក្លាយជាដើមចម ចំពោះការកើនឡើងនៃជំងឺមិនឆ្លងនៅកម្ពុជា។ ឥរិយាបថ នៃការរស់នៅដោយមិនបានគិតគូរពីសុខភាព ក៏បានតែបង្កជាគ្រោះថ្នាក់ថែមទៀត នៅពេលជំងឺទាំងនោះកើតឡើង ចំពោះក្រុមយុវជនសកម្ម ឬយុវជន ដែលជាកម្លាំងពលកម្មពោរពេញដោយការផលិតភាព និងជាឆ្អឹងខ្នងនៃការអភិវឌ្ឍសេដ្ឋកិច្ចសង្គម។ យុវជនដែលមានឥរិយាបថរស់នៅមិនមានសុខភាពល្អ មានហានិភ័យខ្ពស់ចំពោះការកើតជំងឺមិនឆ្លងទាំងវ័យក្មេង នឹងក្លាយជាបន្ទុកសេដ្ឋកិច្ចដ៏ធ្ងន់ធ្ងរដល់សាម៉ីខ្លួន ក្រុមគ្រួសារ និងប្រព័ន្ធសុខាភិបាល។ បញ្ហានេះ ត្រូវបានក្រសួងសុខាភិបាលទទួលស្គាល់ពីការគំរាមកំហែងដ៏ធ្ងន់ធ្ងរដែលបង្កឡើងដោយជំងឺមិនឆ្លង ហើយបានសម្រេចដាក់បញ្ចូលជំងឺមិនឆ្លងនេះ ទៅក្នុងគោលដៅអភិវឌ្ឍន៍ប្រកបដោយចីរភាព ដើម្បីសម្រេចឱ្យបានការថយចុះមួយភាគបី(១/៣) នៃអត្រាមរណភាពមុនអាយុ ដោយសារជំងឺមិនឆ្លងត្រឹមឆ្នាំ២០៣០។ ក្រសួងសុខាភិបាល ដាក់ចេញនូវយុទ្ធសាស្រ្តគន្លឹះចំនួន៩ ដែលត្រូវអនុវត្តដើម្បីសម្រេចបាននូវការគ្របដណ្តប់សុខភាពសកល ការបង្កើនសកម្មភាពអប់រំ ដើម្បីលើកកម្ពស់សុខភាពប្រជាជនឱ្យកាន់តែប្រសើរឡើង និងការប្រយុទ្ធនឹងជំងឺមិនឆ្លង។ ក្នុងនោះ កញ្ចប់ថវិកាសម្រាប់វិស័យសុខាភិបាលបានកើនឡើងខ្លាំងចាប់តាំងពីឆ្នាំ២០១៣ រហូតមកទល់បច្ចុប្បន្ន។ ក្នុងឆ្នាំ២០២៥ កញ្ចប់ថវិកាសម្រាប់វិស័យសុខាភិបាល កើនរហូតដល់ជាង៧០០លានដុល្លារ ដើម្បីជំរុញលើការគ្របដណ្តប់សុខភាពជាសកល និងដោះស្រាយភាពមានកម្រិត នៃប្រព័ន្ធសុខាភិបាល និងប្រព័ន្ធគាំពាសង្គម។ ដើម្បីចូលរួមជាមួយរដ្ឋាភិបាល ជាពិសេសក្រសួងសុខាភិបាល រដ្ឋសភា បានយកចិត្តទុកដាក់ខ្ពស់ក្នុងការពិនិត្យ និងអនុម័តសេចក្តីព្រាងច្បាប់ និងសេចក្តីស្នើច្បាប់នានា ដែលមានគោលដៅការពារ លើកកម្ពស់សុខុមាលភាពប្រជាជន។ ជាក់ស្តែង កន្លងមក រដ្ឋសភា បានអនុម័តច្បាប់ ស្តីពី កិច្ចការពារអ្នកប្រើប្រាស់ និងការប្រកួតប្រជែងមិនស្មោះត្រង់ និងច្បាប់ ស្តីពីសុវត្ថិភាពចំណីអាហារជាដើម ដែលជាការបោះជំហានថ្មីមួយថែមទៀត ក្នុងការកាត់បន្ថយហានិភ័យ នៃការកើតជំងឺមិនឆ្លង ដោយប្រើប្រាស់វិធានការលើសពីវិស័យសុខាភិបាល។ សម្តេច ឃួន សុដារី ប្រធានរដ្ឋសភា ថ្លែងក្នុងសិក្ខាសាលាសភាថ្នាក់តំបន់ ស្តីពី «បម្រែបម្រួលប្រជាសាស្ត្រ និងជំងឺមិនឆ្លង៖ គោលនយោបាយឆ្លើយតប បញ្ហាប្រឈមសម្រាប់ប្រជាជនសកម្ម និងយុវជន» នៅវិមានរដ្ឋសភា នាថ្ងៃទី៣១ ខែមីនា។ រូបថត៖ រដ្ឋសភា ជាមួយគ្នានេះ ប្រធានរដ្ឋសភា បានជំរុញសមាជិករដ្ឋសភា និងព្រឹទ្ធសភា ឱ្យសហការជាមួយអាជ្ញាធរគ្រប់ជាន់ថ្នាក់ និងដៃគូអភិវឌ្ឍន៍ ផ្សព្វផ្សាយឱ្យបានទូលំទូលាយដល់ប្រជាពលរដ្ឋ។ ការផ្សព្វផ្សាយនេះ មានគោលបំណង លើកកម្ពស់ការយល់ដឹង ពីហានិភ័យ និងវិធីសាស្ត្រ នៃការបង្ការ ការពារជំងឺមិនឆ្លង នៅតាមមូលដ្ឋានឱ្យបានជាប់ជាប្រចាំ។ សម្តេច ឃួន សុដារី មានប្រសាសន៍យ៉ាងដូច្នេះ ៖« ដើម្បីសម្រេចបាននូវភាពជោគជ័យ យើងចាំបាច់ត្រូវពង្រឹងកិច្ចសហការប្រតិបត្តិការពហុភាគី និងពង្រឹងភាពជាដៃគូ ក្នុងការដោះស្រាយបញ្ហាជំងឺមិនឆ្លងនេះ។ យើងត្រូវកសាងនូវ យុទ្ធសាស្រ្តជវភាពតួអង្គតែមួយ (whole-of-society approach) ដែលមានការចូលរួមពីវិស័យសាធារណៈ វិស័យឯកជន ដៃគូអភិវឌ្ឍន៍ សង្គមស៊ីវិល និងប្រជាពលរដ្ឋគ្រប់ស្រទាប់វណ្ណៈ និងគ្រប់ទីកន្លែង ទាំងទីក្រុង និងទីជនបទ។»។ លើសពីនេះ ប្រធានរដ្ឋសភា បានអំពាវនាវដល់ក្រសួងសុខាភិបាល ក្រសួងសេដ្ឋកិច្ច និងហិរញ្ញវត្ថុ, ក្រសួងពាណិជ្ជកម្ម, ក្រសួងឧស្សាហកម្ម វិទ្យាសាស្ត្រ បច្ចេកវិទ្យា និងនវានុវត្តន៍, ក្រសួងកសិកម្ម រុក្ខាប្រមាញ់ និងនេសាទ និងក្រសួងទេសចរណ៍ ឱ្យពង្រឹងការត្រួតពិនិត្យបញ្ហាសុវត្ថិភាពចំណីអាហារនាំចូល និងផលិតក្នុងស្រុក។ ជាពិសេស ត្រូវពិនិត្យលើត្រី សាច់ បន្លែ ផ្លែឈើ ដែលខូចគុណភាព អាហារមានជាតិផ្អែម និងប្រៃខ្លាំង ឬ ប្រើប្រាស់សារធាតុគីមីហួសកម្រិត ដែលធ្វើឱ្យប៉ះពាល់ដល់បញ្ហាសុខភាព សុវត្ថិភាពប្រជាពលរដ្ឋ ជាអ្នកប្រើប្រាស់ផ្ទាល់។ «សម្រាប់វិធានការបន្ទាន់ យើងក៏គួរពិចារណា រកវិធានការនានាដើម្បីធានាអំពីសុវត្ថិភាព និងទប់ស្កាត់ នូវចំណីអាហារ ឬភេសជ្ជៈណា ដែលអាចបណ្តាលឱ្យមានផលប៉ះពាល់ធ្ងន់ធ្ងរដល់សុខភាព ដូចជាគ្រឿងស្រវឹង និងភេសជ្ជៈមានកម្រិតជាតិផ្អែមខ្ពស់ជាដើម។»។ នេះជាការបញ្ជាក់របស់សម្តេច ឃួន សុដារី ដែលប្រាប់ដល់ក្រសួងសុខាភិបាល ឱ្យពិចារណាស្វែងរក និង លៃលកខ្ទង់ថវិកាសម្រាប់គ្រប់គ្រង និងដោះស្រាយបញ្ហាប្រឈមនៃជំងឺមិនឆ្លង ចាប់ពីឆ្នាំនេះតទៅ។ សម្រាប់ថវិកាជាតិ ឆ្នាំ២០២៥ និងកន្លងមក មិនទាន់បានកំណត់ថវិកាសម្រាប់ដោះស្រាយបញ្ហាជំងឺមិនឆ្លងនោះឡើយ។ អត្ថបទទាក់ទង រដ្ឋមន្រ្តីសុខាភិបាល ៖ ការបង្ការជំងឺមិនឆ្លងត្រូវធ្វើឡើងតាំងពីនៅក្មេង រដ្ឋាភិបាល ពន្លឿនសមត្ថភាពពិសោធន៍សារធាតុគីមីក្នុងទុរេននាំចូល រដ្ឋមន្រ្តីសុខាភិបាល៖ គ្រឿងស្រវឹង បង្កជំងឺមិនឆ្លងជាង២០០ប្រភេទ កាលពីខែកុម្ភៈ ឆ្នាំ២០២៥ រដ្ឋាភិបាល ឱ្យក្រសួងពាណិជ្ជកម្ម ពង្រឹងសមត្ថភាពពិសោធន៍សារធាតុគីមីក្នុងផ្លែទុរេននាំចូលឱ្យបានឆាប់រហ័ស។ វិធានការរបស់កម្ពុជានៅពេលនេះ ធ្វើឡើងបន្ទាប់ពីអាជ្ញាធរគយចិន រកឃើញសារធាតុគីមី Basic Yellow 2 ឬ Auramine 0 និង Cadmium នៅក្នុងទុរេន ដែលនាំចូលពីថៃ និងវៀតណាម។ ការពង្រឹងសមត្ថភាពពិសោធន៍នេះ គឺដើម្បីជួយគាំទ្រដល់មន្រ្តីគយ និងរដ្ឋាករកម្ពុជា ដល់ការវិភាគ និងត្រួតពិនិត្យលើទុរេននាំចូលនៅតាមច្រកព្រំដែន។ ក្រៅពីនេះ ក្រសួងពាណិជ្ជកម្ម ក៏ត្រូវទទួលបន្ទុកជំរុញការដាំដុះទុរេនក្នុងស្រុក ដើម្បីផ្គត់ផ្គង់តម្រូវការផងដែរ៕ សម្តេច ឃួន សុដារី ប្រធានរដ្ឋសភា ថ្លែងក្នុងសិក្ខាសាលាសភាថ្នាក់តំបន់ ស្តីពី «បម្រែបម្រួលប្រជាសាស្ត្រ និងជំងឺមិនឆ្លង៖ គោលនយោបាយឆ្លើយតប បញ្ហាប្រឈមសម្រាប់ប្រជាជនសកម្ម និងយុវជន» នៅវិមានរដ្ឋសភា នាថ្ងៃទី៣១ ខែមីនា។ រូបថត៖ រដ្ឋសភា អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9085.txt	ភ្នំពេញ៖ សម្ដេច ហ៊ុន ម៉ាណែត នាយករដ្ឋមន្ត្រី កត់សម្គាល់ឃើញ វិនិយោគិនជាតិ និងអន្តរជាតិ កំពុងទទួលផលប្រយោជន៍ ពីបរិយាកាសអំណោយផលសម្រាប់វិនិយោគ ប្រកបដោយសុវត្ថិភាព និងនិរន្តរភាពនៃធុរកិច្ចនៅកម្ពុជា។	ថ្លែងក្នុងពិធីបើក «កិច្ចប្រជុំកំពូលធុរកិច្ចអាស៊ាន-កម្ពុជា ឆ្នាំ ២០២៥» នៅថ្ងៃទី៦មីនា សម្ដេច ហ៊ុន ម៉ាណែត បានលើកឡើងថា កម្ពុជាត្រូវបានទទួលស្គាល់ ជាគោលដៅកំពូល នៃការវិនិយោគផ្ទាល់ពីបរទេស (FDI) និងជាច្រកទ្វារទៅកាន់តំបន់អាស៊ាន។ សម្ដេច បន្តថា ក្នុងនាមជាប្រមុខរដ្ឋាភិបាល បានប្ដេជ្ញាចិត្តទុកដាក់ ដើម្បីកាត់បន្ថយបន្ទុករបស់វិស័យឯកជន ដោយបានដាក់ចេញនូវវិធានការកែទម្រង់ជាច្រើន ទាក់ទាញការវិនិយោគ។ រដ្ឋបាន បង្កើតក្រុមការងារអន្តរក្រសួង ដែលមានសមាជិកមកពីក្រសួង-ស្ថាប័នពាក់ព័ន្ធជាង ៣០ ដើម្បីលើកកម្ពស់បរិយាកាសធុរកិច្ច និងវិនិយោគនៅកម្ពុជា រួមទាំងអនុគ្រោះពន្ធរហូតដល់ ១៥ឆ្នាំ សម្រាប់វិស័យអាទិភាពផងដែរ។ សម្ដេច ហ៊ុន ម៉ាណែត លើកឡើងបែបនេះ ហើយបន្ថែមយ៉ាងដូច្នេះ៖ «រាជរដ្ឋាភិបាលក៏បានដាក់ចេញនូវកម្មវិធីបណ្តុះបណ្តាលជំនាញវិជ្ជាជីវៈ និងបច្ចេកទេសដ៏ទូលំទូលាយ ដល់យុវជនចំនួន ១,៥ លាននាក់ ដើម្បីបំពេញតម្រូវការរបស់វិស័យឯកជន ព្រមទាំងកំពុងផ្តល់អាទិភាពខ្ពស់ដល់ការអភិវឌ្ឍប្រព័ន្ធអេកូឡូស៊ីឌីជីថលដ៏រឹងមាំ»។ នាយករដ្ឋមន្ត្រី បញ្ជាក់ថារាជរដ្ឋាភិបាលមានកម្មវិធីពិសេស ជំរុញការវិនិយោគ ក្នុងខេត្តព្រះសីហនុ និងបណ្តាខេត្តនៅភូមិភាគឦសាន ដោយផ្តល់នូវការលើកទឹកចិត្ត លើសពីច្បាប់ស្តីពីវិនិយោគ។ ទន្ទឹមនឹងនេះ សម្ដេច ហ៊ុន ម៉ាណែត បង្ហាញពី យុទ្ធសាស្រ្តលើបណ្តាញហេដ្ឋារចនាសម្ព័ន្ធរូបវន្ត ប្រកបដោយភាពគ្រប់ជ្រុងជ្រោយ និងប្រទាក់ក្រឡា ដែលរួមបញ្ចូលទាំង ផ្លូវល្បឿនលឿន កំពង់ផែទឹកជ្រៅ អាកាសយានដ្ឋានអន្តរជាតិ និងមជ្ឈមណ្ឌលភស្តុភារកម្ម ដែលកម្ពុជាកំពុងអភិវឌ្ឍ។ សម្ដេច ហ៊ុន ម៉ាណែត អះអាងពីបរិយាកាសអំណោយផលក្នុងការវិនិយោគបន្ថែមបែបនេះ៖ «កម្ពុជាកំពុងធ្វើការយ៉ាងយកចិត្តទុកដាក់ ដើម្បីរុះរើ និងកាត់បន្ថយរបាំងពាណិជ្ជកម្ម, សម្រួលនីតិវិធីគយ, សម្រួលនីតិវិធីចុះបញ្ជីអាជីវកម្ម, និងបង្កើតបរិយាកាសគតិយុត្ត ប្រកបដោយភាពច្បាស់លាស់ និងតម្លាភាព»។ កម្ពុជា ផ្ដល់តម្លៃខ្ពស់លើភាពជាដៃគូរវាងរដ្ឋាភិបាល និងវិនិយោគិនជាតិ និងអន្តរជាតិ ដោយបានផ្តល់អាទិភាពដល់កិច្ចសន្ទនាបើកចំហ និងការជំរុញបរិយាកាសឆ្លើយតប ប្រកបដោយជវភាព។ លើសពីនេះ គឺរៀបចំជាទៀងទាត់នូវ វេទិការាជរដ្ឋាភិបាល-ផ្នែកឯកជន ដើម្បីដោះស្រាយបញ្ហា និងកង្វល់ចម្បងៗ របស់វិស័យឯកជន។ នេះជាការលើកឡើងរបស់សម្ដេច ហ៊ុន ម៉ាណែត។ ជាក់ស្ដែង ឆ្នាំ២០២៤ កម្ពុជាទទួលបានគម្រោងវិនិយោគយ៉ាងច្រើន មានចំនួន ៤១៤ គម្រោង ជាមួយនឹងទំហំទឹកប្រាក់ប្រមាណជិត ៧ពាន់លានដុល្លារ។ ចំនួននេះ កើនឡើង៤០ភាគរយ បើធៀបនឹងឆ្នាំ២០២៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9086.txt	ភ្នំពេញ៖ ក្រុមហ៊ុន Nex Healthcare Co., Ltd. របស់ចិន សម្រេចបោះទុន២៧៣លានដុល្លារ បង្កើតរោងចក្រផលិតស្រោមដៃ និងឧបករណ៍បរិក្ខារពេទ្យ នៅក្នុងតំបន់សេដ្ឋកិច្ចពិសេស ឈីលូ ខេត្តស្វាយរៀង។ ស្រោមដៃការពារសុខភាព និងឧបករណ៍បរិក្ខារពេទ្យរបស់ក្រុមហ៊ុននេះ គឺមានការទទួលស្គាល់គុណភាពកម្រិតពិភពលោក។	ពិធីបញ្ចុះបឋមសិលាសាងសង់រោងចក្ររបស់ក្រុមហ៊ុន Nex Healthcare Co., Ltd. ក្នុងការផលិតស្រោមដៃ (PVC & Rubber) និងឧបករណ៍បរិក្ខារពេទ្យ នៅលើផ្ទៃដី២១ហិកតា ស្ថិតក្នុងតំបន់សេដ្ឋកិច្ចពិសេស ឈីលូ ខេត្តស្វាយរៀង ត្រូវបានធ្វើឡើង នាថ្ងៃទី២ ខែមីនា។ នេះបើយោងតាមសេចក្តីប្រកាសព័ត៌មានរបស់ក្រុមប្រឹក្សាអភិវឌ្ឍន៍កម្ពុជា (CDC)។ CDC បានបញ្ជាក់ថា ក្រុមហ៊ុន Nex Healthcare ជាបុត្រសម្ព័ន្ធរបស់ ក្រុមហ៊ុន Shadong Blue Sail Health Technology Co., Ltd. មកពីខេត្តសានដុង ប្រទេសចិន។ ផលិតផលស្រោមដៃការពារសុខភាពរបស់ក្រុមហ៊ុននេះ គឺជាប់ចំណាត់ថ្នាក់លេខ៣នៅទូទាំងពិភពលោក។ រីឯ ឧបករណ៍ពិនិត្យបេះដូងជាប់ចំណាត់ថ្នាក់លេខ៤ ទូទាំងពិភពលោក និងជាប់លេខ២ នៅក្នុងប្រទេសចិន។ ស្វាយរៀង ជាខេត្តឈរនៅលំដាប់ថ្នាក់លេខ៥ដែលមានរោងចក្រធុនធំច្រើនជាងគេក្នុងចំនួន ២៣២រោងចក្រ បន្ទាប់ពីរាជធានីភ្នំពេញ ខេត្តកំពង់ស្ពឺ កណ្តាល និងខេត្តព្រះសីហនុ ក្នុងឆ្នាំ២០២៤។ រោងចក្រឈរទីតាំងនៅខេត្តជាប់ព្រំដែនប្រទេសវៀតណាមមួយនេះ ផ្តល់ការងារឱ្យប្រជាពលរដ្ឋ(កម្លាំងពលកម្ម) បានចំនួន៨៧,៣៥២នាក់។ កម្ពុជា មានតំបន់សេដ្ឋកិច្ចពិសេសចំនួន៣០កន្លែង នៅរាជធានី-ខេត្តចំនួន១២ ក្នុងឆ្នាំ២០២៤។ ក្នុងនោះ ខេត្តស្វាយរៀង គឺមានតំបន់សេដ្ឋកិច្ចច្រើនជាងគេ។ បន្ទាប់មក ខេត្តព្រះសីហនុ កណ្តាល កោះកុង បន្ទាយមានជ័យ កំពង់ចាម កំពង់ឆ្នាំង កំពត ក្រចេះ ពោធិ៍សាត់ និងភ្នំពេញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9087.txt	ភ្នំពេញ៖ រដ្ឋាភិបាល បានពង្រីកវិសាលភាពអនុវត្តកម្មវិធីផ្តល់ប្រាក់ឧបត្ថម្ភ សម្រាប់ សមាជិក ប.ស.ស. ជាស្ត្រីមានផ្ទៃពោះ និងកុមារអាយុក្រោម ២ ឆ្នាំ ដល់មន្ត្រីនគរបាលជាតិ និងមន្ត្រីពន្ធនាគារ។ ការសម្រេចបានបែបនេះ គឺដើម្បីចូលរួមលើកកម្ពស់សុខុមាលភាពមាតា និងទារក រួមចំណែកដោះស្រាយកង្វះអាហារូបត្ថម្ភ ព្រមទាំងជំរុញ ការលូតលាស់ទាំងកាយសម្បទា និងបញ្ញាស្មារតី។	ប្រកាសអន្តរជាតិរវាងក្រសួងសេដ្ឋកិច្ច និងហិរញ្ញវត្ថុ ក្រសួងការងារ បណ្តុះបណ្តាលវិជ្ជាជីវៈ និងក្រសួងសុខាភិបាល នាថ្ងៃទី៤ ខែមីនា បានបញ្ជាក់ថា កម្មវិធីផ្តល់ប្រាក់ឧបត្ថម្ភរបស់រដ្ឋាភិបាលជូនសមាជិក ប.ស.ស. ជាស្ត្រីមានផ្ទៃពោះ និងកុមារអាយុក្រោម ២ឆ្នាំ ចំពោះមន្ត្រីនគរបាលជាតិ និងមន្ត្រីពន្ធនាគារនេះ គឺត្រូវចាប់ផ្តើមអនុវត្តពីថ្ងៃទី១ ខែមករា ឆ្នាំ២០២៥ តទៅ។ បេឡាសន្តិសុខសង្គម (ប.ស.ស.) ជាប្រតិបត្តិករបើកផ្តល់ប្រាក់ឧបត្ថម្ភក្រោមកម្មវិធីផ្តល់ប្រាក់ឧបត្ថម្ភជូនដល់ជនគោលដៅនេះ។ គិតត្រឹមដំណាច់ឆ្នាំ២០២៤ មានស្រ្តីមានផ្ទៃពោះ និងកុមារអាយុក្រោម ២ឆ្នាំ មកពីគ្រួសារក្រីក្រមានបណ្ណសមធម៌ និង សមាជិក ប.ស.ស. ប្រមាណ ១,១លាននាក់ កំពុងទទួលបានប្រាក់ឧបត្ថម្ភពីរដ្ឋាភិបាល។ បើតាមរបាយការណ៍ពីលោក ចន ណារិទ្ធ អនុរដ្ឋលេខាធិការក្រសួងសេដ្ឋកិច្ច និងហិរញ្ញវត្ថុ និងជាអគ្គលេខាធិការក្រុមប្រឹក្សាជាតិគាំពារសង្គម ចំនួននេះ គឺបានបង្ហាញពីវិសាលភាពនៃការគ្របដណ្តប់របស់ប្រព័ន្ធគាំពារសង្គមនៅកម្ពុជា មានការកើនឡើងមួយកម្រិតទៀត។ Relate ក្នុងពិធី«បើកសប្តាហ៍គាំពារសង្គមកម្ពុជា ឆ្នាំ២០២៥ និងប្រកាសដាក់ឱ្យអនុវត្តក្របខណ្ឌគោលនយោ បាយជាតិគាំពារសង្គម ឆ្នាំ២០២៤-២០២៥ »កាលពីថ្ងៃទី២០ ខែកុម្ភៈ ឆ្នាំ២០២៥, ប្រមុខរដ្ឋាភិបាលសម្តេច ហ៊ុន ម៉ាណែត បានណែនាំឱ្យក្រុមប្រឹក្សាជាតិគាំពារសង្គម ឱ្យគិតគូរក្នុងការពង្រីកវិភាពនៃកម្មវិធីឧបត្ថម្ភសាច់ប្រាក់ជូនដល់ស្រ្តីមានផ្ទៃពោះ និងកុមារអាយុក្រោម ២ឆ្នាំ ដល់ស្រ្តីកំពុងជាប់ឃុំក្នុងពន្ធនាគារ បន្ថែមទៀតផងដែរ។ ការណ៍នេះ គឺដើម្បីចូលរួមលើកកម្ពស់សុខុមាលភាពមាតា និងទារក រួមចំណែកដោះស្រាយកង្វះអាហារូបត្ថម្ភ ព្រមទាំងជំរុញការលូតលាស់ទាំងកាយសម្បទា និងបញ្ញាស្មារតី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9088.txt	ភ្នំពេញ៖ វិញ្ញាសាកីឡាអេឡិចត្រូនិក MLBB Esports (Mobile Legends Bang Bang) ប្រភេទកីឡាអេឡិចត្រូនិកលើទូរស័ព្ទដៃ ត្រូវបានដាក់បញ្ចូលជាវិញ្ញាសាមួយ ក្នុងចំណោមវិញ្ញាសាកីឡាអេឡិចត្រូនិក ១០ប្រភេទផ្សេងទៀត សម្រាប់ការប្រកួតក្នុង ព្រឹត្តិការណ៍កីឡាអាស៊ី លើកទី២០ (ASIAN Games 2026) នៅក្នុងឆ្នាំ២០២៦ ក្នុងទីក្រុងអៃឈី និងណាហ្គោយ៉ា នៃប្រទេសជប៉ុន។	ព្រឹត្តការណ៍កីឡាអាស៊ីលើកទី២០ ឆ្នាំ ២០២៦ នៅ ប្រទេសជប៉ុននឹងធ្វើឡើងចាប់ពីថ្ងៃទី១៩ ខែកញ្ញា ឆ្នាំ២០២៦ រហូតដល់ថ្ងៃទី០៤ ខែតុលា ឆ្នាំ២០២៦ ដោយមានកីឡាចំនួន ៤១ប្រភេទផ្សេងគ្នា ហើយចំណោមនោះរួមទាំងប្រភេទកីឡាអេឡិចត្រូនិក Esports ចូលផងដែរ។ វិញ្ញាសាកីឡា Esports និងមានចំនួនសរុប ១១វិញ្ញាសា រួមមាន៖ Street Fighter 6, Pokemon UNITE, Honor of Kings, League of Legends (Asian Games Version), PUBG (Asian Games Version), Mobile Legends: Bang Bang, Dreams Three Kingdoms, Naraka: Bladepoint, Gran Turismo, eFootball Series និង Puyo Puyo Champions។ ក្រុមតំណាងកម្ពុជា ក្នុងស៊ីហ្គេម ២០២៣។ រូបភាព៖ E-sports Federation Cambodia គួរដឹងដែរថា ក្នុងចំណោវិញ្ញាសាទាំង ១១ នេះមានវិញ្ញាសា Mobile Legend: Bang Bang មានភាពលេចធ្លោជាងគេក្នុងសង្គមវិស័យ Esports កម្ពុជា។ ជាក់ស្តែងក្នុងព្រឹត្តិការណ៍ SEA Game ២០២៣ កម្ពុជាទទួលបានមេដៃសម្រិត ក្នុងចំណាត់ថ្នាក់លេខ ៤សម្រាប់វិញ្ញាសានេះ ហើយដែរ កាលនោះវិញ្ញាសានេះ ទើបតែត្រូវបានដាក់បង្ហាញតែប៉ុណ្ណោះ មិនរាប់បញ្ចូលមេដាយជាផ្លូវការនៅឡើយ។ សម្រាប់ឆ្នាំដែលនឹងរៀបចំការប្រកួតព្រឹត្តិការណ៍កីឡាអាស៊ី ឆ្នាំ២០២៦ កីឡាអេឡិចត្រូនិក Esports ទាំង ១១ វិញ្ញាសា នឹងធ្វើទៅឡើងក្នុងទីតាំងកីឡដ្ឋាន Aichi Sky Expo ក្នុងទីក្រុងអៃឈី ប្រទេសជប៉ុន។ ទីលាន Aichi Sky Expo ដែលវិញ្ញាសា Esports នឹងធ្វើឡើងក្នុង Asian Game ឆ្នាំ២០២៦។ រូបភាព៖AIPC។ កីឡាអេឡិចត្រូនិក Esports បានបង្ហាញខ្លួនជាលើកដំបូងនៅ ព្រឹត្តិការណ៍កីឡាអាស៊ី ក្នុងឆ្នាំ ២០២៣ ដែលចិនជាម្ចាស់ផ្ទះ ហើយក៏ជាពេលដែលកីឡាអេឡិចត្រូនិកបានរាប់បញ្ចូលមេដាយជាផ្លូវការផងដែរ ទៅកាន់ប្រទេសដែលដណ្តើមបាន។ នៅក្នុងព្រឹត្តិការណ៍ Hangzhou Asian Games ចំនួន មេដាយត្រូវបានប្រគល់ជូនទៅកាន់ប្រភេទកីឡាអេឡិចត្រូនិក Esports មានចំនួន ៧ រួមមានវិញ្ញាសាដូចជា Arena of Valor Asian Games Version, DOTA 2, Dream Three Kingdoms 2, FIFA Online 4, League of Legends, PUBG និង Street Fighter V: Champion Edition។ លើសពីនេះទៅទៀត ប្រភេទកីឡាអេឡិចត្រូនិកនេះទៀតសោត ក៏កំពុងតែត្រូវបានស្ថាប័នកីឡាធំៗ លើពិភពលោក រួមមានអូឡាំពិកជាដើម កំពុងតែពិចារណាដាក់បញ្ចូលជាការប្រកួតប្រភេទកីឡាអូឡាំពិកមួយ នៅពេលអនាគត ខណៈគណៈកម្មាធិការអូឡាំពិកទ្វីបអាស៊ី (OCA) កំពុងតែបញ្ចូលប្រភេទកីឡានេះ ឱ្យមានការប្រកួតនៅរៀងរាល់ព្រឹត្តិការណ៍។ ប្រទេសនៅក្នុងតំបន់អាស៊ីជាច្រើន ហាក់ងាកទៅចាប់យកប្រភេទកីឡាអេឡិចត្រូនិកនេះ យកប្រកួតដណ្តើមមេដាយ ក៏ដូចជាបង្កើតទៅជាឧស្សាហកម្មកីឡាអេឡិចត្រូនិក តាមប្រទេសរបស់ពួកគេថែមទៀត៕ ក្រុមតំណាងកម្ពុជា ក្នុងស៊ីហ្គេម ២០២៣។ រូបភាព៖ E-sports Federation Cambodia ទីលាន Aichi Sky Expo ដែលវិញ្ញាសា Esports នឹងធ្វើឡើងក្នុង Asian Game ឆ្នាំ២០២៦។ រូបភាព៖AIPC។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9089.txt	បំណុលសាធារណៈរបស់កម្ពុជានៅក្រៅប្រទេសបានកើនដល់ទំហំ១១,៩២ពាន់លានដុល្លារអាម៉េរិក។ ទំហំនេះ ត្រូវបានគិតចាប់ពីឆ្នាំ១៩៩៣ រហូតដល់ដំណាច់ឆ្នាំ២០២៤។ នេះបើយោងតាមព្រឹត្តិបត្រស្ថិតិបំណុលកម្ពុជារបស់ក្រសួងសេដ្ឋកិច្ច និងហិរញ្ញវត្ថុ ដែលបានបញ្ជាក់ថាស្ថានភាពបំណុលសាធារណៈរបស់កម្ពុជាបានបន្តរក្សានូវចីរភាព និងមានកម្រិតហានិភ័យនៅទាប។	នៅក្នុងត្រីមាសទី៤ នៃឆ្នាំ២០២៤ រដ្ឋាភិបាលបានចុះកិច្ចព្រមព្រៀងឥណទានថ្មី ជាមួយដៃគូអភិវឌ្ឍនានាក្នុងទំហំទឹកប្រាក់ចំនួន ៧៦៣,៨៣លានដុល្លារអាម៉េរិក(សមមូលនឹង ៥៨២,៧៧លានអេសដេអ៊ែ)។ ជារួមក្នុងឆ្នាំ២០២៤ កម្ពុជាបានចុះកិច្ចព្រមពៀងឥណទានថ្មីជាមួយដៃគូអភិវឌ្ឍន៍នានាបានក្នុងទំហំទឹកប្រាក់ ១ ៧៩៥.៨៤លានដុល្លារអាម៉េរិក (សមមូលនឹង ១ ៣៧០.១៦លានអេសដេអ៊ែ)។ ឥណទានទាំងនេះមានទំហំស្មើនឹង៨១ភាគរយនៃពិតានដែលច្បាប់អនុញ្ញាត (១ ៧០០លានអេសដេអ៊ែ) ក្នុងនោះ ក្របខណ្ឌទ្វេភាគីមាន៣៩ភាគរយ និងពហុភាគីមាន៦១ភាគរយ។ ព្រឹត្តិបត្រស្ថិតិបំណុលកម្ពុជាដែលក្រសួងសេដ្ឋកិច្ច និងហិរញ្ញវត្ថុ ចេញផ្សាយជាសាធារណៈនាថ្ងៃទី១១ ខែមីនាបានសរសេរយ៉ាងដូច្នេះ៖« ឥណទានទាំងនេះ សុទ្ធសឹងជាឥណទានដែលមានកម្រិតសម្បទានខ្ពស់ ដោយមានធាតុអំណោយជាមធ្យមប្រមាណ៤៥ភាគរយ។»។ ឯកសារដដែលបញ្ជាក់ដែរថា៖« ឥណទានថ្មីទាំងនេះ ត្រូវបានប្រើប្រាស់ដើម្បីបំពេញតម្រូវការហិរញ្ញប្បទានក្នុងវិស័យអាទិភាពរបស់រដ្ឋាភិបាល សំដៅរួមចំណែកទ្រទ្រង់ចីរភាពនៃកំណើនរយៈពេលវែង និងបង្កើនផលិតភាពសេដ្ឋកិច្ច ឬផលិតភាពផលិតកម្ម។»។ ថវិកាដែលកម្ពុជាខ្ចីពីបរទេសនោះ ត្រូវបានយកទៅអភិវឌ្ឍន៍ក្នុងវិស័យដឹកជញ្ជូន, ផ្គត់ផ្គង់ទឹកស្អាត, ថាមពល, ធារាសាស្ត្រ, កសិកម្ម, សុខាភិបាល, អប់រំ និងវិស័យអាទិភាពផ្សេងៗទៀត។ «ទំហំឥណទានថ្មីទាំងនេះ បានធ្វើឱ្យបំណុលសាធារណៈរបស់កម្ពុជាកើនដល់១២,០៣ពាន់លាន ដោយគិតចាប់តាំងពីឆ្នាំ១៩៩៣មកដល់ដំណាច់ឆ្នាំ២០២៤ ក្នុងនោះ មាន១១,៩២ពាន់លានដុល្លារ (ស្មើនឹង៩៩ភាគរយ) ជាបំណុលរបស់កម្ពុជានៅក្រៅបរទេស។»។ នេះបើយោងតាមឯកសារសាធារណៈរបស់ក្រសួងសេដ្ឋកិច្ច និងហិរញ្ញវត្ថុដដែល។ ព្រឹត្តិបត្រស្ថិតិបំណុលកម្ពុជាបានសរសេររៀបរាប់ថា ក្នុងចំណោមបំណុលក្រៅប្រទេសទាំងនោះ មាន៦២ភាគរយ ជាបំណុលក្របខ័ណ្ឌទ្វេភាគី។ រីឯ បំណុលក្នុងក្របខ័ណ្ឌពហុភាគី មាន៣៧ភាគរយ។ បើតាមស្ថិតិដដែល ប្រទេសចិនគឺជាម្ចាស់បំណុលធំជាងរបស់កម្ពុជាក្នុងក្របខ័ណ្ឌឥណទានទ្វេភាគី។ គិតនៅត្រឹមដំណាច់ឆ្នាំ២០២៤ កម្ពុជាបានជំពាក់លុយប្រទេសចិនរហូតដល់ជាង៤០០០លានដុល្លារ ស្មើនឹង៣៤ភាគរយនៃបំណុលក្រៅប្រទេសសរុប។ បន្ទាប់មកគឺប្រទេសជប៉ុនដែលកម្ពុជាជំពាក់លុយប្រមាណ ១ ៣០០លានដុល្លារ ស្មើនឹង១១ភាគរយ ខណៈដែលបំណុលកម្ពុជាចំពោះកូរ៉េខាងត្បូងកើនដល់ជាង៧០០លានដុល្លារ និងជំពាក់បារាំងក្នុងចំនួនជិត៦០០លានដុល្លារ។ ក្នុងក្របខណ្ឌពហុភាគីវិញ កម្ពុជាជំពាក់ធនាគារអភិវឌ្ឍអាស៊ី(ADB)ប្រមាណ ២ ៥០០លានដុល្លារ ស្មើនឹង២១ភាគរយនៃបំណុលក្រៅប្រទេសសរុបរបស់កម្ពុជា។ ជាមួយគ្នានេះ កម្ពុជា ជំពាក់លុយធនាគារពិភពលោក( World Bank ) ជាង១ ៦០០លានដុល្លារ ស្មើនឹង១៤ភាគរយ និងជំពាក់ស្ថាប័នអន្តរជាតិផ្សេងៗទៀត មាន៣៥៧.៦លានដុល្លារ ស្មើនឹង៣ភាគរយនៃបំណុលក្រៅប្រទេសសរុបរបស់កម្ពុជា។ ស្ថានភាពបំណុលសាធារណៈរបស់កម្ពុជាបច្ចុប្បន្ន ត្រូវបានលោក អូន ព័ន្ធមុនីរ័ត្ន រដ្ឋមន្ត្រីក្រសួងសេដ្ឋកិច្ច និងជាប្រធានគណៈកម្មាធិការគ្រប់គ្រងបំណុលសាធារណៈវាយតម្លៃថា វានៅតែស្ថិតក្នុងភាពអាចគ្រប់គ្រងបាន ពោលគឺនៅតែមាន«ចីរភាព» និង «ហានិភ័យទាប»ដដែល បើទោះបីជាសេដ្ឋកិច្ចកម្ពុជាទទួលរងផលប៉ះពាល់ពីការរាលដាលនៃវិបត្តិកូវីដ-១៩ និងពីកត្តាខាងក្រៅផ្សេងទៀតក្តី។ លោក អូន ព័ន្ធមុនីរ័ត្ន បានបញ្ជាក់នៅក្នុងអារម្ភកថានៃព្រឹត្តិបត្រស្ថិតិបំណុលសាធារណៈកម្ពុជាថា ការរក្សា បាននូវចីរភាពបំណុលសាធារណៈនេះ គឺអាស្រ័យដោយកម្ពុជាមានប្រព័ន្ធគ្រប់គ្រងបំណុលសាធារណៈមួយដ៏រឹងមាំរួមមាន៖ ក្របខណ្ឌគតិយុត្ត, គោលនយោបាយយុទ្ធសាស្ត្រ និងនីតិវិធីគ្រប់គ្រងប្រតិបត្តិការគ្រប់ជ្រុងជ្រោយ, សមត្ថភាពស្ថាប័ន និងធនធានមនុស្សគ្រប់គ្រាន់ និងប្រព័ន្ធព័ត៌មានវិទ្យាសម្រាប់គ្រប់គ្រងប្រតិបត្តិការ និងទុកទិន្នន័យដើម្បីជាមូលដ្ឋាននៃការវិភាគ និងតាមដានហានិភ័យបំណុលជាដើម។ លោករដ្ឋមន្ត្រីបានសរសេរបញ្ជាក់យ៉ាងដូច្នេះថា៖« បច្ចុប្បន្ន រដ្ឋាភិបាលកំពុងអនុវត្តប្រកបដោយភាពម៉ឺងម៉ាត់ និងប្រយ័ត្នប្រយែងខ្ពស់នូវវិធានការជាយុទ្ធសាស្ត្រនានា ដែលបានដាក់ចេញក្នុងយុទ្ធសាស្ត្រស្តីពីគ្រប់គ្រងបំណុលសាធារណៈ២០១៩-២០២៣ ជាពិសេស គោលការណ៍គន្លឹះទាំង៥ សំដៅបន្តពង្រឹងប្រសិទ្ធភាពខ្ពស់ និងទាំងការគ្រប់គ្រងបំណុលសាធារណៈ រួមទាំងការគ្រប់គ្រងការវិនិយោគសាធារណៈ ផងដែរ។»។ គោលការណ៍គន្លឹះទាំង៥នោះរួមមាន៖ ទីមួយ- ខ្ចីឥណទានក្នុងទំហំសមស្របដែលស្ថានភាពថវិកា និង សេដ្ឋកិច្ចអាចទ្រំទ្របាន, ទីពីរ- ខ្ចីតែឥណទានដែលមានកម្រិតសម្បទាន ឬលក្ខខណ្ឌអនុគ្រោះខ្ពស់, ទីបី- ខ្ចីសម្រាប់តែវិស័យអាទិភាពទ្រទ្រង់ចីរភាពនៃកំណើនសេដ្ឋកិច្ច និងវិស័យបង្កើនផលសេដ្ឋកិច្ច ឬផលិតភាពផលិតកម្ម, ទីបួន- ប្រើប្រាស់ឥណទានប្រកបដោយតម្លាភាព គណនេយ្យភាព ប្រសិទ្ធភាពស័ក្តិសិទ្ធភាពខ្ពស់បំផុត។ រីឯគន្លឹះសំខាន់ទីប្រាំ- គឺការប្រើប្រាស់ឥណទានសម្រាប់ហិរញ្ញប្បទាន គម្រោង វិនិយោគលើហេដ្ឋារចនាសម្ព័ន្ធសាធារណៈ ដែលត្រូវស្តង់ដារ និងគុណភាពខ្ពស់ ស្របតាមគោលការណ៍នៃ ការគ្រប់គ្រងការវិនិយោគសាធារណៈ ព្រមទាំងឆ្លើយតបនឹងតម្រូវការនៃការអភិវឌ្ឍនៅក្នុងដំណាក់កាលថ្មី ពិសេសធានាបាននូវចីរភាពសេដ្ឋកិច្ច សង្គម បរិស្ថាន និងភាពធន់នឹងការប្រែប្រួលអាកាសធាតុ។ ទន្ទឹមនឹងការប្រកាន់ខ្ជាប់នូវគោលការណ៍ទាំង៥ខាងលើ ការផ្លាស់ប្តូរឆ្នាំគោលថ្មីនៃគណនេយ្យជាតិ ឆ្នាំ២០១៤ នឹងធ្វើឱ្យសមត្ថភាពខ្ចីរបស់កម្ពុជាកើនខ្ពស់ជាងមុន។ ការណ៍នេះ នឹងផ្តល់លទ្ធភាពឱ្យរដ្ឋាភិបាលអាចកៀរគរហិរញ្ញប្បទានពីការខ្ចីបានច្រើនបន្ថែមទៀត សម្រាប់យកមកបំពេញតម្រូវការ វិនិយោគសាធារណៈក្នុងវិស័យអាទិភាពសំដៅរួមចំណែកល្បឿននៃការធ្វើពិពិធកម្មសេដ្ឋកិច្ច និងសមត្ថភាពប្រកួតប្រជែង។ នេះជាការលើកឡើងរបស់លោកប្រធានគណៈកម្មាធិការគ្រប់គ្រងបំណុលសាធារណៈ ដែលបានអះអាងថា ទាំងនេះ គឺជាមូលដ្ឋានគ្រឹះក្នុងការរក្សាបាននូវកំណើនសេដ្ឋកិច្ចខ្ពស់ ប្រកបដោយចីរភាព និងបរិយាប័ន្ន ឆ្ពោះទៅសម្រេច បង្គោលចរឆ្នាំ២០៣០ និងចក្ខុវិស័យកម្ពុជាឆ្នាំ២០៥០។ កាលពីថ្ងៃទី២៦ ខែកក្កដា ឆ្នាំ២០២៤ រដ្ឋាភិបាលសម្រេចដាក់ឱ្យអនុវត្តយុទ្ធសាស្ត្រថ្មីស្តីពី «ការគ្រប់គ្រងបំណុលសាធារណៈ ២០២៤- ២០២៨» ដើម្បីធានានូវប្រសិទ្ធភាព, ស័ក្តិសិទ្ធភាព, តម្លាភាព, គណនេយ្យភាព, និងចីរភាព នៃការគ្រប់គ្រងបំណុលសាធារណៈ។ ក្នុងយុទ្ធសាស្ត្រនេះ រដ្ឋាភិបាលបានកំណត់លើការខ្ចីប្រាក់ពីបរទេសមិនឱ្យលើពី២៧០០លានដុល្លារក្នុងមួយឆ្នាំឡើយ។ យុទ្ធសាស្ត្រនេះ មានវិសាលភាពគ្របដណ្តប់លើរាល់ប្រតិបត្តិការពាក់ព័ន្ធនឹងការគ្រប់គ្រងបំណុលសាធារណៈ រួមមានទាំងការខ្ចីប្រាក់ពីគេ, ការឱ្យប្រាក់គេខ្ចី, ការធានារបស់រដ្ឋ, និងការគ្រប់គ្រងហានិភ័យបំណុល រួមទាំងកាតព្វកិច្ចបំណុលជាយថាហេតុ។ យុទ្ធសាស្ត្រថ្មីនេះ ក៏តាមដានលើស្ថានភាព និងនិន្នាការនៃបំណុលរបស់វិស័យឯកជន សំដៅរួមចំណែកគ្រប់គ្រងស្ថិរភាពម៉ាក្រូ សេដ្ឋកិច្ច និងហិរញ្ញវត្ថុ ក្នុងរយៈពេលមធ្យមនិងវែងផងដែរ។ នៅក្នុងយុទ្ធសាស្ត្រស្តីពី៖ «ការគ្រប់គ្រងបំណុលសាធារណៈ ២០២៤-២០២៨» បានកំណត់យ៉ាងច្បាស់នូវពិតាននៃការខ្ចីលុយប្រចាំឆ្នាំរបស់កម្ពុជា។ ក្នុងនោះ រដ្ឋាភិបាលបានកំណត់លើការខ្ចីប្រាក់ពីស្ថាប័ន និងដៃគូអភិវឌ្ឍក្រៅប្រទេសក្នុង រង្វង់ពី១,៧ពាន់លានអេសដេអ៊ែ (ប្រមាណ២៣០០លានដុល្លារ) ដល់ ២ពាន់លានអេសដេអ៊ែ(ប្រមាណ២៧០០លានដុល្លារ)ក្នុងមួយឆ្នាំ។ ប៉ុន្តែក្នុងកាលៈទេសៈចាំបាច់ កម្ពុជាអាចបង្កើនការខ្ចីលុយពីបរទេសប្រចាំឆ្នាំ ដល់២,៥ពាន់លានអេសដេអ៊ែ(ប្រមាណជាង៣ ៣០០លានដុល្លារ)។ យ៉ាងណាមិញ នៅក្នុងឯកសារយុទ្ធសាស្ត្រថ្មីនៃការគ្រប់គ្រងសាធារណៈនេះ បានកំណត់រដ្ឋាភិបាលមិនឱ្យ លុយពីបរទេសលើសពីចំនួន១០ពាន់លានអេសដេអ៊ែឡើយ(សមមូលនឹងប្រមាណ ១៣,៥ពាន់លានដុល្លារអាម៉េរិក) ក្នុងរយៈពេល៥ឆ្នាំឡើយ ពោលគឺចាប់ពីឆ្នាំ២០២៤ ដល់ឆ្នាំ២០២៨។ ក្នុងឆ្នាំ២០២៥ រដ្ឋាភិបាលគ្រោងខ្ចីបរទេសជាង២ពាន់លានដុល្លារទៀត សម្រាប់មូលនិធិទ្រទ្រង់ថវិកា និងវិនិយោគសាធារណៈ។ រដ្ឋាភិបាលបញ្ជាក់ថា៖ « ការខ្ចីប្រាក់ពីគេត្រូវមានលក្ខណៈជាការខ្ចីសម្បទាន ដែលត្រូវសងវិញជាមួយការប្រាក់អនុគ្រោះ»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_909.txt	ប្រធានាធិបតីរុស្ស៊ី លោកវ្ល៉ាឌីមៀ ពូទីន បានលើកឡើងថា យុទ្ធនាការអាម៉េរិករយៈពេល ២០ឆ្នាំ នៅអាហ្វហ្កានីស្ថាន បានបញ្ចប់ដោយសោកនាដកម្ម ហើយក្រុងវ៉ាស៊ីនតោន មិនសម្រេចបានអ្វីទាំងអស់។ លោកពូទីនថា នេះគឺជាលទ្ធផលសូន្យ ប្រសិនបើមិនអវិជ្ជមាន។	ក្នុងជំនួបជាមួយក្មេងជំទង់នៅទីក្រុង Vladivostok ក្នុងថ្ងៃទី១ ខែកញ្ញា លោកប្រធានាធិបតីរុស្ស៊ី វ្ល៉ាឌីមៀ ពូទីន បានលើកឡើងថា ទ័ពអាម៉េរិក មានវត្តមាននៅអាហ្វហ្កានីស្ថាន ២០ឆ្នាំ ហើយក្នុងរយៈពេលនោះ ក្រុងវ៉ាស៊ីនតោន បានព្យាយាមបណ្តុះអារ្យធម៌របស់ខ្លួន ជាមួយប្រជាជនក្នុងតំបន់។ លោកពូទីន បានបន្តថា ការពិត អាម៉េរិកបានបំពាក់បទដ្ឋាន និងបែបបទរស់នៅ ក្នុងន័យដ៏ទូលាយ ក្នុងនោះរួមទាំងអង្គការនយោបាយ នៅអាហ្វហ្កានីស្ថានផងដែរ។ «លទ្ធផល គឺមានតែសោកនាដកម្ម និងបាត់បង់អ្នកដែលដើរតាមប៉ុណ្ណោះ»។ មេដឹកនាំរុស្ស៊ី បានសង្កត់ធ្ងន់បែបនេះ ដោយបន្ថែមថា នេះគឺជាលទ្ធផលសូន្យ ប្រសិនបើមិនអវិជ្ជមាន។ បើតាមលោកពូទីន វាមិនអាចទៅរួចឡើយ ដើម្បីបណ្ដុះគុណតម្លៃអ្វីមួយមកពីខាងក្រៅ។ លោកពូទីន នៅសប្តាហ៍មុន ក៏បានបង្ហាញក្តីបារម្ភលើបណ្តាប្រទេសលោកខាងលិច ដែលព្យាយាមជម្លៀសជនភៀសខ្លួនអាហ្វហ្កានីស្ថាន ទៅប្រទេសនៅក្នុងតំបន់អាស៊ីកណ្តាលផងដែរ ដោយបារម្ភពីការរីកសាយនៃក្រុមឥស្លាមជ្រុលនិយមនៅក្នុងប្រទេសទាំងនោះ។ លោកពូទីន បានអះអាងថា រុស្ស៊ី នឹងមិនជ្រៀតជ្រែកកិច្ចការផ្ទៃក្នុងអាហ្វហ្កានីស្ថានឡើយ។ សូមបញ្ជាក់ថា មកទល់ពេលនេះ ក្រុមតាលីបង់ បានត្រៀមបញ្ចេញរដ្ឋាភិបាលថ្មីរបស់ខ្លួន បន្ទាប់ពីគ្រប់គ្រងប្រទេសឡើងវិញ ខណៈពេលសេដ្ឋកិច្ចរបស់ប្រទេស កំពុងរងការខូតខាត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9090.txt	ភ្នំពេញ៖ កម្ពុជា សម្រេចបានទំហំពាណិជ្ជម្ម ជាមួយបណ្តាដៃគូជំនួញ ក្នុងចំនួន ៩ ៤៤៧ លានដុល្លារ នៅក្នុងរយៈពេល២ខែដំបូង នៃឆ្នាំ២០២៥នេះ។ ទំហំនេះ កើនឡើង ១៦,៣ ភាគរយ ធៀបនឹងរយៈពេលដូចគ្នាក្នុងឆ្នាំ២០២៤។ នេះបើយោងតាមរបាយការណ៍របស់អគ្គនាយកដ្ឋានគយ និងរដ្ឋាករកម្ពុជា។	បើតាមរបាយការណ៍ដដែល ក្នុងចំណោមទំហំពាណិជ្ជកម្មសរុប ការនាំចេញមានទំហំ ៤ ៤៦០ លានដុល្លារ កើន១១,៩ភាគរយ ខណៈការនាំចូល មានទំហំ ៤ ៩៨៧ លានដុល្លារ កើន ២០,៦ភាគរយ បើធៀបនឹងឆ្នាំ២០២៤។ ប្រទេសចិន បន្តជាដៃគូពាណិជ្ជកម្មធំជាងគេរបស់កម្ពុជា ដែលទំហំពាណិជ្ជកម្មទ្វេភាគីមានចំនួន ២, ៦៦២ លានដុល្លារ កើន ២១,១ភាគរយ។ បន្ទាប់គឺអាមេរិកដែលមានទំហំពាណិជ្ជកម្មសរុប ១ ៦៧៥ លានដុល្លារ កើន ២៥,៧ភាគរយ។ ប្រទេសវៀតណាម ស្ថិតនៅលំដាប់ទី៣ ជាប្រទេសមានធ្វើពាណិជ្ជកម្មសរុបច្រើនជាងគេជាមួយកម្ពុជា ក្នុងទំហំ ១ ៣៦០ លានដុល្លារ ថយចុះ ៣,៨ភាគរយ ធៀបនឹងឆ្នាំ២០២៤។ លំដាប់ទី៤ គឺប្រទេសថៃ ដែលសម្រេចពាណិជ្ជកម្មរួមគ្នាបាន ៧៤៧ លានដុល្លារ ថយចុះ ០,៤ ភាគរយ។ លំដាប់ទី៥ គឺប្រទេសជប៉ុន ក្នុងទំហំ ៤៥២ លានដុល្លារ កើន៣៨,៨ភាគរយ ខណៈលំដាប់ទី៦ គឺប្រទេសកាណាដា មានទំហំ ២០៥លានដុល្លារ កើន ២២,៤ភាគរយ។ ប្រទេសដែលធ្វើពាណិជ្ជម្មជាមួយកម្ពុជាច្រើនជាងគេទី៧ គឺប្រទេសឥណ្ឌូណេស៊ី មានតម្លៃ ២០៣ លានដុល្លារ កើន៦,១ ភាគរយ។ រីឯប្រទេសអេស្ប៉ាញ ស្ថិតនៅលេខ៨ ដោយសម្រេចបាន ទំហំ ១៩៦លានដុល្លារ កើន៣៩,៨ ភាគរយ។ ប្រទេសអាល្លឺម៉ង ស្ថិតថាលំដាប់ទី៩ ក្នុងទំហំពាណិជ្ជកម្ម ១៧៨ លានដុល្លារ កើន២៨,៥ ភាគរយ និងលំដាប់ទី១០ គឺប្រទេសម៉ាឡេស៊ី ដែលសម្រេចពាណិជ្ជកម្មជាមួយកម្ពុជា ១៧៣ លានដុល្លារ កើន៨៥,៨ភាគរយ ធៀបនឹងឆ្នាំ២០២៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9091.txt	សម្តេចនាយករដ្ឋមន្ត្រី ហ៊ុន ម៉ាណែត បានបញ្ជាក់ថា ខេត្តព្រះសីហនុ គឺជាគោលដៅអាទិភាពធំបំផុតក្នុងការអភិវឌ្ឍន៍ផែទឹកជ្រៅរបស់កម្ពុជា ដោយការវិនិយោគនឹងឈានដល់ជិត១ពាន់លានដុល្លារ ក្នុងដំណាក់កាលទី៣នាឆ្នាំ២០២៩។ សម្តេចបានរំលឹកយ៉ាងដូច្នេះ នាពិធីសម្ពោធដាក់ឱ្យប្រើប្រាស់ជាផ្លូវការនូវអគារសិក្សា អគារស្នាក់នៅរបស់គ្រូបង្រៀន និងអគារទីចាត់ការនៅវិទ្យាល័យ ហ៊ុន សែន វាលរេញ ព្រឹកថ្ងៃទី២៦ ខែមីនា នេះ។	«មិនត្រឹមជាផែអន្តរជាតិ តែនឹងរៀបចំជាតំបន់ភស្តុភាកម្មនៃប្រព័ន្ធឡូជីស្ទីកក្នុងតំបន់»។ ប្រមុខរដ្ឋាភិបាលបានលើកឡើងថា ទោះបីជាមានផែនៅកំពត និងកោះកុងក៏ដោយ ប៉ុន្តែសក្តានុពលនៅខេត្តព្រះសីហនុ គឺមិនអាចប្រកួតប្រជែងបានឡើយ។ ដូចជារដ្ឋកាលីហ្វនីញ៉ាសហរដ្ឋអាម៉េរិក ឬក្រុងសៀងហៃរបស់ចិន យ៉ាងដូច្នោះដែរ សម្តេច ហ៊ុន ម៉ាណែត គូសបញ្ជាក់ថា កំពង់ផែទឹកជ្រៅខេត្តព្រះសីហនុ នឹងរួមចំណែកដល់សេដ្ឋកិច្ចជាតិ ជាពិសេសតាមរយៈការចាប់ដៃគូយុទ្ធសាស្ត្រក្នុងតំបន់ រួមមានជាមួយផែនៅថៃ និងវៀតណាម ជាដើម។ សម្តេចលើកឡើងថា សក្តានុពលខេត្តព្រះសីហនុ កាន់តែមានធំតទៅទៀត ហើយសក្តានុពលនេះ ទាមទារធនធានមនុស្សនៅហ្នឹងកន្លែង។ ក្រោមឥណទានពីជប៉ុន ការវិនិយោគកំពង់ផែព្រះសីហនុក្នុងដំណាក់កាលដំបូង បានចំណាយអស់ប្រមាណ២០០លានដុល្លារ ហើយនៅសល់ប្រមាណ៦០០លានដុល្លារទៀតសម្រាប់២ដំណាក់កាលបន្ទាប់ គិតដល់ឆ្នាំ២០២៩៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9092.txt	ភ្នំពេញ៖ នៅពេលដែលយើងប្រើប្រាស់«ប្រាក់រៀល» មិនត្រឹមតែចំណេញដល់សេដ្ឋកិច្ចជាតិប៉ុណ្ណោះទេ ប៉ុន្តែយើងថែមទាំងបង្ហាញអំពីមោទនភាពជាតិខ្មែរ មោទនភាពទៅលើខ្លួនឯង ខណៈតម្លៃប្រាក់រៀលកាន់តែមានស្ថិរភាព។ នេះជាការលើកឡើងរបស់លោកស្រីបណ្ឌិត ព្រុំ ទេវី អ្នកស្រាវជ្រាវសេដ្ឋកិច្ច នៅរាជបណ្ឌិត្យសភាកម្ពុជា ដែលជំរុញឱ្យអ្នកធ្វើធុរកិច្ចក្នុងស្រុក ពិសេសអ្នកធុរកិច្ចក្នុងវិស័យអប់រំ និងសុខាភិបាល គួរគម្បីងាកមកប្រើប្រាស់ប្រាក់រៀលឱ្យបានទូលំទូលាយ។	បើតាមលោកស្រីបណ្ឌិត ព្រុំ ទេវី ដើម្បីឱ្យអ្នកធុរកិច្ចក្នុងស្រុកចូលរួមចាយប្រាក់រៀល ឱ្យបានកាន់តែច្រើនក្នុងសកម្មភាពសេដ្ឋកិច្ចនោះ គឺទាមទារចាំបាច់ឱ្យមានការផ្សព្វផ្សាយ ពន្យល់ណែនាំ និងជំរុញបន្ថែមពីរដ្ឋាភិបាល ជាពិសេសពីធនាគារជាតិនៃកម្ពុជា។ ដើម្បីឈ្វេងយល់ពីប្រធានបទនេះកាន់តែច្បាស់សូមលោក-អ្នក ទស្សនាការចាក់ផ្សាយវីដេអូសម្ភាសរវាង លោកស្រីបណ្ឌិត ព្រុំ ទេវី ជាមួយ កញ្ញា អ៊ូ សុខមាន អ្នកសារព័ត៌មានសេដ្ឋកិច្ច នៃសារព័ត៌មានឌីជីថលថ្មីៗ(ThmeyThmey) នៅក្នុងកម្មវិធី«ឈ្វេងយល់ពីប្រាក់រៀល» ខាងក្រោមដូចតទៅ៖ ដើម្បីឈ្វេងយល់ពីប្រធានបទនេះកាន់តែច្បាស់សូមលោក-អ្នក ទស្សនាការចាក់ផ្សាយវីដេអូសម្ភាសរវាង លោកស្រីបណ្ឌិត ព្រុំ ទេវី ជាមួយ កញ្ញា អ៊ូ សុខមាន អ្នកសារព័ត៌មានសេដ្ឋកិច្ច នៃសារព័ត៌មានឌីជីថលថ្មីៗ(ThmeyThmey) នៅក្នុងកម្មវិធី«ឈ្វេងយល់ពីប្រាក់រៀល» ខាងក្រោមដូចតទៅ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9093.txt	មនុស្សភាគច្រើនចូលចិត្តស្ដាប់ការចែករំលែករបស់បុគ្គលជោគជ័យ ហើយច្រានចោលអ្នកបរាជ័យ។ នេះជាមូលហេតុដែលអ្នកបរាជ័យ មិនហ៊ានចែករំលែកបទពិសោធន៍មិនល្អ នៅក្នុងអាជីវកម្មរបស់ខ្លួន។ ផ្ទុយពីការគិតបែបនេះ លោក សុន សាវ៉ាន ជាគ្រូបង្រៀនទៅលើមុខវិជ្ជាប្រវត្ដិវិទ្យា នៅវិទ្យាល័យ ហ៊ុន សែន សំរោង ខេត្តកំពង់ស្ពឺ បានចែករំលែកបទពិសោធន៍បរាជ័យក្នុងអាជីវកម្មរបស់ខ្លួន ទៅដល់សិស្សានុសិស្សនៅក្នុងបន្ទុកថ្នាក់ខ្លួន។ សម្រាប់លោក សាវ៉ាន បទពិសោធន៍បរាជ័យក្នុងអាជីវកម្ម ក៏ជាផ្នែកមួយជួយឱ្យសិស្ស ឬយុវជនជំនាន់ក្រោយ អាចយកទៅសំលៀងសមត្ថភាពខ្លួន សម្រាប់អនាគតផងដែរ។	លោក សុន សាវ៉ាន ធ្លាប់បានបើកអាជីវកម្មហ្ការ៉ាស់សាំងមួយកន្លែង នាអំឡុងឆ្នាំ២០១៥។ ដំណើរការអាជីវកម្មលោក មានភាពល្អប្រសើរ និងកំណើនពីមួយឆ្នាំទៅមួយឆ្នាំ ព្រោះមិនសូវមានដៃគូរប្រកួតប្រជែងច្រើន។ ដំណើរការបានជាង៥ឆ្នាំ មុខរបរហ្ការ៉ាស់សាំងរបស់លោក សាវ៉ាន ត្រូវបានបិទទ្វារ ជាមួយនឹងបំណុលជាប់ខ្លួនជិត ៣០ម៉ឺនដុល្លារទៀត។ ពេលវេលានោះ ជាមេរៀនដ៏លំបាកសម្រាប់លោកគ្រូ សាវ៉ាន។ ជួបបញ្ហាហិរញ្ញវត្ថុ និងផ្លូវចិត្តនេះ មិនបានធ្វើឱ្យលោក សាវ៉ាន អស់សង្ឃឹមឡើយ។ គ្រូបង្រៀនថ្នាក់វិទ្យាល័យរូបនេះ ប្រឹងបំពេញការងារ និងរកថវិកាដើម្បីដោះបំណុលខ្លួន។ តើកត្តាអ្វីដែលនាំឱ្យលោកគ្រូ សុន សាវ៉ាន មានកម្លាំងចិត្តខំប្រឹងរកលុយដោះបំណុល? ឆ្លើយតបចំណុចនេះ លោកគ្រូ សុន សាវ៉ាន បានឱ្យដឹងថា ៖ «កត្ដាចម្បងដែលនាំឱ្យខ្ញុំមានកម្លាំងចិត្តក្នុងការខិតខំប្រឹងប្រែងរកលុយនោះ គឺដោយសារការងាអាជីពរបស់ខ្ញុំ។ ទោះបីខ្ញុំជាប់បំណុលក៏ពិតមែន តែអាជីពជាគ្រូបង្រៀនរបស់ខ្ញុំនៅតែបន្ត។ ពេលខ្ញុំបង្រៀន ពេលខ្ញុំចូលរួមកិច្ចការងារសង្គម និងមើលឃើញកូនសិស្សខ្ញុំ នេះជាអ្វីដែលធ្វើខ្ញុំសប្បាយ និងជាកម្លាំងជំរុញរបស់ខ្ញុំ»។ លោកគ្រូ សាវ៉ាន ខំប្រឹងធ្វើការងារក្រៅម៉ោង ដោយឆ្លៀតពេលពីការងារបង្រៀនសិស្ស ដើម្បីរកប្រាក់ផ្សំគ្នា យកទូទាត់ទៅធនាគារ។ គិតមកទល់ដើមឆ្នាំ២០២៥នេះ លោក សាវ៉ាន អះអាងថា ខ្លួនបានសងបំណុលធនាគារបានមួយចំនួនធំហើយ ដោយនៅសល់ត្រឹមតែជាង ៦ម៉ឺនដុល្លារទៀតប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9094.txt	ភ្នំពេញ៖ ក្រុមហ៊ុនជប៉ុនប្រមាណ៤០ក្រុមហ៊ុន កំពុងស្វែងរកឱកាសវិនិយោគលើវិស័យសក្តានុពលនានានៅកម្ពុជា។ គណៈប្រតិភូធុរជនជប៉ុនទាំងនោះ បានជួបពិភាក្សាការងារមួយលោក ស៊ុន ចាន់ថុល ឧបនាយករដ្ឋមន្ត្រី និង ជាអនុប្រធានទី១នៃក្រុមហ៊ុនក្រុមប្រឹក្សាអភិវឌ្ឍន៍កម្ពុជា(CDC) នាថ្ងៃទី៤ ខែមីនា។	ក្រុមហ៊ុនជប៉ុនទាំង៤០ ដែលកំពុងបំពេញទស្សនកិច្ចស្វែងយល់ពីបរិយាកាសវិនិយោគនៅកម្ពុជានោះ គឺធ្វើឡើងតាមរយៈការិយាល័យតំណាងអង្គការពាណិជ្ជកម្មក្រៅប្រទេសជប៉ុន (Japan External Trade Organization – JETRO) ប្រចាំនៅរាជធានីភ្នំពេញ។ នេះបើយោងតាមសេចក្តីប្រកាសព័ត៌មានរបស់ក្រុមប្រឹក្សាអភិវឌ្ឍន៍កម្ពុជា (CDC)។ នៅក្នុងជំនួបជាមួយវិនិយោគិនជប៉ុនទាំងនោះ លោក ស៊ុន ចាន់ថុល បានរៀបរាប់អំពីគោលនយោបាយនានារបស់រដ្ឋាភិបាលក្នុងការទាក់ទាញវិនិយោគ ការបង្កើនពិពិធកម្មសេដ្ឋកិច្ច ដើម្បីសម្រេចឱ្យបានចក្ខុវិស័យប្រទេសកម្ពុជាឆ្នាំ២០៥០ (ប្រទេសចំណូលខ្ពស់)។ ជាពិសេស លោកបានលើកឡើងពីការធ្វើឌីជីថលូបនីយកម្ម ក្នុងការផ្តល់សេវាសាធារណៈសម្រាប់អ្នកវិនិយោគ។ កាលពីថ្មីៗនេះ CDC បានដាក់ឱ្យប្រើប្រាស់ប្រព័ន្ធគ្រប់គ្រងគម្រោងវិនិយោគកម្ពុជា (ប្រព័ន្ធ cdcIPM) ដែលសម្រួលដល់វិនិយោគិនក្នុងការដាក់ពាក្យស្នើសុំវិនិយោគបានពីគ្រប់ទីកន្លែង និងគ្រប់ពេលវេលា តាមរយៈប្រព័ន្ធអ៊ីនធឺណេត។ « កម្ពុជា គឺជាទីតាំងដែលគួរពិចារណាក្នុងការមកដាក់ទុនវិនិយោគ ដោយមានទាំង សុខសន្តិភាព និងស្ថិរភាពនយោបាយ, លំនឹងម៉ាក្រូសេដ្ឋកិច្ច, កម្លាំងពលកម្មវ័យក្មេង ដែលបើកទូលាយក្នុងការទទួលយកការបណ្តុះបណ្តាលថ្មីៗ»។ លោក ស៊ុន ចាន់ថុល បានអះអាងបែបនេះនៅចំពោះមុខវិនិយោគជប៉ុនទាំងអស់ដោយបន្តនិយាយយ៉ាងដូច្នេះ៖ « ការគាំទ្រពីសំណាក់រាជរដ្ឋាភិបាលដល់ការរីកលូតលាស់នៃវិស័យឯកជន តាមរយៈវេទិការាជរដ្ឋាភិបាល-ផ្នែកឯកជន, ច្បាប់ស្តីពីវិនិយោគដែលមានភាពបត់បែន និងអនុគ្រោះខ្ពស់, ហេដ្ឋារចនាសម្ព័ន្ធដឹកជញ្ជូនអន្តរមធ្យោបាយ ដែលកំពុងអភិវឌ្ឍន៍ឱ្យកាន់តែមានភាពសម្បូរបែប និងប្រទាក់ក្រឡា ជំរុញឱ្យសមាហរណកម្មនៅទូទាំងប្រទេស និងនៅក្នុងតំបន់កាន់តែមានភាពប្រសើរឡើង ជាមួយនឹងទីតាំងភូមិសាស្រ្តដែលមានអំណោយផលខ្ពស់ ដែលរំពឹងថានឹងក្លាយជាមជ្ឈមណ្ឌលភស្តុភារកម្មក្នុងតំបន់នាពេលអនាគត»។ គណៈប្រតិភូធុរជនជប៉ុន ជួបពិភាក្សាការងារជាមួយលោក ស៊ុន ចាន់ថុល អនុប្រធានទី១ នៃCDC ដើម្បីស្វែងយល់ឱកាសវិនិយោគនៅកម្ពុជា។ រូបថត៖ CDC ជាមួយនឹងគ្នានេះ កម្ពុជាក៏កំពុងអនុវត្តគម្រោងសាងសង់ព្រែកជីកហ្វូណន ដែលអាចផ្លាស់ប្តូរមុខមាត់កម្ពុជាក្នុងវិស័យនាវាចរណ៍ និងការដឹកជញ្ជូនតាមផ្លូវទឹក/ផ្លូវសមុទ្រ។ ឧបនាយករដ្ឋមន្ត្រី ស៊ុន ចាន់ថុល បានណែនាំដល់វិនិយោគិនជប៉ុន ឱ្យចាប់ឱកាសវិនិយោគក្នុងវិស័យអាទិភាព ដូចជា៖ វិស័យផលិតកម្មនាវា, កំពង់ផែរណប, ឃ្លាំងស្តុកទំនិញ និងមជ្ឈមណ្ឌលភស្តុភារកម្ម ជាដើម។ ក្រៅពីនេះ លោកអនុប្រធានCDC ក៏បានជំរុញគណៈប្រតិភូធុរជនជប៉ុនឱ្យពិនិត្យលទ្ធភាពក្នុងការដាក់ទុនវិនិយោគលើរោងចក្រឧស្សាហកម្ម, ហេដ្ឋារចនាសម្ព័ន្ធរូបវន្ត, កសិកម្ម និងកសិ-ឧស្សាហកម្ម, ថាមពលបៃតង, វិស័យអប់រំបណ្តុះបណ្តាល, ការអភិវឌ្ឍតំបន់សេដ្ឋកិច្ចពិសេស, សហគ្រាស/អាជីវកម្មខ្នាតតូច និងមធ្យម(SMEs) និងសេវាកម្មផ្សេងៗ។ គណៈប្រតិភូធុរជនជប៉ុនបានវាយតម្លៃខ្ពស់ចំពោះការខិតខំប្រឹងប្រែងរបស់រដ្ឋាភិបាល ក្នុងការសម្របសម្រួល ថែទាំគាំទ្រដល់វិនិយោគិនដែលបានដាក់ទុនវិនិយោគ និងកំពុងធ្វើប្រតិបត្តិការធុរកិច្ចរបស់ខ្លួន ដែលទាំងអស់នេះ។ គណៈប្រតិភូធុរជនជប៉ុន បានបញ្ជាក់ថា ៖ « ការយកចិត្តទុកដាក់ពីរដ្ឋាភិបាល គឺ ជាមូលដ្ឋានធ្វើឱ្យអ្នកដែលមានបំណងដាក់ទុនវិនិយោគនាពេលអនាគត កាន់តែមានទំនុកចិត្តក្នុងការសម្រេចចិត្តផងដែរ»៕ គណៈប្រតិភូធុរជនជប៉ុន ជួបពិភាក្សាការងារជាមួយលោក ស៊ុន ចាន់ថុល អនុប្រធានទី១ នៃCDC ដើម្បីស្វែងយល់ឱកាសវិនិយោគនៅកម្ពុជា។ រូបថត៖ CDC អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9095.txt	ភ្នំពេញ៖ កម្ពុជាទទួលបានទុនវិនិយោគជាបន្តបន្ទាប់ពីក្រុមហ៊ុនចិនមកពីខេត្ត ជាំងស៊ូ ដែលមានបច្ចុប្បន្ន មានប្រមាណ២០០ក្រុមហ៊ុន បង្កើតរោងចក្រនានានៅតំបន់សេដ្ឋកិច្ចពិសេស។ ដោយមើលឃើញពីសក្តានុពលនេះ ក្រុមប្រឹក្សាអភិវឌ្ឍន៍កម្ពុជា (CDC) បានស្នើឱ្យខេត្តជាំងស៊ូ ពិចារណាបង្កើតតំបន់កសិ-ឧស្សាហកម្មមួយ ដើម្បីផលិតវត្ថុធាតុដើម ឬផលិតផលពាក់កណ្តាលសម្រេច ដើម្បីផ្គត់ផ្គង់ឧស្សាហម្មក្នុងស្រុក និងនាំចេញទៅក្រៅ។	សំណើរនេះ ត្រូវបានលើកឡើងដោយ លោក ជា វុទ្ធី អគ្គលេខាធិការគណៈកម្មាធិការវិនិយោគកម្ពុជា នៅចំពោះមុខលោក ជីន សាងជីន អនុប្រធានមន្ទីរកិច្ចការបរទេសនៃខេត្តជាំងស៊ូ សាធារណរដ្ឋប្រជាមានិតចិន នាទីស្តីការ CDC នាថ្ងៃទី២៤ ខែមីនា។ បើតាមសេចក្តីប្រកាសព័ត៌មានរបស់ CDC លោក ជីន សាងជីន បានឯកភាពចំពោះសំណើរខាងលើ ក្នុងការពិចារណាបង្កើតតំបន់កសិ-ឧស្សាហកម្ម ធ្វើការផលិតវត្ថុធាតុដើម ឬផលិតផលពាក់កណ្តាលសម្រេចនៅកម្ពុជាសម្រាប់ផ្តត់ផ្គង់ដល់ឧស្សាហកម្មធំៗ។ ការណ៍ពិចារណាក្នុងការបង្កើតតំបន់កសិ-ឧស្សាហកម្មនេះ គឺដើម្បីរួមចំណែកកាត់បន្ថយការនាំចូលវត្ថុធាតុដើមពីក្រៅប្រទេស សំដៅចូលរួមបង្កើតតម្លៃបន្ថែមក្នុងស្រុក។ ជាមួយគ្នានេះ លោក ជីន សាងជីន បានកោតសរសើរពីការរីកចម្រើនដ៏ឆាប់រហ័សរបស់កម្ពុជា និងសាទរចំពោះកំណើននៃការវិនិយោគមកកម្ពុជា ជាពិសេសការវិនិយោគមកពីខេត្តជាំងស៊ូ។ ខេត្តជាំងស៊ូ ជារឿយៗតែងតែជំរុញវិនិយោគិននៅក្នុងខេត្តមកបណ្តាក់ទុនវិនិយោគនៅកម្ពុជា។ ជាក់ស្តែង តំបន់សេដ្ឋកិច្ចពិសេសក្រុងព្រះសីហនុ គឺជាសក្ខីភាពដ៏អស្ចារ្យមួយ ដែលបច្ចុប្បន្នតំបន់សេដ្ឋកិច្ចពិសេស នេះមានក្រុមហ៊ុនវិនិយោគរហូតដល់ទៅប្រមាណជិត២០០ ហើយក៏មានការបណ្តាក់ទុនវិនិយោគបង្កើតតំបន់សេដ្ឋកិច្ចពិសេសមួយទៀតស្ថិតនៅក្នុងភូមិសាស្ត្រខេត្តកំពង់ចាម ដែលជាប្រភពទុនវិនិយោគមកពីខេត្តជាំងស៊ូ ផងដែរ។ នេះបើតាមសេចក្តីប្រកាសព័ត៌មានរបស់CDC។ ប្រភពទុនវិនិយោគមកពីប្រទេសចិន បានឈរនៅលំដាប់លេខរៀងទី១ ឬទី២ជាបន្តបន្ទាប់ក្នុងរយៈពេលជាង១ទសវត្សរ៍ចុងក្រោយ។ ដោយឡែក ក្នុងរយៈពេល២ខែដើមឆ្នាំ២០២៥ ក្រុមប្រឹក្សាអភិវឌ្ឍន៍កម្ពុជាបានអនុម័តគម្រោងវិនិយោគចំនួន ១១២ ក្នុងទំហំទុនជាង១ ០០០លានដុល្លារអាម៉េរិក។ CDC បានបញ្ជាក់ថា ការវិនិយោគមកពីប្រទេសចិនបានរួមចំណែកដល់ទៅប្រមាណជិត ៨០ភាគរយ នៃទុនវិនិយោគសរុប៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9096.txt	ភ្នំពេញ៖ លេខាធិការដ្ឋានអាកាសចរណ៍ស៊ីវិល ប្តេជ្ញាជំរុញការដឹកជញ្ជូនអ្នកដំណើរតាមផ្លូវអាកាសឱ្យបាន៧,៥លានាក់ ជាមួយនឹងទំនិញ៨០ពាន់តោន ក្នុងឆ្នាំ២០២៥។ លោក ម៉ៅ ហាវណ្ណាល់ រដ្ឋមន្រ្តីលេខាធិការដ្ឋានអាកាសចរណ៍ស៊ីវិល បានលើកឡើងបែបនេះក្នុងពិធីបិទសន្និបាតបូកសរុបលទ្ធផលការងារឆ្នាំ២០២៤ ដែលធ្វើឡើង នាថ្ងៃទី១២ ខែមីនា។	កម្ពុជា បានអនុវត្តគោលនយោបាយបើកចំហជើងមេឃ តាំងពីឆ្នាំ១៩៩៩ មកទល់សព្វថ្ងៃ។ មានរយៈពេល២៦ឆ្នាំហើយ ក្នុងការជួយជំរុញឱ្យមានសន្ទុះរីកចម្រើនដល់ការដឹកជញ្ជូនតាមផ្លូវអាកាស។ ការណ៍នេះ គឺដើម្បីឆ្លើយតបតម្រូវការ ទេសចរណ៍ ធុរកិច្ច ពាណិជ្ជកម្ម និងការផ្សារភ្ជាប់ទំនាក់ទំនងសង្គម-វប្បធម៌កម្ពុជាទៅកាន់អន្តរជាតិ និងអន្តរជាតិមកកាន់ កម្ពុជា។ បច្ចុប្បន្នកម្ពុជា មានក្រុមហ៊ុនអាកាសចរណ៍ជាតិ-អន្តរជាតិចំនួន៣១ ដែលកំពុងហោះហើរចេញ-ចូលក្នុងប្រទេស។ គិតជាមធ្យម មានជើងហោះហើរទ្វេទិស (Flight Movements) ចំនួន ១ ៣២៤ជើងក្នុងមួយសប្តាហ៍។ ក្នុងនោះ នៅអាកាសយានដ្ឋានអន្តរជាតិភ្នំពេញចំនួន ៩៤២ជើង, អាកាសយានដ្ឋានអន្តរជាតិសៀមរាបអង្គរ ៣៤៦ជើង និងអាកាសយានដ្ឋានអន្តរជាតិខេត្តព្រះសីហនុ ៣៦ជើង។ ដើម្បីសម្រេចគោលដៅលើការដឹកជញ្ជូនអ្នកដំណើរបាន៧,៥លាននាក់ ក្នុងឆ្នាំ២០២៥ លោក ម៉ៅ ហាវណ្ណាល់ បានដាក់ចេញផែនការសកម្មភាពការងារមួយចំនួន។ ក្នុងនោះ មានការជំរុញការចរចា កែសម្រួល និងចុះហត្ថលេខាកិច្ចព្រមព្រៀង ស្តីពី សេវាកម្មដឹកជញ្ជូនតាមផ្លូវអាកាសជាទ្វេភាគី ជាមួយប្រទេសហ្វីលីពីន ជប៉ុន ឥណ្ឌូណេស៊ី ចក្រភពអង់គ្លេស និងប៉ាគីស្ថាន ព្រមទាំងពហុភាគីអាស៊ានរវាងអាស៊ាន និងនូវែលសេឡង់។ នេះបើតាមការចុះផ្សាយរបស់លេខាធិការដ្ឋានអាកាសចរណ៍ស៊ីវិល។ ជាមួយគ្នានេះ លេខាធិការដ្ឋានអាកាសចរណ៍ស៊ីវិល នឹងព្យាយាមរៀបចំឱ្យទាន់ពេលវេលា លើទិដ្ឋភាពច្បាប់ និងបច្ចេកទេស ដើម្បីទទួលនូវកម្មវិធីសវនកម្មត្រួតពិនិត្យសុវត្ថិភាពរបស់អង្គការអាកាសចរណ៍ស៊ីវិលអន្តរជាតិ(ICAO Coordinated Validation Mission/ICVM)ដែលនឹងប្រព្រឹត្តឡើងពីថ្ងៃទី៤ ដល់ថ្ងៃទី១១ ខែមិថុនា ឆ្នាំ២០២៥។ រួមទាំង ផ្តល់វិញ្ញាបនបត្រអាកាសយានដ្ឋានឱ្យទាន់ពេលវេលា និងរៀបចំផ្ទេរជើងហោះហើរទាំងអស់ ពីអាកាសយានដ្ឋានអន្តរជាតិភ្នំពេញ ទៅអាកាសយានដ្ឋានអន្តរជាតិតេជោ ដែលគ្រោងបើកដំណើរការនៅខែកក្កដា។ ក្រៅពីកិច្ចខាងលើ លេខាធិការដ្ឋានអាកាសចរណ៍ស៊ីវិល នឹងបន្តខិតខំស្វែងរកប្រភពទុនវិនិយោគ អាចជារូបភាព ដៃគូរដ្ឋ និងឯកជន (Public and Private Partnership – PPP) ដើម្បីសាងសង់អាកាសយានដ្ឋានខេត្តមណ្ឌលគិរី និងបាត់ដំបង និងបន្តជួយគាំទ្រដល់ក្រុមហ៊ុនអាកាសចរណ៍ក្នុងស្រុកអាចមានលទ្ធភាពកាន់តែទូលំទូលាយ ដើម្បីបើកដំណើរការជើងហោះហើរអន្តរជាតិ។ លេខាធិការដ្ឋានអាកាសចរណ៍ស៊ីវិល នឹងជំរុញរួមទាំងសម្រួលនីតិវិធីនានា ដើម្បីគាំទ្រដល់ការរៀបចំជើងហោះហើរថ្មី របស់ក្រុមហ៊ុនអាកាសចរណ៍ Turkish Airlines ពីទីក្រុងអ៊ីស្តង់ប៊ុល មកកាន់ភ្នំពេញ ក្រុមហ៊ុនអាកាសចរណ៍ Etihad Airways ពីទីក្រុងអាប៊ូដាប៊ី មកភ្នំពេញ និងក្រុមហ៊ុនអាកាសចរណ៍ Emirates Airlines ពីទីក្រុងឌូបៃ មកកាន់ខេត្តសៀមរាប។ អត្ថបទទាក់ទង កម្ពុជា មានជើងហោះហើរជាង១ ៣០០ជើង ក្នុងមួយសប្តាហ៍ ការដឹកជញ្ជូនតាមផ្លូវអាកាស ជាកត្តាផលិតកម្មយុទ្ធសាស្ត្រមួយដ៏សំខាន់ នៃដំណើរការអភិវឌ្ឍន៍សេដ្ឋកិច្ច-សង្គម តាមរយៈការជួយសម្រួលដល់ការធ្វើដំណើរ ការដឹកជញ្ជូនទំនិញក្នុងរយៈពេលខ្លីនិងសុវត្ថិភាពខ្ពស់ ,ជំរុញសកម្មភាពពាណិជ្ជកម្ម និងទេសចរណ៍, លើកកម្ពស់ទំនាក់ទំនងសង្គម និងរួមចំណែកបង្កើនចំណូលថវិកាជាតិ។ កាលឆ្នាំ២០២៤ ការដឹកជញ្ជូនតាមផ្លូវអាកាសរបស់កម្ពុជា មានកំណើនជាវិជ្ជមានល្អ។ ក្នុងនោះ ការដឹកជញ្ជូនអ្នកដំណើរតាមផ្លូវអាកាសមានចំនួន ៦,២៤ លាននាក់ កើន២២ភាគរយ ដោយ ទទួលបានជើងហោះហើរសរុប ៥៨ ៣៥៤ជើង កំណើន ១៤ភាគរយ។ ជាមួយគ្នានេះ ការដឹកទំនិញតាមផ្លូវអាកាសមានចំនួន ៧៧ ៨៥២ តោន មានកំណើនដល់ ៤០ភាគរយ បើប្រៀបធៀបនឹងឆ្នាំ២០២៣។ នេះយោងតាមនេះបើយោងតាមការផ្សព្វផ្សាយលើបណ្តាញសង្គមផ្លូវការរបស់សម្តេចនាយករដ្ឋមន្ត្រី ហ៊ុន ម៉ាណែត នាថ្ងៃទី៤ ខែមីនា។ ទន្ទឹមនឹងនេះ អាកាសយានដ្ឋានអន្តរជាតិទាំងបី (ភ្នំពេញ សៀមរាប និងព្រះសីហនុ) បានដើរតួនាទីយ៉ាងសំខាន់ លើការតភ្ជាប់ជើងហោះហើរអន្តរជាតិទៅកាន់១២ប្រទេស ព្រមទាំងតំបន់រដ្ឋបាលពិសេសហុងកុងនិងកោះតែវ៉ាន់ផងដែរ។ គិតជាសរុបបានភ្ជាប់ការហោះហើរទៅកាន់គោលដៅ ឬរាជធានី/ទីក្រុងចំនួន ៣៤ ក្នុងតំបន់ និងសកលលោក ហើយមានក្រុមហ៊ុនអាកាសចរណ៍ជាតិ-អន្តរជាតិសរុបចំនួន៣១ក្រុមហ៊ុន។ ក្នុងឆ្នាំ២០២៤ កម្ពុជា បានសម្រេចលើការតភ្ជាប់ជើងហោះហើរជាប្រតិ្តសាស្ត្ររវាងរាជធានីភ្នំពេញ និងរដ្ឋធានីញូវដែលី ប្រទេសឥណ្ឌា និងការចាប់ផ្តើមហោះហើរឡើងវិញរបស់ក្រុមហ៊ុនអាកាសចរណ៍ អេមីរ៉ាត់ និងកាតា ដែលផ្សារភ្ជាប់ជើងហោះហើររវាងរាជធានីភ្នំពេញ និងទីក្រុងឌុយប៉ៃ និងទីក្រុងដូហា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9097.txt	ភ្នំពេញ៖ ការទូទាត់ឆ្លងដែនតាមរយៈឃ្យូអរកូត (QR Code) ដំណាក់កាលទី២ ក្នុងក្របខ័ណ្ឌនៃកិច្ចសហការ រវាងធនាគារជាតិនៃកម្ពុជា និងក្រុមហ៊ុនបណ្តាញប័ណ្ណទូទាត់អន្តរជាតិ UnionPay International នៅបានដំណើរជាផ្លូវការហើយ។ នៅក្នុងដំណាក់កាលនេះ ពលរដ្ឋដែលគណនីធនាគារជាប្រាក់រៀល ឬអ្នកប្រើប្រាស់ប្រព័ន្ធបាគង គឺអាចទូទាត់ថ្លៃទំនិញ និងសេវាកម្មនានា ជាមួយ UnionPay បាននៅប្រទេសចិន និងប្រទេសដៃគូនានាក្នុងពិភពលោកបានយ៉ាងរហ័ស និងងាយស្រួល។	ការដាក់ឱ្យដំណើរការនូវការទូទាត់ឆ្លងដែនតាមរយៈឃ្យូអរកូត (QR Code) ដំណាក់កាលទី២នេះ ត្រូវបានធ្វើឡើងនៅធនាគារជាតិ នៃ កម្ពុជា អគារសែនសុខ នាថ្ងៃទី១០ ខែមីនា បន្ទាប់ពីដំណាក់កាលទី១ ដំណើរការបានជាង១ឆ្នាំកន្លងមក។ ការអភិវឌ្ឍនូវប្រព័ន្ធទូទាត់ឆ្លងដែននេះ នឹងផ្តល់កាលានុវត្តភាពក្នុងការពង្រីក សកម្មភាពពាណិជ្ជកម្ម លើកកម្ពស់វិស័យទេសចរណ៍ និងបង្កើនការទូទាត់ឆ្លងដែន ព្រមទាំង ប្រតិបត្តិការផ្ទេរប្រាក់។ សេចក្តីប្រកាសព័ត៌មានរបស់ធនាគារជាតិ បានបញ្ជាក់ថា ៖ « ការណ៍នេះរួមចំណែកជំរុញការប្រើប្រាស់រូបិយវត្ថុ ព្រមទាំងលើកកម្ពស់ បរិយាបន្នហិរញ្ញវត្ថុ សំដៅរក្សាបាននូវកំណើនសេដ្ឋកិច្ចប្រកបដោយចីរភាព»។ ជាមួយនឹងការរីកចម្រើននូវបច្ចេកវិទ្យា ពលរដ្ឋកម្ពុជាអាចប្រើប្រាស់ កម្មវិធីទូទាត់បាគង និងកម្មវិធីធនាគារចល័តរបស់ខ្លួន ដើម្បីស្កេនទូទាត់តាមឃ្យូអរកូតរបស់ពាណិជ្ជករ ដែលទទួលការទូទាត់ UnionPay នៅប្រទេសចិន និងនៅតាមបណ្តាប្រទេសផ្សេងទៀតជាដៃគូ។ លោកស្រី ជា សិរី បានអះអាងយ៉ាងដូច្នេះ ៖ « កិច្ចសហការនេះ រួមចំណែកយ៉ាងសំខាន់ក្នុងការពង្រឹងបទពិសោធន៍នៃការទូទាត់របស់ប្រជាជនកម្ពុជា ឱ្យកាន់តែងាយស្រួល និងឆាប់រហ័ស នៅពេលធ្វើប្រតិបត្តិការទូទាត់អន្តរជាតិ»។ ដើម្បីទទួលអត្ថប្រយោជន៍ពីកិច្ចសហការនេះ ទេសចរកម្ពុជាដែលទៅប្រទេសចិន ត្រូវមានប្រាក់រៀលក្នុងគណនីទើបអាចចាយតាម QR របស់ UnionPay បាន។ អ្នកលក់នៅកម្ពុជា ក៏ត្រូវបើកគណនីជាប្រាក់រៀល និងទទួលការទូទាត់ជាប្រាក់រៀល ទើបទេសចរចិនអាចបង់លុយតាម KHQR បានផងដែរ។ សម្រាប់ លោក Larry Wang នាយកប្រតិបត្តិនៃក្រុមហ៊ុនបណ្តាញប័ណ្ណទូទាត់អន្តរជាតិ UnionPay Intermational ការដាក់ឱ្យដំណើរការទូទាត់ឆ្លងដែនតាមឃ្យូអរកូតដំណាក់កាលទី២ នេះ នឹងបង្កើនលទ្ធភាពក្នុងការប្រើប្រាស់សេវាហិរញ្ញវត្ថុបានកាន់តែសម្បូរបែប ព្រមទាំងរួមចំណែក ក្នុងការជំរុញការអភិវឌ្ឍប្រព័ន្ធទូទាត់ឌីជីថលនៅកម្ពុជា ផងដែរ។ ក្រៅពីប្រតិបត្តិទូទាត់សងប្រាក់ឆ្លងដែនតាមQR Code ជាមួយ UnionPay ហើយនោះ បច្ចុប្បន្ន កម្ពុជាក៏មានកិច្ចសហការលើការទូទាត់នេះជាមួយប្រទេសក្នុងតំបន់ និងបណ្តានានា រួមទាំងក្រុមហ៊ុនធំៗមួយចំនួនក្នុងពិភពលោក។ ដូចជា៖ ជាមួយប្រទេសថៃ ឡាវ វៀតណាម ជប៉ុន និងជាមួយក្រុមហ៊ុនAlipay របស់ចិន ជាដើម។ ក្រៅពីនេះ ធនាគារជាតិនៃកម្ពុជា ក៏មានផែនការពង្រីកការអភិវឌ្ឍប្រព័ន្ធទូទាត់ឆ្លងដែន ជាមួយប្រទេសមីយ៉ាន់ម៉ា ជប៉ុន និងឥណ្ឌា ផងដែរ។ ធនាគារជាតិ ប្រឹងប្រែងធ្វើបែបនេះ ក្នុងគោលដៅជំរុញការប្រើប្រាស់រៀល ជំនួសឱ្យការប្រើប្រាស់ប្រាក់ដុល្លារក្នុងការធ្វើពាណិជ្ជកម្ម ការវិនិយោគរវាងបណ្តាប្រទេសដៃគូពាណិជ្ជកម្ម និងលំហូរទេសចរ ជាដើម ។ សមិទ្ធផលសម្រេចនាពេលនេះបា នឆ្លុះបញ្ ចាំងពីគោលបំណងនៃសហគមន៍អាស៊ាន ដែលប្តេជ្ញាលើកកម្ពស់ប្រតិបត្តិការទូទាត់ឆ្លងដែនជារូបិយវត្ថុជាតិ ប្រកបដោយប្រសិទ្ធភាព និងសុវត្ថិភាព ក៏ដូចជាបានរួមចំណែកយ៉ាងសកម្មក្នុងដំណើរការជំរុញបរិវត្តន៍កម្មឌីជីថល និងពង្រឹងទំនាក់ទំនងសេដ្ឋកិច្ចរវាងកម្ពុជា ជាមួយដៃគូ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9098.txt	ភ្នំពេញ៖ កម្ពុជា រំពឹងទទួលបានចំណូលពីភ្ញៀវទេសចរអន្តរជាតិចំនួន ៥ ១០០លានដុល្លារអាម៉េរិក ដែលចាក់ចូលក្នុងចរន្តសេដ្ឋកិច្ចជាតិ ក្នុងឆ្នាំ២០២៥។ ទំហំទឹកប្រាក់នេះ គឺស្មើនឹង១០,៥ភាគរយ នៃផលិតផលក្នុងស្រុកសរុប (ផសស)។ នេះជាការលើកឡើងរបស់លោក ហួត ហាក់ រដ្ឋមន្ត្រីក្រសួងទេសចរណ៍។	វិស័យទេសចរណ៍រួមចំណែកយ៉ាងសំខាន់ក្នុងសេដ្ឋកិច្ចជាតិ។ ក្នុងនោះ ចំណូលដែលកម្ពុជាទទួលបានពីភ្ញៀវទេសចរអន្តរជាតិនៅក្នុងឆ្នាំ២០២៣ គឺមានចំនួន ៣ ០៨៣លានដុល្លារ។ ក្នុងឆ្នាំ២០២៤ ចំណូលនេះបានកើនដល់៣ ៦៣៧លានដុល្លារ ដោយរួមចំណែកបានប្រមាណ៩,៤ភាគរយ នៃផលិតផលក្នុងស្រុកសរុប។ តាមព្យាកររបស់ក្រសួងទេសចរណ៍ សម្រាប់ឆ្នាំ២០២៥ សេដ្ឋកិច្ចកម្ពុជា រំពឹងទទួលបានចំណូលពីភ្ញៀវទេសចរអន្តរជាតិបានដល់៥ ១០០លានដុល្លារអាម៉េរិក ដោយរួមចំណែកប្រមាណ១០.៥ភាគរយ នៃផលិតផលក្នុងស្រុកសរុប។ លោក ហួត ហាក់ ថ្លែងបែបនេះ ក្នុងពិធីបិទសន្និបាតប្រចាំឆ្នាំ២០២៤ និងទិសដៅការងារបន្ត នាថ្ងៃទី២៧ ខែកុម្ភៈ។ ការព្យាកររបស់ក្រសួងងទេសចរណ៍នេះ គឺផ្អែកទៅការរៀបចំកញ្ចប់ទេសចរណ៍របស់ក្រុមប្រតិបត្តិករក្នុងស្រុកមានលក្ខណៈល្អប្រសើរជាងរាល់ឆ្នាំ។ លោក ហួត ហាក់ បានវាយតម្លៃខ្ពស់ចំពោះឆ្នាំ២០២៥ ដែលបញ្ចប់ទស្សនកិច្ចទេសចរណ៍មាននៅតាមតំបន់បេតិកភណ្ឌវប្បធម៌ តំបន់ឆ្នេរសមុទ្រ តំបន់ធម្មជាតិ និងអេកូទេសចរណ៍។ តាមរយៈការជំរុញការអនុវត្តផែនការមេ អភិវឌ្ឍទេសចរណ៍ខេត្តសៀមរាប, ខេត្តមណ្ឌលគិរី, ខេត្តកែប, ផែនការអភិវឌ្ឍទេសចរណ៍នៅថ្នាក់ក្រោមជាតិ និងផែនការអភិវឌ្ឍន៍ ទេសចរណ៍មូស្លីម, ក្រសួងទេសចរណ៍ ក៏កំពុងរៀបចំកសាងផែនការយុទ្ធសាស្ត្រជាតិ អភិវឌ្ឍន៍ទេសចរណ៍, សេចក្តីព្រាងគោលនយោបាយទេសចរណ៍ពិសិដ្ឋ ដែលមានគោលដៅ លើកកម្ពស់ភាពប្រកួតប្រជែង ភាពធន់ និរន្តភាព និងបរិយាបន្ន។ លើគោលការណ៍គ្រឹះ «ទេសចរណ៍ផ្សារភ្ជាប់នឹងទឹកដី» និងដើម្បីរក្សាឧត្តមភាពប្រកួតប្រជែង និងរក្សាកេរ្តិ៍ឈ្មោះកម្ពុជា ជាគោលដៅទេសចរណ៍សុវត្ថិភាព, ផ្តល់ភាពកក់ក្តៅ, ស្អាត, វៃឆ្លាត និងបៃតង ដោយរក្សាភាពជាខ្មែរ , ក្រសួងដាក់ចេញការងារអាទិភាពមួយចំនួន។ ក្នុងនោះ មានការទាញប្រយោជន៍ឱ្យអស់សក្តានុពល ពីគោលដៅទេសចរណ៍ដែលមានស្រាប់ដោយ ឈរលើគោលការណ៍អភិរក្ស, អភិវឌ្ឍ និងរក្សាចីរភាព។ ការធ្វើពិពិធកម្មផលិតផលទេសចរណ៍ និងព្រឹត្តិការណ៍ទេសចរណ៍ ព្រមទាំងការ បើកចំហរទីផ្សារទេសចរណ៍កម្ពុជាទៅកាន់ពិភពលោក។ ជាមួយគ្នានេះ ក្រសួងទេសចរណ៍ នឹងពង្រឹងការផ្សព្វផ្សាយពីកិត្តិនាមកម្ពុជា និងប្រឆាំងព័ត៌មានក្លែងក្លាយ, ពង្រឹងគុណភាពអាជីវកម្ម សេវាកម្មទេសចរណ៍, ពង្រឹងការចូលរួមពីគ្រប់ភាគីពាក់ព័ន្ធ។ ជាមួយគ្នានេះ ក្រសួងបានកសាងលិខិតបទដ្ឋានគតិយុត្ត សម្រាប់បម្រើឱ្យវិស័យទេសចរណ៍, ពង្រឹងស្ថាប័ន និងអភិវឌ្ឍមូលធនមនុស្ស នៅក្នុងវិស័យទេសចរណ៍ រួមទាំងរពង្រឹងបរិវត្តកម្មឌីជីថល ក្នុងវិស័យទេសចរណ៍។ ឆ្នាំ២០២៤ កម្ពុជាទទួលទេសចរអន្តរជាតិជាង៦,៧លាននាក់ កើនឡើង ២២,៩ភាគរយ ធៀបនឹងឆ្នាំ២០២៣។ ទេសចរផ្ទៃក្នុងមានចំនួន ២៦,៥លាននាក់ ដោយក្នុងនោះ ទេសចរជាតិជាង ២២,៥លាននាក់ និងទេសចរបរទេសជិត ៤លាននាក់ កើនឡើងជាង ៥៤ភាគរយ និងទេសចរជាតិចេញក្រៅជិត ១,៨៥លាននាក់ កើនឡើង ១,៤ភាគរយ ធៀបឆ្នាំ២០២៣។ ប្រាក់ចំណូលដែលកម្ពុជាទទួលបានពីវិស័យទេសចរណ៍នេះ ជាង ៣,៦ពាន់លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9099.txt	ភ្នំពេញ៖ ក្រសួងប្រៃសណីយ៍ និងទូរគមនាគមន៍ ប្រកាសពីការបង្កើត«សមាគមអ្នកវិជ្ជាជីវៈវិស័យឌីជីថល» ដើម្បីរួមគ្នាអភិវឌ្ឍន៍សេដ្ឋកិច្ច-សង្គមកម្ពុជា។ ការប្រកាសនេះ ត្រូវបានធ្វើឡើងបន្ទាប់ពី ក្រសួងបានដាក់ឱ្យដំណើរការនូវថ្នាលសហគមន៍ឌីជីថលកម្ពុជា (Digital Community of Cambodia - DCC) ដែលជាថ្នាលសម្រាប់ប្រមូលផ្តុំធនធានមនុស្សឌីជីថលនៅកម្ពុជា។	ថ្នាលសហគមន៍ឌីជីថលកម្ពុជា ប្រមូលផ្តុំធនធានមនុស្សឌីជីថលនៅកម្ពុជា ដែលសុទ្ធសឹងជាអ្នកអភិវឌ្ឍន៍សុសវែរ សហគ្រិនឌីជីថល បុគ្គលពាក់ព័ន្ធដែលមានគុណវុឌ្ឍបច្ចេកវិទ្យាឌីជីថល និងនិស្សិត ក្នុងទម្រង់ជាការចូលរួមដោយស្ម័គ្រចិត្ត ។ បើតាមសេចក្តីជូនដំណឹងរបស់ក្រសួងប្រៃសណីយ៍នាថ្ងៃទី១៣ ខែមីនា តាមរយៈថ្នាលនេះ បច្ចុប្បន្នមានអ្នកចុះឈ្មោះប្រមាណ ៥ ០០០ នាក់ហើយ។ ក្រសួងប្រៃសណីយ៍ និងទូរគមនាគមន៍ បានបញ្ជាក់ថា ថ្នាលនេះត្រូវបានរៀបចំឡើង ដើម្បីផ្តល់ឱកាសឱ្យអ្នកជំនាញទំនាក់ទំនងគ្នា ចែករំលែកចំណេះដឹងនិងបទពិសោធ រួមទាំងស្រាវជ្រាវនិងអភិវឌ្ឍរួមគ្នា។ លើសពីនេះ វាក៏ជាកន្លែងស្វែងយល់ និងផ្លាស់ប្តូរចំណេះដឹងអំពីបច្ចេកវិទ្យាឌីជីថលថ្មីៗ ដែលកំពុងអភិវឌ្ឍ។ អ្នកចុះឈ្មោះតាមថ្នាលនេះ នឹងទទួលបានព័ត៌មានអំពីសកម្មភាពការងារអភិវឌ្ឍន៍បច្ចេកវិទ្យាឌីជីថលរបស់រាជរដ្ឋាភិបាល, រៀបចំការពិភាក្សា សិក្ខាសាលា និងសន្និសីទពាក់ព័ន្ធនឹងការអភិវឌ្ឍបច្ចេកវិទ្យាឌីជីថល។ ក្រៅពីនេះ អ្នកចូលរួម ក៏ទទួលបានព័ត៌មានអំពីឱកាសហាត់ការឬចុះកម្មសិក្សា និងឱកាសការងារ នៅតាមស្ថាប័នរដ្ឋ-ឯកជន និងទទួលបានព័ត៌មានអំពីអាហារូបករណ៍លើវគ្គបណ្តុះបណ្តាល ថ្នាក់បរិញ្ញាបត្រ បរិញ្ញាបត្រជាន់ខ្ពស់ និងបណ្ឌិត។ តាមរយៈថ្នាលនេះ ក្រសួងប្រៃសណីយ៍ និងក្រសួងអប់រំ នឹងរៀបចំ សមាគមអ្នកវិជ្ជាជីវៈវិស័យឌីជីថល ឡើង ដោយបែងចែកជាសហគមន៍ (Community) ទៅតាមជំនាញសំខាន់ៗ។ ក្នុងនោះ មានសហគមន៍អ្នកជំនាញទូរគមនាគមន៍ (Telecommunications) សហគមន៍អ្នកអភិវឌ្ឍន៍សុសវែរ (Software Development) សហគមន៍អ្នកជំនាញបច្ចេកវិទ្យាក្លោដ (Cloud)។ សហគមន៍អ្នកជំនាញបញ្ញាសិប្បនិម្មិត (Artificial Intelligence) សហគមន៍អ្នកជំនាញសន្តិសុខសាយប័រ (Cybersecurity) សហគមន៍អ្នកជំនាញប្លុកឆេន (Blockchain) សហគមន៍អ្នកជំនាញអ៊ីនធឺណិតនៃវត្ថុ (Internet of Things) សហគមន៍អ្នកជំនាញវិទ្យាសាស្ត្រទិន្នន័យ (Data Science) និងសហគមន៍អ្នកជំនាញបច្ចេកវិទ្យារ៉ូបូត (Robotics)។ ក្រសួងប្រៃសណីយ៍បានបញ្ជាក់ថា ការបង្កើតសមាគមអ្នកវិជ្ជាជីវៈវិស័យឌីជីថលនេះ គឺទទួលបានការឯកភាពសម្តេចនាយករដ្ឋមន្ត្រី ហ៊ុន ម៉ាណែត។ យ៉ាងណាមិញ ក្រសួងលើកទឹកចិត្តដល់មន្ត្រីរាជការ សិស្សនិស្សិត បញ្ញវន្ត និងសាធារណជន ដែលមានជំនាញឌីជីថល និង/ឬកំពុងប្រកបវិជ្ជាជីវៈជំនាញឌីជីថល ចូលរួមក្នុងយន្តការនេះដើម្បីប្រមូលផ្ដុំធនធានមនុស្ស និងអភិវឌ្ឍសមត្ថភាពវិជ្ជាជីវៈលើវិស័យឌីជីថលឱ្យកាន់តែមានភាពរឹងមាំ។ ការណ៍នេះ គឺសំដៅដល់ការរួមចំណែកដល់ការអភិវឌ្ឍសេដ្ឋកិច្ចនិងសង្គមកម្ពុជា។ សាធារណជនអាចស្វែងរកព័ត៌មានបន្ថែម និងអត្ថប្រយោជន៍ផ្សេងៗនៅក្នុង ថ្នាលសហគមន៍ឌីជីថលកម្ពុជា តាមរយៈវេបសាយ https://dcc.gov.kh/ ឬលេខទំនាក់ទំនង ០៧៧ ៦៣០ ១៨២៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_91.txt	ប្រធានាធិបតីអាម៉េរិក លោក ដូណាល់ ត្រាំ បានព្រមានដាក់ទណ្ឌកម្មសេដ្ឋកិច្ច និងពន្ធលើកូឡុំប៊ី នៅថ្ងៃទី២៦ ខែមករា បន្ទាប់ពីរដ្ឋាភិបាលប្រទេសនេះ បដិសេធមិនទទួលយកជនអន្តោរប្រវេសន៍ដែលភៀសខ្លួនទៅអាម៉េរិក ត្រឡប់ទៅវិញ។ ក្រោយព្រមានរបស់អាម៉េរិក រដ្ឋាភិបាលកូឡុំប៊ី ប្រកាសដាក់ពន្ធទំនិញអាម៉េរិក៥០ភាគរយ ដើម្បីជាការតបត។	ខណៈចំណាត់ការធ្វើមាតុភូមិនិវត្តន៍ជនអន្តោរប្រវេសន៍របស់អាម៉េរិក កំពុងបន្ត រដ្ឋាភិបាលកូឡុំប៊ី បានប្រឆាំងមិនទទួលជនភៀសខ្លួន ត្រឡប់ចូលប្រទេសខ្លួន។ រដ្ឋាភិបាលកូឡុំប៊ី បានបដិសេធមិនទទួលយន្តហោះដឹកជនអន្តោរប្រវេសន៍២គ្រឿងមកពីអាម៉េរិក។ ការណ៍នេះ បណ្ដាលឱ្យលោកប្រធានាធិបតីអាម៉េរិក ដូណាល់ ត្រាំ ប្រកាសនឹងដាក់ពន្ធ និងទណ្ឌកម្មលើកូឡុំប៊ី នៅថ្ងៃទី២៦ ខែមករា ដើម្បីជាការព្រមានដល់រដ្ឋាភិបាលប្រទេសនេះ។ «វិធានការទាំងនេះ គ្រាន់តែជាការចាប់ផ្ដើមប៉ុណ្ណោះ។ ពួកយើង នឹងមិនអនុញ្ញាតឱ្យរដ្ឋាភិបាលកូឡុំប៊ី រំលោភកាតាព្វកិច្ចទាក់ទិននឹងការទទួលក្រុមឧក្រិដ្ឋជនដែលពួកគេបង្ខំឱ្យមកអាម៉េរិក ឱ្យត្រឡប់ទៅវិញនោះទេ។»។ លោក ត្រាំ បានប្រើសារព្រមានបែបនេះ ក្នុងបណ្ដាញសង្គម Truth Social។ លោក Marco Rubio ដែលជារដ្ឋមន្ត្រីការបរទេសអាម៉េរិក បានបន្ទរតាមលោក ត្រាំ ដោយប្រកាសថាអាម៉េរិក នឹងមិនត្រូវបានបោកប្រាស់ ឬទាញប្រយោជន៍ពីប្រទេសដទៃទៀតឡើយ។ ជាការឆ្លើយតប ប្រធានាធិបតីកូឡុំប៊ី លោក Gustavo Petro បានប្រកាសក្នុងបណ្ដាញសង្គម X នៅថ្ងៃដដែល ដោយព្រមានដាក់ពន្ធទំនិញអាម៉េរិកដែលនាំចូលប្រទេសខ្លួន ៥០ភាគរយ។ លោក បានទាក់ទងទៅរដ្ឋមន្ត្រីពាណិជ្ជកម្មខ្លួន ឱ្យតម្លើងពន្ធទំនិញអាម៉េរិក២៥ភាគរយ រួចហើយ។ អាម៉េរិក នាំចូលប្រេងឆៅ មាស កាហ្វេ និងផ្កាកូលាប ខណៈនាំចេញសាំង និងឥន្ធនៈ ទៅកូឡុំប៊ី។ ប្រទេសទាំងពីរជាដៃគូពាណិជ្ជកម្មដ៏ធំមួយ ដោយមានទំហំដោះដូរពាណិជ្ជកម្មទៅវិញទៅមកដល់ទៅ ៣៣,៨ពាន់លានដុល្លារក្នុងឆ្នាំ២០២៣។ នេះបើតាមទិន្នន័យពី US Census Bureau។ លោក Petro បានរិះគន់អាម៉េរិក ដែលចាត់ទុកជនអន្តោរប្រវេសន៍ខ្លួន ដូចឧក្រិដ្ឋជន ដោយដឹកពួកគេតាមយន្តហោះយោធា។ លោក បានសរសេរតាមបណ្ដាញសង្គម X ថា៖ «អាម៉េរិក មិនអាចចាត់ទុកជនភៀសខ្លួនកូឡុំប៊ី ដូចឧក្រិដ្ឋជនទេ»។ ប្រធានាធិបតីកូឡុំប៊ីរូបនេះ បានប្រកាសទទួលយកជនអន្តោរប្រវេសន៍ពីអាម៉េរិកវិញ បើសិនជារដ្ឋាភិបាលក្រុងវ៉ាស៊ីនតោន ដឹកជនទាំងនោះតាមជើងយន្តហោះស៊ីវិលធម្មតា។ យ៉ាងណាមិញ សេតវិមានអាម៉េរិក បានប្រកាសនៅថ្ងៃទី២៧ ខែមករា ថារដ្ឋាភិបាលកូឡុំប៊ី យល់ព្រមតាមគ្រប់សំណើលោក ត្រាំ លើការមិនរឹតបន្តឹង និងទទួលជនអន្តោរប្រវេសន៍កូឡុំប៊ី ដែលរួមទាំងការទទួលយន្តហោះយោធាអាម៉េរិក ដោយគ្មាការពន្យារពេល។ ការធ្វើដូចនេះ នឹងធ្វើឱ្យកូឡុំប៊ី គេចផុតពន្ធ២៥ភាគរយ។ ក្រៅពីកូឡុំប៊ី ម៉ិកស៊ិក បានបដិសេធមិនទទួលជនអន្តោរប្រវេសន៍ពីអាម៉េរិក ដោយមិនអនុញ្ញាតឱ្យយន្តហោះយោធាអាម៉េរិកដឹកជនភៀសខ្លួន ចុះចតលើទឹកដីខ្លួននោះទេ។ ចំណែកប្រេស៊ីល បានថ្កោលទោសអាម៉េរិក ដែលវាយខ្នោះ និងដឹកពលរដ្ឋខ្លួនតាមយន្តហោះពាណិជ្ជកម្ម។ ក្នុងថ្ងៃឡើងកាន់តំណែងដំបូង លោក ដូណាល់ ត្រាំ បានចុះហត្ថលេខាលើបញ្ជាប្រតិបត្តិមួយ ដែលចាត់ទុកបញ្ហាអន្តោរប្រវេសន៍ ជាបញ្ហា«អាសន្នជាតិ»សម្រាប់អាម៉េរិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_910.txt	មន្រ្តីក្រសួងការបរទេសអាម៉េរិក នៅថ្ងៃទី១ ខែកញ្ញា អះអាងថា រដ្ឋបាលក្រុងវ៉ាស៊ីនតោនកំពុងស្វែងរក ច្រកផ្សេងៗដែលរួមបញ្ចូលទាំងច្រកផ្លូវគោកដើម្បីបន្តជម្លៀសពលរដ្ឋអាម៉េរិក និងប្រជាជន អាហ្វហ្កានីស្ថានដែលបានជួយខ្លួន ដែលមិនអាចចាកចេញបាននៅត្រឹមថ្ងៃទី៣១ ខែសីហា។ ការបន្តរកផ្លូវជម្លៀសនេះ ជាបញ្ជាក់ពីការប្តេជ្ញាចិត្តរបស់អាម៉េរិកដើម្បីជួយជម្លៀសអ្នកដែលនៅសេសសល់ និង មានសិទ្ធិចាកចេញស្របច្បាប់។	អនុរដ្ឋមន្រ្តីការបរទេសអាម៉េរិកទទួលបន្ទុកកិច្ចការនយោបាយ លោកស្រី Victoria Nuland បាន អះអាងថា រដ្ឋបាលប្រធានាធិបតីអាម៉េរិក ចូ បៃឌិន កំពុងបន្តចូលរួមក្នុងការងារការទូតដើម្បីជួយ ជម្លៀសពលរដ្ឋអាម៉េរិក និងជនជាតិអាហ្វហ្កានីស្ថានដែលមានបំណងចាកចេញ។ «យើងកំពុងសម្លឹងមើលជម្រើសផ្សេងៗដែលរួមមានផ្លូវអាកាស និងផ្លូវគោក។ យើង នឹងបន្តស្វែងរក មធ្យោបាយសម្រាប់ការជម្លៀសនិងជួយប្រជាជននៅទីនោះ»។ លោកស្រី Nuland បានលើកឡើង បែបនេះក្នុងសន្និសីទសារព័ត៌មានថ្ងៃទី១ ខែកញ្ញា។ លោកស្រីក៏ប្រកាសគាំទ្រកិច្ចខិតខំរបស់កាតា និងតួកគីដើម្បីបើកព្រលានយន្តហោះនៅទីក្រុងកាប៊ុលឡើងវិញ និងសម្របសម្រួលជាមួយ ក្រុមតាលីបង់។ យ៉ាងណាមិញ លោកស្រី Nuland បដិសេធមិនអធិប្បាយព័ត៌មានលម្អិតអំពីមធ្យោបាយផ្លូវគោកដែល អាចនឹងប្រើប្រាស់ឡើយ ព្រោះបារម្ភពីហានិភ័យងាយនឹងកើតឡើងចំពោះមនុស្សដែលត្រូវធ្វើដំណើរ តាមផ្លូវទាំងនោះ។ អនុរដ្ឋមន្រ្តីការបរទេសរូបនេះបានសង្កត់ធ្ងន់ថា កិច្ចការសំខាន់មុនគេនោះ ជា ការជម្លៀសប្រជាជន អាម៉េរិកចំនួន១០០ទៅ២០០នាក់ដែលនៅអាហ្វហ្កានីស្ថាននៅឡើយ។ ទាក់ទងដំណើរការអាកាសយានដ្ឋាន Hamid Karzai នេះដែរ នៅថ្ងៃទី១ ខែកញ្ញា អ្នកនាំពាក្យ ក្រសួងការបរទេសអាម៉េរិក Ned Price បានអះអាងដូចលោកស្រី Nuland ថា អាម៉េរិកគាំទ្រ យ៉ាងពេញទំហឹងចំពោះការបើកដំណើរការព្រលានយន្តហោះទីក្រុងកាប៊ុលឡើងវិញ។ លោកបន្ថែមថា ការបើកឡើងវិញនេះអនុញ្ញាតឱ្យពលរដ្ឋអាម៉េរិកចាកចេញពីអាហ្វហ្កានីស្ថាន និងផ្តល់ផ្លូវសម្រាប់ដឹក ជញ្ជូនជំនួយមនុស្សធម៌ផងដែរ។ គួរបញ្ជាក់ថា អំឡុងយុទ្ធនាការជម្លៀសមនុស្សដល់ថ្ងៃទី៣១ ខែសីហា អាម៉េរិកបានជម្លៀសមនុស្សជាង១២ម៉ឺននាក់ដែលក្នុងនោះមានពលរដ្ឋអាម៉េរិកចំនួន៦ពាន់នាក់។ ចំនួននេះបូកសរុបក្នុង យុទ្ធនាការដែលចាប់ផ្ដើមពីពាក់កណ្តាលខែសីហាមក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9100.txt	ភ្នំពេញ៖ លោក ជុំ សុន្ទរី អ្នកនាំពាក្យក្រសួងការបរទេស និងសហប្រតិបត្តិការអន្តរជាតិ អះអាងថា កម្ពុជាមិនទាន់ទទួលបានដំណឹងជាផ្លូវការណាមួយ ពាក់ព័ន្ឋការដាក់កម្ពុជាចូលក្នុងបញ្ជីលឿង របស់អាម៉េរិក ដែលរឹតបន្តឹងប្រជាជនចូលក្នុងប្រទេសមហាអំណាចនេះឡើយ។	លោក ជុំ សុន្ទរី ប្រាប់សារព័ត៌មានឌីជីថលថ្មីៗតាមប្រព័ន្ធតេឡេក្រាមថា កម្ពុជាកំពុងរកព័ត៌មានបន្ថែម ជុំវិញនឹងសេចក្ដីព្រាងក្រសួងការបរទេសអាម៉េរិក ដែលរឹតបន្តឹងប្រជាជនប្រមាណ៤៣ប្រទេស ចូលទឹកដីអាម៉េរិក។ ការឆ្លើយតបនេះ ដោយសារឃើញកម្ពុជាស្ថិតក្នុងបញ្ជីលឿង នៃសេចក្ដីព្រាងរឹតបន្តឹងការចេញចូលអាម៉េរិក។ ក្នុងចំណោម ប្រទេសដែលស្ថិតក្នុងបញ្ជីនេះ អាម៉េរិកដាក់ការសង្ស័យថា ជាប់ពាក់ព័ន្ធនឹងការជួញដូរលិខិតឆ្លងដែនខុសច្បាប់។យ៉ាងណាក្ដី នៅពេលសេចក្ដីព្រាងនេះ រៀបចំរួច អាម៉េរិក នឹងទុកពេល៦០ថ្ងៃ ឱ្យបណ្ដាប្រទេសក្នុងបញ្ជីតវ៉ា។ ពាក់ព័ន្ធបញ្ហានេះ អ្នកនាំពាក្យការបរទេស បង្ហាញពីជំហរកម្ពុជា នៅតែបន្តកិច្ចសហប្រតិបត្តិការយ៉ាងពេញលេញ ជាមួយអាម៉េរិក។ លើសពីនេះ បានជំរុញការពន្លឿន លើកិច្ចការមាតុភូមិនិវត្តន៍របស់ពលរដ្ឋខ្មែរ ដែលអាម៉េរិកគម្រោង បញ្ជូនចេញមកវិញផងដែរ។ លោក ជុំ សុន្ទរី សង្កត់ធ្ងន់យ៉ាងដូច្នេះ៖ «ក្នុងស្មារតីនេះ ក្រសួងការបរទេស ក្រសួងមហាផ្ទៃ និងស្ថានទូតកម្ពុជាប្រចាំសហរដ្ឋអាម៉េរិក បាននិងកំពុងផ្តល់កិច្ចសហប្រតិបត្តិការជាមួយភាគីអាម៉េរិក។ យើងបានដោះស្រាយការងារនេះ ជាបន្តបន្ទាប់រួចហើយ និងកំពុងបន្តសម្ភាស រួមដាក់ចេញលិខិតធ្វើដំណើរជូនពលរដ្ឋខ្មែរ ដែលត្រូវធ្វើមាតុភូមិនិវត្តន៍។»។ ទាក់ទិននឹងបញ្ហាខាងលើ លោក អំ សំអាត នាយកប្រតិបត្តិអង្គការលីកាដូ យល់ថា បើក្រសួងការបរទេសអាម៉េរិក អនុម័តជាផ្លូវលើសេចក្ដីព្រាងនេះ នឹងប៉ះពាល់ដល់ការធ្វើដំណើរបស់ពលរដ្ឋកម្ពុជា។ លោកបន្ថែម អ្នកជួបបញ្ហាលំបាកខ្លាំង គឺនិស្សិតខ្មែរ ដែលទៅសិក្សារៀនសូត្រ រួមទាំងអ្នកជំនួញខ្មែរ ដែលមានទំនាក់ទំនងជាមួយប្រទេសមហាអំណាចនេះ។ យ៉ាងណាក៏ដោយ ការទុកពេលវេលា៦០ថ្ងៃ ឱ្យបកស្រាយនេះ លោក អំ សំអាត ចាត់ទុកជាឱកាសមួយល្អ សម្រាប់កម្ពុជា ពិនិត្យចំណុចខ្វះខាត កែលម្អ និងប្រមូលឯកសារព័ត៌មានដាក់ទៅភាគីអាម៉េរិក។ ការសម្រេចដាក់កម្ពុជាចូលបញ្ជីលឿង ក្នុងសេចក្ដីព្រាងរឹតបន្តឹងការចូលអាម៉េរិកនេះ លោក អំ សំអាត យល់ថាអាចពាក់ព័ន្ធនឹង លំហសេរីភាព និងបញ្ហាពុករលួយ។ ដូច្នេះ លោកជំរុញឱ្យរដ្ឋាភិបាលកម្ពុជាកែលម្អស្ថានភាពសេរីភាព និងបង្កើនការអនុវត្តតាមច្បាប់ ឱ្យកាន់តែមានប្រសិទ្ធភាព។ មន្ត្រីសង្គមស៊ីវិលរូបនេះ បានពន្យល់បន្ថែមថា៖ «គេទុកផ្លូវឱ្យតវ៉ា។ អ៊ីចឹង យើងត្រូវតវ៉ា ហើយគេ(អាម៉េរិក)តែរិះគន់បញ្ហាសិទ្ធិមនុស្ស ការអនុវត្តច្បាប់នៅកម្ពុជា ហើយយើងក៏ជារដ្ឋភាគីដែលបានផ្ដល់សច្ចាប័នច្រើន ពិសេសសិទ្ធិមនុស្ស…អ៊ីចឹង កម្ពុជាគួរពិនិត្យមើល ភាពខ្វះចន្លោះរបស់ខ្លួន ដែលមិនទាន់បានបំពេញបានពេញលេញ ហើយភាគីអាម៉េរិកក៏មិនអាចចោទប្រកាន់កម្ពុជាបានទៀតដែរ»។ សូមរំឭកថា នៅថ្ងៃទី១៤ ខែមីនា សារព័ត៌មាន New York Times បានចុះផ្សាយពីសេចក្តីព្រាងរបស់ក្រសួងការបរទេសអាម៉េរិក ដែលរឹតបន្តឹងប្រជាជនពីប្រទេសចំនួន ៤៣ ជាន់ដីអាម៉េរិក ដោយកម្ពុជាស្ថិតនៅក្នុងបញ្ជីលឿង។ ស្ថិតបញ្ជីលឿងនៃសេចក្តីព្រាងនោះ ប៉ុន្តែកម្ពុជា មានរយៈពេល ៦០ថ្ងៃ ដើម្បីផ្តល់ព័ត៌មានទៅរដ្ឋាភិបាលអាម៉េរិក ដើម្បីពិនិត្យ ថាតើដកចេញពីការរឹតត្បិត ឬចូលក្នុងបញ្ជីក្រហម ឬទឹកក្រូច។ យ៉ាងណា ការផ្លាស់ប្តូរប្រទេសដែលមាននៅក្នុងបញ្ជីរឹតត្បិតនេះ អាច ប្រែប្រួលពេលបញ្ជូនទៅដល់សេតវិមាន៕ អត្ថបទទាក់ទង សេចក្តីព្រាង៖ កម្ពុជាស្ថិតក្នុងបញ្ជីលឿងនៃការហាមឃាត់ចូលដីអាម៉េរិក? អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9101.txt	រូបិយវត្ថុ មិនខុសពីទំនិញនៅលើទីផ្សារទេ។ ត្រង់ចំណុចនេះ មានន័យថា បើមានការគ្រប់គ្រងមិនត្រូវទេ នោះតម្លៃរូបិយវត្ថុ និងតម្លៃទំនិញ នឹងឡើងចុះពិបាកប៉ាន់ស្មាន។ ប្រសិនបើគេបោះពុម្ពក្រដាសប្រាក់ច្រើនពេក នោះក្រដាសប្រាក់នឹងចុះថោក ហើយទំនិញឡើងថ្លៃ ដែលទំនាក់ទំនងបែបនេះ ហៅថា អតិផរណា។	ផ្ទុយមកវិញ បើបោះពុម្ពក្រដាសប្រាក់តិចជាងតម្រូវការចាយវាយក្នុងទីផ្សារ នោះតម្លៃប្រាក់រៀលឡើងថ្លៃខ្ពស់ ជាងកម្រិតសមស្របដែលនាំឲ្យមាន បរិត្តផរណា គឺការធ្លាក់ថ្លៃនៃទំនិញ។ ត្រូវចាំថា បើទំនិញឡើងថ្លៃ គឺប៉ះពាល់ជីវភាពពលរដ្ឋ តែបើទំនិញចុះថោក គឺប៉ះពាល់វិនិយោគិន ដែលជាអ្នកផលិតទំនិញ។ ដូច្នេះ បើកម្ពុជាចាយប្រាក់រៀលខ្ពស់ នោះការគ្រប់គ្រងការចរាចរប្រាក់រៀល ក៏ដូចជាកំណត់តម្លៃទំនិញលើទីផ្សារ គឺមានភាពងាយស្រួល។ តែអ្វីជាបញ្ហានោះត្រង់ថា កម្ពុជា គឺជាប្រទេសចាយប្រាក់ដុល្លារយ៉ាងសម្បើមណាស់ (ដុល្លារូបនីយកម្ម) ចាប់តាំងពីឆ្នាំ១៩៩៣មក។ សេដ្ឋកិច្ចកម្ពុជា ត្រូវគ្រប់គ្រងដោយដុល្លារអាម៉េរិកដែលធ្វើឱ្យតម្លៃទំនិញ ត្រូវឡើងចុះទៅតាមលុយដុល្លារ។ ការចាយលុយដុល្លារនេះ បានដាក់កំហិតដល់ប្រសិទ្ធភាពគោលនយោបាយរូបិយវត្ថុ ក៏ព្រោះតែធនាគារជាតិ មិនមែនជាអ្នកគ្រប់គ្រងបរិមាណលុយបរទេសឡើយ។ ទិដ្ឋភាពនេះ បង្ហាញយ៉ាងច្បាស់ថា បើសិនកម្ពុជាចាយលុយរៀលច្រើន ដល់កម្រិត៨០ ទៅ៩០វិញ នោះធនាគារជាតិ អាចគ្រប់គ្រងស្ថិរភាពថ្លៃទំនិញបានយ៉ាងមានប្រសិទ្ធភាព។ ត្រង់ចំណុនេះ ខ្ញុំចង់ពន្យល់ថា បើមានប្រាក់រៀលច្រើននៅលើទីផ្សារ នោះធនាគារជាតិ អាចប្រើវិធីស្រូបយកមកវិញខ្លះ តែបើវាតិចពេក ធនាគារជាតិ ក៏អាចបញ្ចេញប្រាក់រៀលបន្ថែម ឲ្យវាសមាមាត្រនឹងតម្រូវការទីផ្សារ។ ជំរុញការនាំចេញ និងការវិនិយោគ ប្រសិនបើកម្ពុជា ចាយតែប្រាក់រៀល នោះធនាគារជាតិនឹងមានអំណាចប្រើប្រាស់គោលនយោបាយរូបិយវត្ថុបានពេញលេញ ដើម្បីអភិវឌ្ឍសេដ្ឋកិច្ចជាតិ តាមរយៈការជំរុញការនាំចេញ ការបន្ថយតម្លៃរូបិយវត្ថុ និងការកែតម្រូវអត្រាប្តូរប្រាក់គោល។ ឧបមាថា៖ កម្ពុជាផលិតកាបូបមួយ ចំណាយប្រាក់៤ ០០០រៀល ហើយហាងឆេងប្ដូរប្រាក់ ៤ ០០០រៀល ស្មើ ១ដុល្លារ។ ដូច្នេះអ្នកបញ្ជាទិញចាយ ១ដុល្លារ គឺបានកាបូបពីកម្ពុជា។ ប៉ុន្តែបើយើងធ្វើឱ្យប្រាក់រៀលចុះថោក ដល់៤ ២០០រៀល ទើបស្មើ១ដុល្លារ នោះកាបូបយើងដែលមានតម្លៃ ៤ ០០០រៀលនេះ គេចាយមិនដល់១ដុល្លារទេ ពោលគឺត្រឹម ៨៨សេនប៉ុណ្ណោះ។ ឧទាហរណ៍ ដែលឆ្លុះបញ្ចាំងពីការនាំចេញបានបង្ហាញថា កាបូបនេះ មានតម្លៃទាបជាងមុននៅលើទីផ្សារអន្តរជាតិ ដែលគេកាន់តែពិចារណា ក្នុងការទិញផលិតផលរបស់កម្ពុជា។ ក្នុងរយៈពេល២០ឆ្នាំមកនេះ កម្ពុជាបានរក្សានូវស្ថិរភាពអត្រាប្តូរប្រាក់រវាងដុល្លារ និងលុយរៀល ដែល១ដុល្លារ ស្មើនឹង៤ ០៥០ទៅ៤ ១០០រៀល ប៉ុណ្ណោះ។ ចំណូលពីការបោះពុម្ពក្រដាសប្រាក់ ធនាគារជាតិ ទទួលបានចំណូលពីការបោះពុម្ពសាច់ប្រាក់ នៅពេលប្រាក់នោះចរាចរក្នុងទីផ្សារសេដ្ឋកិច្ច។ ត្រង់ចំណុចនេះ គឺលោក-អ្នកមិនពិបាកក្នុងយល់ទេ។ ឧបមាថា ក្រដាសប្រាក់១ម៉ឺនរៀលមួយសន្លឹក ត្រូវបានធនាគារជាតិបោះពុម្ព ហើយលក់ចេញក្នុងតម្លៃ១ម៉ឺនរៀល ខណៈការចំណាយលើការផលិតក្រដាសប្រាក់នេះ អស់តិចតួចប៉ុណ្ណោះ លើថ្លៃក្រដាសបោះពុម្ព និងថ្លៃផលិតកម្ម។ ដូច្នេះ នៅពេលកម្ពុជាមានតម្រូវការប្រាក់រៀលច្រើន នោះរដ្ឋ នឹងទទួលបានចំណូលបានកាន់ច្រើន ពីការបោះពុម្ពប្រាក់រៀល។ ប៉ុន្តែ ផលប្រយោជន៍នេះ ត្រូវបានទៅលើសហរដ្ឋអាមេរិកទៅវិញ ពីការបោះពុម្ពលុយដុល្លារ ព្រោះតែកម្ពុជា ចាយដុល្លារច្រើន។ ការសិក្សារបាយការណ៍ពីធនាគារជាតិ បានបង្ហាញថា ទំហំប្រាក់ដុល្លារអាម៉េរិកមានដល់ ៨៥ភាគរយដែលបានចរាចរនៅក្នុងចរន្តសេដ្ឋកិច្ចជាតិ អស់រយៈពេល៣ទសវត្សរ៍មក។ បង្កើនទុនបម្រុងអន្តរជាតិ ការប្រើប្រាក់រៀលបង្កើនទុនបម្រុងជាតិ តាមរយៈលំហូរនៃរូបិយប័ណ្ណបរទេសក្នុងសេដ្ឋកិច្ចកម្ពុជា។ ចំណុចនេះមានន័យថា វិនិយោគិនដែលនាំរូបិយប័ណ្ណបរទេសក្នុងសេដ្ឋកិច្ចយើង ចាំបាច់ត្រូវប្តូរជាប្រាក់រៀល។ ការធ្វើបែបនេះធនាគារជាតិ មានលទ្ធភាពយករូបិយប័ណ្ណដែលពីប្រភពទុនវិនិយោគបរទេសមករក្សាទុក ដើម្បីយកទៅវិនិយោគលើឧបករណ៍ហិរញ្ញវត្ថុដែលមានសុវត្ថិភាព ដូចជា៖ ការទិញសញ្ញាបណ្ណ(Bonds, Treasury bill...) ដើម្បីបានជាចំណូលមកវិញ និងបង្កើនទុនបម្រុងជាតិ។ ការណ៍ដែលយើងមានទុនបម្រុងជាតិច្រើន វានឹងបង្កើនទំនុកចិត្តទៅដល់ការប្រើប្រាស់រៀល និងផ្តល់លទ្ធភាពឱ្យធនាគារជាតិអន្តរាគមន៍លើទីផ្សារប្តូរប្រាក់ ដើម្បីរក្សាស្ថិរភាពតម្លៃប្រាក់រៀល។ នេះជាហេតុផលចំណេញសេដ្ឋកិច្ចមួយទៀត ដែលចាំបាច់ត្រូវប្រើប្រាស់ប្រាក់រៀល ដើម្បីឱ្យសេដ្ឋកិច្ចយើងមានស្ថិរភាព និងដើម្បីកៀគរទុនបម្រុងរបស់យើងឱ្យកាន់តែមានច្រើនឡើងៗ។ យោងតាមរបាយការណ៍របស់ធនាគារជាតិ គិតត្រឹមចុងឆ្នាំ២០២២ ទុនបម្រុងអន្តរជាតិរបស់កម្ពុជា មានប្រមាណ២០,៣ពាន់លានដុល្លារ។ ទុនបម្រុងអន្តរជាតិដែលកម្ពុជាមាននេះ គឺអាចធានាដល់ការនាំចូលទំនិញ-សេវា បានដល់៧ខែ ក្នុងករណីប្រទេសប្រឈមនឹងវិបត្តិ ឬគ្រាអាសន្នណាមួយ។ បង្កើនសុខុមាលភាពសង្គម ការចាយលុយរៀល អនុញ្ញាតឱ្យរាជរដ្ឋាភិបាល គ្រប់គ្រងថវិកាជាតិបានកាន់តែប្រសើរ ដោយកាត់បន្ថយការពឹងផ្អែកលើបំណុលបរទេស តាមរយៈការបោះផ្សាយមូលបត្ររដ្ឋជាប្រាក់រៀល (រដ្ឋខ្ចីលុយពីប្រជាជនខ្លួនឯង) ដើម្បីវិនិយោគលើហេដ្ឋារចនាសម្ព័ន្ធសាធារណៈ ដូចជា៖ សាលារៀន ផ្លូវថ្នល់ និងមន្ទីរពេទ្យ ជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9102.txt	បច្ចុប្បន្ន គម្រោងស្ថាបនាផ្លូវជាតិលេខ១០ តភ្ជាប់ពីសំឡូត-វាលវែង-កោះកុង សម្រេចបាន៩៨,១៦ភាគរយហើយ ខណៈស្ពានខ្ពស់ជាងគេនៅកម្ពុជា សណ្តូកខ្លួនកាត់ស្ទឹងឬស្សីជ្រុំ ក្នុងភូមិឆាយលូក ឃុំអូរសោម ស្រុកវាលវែង ខេត្តពោធិ៍សាត់ នឹងបើកឱ្យប្រជាពលរដ្ឋឆ្លងកាត់បណ្ដោះអាសន្នរយៈពេល៧ថ្ងៃ ចាប់ពីថ្ងៃទី១១-១៧ ខែមេសា។ ពោល គឺស្ពាននេះបើកដំណើរការមុន និងអំឡុងបុណ្យចូលឆ្នាំថ្មី ប្រពែណីជាខ្មែរ ប៉ុណ្ណោះ។ នេះយោងតាមក្រសួងសាធារណការ និងដឹកជញ្ជូន។	ក្រសួងសម្រេចបែបនេះ គឺដើម្បីសម្រួលការធ្វើចរាចរណ៍របស់ពលរដ្ឋក្នុងឱកាសពិធីបុណ្យចូលឆ្នាំថ្មី ប្រពៃណីខ្មែរ។ គម្រោងស្ថាបនាផ្លូវជាតិលេខ១០ ភ្ជាប់ពីស្រុកសំឡូត ខេត្តបាត់ដំបង ឆ្លងកាត់ខេត្តពោធិ៍សាត់ រហូតដល់ខេត្តកោះកុងនេះ គឺប្រវែងជាង១៩៧គីឡូម៉ែត្រ ដែលបានបើកការដ្ឋានសាងសង់កាលពី ខែមីនា ឆ្នាំ២០២០។ ផ្លូវនេះ មានទទឹងតួផ្លូវ៩ម៉ែត្រ ជាប្រភេទផ្លូវកៅស៊ូពីរស្រទាប់(DBST) ដោយមានស្ពានចំនួន២៨កន្លែង។ ក្នុងនោះ មានស្ពានខ្ពស់ជាងគេមួយដែលមានកម្ពស់៧៥ម៉ែត្រ បណ្តោយ៥៣០ម៉ែត្រ និងទទឹង១០ម៉ែត្រ សណ្តូកខ្លួនកាត់ស្ទឹងឬស្សីជ្រុំ ក្នុងភូមិឆាយលូក ឃុំអូរសោម ស្រុកវាលវែង ព្រមទាំងមានបំពាក់ផ្លាកសញ្ញាចរាចរណ៍ គំនូសចរាចរណ៍ បង្គោលគីឡូម៉ែត្រ និងបង្គោលសុវត្ថិភាព ដើម្បីសម្រួលដល់ការធ្វើដំណើរឆ្លងកាត់របស់អ្នកទេសចរ និងការដឹកជញ្ជូនទំនិញភ្ជាប់ទៅកាន់ច្រកទ្វារព្រំដែនភាគខាងលិចប្រទេសកម្ពុជា និងប៉ូលសេដ្ឋកិច្ចនានា។ រូបភាព៖ក្រសួងសាធារណការ និងដឹកជញ្ជូន។ គម្រោងផ្លូវនេះ មានរយៈពេល ៦៦ខែ ដែលគ្រោងបញ្ចប់ការសាងសង់ នាខែមិថុនា ឆ្នាំ២០២៥។ ផ្លូវមួយខ្សែនេះ មានតម្លៃជាង២០០លានដុល្លារ។ ក្នុងនោះ មាន១៨៨លាននាក់ ដែលកម្ពុជាបានពីកម្ចីរបស់រដ្ឋាភិបាលចិន ខណៈ ៥៧លានដុល្លារទៀត គឺជាថវិការបស់រដ្ឋាភិបាលកម្ពុជា។ ផ្លូវជាតិលេខ១០ ដែលបានតភ្ជាប់ពីសំឡូត-វាលវែង-អូរសោម ដល់កោះកុងនេះ បន្ទាប់ពីសាងសង់រួច នឹងជួយសម្រួលច្រើន ក្នុងការដឹកជញ្ជូនកសិផលរបស់ប្រជាពលរដ្ឋ និងការដឹកជញ្ជូនទំនិញផ្សេងៗ តាមរយៈការកាត់បន្ថយលើការចំណាយពេលវេលា ចំណេញថវិកាបានច្រើន។ ពលរដ្ឋ គឺងអាចដឹកទំនិញបានពីខេត្តបាត់ដំបង បន្ទាយមានជ័យ និងប៉ៃលិន ទៅកាន់ខេត្តកោះកុង ចុះទៅកំពង់ផែទឹកជ្រៅត្រង់តែម្តង ដោយមិនចាំបាច់ធ្វើដំណើរឆ្លងកាត់រាជធានីភ្នំពេញទៀតនោះទេ។ ក្រោយពេលសាងសង់រួចរាល់, ផ្លូវជាតិលេខ១០នេះ ក៏នឹងក្លាយជាដង្ហើមទេសចរណ៍ និងសេដ្ឋកិច្ចមួយទៀតរបស់ខេត្តពោធិ៍សាត់ បាត់ដំបង និងកោះកុង ផងដែរ៕ រូបភាព៖ក្រសួងសាធារណការ និងដឹកជញ្ជូន។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9103.txt	ភ្នំពេញ៖ បច្ចុប្បន្នកម្ពុជា មានក្រុមហ៊ុនអាកាសចរណ៍ជាតិ-អន្តរជាតិចំនួន៣១ ដែលកំពុងហោះហើរចេញ-ចូលក្នុងប្រទេស។ គិតជាមធ្យម មានជើងហោះហើរទ្វេទិស (Flight Movements) ចំនួន ១ ៣២៤ជើងក្នុងមួយសប្តាហ៍។ ក្នុងនោះ នៅអាកាសយានដ្ឋានអន្តរជាតិភ្នំពេញចំនួន ៩៤២ជើង, អាកាសយានដ្ឋានអន្តរជាតិសៀមរាបអង្គរ ៣៤៦ជើង និងអាកាសយានដ្ឋានអន្តរជាតិខេត្តព្រះសីហនុ ៣៦ជើង។ នេះបើយោងតាមការផ្សព្វផ្សាយលើបណ្តាញសង្គមផ្លូវការរបស់សម្តេចនាយករដ្ឋមន្ត្រី ហ៊ុន ម៉ាណែត នាថ្ងៃទី៤ ខែមីនា។	សម្តេច ហ៊ុន ម៉ាណែត បានបញ្ជាក់ថា ដើមឆ្នាំ២០២៥ ការហោះហើរទ្វេទិស (Flight Movements) មានការឡើងជាង ៦០ជើងក្នុងមួយសប្តាហ៍ បើប្រៀបធៀបនឹងចុងឆ្នាំ២០២៤។ សម្រាប់ឆ្នាំនេះ កម្ពុជា រំពឹងទុក ទទួលបានក្រុមហ៊ុនអាកាសចរណ៍ថ្មីមួយចំនួនផងដែរ។ ដូចជា ក្រុមហ៊ុនអាកាសចរណ៍ Indigo Airlines របស់ប្រទេសឥណ្ឌា, ក្រុមហ៊ុន Etihad Airways ពីប្រទេសអេមីរ៉េតអារ៉ាប់រួម និង Turkish Airlines ពីប្រទេសតួកគី ព្រមទាំងការពង្រីកជើងហោះហើរថ្មីបន្ថែមរបស់ក្រុមហ៊ុនអាកាសចរណ៍ Emirates Airlines ពីប្រទេសអេមីរ៉េតអារ៉ាប់រួម ទៅកាន់ខេត្តសៀមរាប។ បើតាមសម្តេច ហ៊ុន ម៉ាណែត ក្រុមហ៊ុន Emirates Airlines នឹងពង្រីកការហោះហើរមកកម្ពុជា ពីទីក្រុងឌូបៃទៅខេត្តសៀមរាប នាពាក់កណ្តាលឆ្នាំ២០២៥។ រីឯ ក្រុមហ៊ុន តួកគីអ៊ែរឡាញ នឹងបើកការហោះហើរ ពីទីក្រុងអ៊ីស្តង់ប៊ូល មកកាន់រាជធានីភ្នំពេញ នៅចុងឆ្នាំ២០២៥។ ការដឹកជញ្ជូនតាមផ្លូវអាកាស ជាកត្តាផលិតកម្មយុទ្ធសាស្ត្រមួយដ៏សំខាន់ នៃដំណើរការអភិវឌ្ឍន៍សេដ្ឋកិច្ច-សង្គម តាមរយៈការជួយសម្រួលដល់ការធ្វើដំណើរ ការដឹកជញ្ជូនទំនិញក្នុងរយៈពេលខ្លីនិងសុវត្ថិភាពខ្ពស់ ,ជំរុញសកម្មភាពពាណិជ្ជកម្ម និងទេសចរណ៍, លើកកម្ពស់ទំនាក់ទំនងសង្គម និងរួមចំណែកបង្កើនចំណូលថវិកាជាតិ។ កាលឆ្នាំ២០២៤ ការដឹកជញ្ជូនតាមផ្លូវអាកាសរបស់កម្ពុជា មានកំណើនជាវិជ្ជមានល្អ។ ក្នុងនោះ ការដឹកជញ្ជូនអ្នកដំណើរតាមផ្លូវអាកាសមានចំនួន ៦,២៤ លាននាក់ កើន២២ភាគរយ ដោយ ទទួលបានជើងហោះហើរសរុប ៥៨ ៣៥៤ជើង កំណើន ១៤ភាគរយ។ ជាមួយគ្នានេះ ការដឹកទំនិញតាមផ្លូវអាកាសមានចំនួន ៧៧ ៨៥២ តោន មានកំណើនដល់ ៤០ភាគរយ បើប្រៀបធៀបនឹងឆ្នាំ២០២៣។ ទន្ទឹមនឹងនេះ អាកាសយានដ្ឋានអន្តរជាតិទាំងបី (ភ្នំពេញ សៀមរាប និងព្រះសីហនុ) បានដើរតួនាទីយ៉ាងសំខាន់ លើការតភ្ជាប់ជើងហោះហើរអន្តរជាតិទៅកាន់១២ប្រទេស ព្រមទាំងតំបន់រដ្ឋបាលពិសេសហុងកុងនិងកោះតែវ៉ាន់ផងដែរ។ គិតជាសរុបបានភ្ជាប់ការហោះហើរទៅកាន់គោលដៅ ឬរាជធានី/ទីក្រុងចំនួន ៣៤ ក្នុងតំបន់ និងសកលលោក ហើយមានក្រុមហ៊ុនអាកាសចរណ៍ជាតិ-អន្តរជាតិសរុបចំនួន៣១ក្រុមហ៊ុន។ ក្នុងឆ្នាំ២០២៤ កម្ពុជា បានសម្រេចលើការតភ្ជាប់ជើងហោះហើរជាប្រតិ្តសាស្ត្ររវាងរាជធានីភ្នំពេញ និងរដ្ឋធានីញូវដែលី ប្រទេសឥណ្ឌា និងការចាប់ផ្តើមហោះហើរឡើងវិញរបស់ក្រុមហ៊ុនអាកាសចរណ៍ អេមីរ៉ាត់ និងកាតា ដែលផ្សារភ្ជាប់ជើងហោះហើររវាងរាជធានីភ្នំពេញ និងទីក្រុងឌុយប៉ៃ និងទីក្រុងដូហា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9104.txt	ភ្នំពេញ៖ ក្រុមហ៊ុន JU HUA CHANG INTERNATIONAL CO., LTD របស់តៃវ៉ាន់ នឹងទិញគ្រាប់ស្វាយចន្ទីកែច្នៃពីកម្ពុជាក្នុងចំនួន៣០០០តោន។ ចំនួននេះ គឺស្មើនឹង៣០ភាគរយ នៃតម្រូវការគ្រាប់ចន្ទីកែច្នៃសរុបរបស់ក្រុមហ៊ុនក្នុងបរិមាណ១០ ០០០តោន ក្នុងមួយឆ្នាំៗ។	លោក អួន ស៊ីឡុត ប្រធានសមាគមស្វាយចន្ទីកម្ពុជា បានបញ្ជាក់ប្រាប់សារព័ត៌មានឌីជីថលថ្មីៗ(ThmeyThmey) នាថ្ងៃទី២៧ ខែមីនា ថា គ្រាប់ស្វាយចន្ទីកែច្នៃចំនួន៣០០០តោន ដែលក្រុមហ៊ុនបានសន្យាជាមួយសហគ្រាសស្វាយចន្ទីនៅខេត្តកំពង់ធំ និងព្រះវិហារ គឺសម្រាប់រយៈពេល៣ឆ្នាំ ដើម្បីនាំទៅកាន់ទីផ្សារតៃវ៉ាន់។ កិច្ចសន្យានេះ បានធ្វើឡើងបន្ទាប់ក្រុមហ៊ុនទទួលបានជោគជ័យ ក្នុងការនាំចេញគ្រាប់ស្វាយចន្ទីកែច្នៃរបស់កម្ពុជាបានជាង២តោន ទៅកាន់ទីផ្សារតៃវ៉ាន់ នាពេលថ្មីៗនេះ ។ ទំហំនាំចេញនេះ គឺជាការបើកផ្លូវដំបូងសម្រាប់គម្រោងប្រមូលទិញគ្រាប់ស្វាយចន្ទីរបស់ក្រុមហ៊ុន។ បើតាមលោក អួន ស៊ីឡុត កន្លងមកក្រុមហ៊ុនតៃវ៉ាន់ខាងលើ តែងតែប្រមូលទិញគ្រាប់ស្វាយចន្ទីកែច្នៃពីប្រទេសវៀតណាម និងប្រទេសឥណ្ឌាប៉ុណ្ណោះ។ ប៉ុន្តែ ក្នុងរយៈពេល៣ឆ្នាំខាងមុខនេះ ពោល ពីឆ្នាំ២០២៥-២០២៧ កម្ពុជា នឹងក្លាយជាចំណែកដ៏ធំមួយរបស់ក្រុមហ៊ុនក្នុងការផ្គត់ផ្គង់គ្រាប់ស្វាយចន្ទីកែច្នៃនេះ។ «ពាណិជ្ជករតៃវ៉ាន់ ហ៊ានឲ្យតម្លៃខ្ពស់ជាងបណ្តាពាណិជ្ជករបរទេសដទៃ»។ នេះជាការលើកឡើងរបស់ប្រធានសមាគមស្វាយចន្ទីកម្ពុជា ដែលបន្តនិយាយយ៉ាងដូច្នេះ ៖ «តៃវ៉ាន់ហ៊ានចុះកិច្ចសន្យាផ្តល់ជាទុនបង្វិល៥០ភាគរយមុន ដើម្បីសហគ្រាសអាចទិញគ្រាប់ឆៅស្តុកទុកសម្រាប់កែច្នៃតាមការបញ្ជាទិញរបស់ខ្លួន»។ តាមលោកប្រធាន អួន ស៊ីឡុត ក្រុមហ៊ុនរបស់តៃវ៉ាន់នេះ គឺត្រូវការគ្រាប់ស្វាយចន្ទីកែច្នៃពីកម្ពុជា ក្នុងបរិមាណ ១ ៧៦០គីឡូក្រាម ក្នុងមួយខែ។ ដើម្បីធានានូវការផ្គត់ផ្គង់ ក្រុមហ៊ុនតៃវ៉ាន់នេះ ក៏សុំកិច្ចសហការពីសមាគមស្វាយចន្ទីកម្ពុជា ដើម្បីស្វែងរកសហគ្រាសរឹងមាំ និងមានការតាំងចិត្តខ្ពស់ ផងដែរ។ ថ្មីៗនេះ គ្រាប់ស្វាយចន្ទីរបស់កម្ពុជា ហាក់ទទួលបានការចាប់អារម្មណ៍ពីសំណាក់វិនិយោគិនបរទេស។ ក្នុងនោះ ក្រុមហ៊ុនអង់គ្លេសមួយ បានបញ្ជាទិញគ្រាប់កែច្នៃចំនួន ៥០០ តោន ពីសិប្បកម្មមួយកន្លែងខេត្តស្ទឹងត្រែង ដែលនឹងនាំចេញលើកដំបូងនៅខែឧសភា ឆ្នាំ២០២៥។ ដោយឡែក ក្រុមហ៊ុនមួយទៀតរបស់ជប៉ុន ក៏ប្រកាសទិញគ្រាប់ស្វាយចន្ទីចំនួន៤០០តោន ពីសហគមន៍កសិកម្មទំនើបក្នុងខេត្តកំពង់ធំ ផងដែរ។ គិតត្រឹមឆ្នាំ២០២៤ កម្ពុជាមានកន្លែងកែច្នៃ និងរោងចក្របកគ្រាប់ស្វាយចន្ទីចំនួន៤២ ក្នុងនោះមានរោងចក្រធុនមធ្យមចំនួន៣ ស្ថិតនៅក្នុងខេត្តកំពង់ចាម ត្បូងឃ្មុំ និងខេត្តព្រះវិហារ។ ជាមួយគ្នានេះ កម្ពុជាត្រូវការរោងចក្រកែច្នៃគ្រាប់ស្វាយចន្ទីធុនមធ្យមយ៉ាងតិចចំនួន៣០ទៀត ដើម្បីអាចរក្សាស្ថិរភាពតម្លៃគ្រាប់ស្វាយចន្ទី។ នេះបើតាមសមាគមស្វាយចន្ទីកម្ពុជា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9105.txt	ភ្នំពេញ៖ «បើព័ត៌មានយើងប្រមូលខុស ការសម្រេចចិត្តក៏ខុស ការរៀបចំគោលនយោបាយក៏ខុស នឹងធ្វើឱ្យយើងខាតបង់ច្រើន។ ខាតពេលវេលា ខាតធនធាន ហើយអ្វីដែលសំខាន់នោះ គឺចំណុចដែលយើងចង់អន្តរាគមន៍ជួយពិតប្រាកដ គឺត្រូវបានទុកចោល។»។ នេះជាការលើកឡើងរបស់សម្តេច ហ៊ុន ម៉ាណែត ដោយផ្តាំទៅកាន់អ្នកស្រាវជ្រាវ ក្នុងការវិភាគទិន្នន័យធ្វើគោលនយោបាយអ្វីមួយ គឺត្រូវចុះប្រមូលទិន្នន័យពីមូលដ្ឋានផ្ទាល់ ឬពីភាគីពាក់ព័ន្ធ ដោយមិនត្រូវទាញយកទិន្នន័យណាមួយ Google ឡើយ។	- ក្នុងពិធីបើក «សន្និសីទចក្ខុវិស័យប្រទេសកម្ពុជា ឆ្នាំ២០២៥ ស្តីពី យុទ្ធសាស្ត្រកំណើនថ្មីរបស់ប្រទេសកម្ពុជា ៖ អាទិភាពសម្រាប់ការអភិវឌ្ឍប្រកបដោយគុណភាពខ្ពស់ និងនិរន្តរភាព» នាព្រឹកថ្ងៃទី៤ ខែមីនា សម្តេចនាយករដ្ឋមន្រី្ត បានបញ្ជាក់ថា ការប្រមូលព័ត៌មានខុស អាចឱ្យធ្វើការអន្តរាគមន៍របស់រដ្ឋាភិបាលខុសគោលដៅ ហើយបង្កឱ្យមានបញ្ហាលើសដើម។ នេះ គឺជាកត្តាសំខាន់ក្នុងការពង្រឹងលើកិច្ចការស្រាវជ្រាវ និងប្រមូលទិន្នន័យ ដែលរដ្ឋាភិបាលកំពុងចាត់វិធានការធានានូវសង្គតិភាព និងគុណភាព ក្នុងការរៀបចំគោលនយោបាយបន្ថែមទៀត។ សម្តេច ហ៊ុន ម៉ាណែត បានចាត់ទុកវិទ្យាស្ថានបណ្តុះបណ្តាល និង ស្រាវជ្រាវដើម្បីអភិវឌ្ឍន៍កម្ពុជា (CDRI) គឺជាតួអង្គសំខាន់មួយលើកិច្ចការស្រាវជ្រាវ និងប្រមូលទិន្នន័យ ក្នុងការវិភាគធ្វើគោលនយោបាយអ្វីមួយរបស់រដ្ឋាភិបាល។ សម្តេច បានបញ្ជាក់ថា ៖ « នេះជារបៀបដែលរដ្ឋាភិបាលធ្វើ ដោយមិនផ្អែកទៅលើមនុស្សម្នាក់ចេះគ្រប់នោះទេ គឺផ្អែកទៅលើក្រុមមនុស្ស ដែលមានធនធាន បញ្ញាញាណ ជំនាញ ប្រមូលផ្តុំគ្នា ពិគ្រោះគ្នា រៀបចំជាគោលនយោបាយ ដាក់ចេញគោលនយោបាយ យើងអនុវត្ត ហើយតែងតែវាយតម្លៃជាប្រចាំ ដើម្បីពិនិត្យមើល។»។ ការៀបចំគោលនយោបាយអ្វីក៏ដោយ ចំណុចដែលសំខាន់បំផុតនោះ គឺផ្តើមចេញពីការវិភាគនូវសភាពការណ៍ច្បាស់លាស់ផ្អែកទៅលើទិន្នន័យ។ វិភាគបានច្បាស់លាស់ហើយ គឺត្រូវដាក់ចេញគោលនយោបាយឱ្យស្របទៅតាមស្ថានភាពភូមិសាស្ត្រ និងប្រជាសាស្ត្រ ទើបការអនុវត្តគោលនយោបាយនោះអាចជោគជ័យ។ សម្តេច ហ៊ុន ម៉ាណែត បន្តនិយាយយ៉ាងដូច្នេះ៖ « យើងមិនអាចទៅចម្លងគោលនយោបាយដែលធនាគារពិភពលោកសរសេរឱ្យប្រទេសផ្សេងយកមកអនុវត្តនៅកម្ពុជាបាននោះទេ។ យើងប្រាកដជាយកពិសោធន៍ពីនោះខ្លះធ្វើជាមូលដ្ឋាន ប៉ុន្តែត្រូវសម្របទៅតាមស្ថានភាពបច្ចុប្បន្នរបស់ប្រទេសយើង។ ស្ថានភាពដែលយើងចុះផ្ទាល់ ប្រមូលផ្ទាល់ពីប្រជាពលរដ្ឋតែម្តង។»។ បើតាមប្រមុខរដ្ឋាភិបាល បើចង់ឱ្យការអនុវត្តគោលនយោបាយណាមួយត្រឹមត្រូវពិតប្រាកដ គឺត្រូវចុះស្រាវជ្រាវ ហើយច្បាមយកឱ្យបាន។ «នេះជាចំណុចសំខាន់នៃការប្រមូលទិន្នន័យ ការវិភាគហើយពិគ្រោះយោបល់។ ពិគ្រោះជាមួយតួអង្គនោះតែម្តង។ កុំយកទិន្នន័យនៅក្នុងវិស័យឧស្សាហកម្មកម្មន្តសាល ហើយទៅវាយតម្លៃពីសតិអារម្មណ៍ និងការចង់បានរបស់វិស័យសេវាកម្ម។ ត្រូវតែចុះស្ទង់មតិ (Survey) នៅក្នុងនោះតែម្តង។ នេះជាអ្វីដែលយើងចង់បានហើយយើងធ្វើការងារជាប់ជាប្រចាំ។ បានន័យថា ត្រូវតាមដាន និងត្រួតពិនិត្យនៃការអនុវត្តផែនការគោលនយោបាយ។»។ សម្តេច ហ៊ុន ម៉ាណែត បានថ្លែងបែបនេះដោយមើលឃើញពី ការស្ទង់មតិ ការចុះជួបជាប្រចាំនេះ គឺជាការប្រមូលទិន្នន័យបឋមដ៏សំខាន់មួយដែលទាមទារឱ្យមានការសិក្សាច្បាស់លាស់ ហើយទាញយកមកប្រើប្រាស់ ដើម្បីវិភាគផ្អែកលើមូលដ្ឋានវិទ្យាសាស្ត្រ។ តែយ៉ាងណាមិញសម្តេចនាយករដ្ឋមន្ត្រីបន្តដោយនិយាយដោយសង្កត់ធ្ងន់ថា៖ « កុំយកការវិភាគស៊ីអារម្មណ៍មកដាក់ចេញជាមូលដ្ឋានធ្វើគោលនយោបាយ។ ហើយការប្រមូលទិន្នន័យ ក៏មិនត្រូវប្រមូលពី Google យកមកវិភាគ ដោយប្រាកដណាស់យើងត្រូវទាញយកទិន្នន័យផ្លូវការណាមួយ គឺចុះ Survey។»។ រដ្ឋាភិបាលបានចាត់ទុក វិទ្យាស្ថាន CDRI គឺជាធនាគារខួរក្បាល។ មកទល់ពេលនេះ វិទ្យាស្ថាន CDRI មានអាយុ៣៥ឆ្នាំហើយ។ សម្រាប់ការរៀបចំសន្និសីទចក្ខុវិស័យប្រទេសកម្ពុជាឆ្នាំ២០២៥ នាពេលនេះ គឺធ្វើឡើងផ្អែកលើសមិទ្ធផលនៃសន្និសីទចក្ខុវិស័យកម្ពុជាកន្លងមក ហើយនឹងបន្តធ្វើជាវេទិកាសម្រាប់ការពិភាក្សា ក្នុងន័យស្ថាបនា ក្នុងចំណោមថ្នាក់ដឹកនាំ និងអ្នកពាក់ព័ន្ធសំខាន់ៗ ក្នុងការអភិវឌ្ឍនាពេលអនាគតនៅកម្ពុជា។ គោលបំណងចម្បងនៃសន្និសីទប្រចាំឆ្នា២០២៥ គឺដើម្បីវាយតម្លៃពី ភាពខ្លាំង និងភាពខ្សោយ នៃសមិទ្ធកម្មសេដ្ឋកិច្ចរបស់កម្ពុជានាពេលបច្ចុប្បន្ន ដើម្បីកំណត់ទិដ្ឋភាពសំខាន់ៗដែលចាំបាច់ត្រូវកែលម្អ ដើម្បីសម្រេចបាននូវចក្ខុវិស័យអភិវឌ្ឍន៍កម្ពុជា។ សន្និសីទឆ្នាំនេះ ក៏សម្របសម្រួលកិច្ចសន្ទនា ក្នុងចំណោមអ្នកជំនាញជាន់ខ្ពស់ជាតិ និងអន្តរជាតិផងដែរ ដើម្បីយល់ឲ្យកាន់តែច្បាស់អំពីបញ្ហាប្រឈមចំពោះមុខ និងកាលានុវត្តភាព ដើម្បីជួយកម្ពុជា ក្នុងការអនុវត្តកម្មវិធីកំណែទម្រង់ប្រកបដោយប្រសិទ្ធភាព ក្នុងបរិការណ៍នៃស្ថានភាពដែលមានភាពមិនច្បាស់លាស់ អាចប៉ះពាល់ដល់គន្លង នៃការអភិវឌ្ឍនាពេលអនាគតនៅកម្ពុជា។ សន្និសីទចក្ខុវិស័យប្រទេសកម្ពុជាលើកទី១៦នេះ នឹងផ្ដោតសំខាន់លើដំណើរការ និងទស្សនវិស័យអភិវឌ្ឍន៍របស់កម្ពុជា, បញ្ហាប្រឈមនៃរចនាសម្ព័ន្ធ និងរបៀបវារៈកំណែទម្រង់បន្ទាន់ សម្រាប់កំណើនរយៈពេលវែងដោយគុណភាព, ការភ្ជាប់ចក្ខុវិស័យកំណើនថ្មី ជាមួយនឹងការអនុវត្តគោលនយោបាយដោយប្រសិទ្ធភាព និងមាគ៌ាឆ្ពោះទៅមុខ៖ សារៈសំខាន់ៗ សម្រាប់កំណែទម្រង់ និងសកម្មភាព៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9106.txt	ភ្នំពេញ៖ កម្ពុជា មានរោងចក្រធុនធំដែលដំណើរការនៅក្នុងឆ្នាំ២០២៤ ចំនួន ២,៤២៥រោងចក្រ។ នៅក្នុង គឺមាន៦រាជធានី-ខេត្តដែលមានរោងចក្រប្រភេទនេះច្រើនជាងគេ។	បើតាមរបាយការណ៍ការប្រចាំឆ្នាំរបស់ក្រសួងឧស្សាហកម្ម វិទ្យាសាស្ត្រ បច្ចេកវិទ្យា និងនវានុវត្តន៍ ក្នុងឆ្នាំ២០២៤ រាជធានីភ្នំពេញមានរោងចក្រធុនធំដល់៨១៨រោងចក្រ, ខេត្តកំពង់ស្ពឺមានរោងចក្រធុនធំ ៥៨១រោងចក្រ, ខេត្តកណ្តាលមាន៣៥៨រោងចក្រ, ខេត្តព្រះសីហនុមាន២៥៧រោងចក្រ, ខេត្តស្វាយរៀងមាន២៣២រោងចក្រ និងខេត្តតាកែវមាន១៣៩រោងចក្រ។ ដោយឡែក ខេត្តកំពង់ចាម មានរោងចក្រធុនធំ៣៨រោងចក្រ, កំពង់ឆ្នាំងមាន៣៧រោងចក្រ, កំពតមាន២៣រោងចក្រ, បន្ទាយមានជ័យមាន២២រោងចក្រ, ត្បូងឃ្មុំមាន១៨រោងចក្រ, បាត់ដំបងមាន១៧, កំពង់ធំមាន១៥,ពោធិ៍សាត់មាន១៤, ក្រចេះមាន១៣, កោះកុងមាន១០, រតនគិរីមាន៧, ព្រះវិហារមាន៧, សៀមរាបមាន៤, ព្រៃវែងមាន៤, ស្ទឹងត្រែងមាន៤, មណ្ឌលគិរីមាន២, ឧត្តរមានជ័យមាន២, កែបមាន២, និងប៉ៃលិនមាន១រោងចក្រ។ ចំនួនរោងចក្រធុនធំទាំង២,៤២៥រោងចក្រ ដែលមានដំណើរនៅទូទាំងប្រទេសក្នុងឆ្នាំ២០២៤នោះ គឺមានកាត់ដេរសម្លៀកបំពាក់ច្រើនជាងគេ, បន្ទាប់មករោងចក្រសផលិតផលស្បែក និងផលិតផលពីស្បែក, រោងចក្រផលិតពីកៅស៊ូ និងប្លាស្ទិក។ បន្ទាប់មកទៀត គឺរោងចក្រផលិតគ្រឿងម៉ាស៊ីន និងបរិក្ខារ, រោងចក្រផលិតម្ហូបអាហារ, រោងចក្រវាយនភណ្ឌ និងរោងចក្រផលិតទឹកកក...ជាដើម។ របាយការណ៍ដដែលបានក្រសួងឧស្សាហកម្មបានបញ្ជាក់ថា ក្នុងឆ្នាំ២០២៤នោះមានរោងចក្រកើតថ្មីចំនួន៣២៦រោងចក្រ និងរោងចក្រដែលមានបិទទ្វារមាន២៦រោងចក្រផងដែរ។ ចំពោះកម្លាំងពលកម្មវិញ គឺមានចំនួន១,១៦០,១៨១នាក់។ ក្នុងនោះមានស្ត្រីមានដល់៨៥៤,៨២៩នាក់ ស្មើនឹង៧៣,៦៨ភាគរយ នៃកម្លាំងពលកម្មសរុបក្នុងវិស័យរោងចក្រធុនធំនៅទូទាំងប្រទេស។ រាជធានី-ខេត្ត ដែលមានកម្លាំងពលកម្មច្រើនជាងគេ គឺភ្នំពេញមាន៤១៣,១៣៤នាក់ ខេត្តកណ្តាលមាន១៨៩,៤៣៨នាក់ កំពង់ស្ពឺមាន១៧៩,៧៤៤នាក់ ស្វាយរៀងមាន៨៧,៣៥២នាក់ តាកែវមាន៧២,៧១៨នាក់ និងព្រះសីហនុមាន៦២,២៨៥នាក់។ ពេញមួយឆ្នាំ២០២៤ កម្ពុជាទទួលបានទុនវិនិយោគក្នុងទំហំទឹកប្រាក់២០,៤៥៦.៦លានដុល្លារអាម៉រិក។ ចំនួននេះ កើន១,៨៩០.២លានដុល្លារ ស្មើនឹង១០,១៨ភាគរយ បើធៀបនឹងឆ្នាំ២០២៣។ ក្នុងនោះ ទុនវិនិយោគក្នុងស្រុកមានចំនួន ៣,៩៦១.៧លានដុល្លារ ស្មើនឹង១៩,៣៧ភាគរយនៃទុនវិនិយោគសរុប។ នេះបើយោងតាមរបាយការណ៍ប្រចាំឆ្នាំ២០២៤ របស់ក្រសួងឧស្សាហកម្ម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9107.txt	ភ្នំពេញ៖ វិស័យដឹកជញ្ជូនទំនិញកម្ពុជា នឹងបោះជំហានទៅមុខកាន់តែលឿន បន្ទាប់ពីអគ្គនាយកដ្ឋានគយនិងរដ្ឋាករកម្ពុជាបានចុះអនុស្សរណៈនៃការយោគយល់គ្នា(MOU) ជាមួយក្រុមហ៊ុន DHL Express (Cambodia) Ltd ស្ដីពីការគ្រប់គ្រងនិងការផ្លាស់ប្ដូរព័ត៌មាន និងកញ្ចប់បញ្ញើឆាប់រហ័ស។ MoU នេះ ត្រូវបានចុះហត្ថលេខាដោយលោក គុណ ញឹម អគ្គនាយកនៃអគ្គនាយកដ្ឋានគយ ជាមួយ លោក Prayag Chitrakar ប្រធានក្រុមហ៊ុន DHL នៅទីស្នាក់ការកណ្តាលរបស់ GDCE នាថ្ងៃទី២៧ ខែមីនា។	កិច្ចសហការនេះ បានបង្ហាញការប្តេជ្ញាចិត្តរបស់ក្រុមហ៊ុន DHL ក្នុងការចូលរួមជាមួយរដ្ឋាភិបាល ជាពិសេសអគ្គនាយកដ្ឋានគយ ដើម្បីជំរុញឱ្យវិស័យដឹកជញ្ជូនបញ្ញើរហ័សកម្ពុជា។ បើតាមសេចក្តីប្រកាសព័ត៌មានរបស់អគ្គនាយកដ្ឋានគយ ការចូលរួមរបស់ DHLនេះ នឹងកាន់តែមានលក្ខណៈល្អប្រសើរ ឈានទៅប្រែក្លាយកម្ពុជាទៅជា Logistics Hub ក្នុងតំបន់ និងការលើកកម្ពស់ឧត្តមភាពប្រកួតប្រជែងរបស់កម្ពុជាក្នុងវិស័យឡូជីស្ទិក»។ លោក គុណ ញឹម អគ្គនាយកនៃអគ្គនាយកដ្ឋានគយ គូសបញ្ជាក់ថា ៖ « MoU នេះ គឺជាវឌ្ឍនភាពថ្មីមួយទៀត ក្នុងការពង្រីកកិច្ចសហប្រតិបត្តិការជាមួយក្រុមហ៊ុន DHL Express ដើម្បីលើកកម្ពស់កិច្ចសម្រួលពាណិជ្ជកម្ម, ការកែលម្អបរិយាកាសធុរកិច្ចនិងវិនិយោគនៅកម្ពុជា ក៏ដូចជា ការចូលរួមចំណែកជាមួយរដ្ឋាភិបាល»។ MoU នេះ ផ្តោតសំខាន់លើការពង្រឹងកិច្ចសហការរវាងអគ្គនាយកដ្ឋានគយ និង ក្រុមហ៊ុន DHL ក្នុងការតភ្ជាប់ប្រព័ន្ធស្វ័យប្រវត្តិកម្មនិងការផ្លាស់ប្តូរទិន្នន័យអេឡិចត្រូនិក។ ការកាត់បន្ថយតម្រូវការឯកសារអមភ្ជាប់ប្រតិវេទន៍គយ, ការកាត់បន្ថយបន្ទុកនៃការបញ្ចូលទិន្នន័យប្រតិវេទន៍គយ, ការកែលម្អមុខងារគ្រប់គ្រងហានិភ័យ និងការរៀបចំឱ្យមានបណ្ដាញទំនាក់ទំនងរបស់ទ្វេភាគទាំងពីរ...ជាដើម។ សេចក្តីប្រកាសព័ត៌មានអគ្គនាយកដ្ឋានគយបានបញ្ជាក់ថា ៖ « កិច្ចការទាំងនេះ នឹងធ្វើឱ្យដំណើរការនៃការបំពេញបែបបទបញ្ចេញទំនិញពីគយកាន់តែមានភាពងាយស្រួល ឆាប់រហ័ស និងប្រកបដោយអនុលោមភាព»។ ក្រៅពី DHL អគ្គនាយកដ្ឋានគយក៏ធ្លាប់ចុះ MoU ជាមួយស្ថាប័នឬក្រុមហ៊ុនមួយចំនួន ដើម្បីជំរុញវិស័យដឹកជញ្ជូនបញ្ញើរហ័ស។ ក្នុងនោះមាន សមាគមអេឡិចត្រូនិចនិងបច្ចេកវិទ្យាកម្ពុជា (CETA), ក្រុមហ៊ុន Chipmong Insee Cement Corporation និងជាពិសេសគឺ MOU ជាមួយប្រៃសណីយ៍កម្ពុជាលើកិច្ចសហការផ្លាស់ប្តូរព័ត៌មានកញ្ចប់បញ្ញើប្រៃសណីយ៍ សំដៅផ្ដល់កិច្ចសម្រួលបន្ថែមទៀត ក៏ដូចជាលើកកម្ពស់អនុលោមភាពនៃការបំពេញបែបបទបញ្ចេញទំនិញពីគយ។ កន្លងមក អគ្គនាយកដ្ឋានគយបានធ្វើទំនើបកម្មស្ថាប័ន និងកិច្ចសម្រួលពាណិជ្ជកម្ម ជាច្រើនរួមមាន ការដាក់ឱ្យអនុវត្តប្រព័ន្ធបញ្ជរតែមួយជាតិ (National Single Window), ការធ្វើស្វ័យប្រវត្តិកម្មពេញលេញនូវនីតិវិធីបំពេញបែបបទបញ្ចេញទំនិញពីគយ។ ការដាក់ឱ្យអនុវត្តកម្មវិធីប្រតិបត្តិករសេដ្ឋកិច្ចបានទទួលការអនុញ្ញាត (AEO), ការអនុវត្តនីតិវិធីបំពេញបែបបទគយមុនពេលទំនិញមកដល់ (Pre-Arrival Processing) និងការពង្រីកវិសាលភាពការប្រើប្រាស់ e-Payment...ជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9108.txt	ភ្នំពេញ៖ ថ្លែងក្នុងពិធីបិទសន្និបាតបូកសរុបការងាររបស់សមាគមឧកញ៉ាកម្ពុជា សម្ដេច ហ៊ុន ម៉ាណែត លើកទឹកចិត្តឱ្យវិស័យឯកបង្កើតក្រុមហ៊ុន រោងចក្រសហគ្រាសឱ្យបានច្រើន ពិសេសរោងចក្រ សហគ្រាសផលិតវត្ថុធាតុដើម គ្រឿងបង្គុំ ដើម្បីគាំទ្រដល់ច្រវ៉ាក់ផលិតកម្មក្នុងស្រុក។	«ខ្ញុំសូមលើកទឹកចិត្តឱ្យវិស័យឯកជនរបស់យើង ទាក់ទាញដៃគូមកវិនិយោគក្នុងការផលិតខ្សែច្រវ៉ាក់នៃផលិតកម្ម។ ឧទាហរណ៍ យើងផលិតខោអាវនាំចេញ កន្លងទៅយើងយកក្រណាត់ជ្រលក់ពីក្រៅ យើងយកអីមកទាំងអស់ពីក្រៅ ឥឡូវយើងលើកទឹកចិត្តឱ្យមានការវិនិយោគផលិតក្រណាត់ ឬមួយក៏មានធ្វើអីក្នុងស្រុកយើង»។ នេះជាការលើកឡើងរបស់សម្ដេច ហ៊ុន ម៉ាណែត នាយករដ្ឋមន្រ្តីកម្ពុជា ដែលជំរុញឱ្យអ្នកវិនិយោគបង្កើនផលិតកម្មវត្ថុធាតុដើម ធាតុបង្គុំក្នុងស្រុក ដើម្បីទប់ស្កាត់បញ្ហាសេដ្ឋកិច្ចសកលដោយពន្ធនាំចេញពីបរទេសនាពេលអនាគត។ សម្ដេចបញ្ជាក់ថា រដ្ឋាភិបាលត្រៀមរៀបចំគោលនយោបាយលើកទឹកចិត្តពិសេសសម្រាប់វិស័យឯកជន វិនិយោគិន ដែលចង់វិនិយោគបង្កើតរោងចក្រសហគ្រាសផលិតធាតុបង្គុំ វត្ថុធាតុដើមផ្សេងៗ ដើម្បីជំរុញច្រវ៉ាក់ផលិតកម្មក្នុងស្រុក ជាជាងការនាំចូលពីក្រៅ១០០ភាគរយ សម្រាប់ផ្គត់ផ្គង់ការនាំចេញ។ «យើងអាចកាត់បន្ថយការនាំចូលពីក្រៅ ផលិតក្នុងស្រុក២០-៣០ភាគរយ នេះហើយគឺជាការបង្កើន និងការរៀបចំនៃខ្សែច្រវ៉ាក់ផលិតកម្មរបស់យើង ការគិតគូ ដើម្បីត្រៀមខ្លួន កែសម្រួលនូវខ្សែច្រវ៉ាក់ផលិតកម្មរបស់យើង ធានានូវការប្រែប្រួលនូវស្ថានភាពពាណិជ្ជកម្មលើពិភពលោក»។ នេះជាលើកឡើងរបស់សម្ដេច ហ៊ុន ម៉ាណែត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9109.txt	ភ្នំពេញ៖ កម្ពុជាគ្រោងបង្កើត «សួនឧស្សាហកម្មស្វាយចន្ទី» មួយកន្លែងស្ថិតនៅខេត្តកំពង់ធំ ដើម្បីប្រមូលផ្ដុំការវិនិយោគរោងចក្រកែច្នៃគ្រប់ប្រភេទ។ គម្រោងនេះ នឹងចេញដំណើរនៅឆ្នាំ២០២៥ ដោយរដ្ឋនឹងជួយគាំទ្រផ្នែកហេដ្ឋារចនាសម្ព័ន្ធផ្សេងៗ។ នេះបើតាមការបញ្ជាក់របស់ សម្ដេច ហ៊ុន ម៉ាណែត នាយករដ្ឋមន្រ្តី ក្នុងពិធីបិទសន្និបាតប្រចាំឆ្នាំ លើកទី២ បូកសរុបលទ្ធផលការងារឆ្នាំ២០២៤ និងលើកទិសដៅផែនការឆ្នាំ២០២៥» របស់សមាគមឧកញ៉ាកម្ពុជា នៅថ្ងៃទី១៤ ខែមីនា។	សម្ដេច ហ៊ុន ម៉ាណែត បានលើកឡើងថា កន្លងទៅ រដ្ឋាភិបាលបានលើកទឹកចិត្តសម្រាប់ការនាំចេញគ្រាប់ស្វាចន្ទីឆៅ ប៉ុន្តែបច្ចុប្បន្នកម្ពុជាមានរោងចក្រអាចកែច្នៃគ្រាប់ស្វាយចន្ទី នាំចេញដោយខ្លួនឯងបានហើយ។ ការកែច្នៃក្នុងស្រុកនេះ នឹងជួយបង្កើនតម្លៃបន្ថែម ហើយរដ្ឋកំពុងលើកទឹកចិត្តដល់ការវិនិយោគផងដែរ។ ដើម្បីទាក់ទាញអ្នកវិនិយោគ កម្ពុជាត្រៀមរៀបចំ «សួនឧស្សាហកម្មស្វាយចន្ទី» មួយកន្លែង ដែលនឹងចេញដំណើរនៅឆ្នាំ ២០២៥នេះ។ ការបង្កើតសួនឧស្សាហកម្មបែបនេះ គឺដើម្បីប្រមូលផ្ដុំរោងចក្រកែច្នៃតូច-ធំគ្រប់ប្រភេទ ដោយមានការគាំទ្រផ្នែកហេដ្ឋារចនាសម្ព័ន្ធផ្សេងៗពីរដ្ឋ។ សម្ដេច ហ៊ុន ម៉ាណែត ថ្លែងដូច្នេះថា៖«រដ្ឋាភិបាល នឹងលើកទឹកចិត្ត ប្រសិនមានអ្នកវិនិយោគក្នុងការទាញតម្លៃបន្ថែមពីស្វាយចន្ទីបាន។ ឥឡូវ យើងកំពុងរៀបចំសួនឧស្សាហកម្មស្វាយចន្ទីមួយកន្លែង ដែលនឹងចេញដំណើរនៅឆ្នាំ២០២៥ ដើម្បីធ្វើយ៉ាងណាបង្រួមការវិនិយោគទៅក្នុងបណ្ដុំនៃតំបន់ឧស្សាហកម្ម ដែល បានកំណត់ ហើយរដ្ឋនឹងជួយគាំទ្រលើហេដ្ឋារចនាសម្ព័ន្ធផ្សេងៗ។ នេះគឺជាគោលនយោបាយនៃការទាក់ទាញរបស់យើង»។ លោក អួន ស៊ីឡុត ប្រធានសមាគមស្វាយចន្ទីកម្ពុជា (ស.ស.ក.) បានប្រាប់សារព័ត៌មានឌីជីថលថ្មីៗកន្លងទៅថា «សួនឧស្សាហកម្មស្វាយចន្ទី» គឺជាការចងក្រងរោងចក្រកែច្នៃគ្រប់ប្រភេទដែលរាប់ទាំង ការគាប់ប្រេង, ផលិតជី និងផលិតផលនានា ចេញពីគ្រាប់ស្វាយចន្ទីឱ្យនៅជាបណ្ដុំ ដែលអាចកាត់បន្ថយថ្លៃដឹកជញ្ជូន និងថ្លៃដើមផលិតផ្សេងៗ។ មិនតែប៉ុណ្ណោះ ការធ្វើបែបនេះក៏អាចទទួលបានការលើកទឹកចិត្តបន្ថែមផ្នែកពន្ធដារ និងពន្ធគយ ពីរដ្ឋាភិបាលផងដែរ។ ការគាំទ្របន្ថែមពីរដ្ឋាភិបាលនេះ នឹងជួយវិស័យកែច្នៃស្វាយចន្ទីកម្ពុជានឹងមានលទ្ធភាពគ្រប់គ្រាន់ក្នុងប្រកួតប្រជែងនៅលើទីផ្សារអន្តរជាតិ។ ក្នុងសន្និបាតប្រចាំឆ្នាំរបស់សមាគមឧកញ៉ាដដែល សម្ដេច ហ៊ុន សែន ប្រធានព្រឹទ្ធសភា ក៏បានស្នើឱ្យ ឧកញ៉ាកម្ពុជា ជួយវិនិយោគលើការកែច្នៃបន្ថែម ដើម្បីជំរុញកម្ពុជាឱ្យក្លាយជាប្រទេសកសិ-ឧហ្សាហកម្ម និងកសិ-ពាណិជ្ជកម្មឈានមុខ និងឈានចាប់គោលដៅក្នុងការប្រែក្លាយខ្លួនទៅជាប្រទេសមានការអភិវឌ្ឍន៍នៅឆ្នាំ ២០៥០។ នៅដើមឆ្នាំ២០២៥នេះ កម្ពុជាមានសហគ្រាសកែច្នៃគ្រាប់ស្វាយចន្ទីចំនួន ៥២កន្លែង ក្នុងនោះធុនមធ្យម ៨កន្លែង ដែលមានសមត្ថភាពផលិតបាន ៥ម៉ឺនតោន។ បើតាម លោក អួន ស៊ីឡុត ប្រធានសមាគមស្វាយចន្ទី កម្ពុជាត្រូវការរោងចក្រកែច្នៃខ្នាតមធ្យមយ៉ាងតិច៣៥កន្លែង ដើម្បីពង្រីកលទ្ធភាពកែច្នៃគ្រាប់ស្វាយចន្ទីឆៅបាន ១៧ម៉ឺនតោន ក្នុងមួយឆ្នាំ។ យោងតាម ឯកសារស្ដីពី «តំបន់ដាំដុះដំណាំស្វាយចន្ទីនៅកម្ពុជាឆ្នាំ ២០២៤» កម្ពុជាមានផ្ទៃដីដាំដុះដំណាំស្វាយចន្ទីសរុប ៥៨០ ១១៧ ហិកតា និងអាចមានសក្ដានុពលផលិតកម្មប្រមាណ ៨១៦ ៤៥៩ តោនក្នុងមួយឆ្នាំ។ តាមតួលេខនេះ កម្ពុជាឈរក្នុងចំណោមប្រទេសចំនួន៣ ដែលផលិតស្វាយចន្ទីច្រើនជាងគេនៅលើពិភពលោក។ នៅឆ្នាំ២០២៤ កម្ពុជាបាននាំចេញគ្រាប់ស្វាយចន្ទីឆៅទៅកាន់វៀតណាមចំនួន ៧៩៣ ៤៥៣តោន ដែលគិតជាទឹកប្រាក់ ១១ ៥០លានដុល្លារ។ នេះបើតាមទិន្ន័យពីសមាគមស្វាយចន្ទីកម្ពុជា៕ អត្ថបទទាក់ទង សម្ដេច ហ៊ុន សែន ស្នើឧកញ៉ាកម្ពុជា វិនិយោគដំណាំស្វាយចន្ទី អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_911.txt	ប្រធានាធិបតីវៀតណាម លោកង្វៀន សួនហ្វ៊ុក និងគណៈប្រតិភូជាន់ខ្ពស់វៀតណាម បានទៅដល់ទីក្រុងឡាហាវ៉ានហើយ នៅព្រឹកថ្ងៃទី ១៨ ខែកញ្ញា (ម៉ោងក្នុងតំបន់)។ លោកហ្វ៊ុក បានចាប់ផ្តើមដំណើរទស្សនកិច្ចផ្លូវការ រយៈពេល ៣ ថ្ងៃនៅគុយបា តាមការអញ្ជើញរបស់អគ្គលេខាធិការទីមួយនៃគណៈកម្មាធិការមជ្ឈឹមបក្សកុម្មុយនីស្តគុយបា និងប្រធានាធិបតីគុយបា លោក Miguel Díaz Canel ។	ក្នុងពេលទៅដល់អាកាសយានដ្ឋានអន្តរជាតិ Jose Marti ក្នុងក្រុងឡាហាវ៉ាន ប្រធានាធិបតីវៀតណាម ង្វៀន សួនហ្វ៊ុក ត្រូវបានទទួលស្វាគមន៍ ដោយអនុប្រធានាធិបតីគុយបាលោក Salvador Valdés Mesa រួមជាមួយមន្រ្តីក្រសួងការបរទេសគុយបា។ ឯកអគ្គរដ្ឋទូតវៀតណាមប្រចាំនៅគុយបា លោក Lê Thanh Tùng ព្រមទាំងបុគ្គលិកស្ថានទូត និងអ្នកតំណាងសហគមន៍វៀតណាមដែលកំពុងធ្វើការ រស់នៅ និងសិក្សានៅគុយបា ក៏បានមកទទួលប្រធានាធិបតីខ្លួនដែរ។ ដំណើរទស្សនកិច្ចរបស់ប្រធានាធិបតីលោក ហ្វ៊ុក នៅគុយបា គឺជាការបង្ហាញពីគោលនយោបាយរបស់វៀតណាម ក្នុងការលើកកម្ពស់ទំនាក់ទំនងជាមួយដៃគូអាទិភាព និងមិត្តភាពដែលមានទំនាក់ទំនងការទូតតាំងពីឆ្នាំ១៩៦០ មក។ វាគឺជាឱកាសមួយសម្រាប់វៀតណាម ដើម្បីបញ្ជាក់ពីសាមគ្គីភាព និងការគាំទ្រយ៉ាងខ្លាំងចំពោះគុយបាក្នុងដំណាក់កាលដ៏លំបាកមួយ។ នេះបើតាមការលើកឡើងរបស់អនុរដ្ឋមន្រ្តីក្រសួងការបរទេសលោក Đặng Hoàng Giang។ នេះគឺជាដំណើរទស្សនកិច្ចលើកដំបូងទៅកាន់គុយបាដោយមេដឹកនាំជាន់ខ្ពស់នៃបក្សកុម្មុយនីស្ត និងរដ្ឋវៀតណាម បន្ទាប់ពីមហាសន្និបាតលើកទី១៣ នៃបក្សកុម្មុយនីស្តវៀតណាម។ លោកហ្វ៊ុកក៏ជាប្រមុខរដ្ឋបរទេសទីមួយដែលបានមកទស្សនកិច្ចនៅគុយបា បន្ទាប់ពីគុយបាជោគជ័យ ក្នុងការរៀបចំមហាសន្និបាតលើកទី ៨ របស់បក្សកុម្មុយនីស្តគុយបា។ កន្លងមក បក្ស រដ្ឋាភិបាល និងប្រជាជនវៀតណាមបានគាំទ្រយ៉ាងសកម្មចំពោះគុយបា លើបញ្ហាស្បៀងអាហារ។ ជាការឆ្លើយតប មេដឹកនាំគុយបា បានផ្តល់វ៉ាក់សាំងបង្ការជំងឺកូវីដ -១៩ និងការផ្ទេរបច្ចេកវិទ្យាទៅវៀតណាផងដែរ។ មុនដំណើរទស្សនកិច្ចរបស់លោក ហ្វ៊ុក នៅគុយបា វៀតណាមបានអនុម័តឱ្យប្រើប្រាស់វ៉ាក់សាំងបង្ការជំងឺកូវីដ-១៩ របស់គុយបាជាបន្ទាន់។ ក្នុងដំណើរទស្សនកិច្ចនេះ ថ្នាក់ដឹកនាំប្រទេសទាំងពីរ ត្រូវពិភាក្សាពីកិច្ចសហប្រតិបត្តិការលើវិស័យសំខាន់ៗ ក្នុងគោលបំណងពង្រឹងសាមគ្គីភាពនិងទំនាក់ទំនងឱ្យកាន់តែស៊ីជម្រៅ។ គួររំលឹកថា គុយបា គឺជាមិត្តចាស់របស់វៀតណាមចាប់តាំងពីឆ្នាំ១៩៦០មក។ ប្រទេសមួយនេះ តែងគាំទ្រវៀតណាម ក្នុងទាមទារឯករាជ្យ ក៏ដូចជាបង្រួបបង្រួមប្រទេសនៅក្នុងសម័យនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9110.txt	ភ្នំពេញ៖ រដ្ឋសភា ប្រកាសលើកទឹកចិត្តរដ្ឋាភិបាលឱ្យពិចារណាបង្កើតក្រុមការងារបច្ចេកទេសអន្តរក្រសួងមួយ ដើម្បីរៀបចំយុទ្ធសាស្ត្រ និងស្រាវជ្រាវ អំពីការលើកកម្ពស់ប្រាក់រៀល។ លោក ជាម យៀប អនុប្រធានទី១ នៃរដ្ឋសភា ថ្លែងបែបនេះក្នុងពិធីអបអរសាទរខួបលើកទី៤៥ នៃការដាក់ឱ្យដំណើរការប្រាក់រៀលឡើងវិញ នាថ្ងៃទី២០ ខែមីនា ដោយបានបញ្ជាក់ថា ការបង្កើតឱ្យមានក្រុមការងារបច្ចេកទេសនេះ គឺសំដៅឱ្យគោលនយោបាយជំរុញការប្រើប្រាស់ប្រាក់រៀលតាមវិស័យនានា អាចប្រព្រឹត្តទៅបានប្រកបដោយសង្គតិភាព។	មិនដល់៥ឆ្នាំទៀតទេ កម្ពុជា នឹងក្លាយប្រទេសចំណូលមធ្យមកម្រិតខ្ពស់នៅឆ្នាំ២០៣០ ហើយឈានទៅជាប្រទេសចំណូលខ្ពស់នៅឆ្នាំ២០៥០។ ប៉ុន្តែ បើផ្អែកតាមរបាយការណ៍ធនាគារជាតិនៃកម្ពុជា បច្ចុប្បន្ន សេដ្ឋកិច្ចកម្ពុជា គឺនៅតែពឹងផ្អែកខ្លាំងលើប្រាក់ដុល្លារអាម៉េរិករហូតដល់ជាង៨០ភាគរយ ខណៈទំហំប្រាក់រៀលចរាចរនៅក្នុងសេដ្ឋកិច្ចជាតិ មានត្រឹម១៥-២០ភាគរយ។ ដើម្បីចូលរួមជាមួយធនាគារជាតិនៃកម្ពុជា ក្នុងការសម្រេចនូវចក្ខុវិស័យរបស់រដ្ឋាភិបាល ឆ្នាំ២០៣០ និងឆ្នាំ២០៥០ លោក ជាម យៀប ដែលជាអនុប្រធានទី១ នៃរដ្ឋសភា បានប្រកាសលើកទឹកចិត្តដល់រដ្ឋាភិបាល ពិចារណាបង្កើតក្រុមការងារ បច្ចេកទេសអន្តរក្រសួងមួយ ដើម្បីរៀបចំយុទ្ធសាស្ត្រ និងធ្វើការស្រាវជ្រាវអំពី ការលើកកម្ពស់ប្រាក់រៀល សំដៅឱ្យគោលនយោបាយជំរុញការប្រើប្រាស់ប្រាក់ រៀលតាមវិស័យ នានា អាចប្រព្រឹត្តទៅប្រកបដោយសង្គតិភាព។ ជាពិសេស គឺរដ្ឋាភិបាលគួរពិចារណាបង្កើតនូវវិធាន ឬនិយ័តកម្ម និងពង្រឹងកិច្ចសហការពហុភាគី ដែលសំដៅជំរុញការប្រើប្រាស់ប្រាក់រៀលឱ្យកាន់តែទូលំទូលាយ ព្រមទាំងអប់រំ ផ្សព្វផ្សាយដល់វិស័យឯកជន និងពលរដ្ឋទូទៅ អំពីសារៈ សំខាន់នៃការប្រើប្រាស់ប្រាក់រៀល។ ការណ៍នេះ គឺធ្វើឡើងដើម្បីសម្រេចបានការអភិវឌ្ឍប្រកបដោយចីរភាព បរិយាបន្ន និងធន់ ក៏ដូចជាការលើកកម្ពស់អធិបតេយ្យភាព និងអត្តសញ្ញាណជាតិ ផងដែរ។ « យើងទាំងអស់គ្នា សូមរួមគ្នាលើកស្ទួយការប្រើប្រាស់រៀល ឱ្យកាន់តែទូលំទូលាយ ព្រោះថា ប្រាក់រៀល គឺជានិមិត្តរូបជាតិយ៉ាងសំខាន់មួយ ដែលធ្វើឱ្យអត្តសញ្ញាណ និងព្រលឹងជាតិមានភាពពេញលេញ»។ នេះជាការទាមទាររបស់លោកអនុប្រធានទី១ នៃរដ្ឋសភា ដែលបានទឹកចិត្តដល់ក្រសួង-ស្ថាប័នសាធារណៈ និងវិស័យឯកជន ឱ្យបន្តកិច្ច ខិតខំប្រឹងប្រែងបន្ថែមទៀត ដើម្បីប្រែក្លាយប្រាក់រៀលទៅជារូបិយវត្ថុចម្បងនៅ គ្រប់សកម្មភាពសេដ្ឋកិច្ច និងវិស័យទាំងអស់។ ក្នុងពិធីប្រារព្ធអបអរសាទរខួបលើកទី៤៥ នៃការដាក់ឱ្យដំណើរការប្រាក់រៀលឡើងវិញ នៅវិមានរដ្ឋសភា នាព្រឹកថ្ងៃទី២០ ខែមីនា លោក ជាម ជៀប មានប្រសាសន៍យ៉ាងដូច្នេះ ៖ « ពីព្រោះការប្រើប្រាស់រូបិយវត្ថុជាតិ តែមួយ នឹងអាចឈានទៅជួយកាត់បន្ថយផលប៉ះពាល់ពីកត្តាខាងក្រៅ ហើយនឹងធ្វើឱ្យកម្ពុជាយើងអាចនឹងមានឯករាជ្យផ្នែកសេដ្ឋកិច្ចខ្ពស់ជាងមុន»។ ជាមួយគ្នានេះ លោក ជាម យៀប ក៏បានលើកទឹកចិត្តដល់សមាជិករដ្ឋសភា ឱ្យពិនិត្យ និងសិក្សាក្នុងការ ផ្តួចផ្តើមធ្វើច្បាប់ ឬអនុម័តច្បាប់នានា ដែលគាំទ្រដល់ការអភិវឌ្ឍវិស័យធនាគារ និង ហិរញ្ញវត្ថុ និងជាពិសេសលើការលើកកម្ពស់ការប្រើប្រាស់ប្រាក់រៀល។ លើសពីនេះ សភាក៏បានលើកទឹកចិត្តរដ្ឋាភិបាលឱ្យពនឿន ការអនុវត្តកម្មវិធីកែទម្រង់សំខាន់ៗលើគ្រប់វិស័យ ដើម្បីបង្កភាពងាយស្រួល និងបង្កើតបរិយាកាសអំណោយផលដល់ការធ្វើធុរកិច្ច និងវិនិយោគនៅកម្ពុ ជាឱ្យកាន់តែប្រសើរឡើងទៀត។ «សភា នឹងបន្តធ្វើការតាមដាន និងត្រួតពិនិត្យលើការងារអនុវត្តច្បាប់ ហិរញ្ញវត្ថុ សម្រាប់គ្រប់គ្រងឆ្នាំ២០២៥ ឱ្យបានត្រឹមត្រូវ និងហ្មត់ចត់ ដើម្បី ធានាបានសក្តិសិទ្ធិភាព ប្រសិទ្ធភាព និងតម្លាភាព ធ្វើយ៉ាងណាឲ្យថវិកាជាតិ បម្រើដល់ផលប្រយោជន៍ប្រជាពលរដ្ឋនៅទូទាំងប្រទេស»។ នេះជាការអះអាងរបស់លោក ជាម យៀប ដែលលើទឹកចិត្ត ធនាគារជាតិ បន្តធ្វើការផ្សព្វផ្សាយស្តីពី ការប្រើប្រាស់ប្រាក់រៀល ប្រព័ន្ធបាគង និង KHQR ឱ្យបានទូលំ ទូលាយដល់សាធារណជន ជាពិសេសក្នុងចំណោម វិស័យ ឯកជន និង អ្នកទេសចរណ៍ ដើម្បីជំរុញសេដ្ឋកិច្ចជាតិកម្ពុជាឱ្យកាន់តែខ្លាំង។ រូបិយវត្ថុ គឺជានិមិត្តរូបដ៏សំខាន់មួយនៃអធិបតេយ្យជាតិ។ ការចាយលុយរៀល និងការគ្រប់គ្រងនយោបាយរូបិយវត្ថុយ៉ាងពេញលេញដោយខ្លួនឯង វាមិនត្រឹមតែផ្តល់ផលប្រយោជន៍ដល់សេដ្ឋកិច្ចជាតិប៉ុណ្ណោះទេ តែវាក៏ជាមោទកភាពរបស់ជាតិខ្មែរទាំងមូល ផងដែរ។ ដើម្បីឱ្យលុយរៀល ត្រូវបានពលរដ្ឋចូលរួមប្រើប្រាស់កាន់តែទូលំទូលាយនៅក្នុងសកម្មភាពសេដ្ឋកិច្ចជាតិ រដ្ឋាភិបាលត្រូវជំរុញប្រើប្រាស់ប្រាក់រៀលនៅក្នុងប្រតិការសាធារណៈទាំងអស់ ដែលលើសពីយន្តការកំពុងអនុវត្តសព្វថ្ងៃនេះ។ លោក ឈាង វណ្ណារិទ្ធ អគ្គលេខាធិការរង នៃរដ្ឋសភា ក្នុងបទសម្ភាសជាមួយសារព័ត៌មានឌីជីថលថ្មីៗ (ThmeyThmey) លោក ឈាង វណ្ណារិទ្ធ អគ្គលេខាធិការរង នៃរដ្ឋសភា បានថ្លែងយ៉ាងដូច្នេះ ៖ « រដ្ឋាភិបាល ត្រូវដើរតួនាទីជាគំរូក្នុងការដឹកមុខគេ លើកិច្ចការជំរុញការប្រើប្រាស់រៀលនេះ។ នៅពេលដែលសេវាសាធារណៈគិតជាលុយរៀលទាំងអស់ហើយ នោះប្រជាពលរដ្ឋនឹងកាន់តែមានជំនឿចិត្តខ្ពស់ក្នុងការប្រើប្រាស់ប្រាក់រៀល។ លោក បានបញ្ជាក់ថា នេះ ជាចំណុចសំខាន់ ដែលរដ្ឋាភិបាលត្រូវជំរុញការប្រើប្រាស់ប្រាក់រៀលនៅក្នុងប្រតិបត្តិការសាធារណៈទាំងអស់ ដើម្បីបង្ហាញពីការប្តេជ្ញាចិត្តរបស់ខ្លួនក្នុងការលើកកម្ពស់ប្រាក់រៀល។ បើតាម លោក ឈាង វណ្ណារិទ្ធ រដ្ឋាភិបាលត្រូវផ្តល់ការលើកទឹកចិត្តសម្រាប់អាជីវកម្មដែលប្រើប្រាស់ប្រាក់រៀលក្នុងប្រតិបត្តិការប្រចាំរបស់ពួកគេ ដើម្បីជំរុញការប្រើប្រាស់ប្រាក់រៀលបន្ថែមទៀត។ ជាមួយគ្នានេះ ធនាគារជាតិ នៃកម្ពុជា ត្រូវបន្តរក្សាស្ថិរភាពថ្លៃ និងអត្រាប្តូរប្រាក់ ដើម្បីរក្សាអំណាចទិញនៃប្រាក់រៀល ។ អគ្គលេខាធិការរង នៃរដ្ឋសភារូបនេះ ក៏បានទាមទារឱ្យក្រសួង-ស្ថាប័នសាធារណៈពាក់ព័ន្ធទាំងអស់ ត្រូវពង្រឹងកិច្ចសហប្រតិបត្តិការរវាងគ្នា និងជាមួយវិស័យឯកជន ក្នុងការរៀបចំវេទិកាលើកកម្ពស់ប្រាក់រៀល ការសិក្សាស្រាវជ្រាវ និងដាក់ចេញគោលនយោបាយលើកកម្ពស់ប្រាក់រៀល។ លោក ឈាង វណ្ណារិទ្ធ បន្តនិយាយដោយសង្កត់ធ្ងន់ថា៖ « ការណ៍នេះ គឺធ្វើឡើងដើម្បីរួមគ្នាឱ្យសាធារណជនមានការជឿជាក់កាន់តែខ្លាំងលើប្រាក់រៀលយើង»។ ២ទសវត្សរ៍ចុងក្រោយនេះ ប្រាក់រៀលរបស់កម្ពុជា គឺមានស្ថិរភាពល្អដោយរក្សាបានតម្លៃលើទីផ្សារក្នុងរង្វង់ ៤១០០រៀលក្នុង១ដុល្លារអាម៉េរិក។ ចូលដល់ឆ្នាំ២០២៥នេះ ស្ថានភាពប្រាក់រៀលកាន់តែល្អ ដែលមានតម្លៃពី៤០០០-៤០៤០រៀលក្នុងមួយដុល្លារ។ ការណ៍នេះ គម្បីប្រជាពលរដ្ឋគួរងាកប្រើប្រាស់ប្រាក់រៀលឱ្យបានច្រើន ដើម្បីជួយជំរុញកំណើនសេដ្ឋកិច្ចជាតិ ជាពិសេស គឺអាចជួយដល់ធនាគារជាតិនៃកម្ពុជា មានលទ្ធភាពកាន់តែពេញក្នុងការអនុវត្តគោលនយោបាយរូបិយវត្ថុ៕ លោក ឈាង វណ្ណារិទ្ធ អគ្គលេខាធិការរង នៃរដ្ឋសភា អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9111.txt	។ ការណ៍នេះ គឺដើម្បីបង្កើនប្រសិទ្ធភាព នៃការផ្តល់ និងគ្រប់គ្រងសេវាសាធារណៈរបស់ប្រទេសទីម័រ តាមរយៈការធ្វើការបដិវត្តន៍កម្មឌីជីថល។	លោក កែវ សុទ្ធិ រដ្ឋលេខាធិការក្រសួងប្រៃសណីយ៍និងទូរគមនាគមន៍ បានដឹកនាំមន្រ្តីជំនាញចូលរួមសន្និបាតអន្តរជាតិ ស្តីពី ការទាញយកផលប្រយោជន៍ពីបរិវត្តកម្មឌីជីថល ដើម្បីពង្រឹងសេវាសាធារណៈ៖ ការជំរុញតម្លាភាព ប្រសិទ្ធភាព និងប្រសិទ្ធផល “Hamessing Digital Transformation to Strengthen Public Services: Advancing Transparency, Efficiency, and Effectiveness” នៅសាធារណរដ្ឋប្រជាធិបតេយ្យទីម័រឡេស្តេ ពីថ្ងៃទី១៨-២២ ខែមីនា ឆ្នាំ២០២៥។ ក្នុងសន្និបាតនោះ គណៈប្រតិភូកម្ពុជា បានធ្វើបទបង្ហាញអំពីដំណើរបរិវត្តកម្មឌីជីថល នៅកម្ពុជា និងថ្នាលផ្ទៀងផ្ទាត់ឯកសាររបស់រាជរដ្ឋាភិបាល verify.gov.kh នៅចំពោះមុខវាគ្មិនមកពីបណ្តាប្រទេស មួយចំនួន។ រួមមាន អូស្ត្រាលី ឥណ្ឌូណេស៊ី វៀតណាម និងដៃគូតំបន់ជាច្រើនទៀត។ នេះបើយោងតាមសេចក្តីប្រកាសព័ត៌មានរបស់ក្រសួងប្រៃសណីយ៍។ ក្នុងឱកាសនោះ អ្នកជំនាញបច្ចេកទេសនៃក្រសួងប្រៃសណីយ៍, ក្រសួងដឹកជញ្ជូននិងសារគមនាគមន៍ និងភាគីពាក់ព័ន្ធ បានពិភាក្សានិងសិក្សាលម្អិតអំពីការដាក់ឱ្យប្រើថ្នាលផ្ទៀងផ្ទាត់ឯកសារ verify.gov.tl។ បន្ទាប់ពីពិភាក្សាលម្អិតនិងវាយតម្លៃអំពីតម្រូវការនៃការងាររបស់សាធារណរដ្ឋប្រជាធិតេយ្យទីម័រឡេស្តេរួចមក ក្រសួងដឹកជញ្ជូននិងសារគមនាគមន៍ សម្រេចដាក់ឱ្យប្រើថ្នាល verify.gov.tl ដើម្បីផ្ទៀងផ្ទាត់ភាពត្រឹមត្រូវនៃបណ្ណបើកបរ និងវិញ្ញាបនបត្របញ្ជាក់ការ ចុះបញ្ជីយានជំនិះដែលចេញដោយក្រសួងដឹកជញ្ជូននិងសារគមនាគមន៍។ ជាមួយគ្នានេះ ក្រសួងដឹកជញ្ជូននិង សារគមនាគមន៍ ក៏កំពុងសម្របសម្រួលជាមួយក្រសួង ស្ថាប័នពាក់ព័ន្ធ សិក្សាបន្ថែមអំពីការដាក់ឱ្យប្រើថ្នាល verify.gov.tl ដើម្បីផ្ទៀងផ្ទាត់ភាពត្រឹមត្រូវនៃវិញ្ញាបនបត្រមធ្យមសិក្សាទុតិយភូមិ ដែលចេញដោយក្រសួងអប់រំ និង សញ្ញាបត្រឧត្តមសិក្សា ដែលចេញដោយក្រសួងអប់រំកម្រិតឧត្តមសិក្សា និងវិទ្យាសាស្ត្រនៃសាធារណរដ្ឋប្រជាធិតេយ្យ ទីម័រឡេស្តេ។ ការដាក់ឱ្យប្រើថ្នាលនេះ នឹងត្រូវយកលំនាំតាមថ្នាលផ្ទៀងផ្ទាត់ឯកសារ verify.gov.kh បានរៀបចំដោយមន្ត្រីជំនាញរបស់ក្រសួងប្រៃសណីយ៍ និងទូរគមនាគមន៍។ ថ្នាល verify.gov.kh ត្រូវបានជ្រើសរើសជាគំរូមួយ ក្នុងចំណោមថ្នាលឌីជីថលនៅទូទាំងពិភពលោក។ ថ្នាលនេះ ត្រូវបានស្ថាប័នអន្តរជាតិមួយចំនួន រួមមាន កម្មវិធីអភិវឌ្ឍន៍អង្គការសហប្រជាជាតិ (UNDP) ធនាគារពិភពលោក (World Bank) មូលនិធិ Co-Develop និងសម្ព័ន្ធភាពផលិតផលសាធារណៈ ឌីជីថល (Digital Public Goods Alliance) និងយុទ្ធនាការ 50-In-5 មើលឃើញថាជាហេដ្ឋារចនា សម្ព័ន្ធសាធារណៈឌីជីថលថ្មីរបស់ពិភពលោក។ ស្ថាប័នទាំងនោះ លើកទឹកចិត្តឱ្យប្រទេសផ្សេងៗពិចារណា ប្រើប្រាស់ថ្នាលរបស់កម្ពុជា ដើម្បីលើកកម្ពស់ប្រសិទ្ធភាពនិងតម្លាភាព នៃការផ្តល់សេវាសាធារណៈដល់ធុរកិច្ច និងប្រជាពលរដ្ឋ។ ការណ៍នេះធ្វើឱ្យថ្នាលរបស់កម្ពុជានេះ រឹតតែទទួលបានការចាប់អារម្មណ៍ពីបណ្តាប្រទេសមួយចំនួនបន្ថែមទៀត ខណៈក្រសួងប្រៃសណីយ៍ នឹងសហការជាមួយបណ្តាប្រទេសទាំងនោះ ដើម្បីជួយដាក់ឱ្យប្រើប្រាស់ថ្នាល verify.gov ជាបន្តបន្ទាប់។ verify.gov.kh គឺជាថ្នាលរបស់រដ្ឋាភិបាល ដែលអភិវឌ្ឍឡើងដោយក្រសួងប្រៃសណីយ៍ និងត្រូវបានដាក់ឱ្យប្រើប្រាស់ក្នុងគោលបំណងលុបបំបាត់ការក្លែងបន្លំឯកសារ ជាពិសេសផ្តល់ភាពងាយស្រួលក្នុងការប្រើប្រាស់ និងផ្ទៀងផ្ទាត់ភាពត្រឹមត្រូវនៃឯកសារ ផ្តល់ទំនុកចិត្ត ចំណេញពេលវេលា និងកាត់បន្ថយចំណាយនានា ព្រមទាំងជំរុញការធ្វើបរិវត្តកម្មឌីជីថល ស្របតាមឧត្តមានុវត្តជាអន្តរជាតិ។ ការផ្ទៀងផ្ទាត់ឯកសារតាមថ្នាល Verify.gov.kh ត្រូវធ្វើឡើងតាមរយៈការដាក់បញ្ជូល QR Code ស្តង់ដា ដោយប្រើបច្ចេកវិទ្យាប្លុកឆេន(Blockchain) ដែលមានសុវត្ថិភាពខ្ពស់នៅលើសន្លឹកឯកសារនីមួយៗ។ ទន្ទឹមនេះ ការប្រើប្រាស់ឯកសារដែលមានដាក់QR Code ស្តង់ដានេះ មិនតម្រូវឱ្យមានការធ្វើនីត្យានុកូលកម្ម លើឯកសារថតចម្លងក្នុងទម្រង់ជាក្រដាសឡើយ។ កាលពីថ្ងៃទី២០ ខែមករា ឆ្នាំ២០២៥ នៅខេត្តសៀមរាប ក្រសួងប្រៃសណីយ៍បា និងក្រសួងដឹកជញ្ជូន និងសារគមនាគមន៍ បានចុះហត្ថលេខាលើអនុស្សរណៈនៃការយោគយល់ស្តីពីកិច្ចសហប្រតិបត្តិការក្នុងវិស័យប្រៃសណីយ៍ ទូរគមនាគមន៍ បច្ចេកវិទ្យាគមនាគមន៍និងព័ត៌មាន និងបរិវត្តកម្មឌីជីថល។ បច្ចុប្បន្ន ក្រសួងទាំងពីរ កំពុង សហការគ្នា ក្នុងការដាក់ឱ្យប្រើថ្នាលផ្ទៀងផ្ទាត់ឯកសារ verify.gov នៅសាធារណរដ្ឋប្រជាធិតេយ្យទីម័រឡេស្តេ៕ អត្ថបទទាក់ទង ឡាវ ជាប្រទេសទី១ ប្រើប្រាស់ថ្នាលផ្ទៀងផ្ទាត់ឯកសារ Verify.gov.kh របស់កម្ពុជា អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9112.txt	ក្រសួងការងារថៃបានប្រកាសថា នឹងលើកលែងថ្លៃលិខិតអនុញ្ញាតចូល ឬប័ណ្ណការងារចូលសម្រាប់ពលករពីកម្ពុជា ដែលធ្វើដំណើរមកលេងស្រុកកំណើត ហើយត្រឡប់ទៅធ្វើការនៅថៃវិញចាប់ពីថ្ងៃទី១ ខែមេសា ដល់ថ្ងៃទី១៥ ខែឧសភា។ នេះបើតាមកាសែតថៃ The Nation ។	ក្រសួងការងារថៃបានប្រកាសនៅថ្ងៃទី១២ ខែមីនា ថា ពលករចំណាកស្រុកមកពីកម្ពុជា ឡាវ និងមីយ៉ាន់ម៉ា ដែលគ្រោងនឹងត្រឡប់ទៅប្រទេសកំណើតវិញ អំឡុងពេលពិធីចូលឆ្នាំថ្មី ឬនៅពេលណាក៏បាន ចន្លោះពីថ្ងៃទី១ ខែមេសា ដល់ថ្ងៃទី១៥ ខែឧសភា នឹងមិនត្រូវការលិខិតអនុញ្ញាតចូលវិញនោះទេ។ រដ្ឋមន្ត្រីក្រសួងការងារ លោក Phiphat Ratchakitprakarn បានអះអាងថា ការលើកលែងលិខិតអនុញ្ញាតឲ្យចូលធ្វើការវិញ មានគោលបំណងឱ្យការធ្វើដំណើរមានភាពងាយស្រួលសម្រាប់ពលករពីប្រទេសជិតខាង និងកាត់បន្ថយការចំណាយរបស់ពួកគេក្នុងឱកាសពិធីបុណ្យទាន។ «ពលករចំណាកស្រុកមានសារៈសំខាន់ចំពោះសេដ្ឋកិច្ចថៃ។ ការលើកលែងនេះ ត្រូវបានចាត់ទុកថាជាអំណោយដ៏សមស្រប ដែលអនុញ្ញាតឱ្យពួកគេត្រឡប់ទៅធ្វើការនៅប្រទេសថៃវិញ ជាមួយសីលធម៌កាន់តែប្រសើរឡើង»។ លោក Phiphat បញ្ជាក់បែបនេះ។ ការលើកលែងនេះ អនុវត្តចំពោះតែអ្នកកាន់លិខិតឆ្លងដែនកម្ពុជា ឡាវ ឬមីយ៉ាន់ម៉ាដែលមានទិដ្ឋាការមិនមែនអន្តោប្រវេសន៍ (ពលករស្របច្បាប់) ដែលមានសុពលភាពលើសពីថ្ងៃទី១៥ ខែឧសភា។ ការលើកលែងនេះ អនុវត្តចំពោះកូនរបស់ពលករចំណាកស្រុកដែលមានសិទ្ធិក្រោមអាយុ ១៨ឆ្នាំដែរ។ លោក Phiphat ក៏បានបញ្ជាក់ដែរថា អ្នកដែលចង់ត្រឡប់ទៅថៃវិញ ក្រោយថ្ងៃទី១៥ ខែឧសភា នឹងតម្រូវឲ្យមានត្រាចូលវិញដូចធម្មតា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9113.txt	គម្រោងវិនិយោគថ្មីចំនួន៤៤គម្រោងទៀត ដែលមានទឹកប្រាក់ប្រមាណ៣២១លានដុល្លារអាម៉េរិក ត្រូវបានក្រុមប្រឹក្សាអភិវឌ្ឍន៍កម្ពុជា (CDC) អនុម័ត នៅក្នុងខែកុម្ភៈ ឆ្នាំ២០២៥។ បើតាមសេចក្តីប្រកាសព័ត៌មានរបស់ CDC គម្រោងវិនិយោគទាំងនេះ អាចបង្កើតការងារឱ្យពលរដ្ឋបានដល់២,៥ ម៉ឺនកន្លែង។	CDC បានបញ្ជាក់ថា ក្នុងចំណោមគម្រោងវិនិយោគទាំងនេះ គឺមាន២១គម្រោង ស្ថិតនៅក្រៅតំបន់សេដ្ឋកិច្ចពិសេស ខណៈ២៣គម្រោងទៀត ស្ថិតក្នុងតំបន់សេដ្ឋកិច្ចពិសេស។ គម្រោងធំៗ រួមមាន៖ គម្រោងអភិវឌ្ឍន៍ស្ថានីយផលិតអគ្គិសនីដើរដោយថាមពលព្រះអាទិត្យនៅស្រុកទឹកផុស ខេត្តកំពង់ឆ្នាំង។ គម្រោងនេះមានទុនវិនិយោគ៣៣លានដុល្លារ។ គម្រោងបង្កើតរោចក្រកែច្នៃលោហធាតុតម្លៃ៣១លានដុល្លារ នៅស្រុកជុំគិរី ខេត្តកំពត។ គម្រោងបង្កើតរោងចក្រកាត់ដេរសម្លៀកបំពាក់ វ៉ាលិស និងកាបូប តម្លៃ២៤លានដុល្លារនៅខេត្តកំពង់ស្ពឺ, គម្រោងបង្កើតរោងចក្រផលិតផលគ្រោងសំណង់ ពីលោហធាតុខ្នាតធំតម្លៃ៨,៤លានដុល្លារនៅកំពង់ស្ពឺ។ គម្រោងបង្កើតរោងចក្រផលិតឧបករណ៍ និងសម្ភារប្រើប្រាស់ធ្វើពីលោហៈ និងប្លាស្ទិក តម្លៃ២២លានដុល្លារ នៅតំបន់សេដ្ឋកិច្ចពិសេស កោះកុង ចេជាង និងគម្រោងបង្កើតរោងចក្រផលិតគ្រឿងសង្ហារិម តម្លៃ១៦,៨លានដុល្លារ នៅតំបន់សេដ្ឋកិច្ចពិសេស ហ្វ័រសុន ហ្គីហ្គា។ សរុបក្នុងរយៈពេល២ខែមកនេះ កម្ពុជាទទួលបានគម្រោងវិនិយោគសរុប ១១២គម្រោង ដែលមានទុនប្រមាណ១ ០០០លានដុល្លារ ដោយអាចបង្កើតការងារបានជាង៧ម៉ឺនកន្លែង។ នេះបើតាម CDC ដែលបានបញ្ជាក់ថា ប្រភពទុនវិនិយោគឈានមុនគេ គឺមកពីប្រទេសចិន សិង្ហបុរី អូស្រ្តាលី និងអង់គ្លេស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9114.txt	ភ្នំពេញ៖ អចលនទ្រព្យដែលស្ថិតនៅក្នុងក្រុង-សង្កាត់មួយចំនួននៃខេត្តកណ្តាល កំពង់ស្ពឺ កំពត ព្រះសីហនុ និងសៀមរាប ត្រូវបានរដ្ឋាភិបាលសម្រេចបន្តលើកលែងពន្ធអចលនទ្រព្យ រហូតដល់ដំណាច់ឆ្នាំ២០២៥។ នេះបើតាមលិខិតជូនដំណឹងរបស់លោក គង់ វិបុល អគ្គនាយកនៃអគ្គនាយកដ្ឋានពន្ធដារ ថ្ងៃទី២៥ ខែកុម្ភៈ។	ចំពោះអចលនទ្រព្យ ដែលស្ថិតនៅក្នុងសង្កាត់ស្វាយរលំ កោះអន្លង់ចិន សិត្បូ រកាខ្ពស់ នៃក្រុងតាខ្មៅ ក្រុងអរិយក្សត្រ និង ក្រុងសំពៅពូន ដែលស្ថិតនៅខេត្តកណ្តាល ត្រូវបានរដ្ឋបន្តការលើកលែងពន្ធអចលនទ្រព្យរហូតដល់ដំណាច់ឆ្នាំ២០២៥។ ក្នុងពេលជាមួយគ្នានេះ អចលនទ្រព្យ ដែលស្ថិតនៅក្រុងឧដុង្គម៉ែជ័យ នៃខេត្តកំពង់ស្ពឺ, ក្រុងបូកគោ ខេត្តកំពត, ក្រុងរុនតាឯក ខេត្តសៀមរាប និងក្រុងកំពង់សោម នៃខេត្តព្រះសីហនុ ដែលជាក្រុងទើបបង្កើតថ្មីនោះ ក៏ទទួលបានពន្ធប្រភេទនេះផងដែរ។ លោក គង់ វិបុល បានបញ្ជាក់ថា ដ្ឋាភិបាលនឹងអនុវត្តពន្ធអចលនទ្រព្យចំពោះម្ចាស់អចលនទ្រព្យដែលស្ថិតនៅទីតាំងខាងលើ ចាប់ពីឆ្នាំ២០២៦តទៅ ។ ចំណែក ពន្ធលើដីមិនប្រើប្រាស់វិញ ចំពោះអចលនទ្រព្យដែលមានផ្ទៃក្រឡាលើសពី ៥ ហិកតា និងនៅលើឯកសារកាន់កាប់ដី (បណ្ណកម្មសិទ្ធិ ឬ លិខិតផ្ទេរសិទ្ធិ) ជាប្រភេទដីកសិកម្ម ឬដីលំនៅឋាន ឬដីមិនមានបញ្ជាក់រូបភាពប្រើប្រាស់ដី ប៉ុន្តែស្ថានភាពប្រើប្រាស់ដីធ្លី ជាក់ស្តែងត្រូវបានប្រជាពលរដ្ឋកំពុងធ្វើកសិកម្មបង្កបង្កើនផល តម្រូវឱ្យមានភ្ជាប់លិខិតអនុញ្ញាត ឬលិខិតបញ្ជាក់អំពីការ ប្រើប្រាស់ដីធ្លីកសិកម្មពីអាជ្ញាធរមូលដ្ឋាន ឬរដ្ឋបាលសារពើពន្ធ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9115.txt	កំពង់ផែទេសចរណ៍អន្តរជាតិកំពត នឹងសម្ពោធបើកឱ្យប្រើប្រាស់ជាផ្លូវការ នៅថ្ងៃទី៣ ខែមេសាខាងមុខនេះ ក្រោមអធិបតីភាព សម្តេច នាយករដ្ឋមន្ត្រីហ៊ុន ម៉ាណែត។ នេះបើយោងតាមទំព័រហ្វេសប៊ុករបស់ក្រសួងសាធារណការ និងដឹកជញ្ជូន ផ្សាយកាលពីថ្ងៃទី២១ ខែមីនា។	បើតាមក្រសួងសាធារណការ លោក អៀង វ៉េងស៊ុន រដ្ឋលេខាធិការក្រសួងសាធារណការ កាលពីថ្ងៃទី២១ ខែមីនា បានដឹកនាំគណៈប្រតិភូចុះពិនិត្យ និងកំណត់ទីតាំងសម្រាប់ប្រារព្ធពិធីបើកសម្ពោធ កំពង់ផែទេសចរណ៍អន្តរជាតិកំពត ដែលមានទីតាំងស្ថិតនៅទីតាំងភូមិសាស្ត្រស្ថិតនៅក្នុងភូមិជុំគ្រៀល ឃុំជុំគ្រៀល ស្រុកទឹកឈូ ខេត្តកំពតនេះ។ រូបភាព៖ ក្រសួងសាធារណការ និងដឹកជញ្ជូន សូមជម្រាបថា កំពង់ផែនេះ បើកចាប់ផ្តើមបើកដំណើរការសាកល្បង កាលពីថ្ងៃទី១២ ខែធ្នូ ឆ្នាំ២០២៤។ កំពង់ផែនេះ ជាផ្នែកមួយនៃគម្រោងអភិវឌ្ឍន៍ហេដ្ឋារចនាសម្ព័ន្ធទេសចរណ៍ ក្រោមគម្រោងហិរញ្ញប្បទានរបស់ធនាគារអភិវឌ្ឍន៍អាស៊ី (ADB) ប្រមាណ ជិត១០លានដុល្លារ ដែលបានបញ្ចប់ការសាងសង់នៅក្នុងឆ្នាំ២០២២ និងបានបន្តអភិវឌ្ឍន៍បន្ថែមមករហូតដល់ចុងឆ្នាំ២០២៤។ បានក្រសួងសាធារណការ ចាត់ទុកថា កំពង់ផែទេសចរណ៍អន្តរជាតិដែលត្រូវបានសាងសង់នៅលើផ្ទៃដី និងផ្ទៃទឹកសរុប ប្រមាណ ៤ហិកតានេះ នឹងក្លាយជាច្រកទ្វារអន្តរជាតិផ្លូវសមុទ្រសំខាន់ ក្នុងការដឹកជញ្ជូនទេសចរ ទៅកាន់បណ្ដាកោះនានានៅភាគខាងត្បូង និងតភ្ជាប់ខេត្តកំពត ទៅកាន់ពិភពលោក។ កម្ពុជា ក៏នឹងអាចទទួលទេសចរអន្តរជាតិកាន់តែច្រើនដែរ ជាពិសេសទេសចរពីប្រទេសវៀតណាម និងប្រទេសថៃ តាមរយៈកំពង់ផែមួយនេះដែរ។ ទន្ទឹមនឹងនេះ កំពង់ផែនេះ ក៏នឹងជួយជំរុញបន្ថែមលើការអភិវឌ្ឍទេសចរណ៍ និងផ្នែកពាក់ព័ន្ធនានា ក្នុងខេត្តកំពត,រមណីយដ្ឋានភ្នំបូកគោ និងគោលដៅទេសចរណ៍តំបន់ឆ្នេរសមុទ្រកម្ពុជា៕ អត្ថបទទាក់ទង កំពង់ផែទេសចរណ៍អន្តរជាតិខេត្តកំពត ចាប់ផ្ដើមបើកដំណើរការបណ្តោះអាសន្នរយៈពេល ៣ខែ រូបភាព៖ ក្រសួងសាធារណការ និងដឹកជញ្ជូន រូបភាព៖ ក្រសួងសាធារណការ និងដឹកជញ្ជូន រូបភាព៖ ក្រសួងសាធារណការ និងដឹកជញ្ជូន អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9116.txt	ភ្នំពេញ៖ សេចក្តីព្រាងផែនការយុទ្ធសាស្ត្រអភិវឌ្ឍន៍ជាតិ «ផ.យ.អ.ជ» ត្រូវបាន រដ្ឋាភិបាល ចំឡើងបន្តពីផែនការយុទ្ធសាស្រ្តអភិវឌ្ឍជាតិ ២០១៩–២០២៣។ លោក អូន ព័ន្ធមុនីរ័ត្ន ដែលជាប្រធានគណៈកម្មាធិការគោលនយោបាយសេដ្ឋកិច្ច និងហិរញ្ញវត្ថុ បានដឹកនាំកិច្ចប្រជុំ ពិនិត្យនិងពិភាក្សាលើសេចក្តីព្រាងផែនការនេះ នាថ្ងៃទី១៧ ខែមីនានេះ មុននឹងដាក់ឆ្លងសភា។	«ផ.យ.អ.ជ.» ដែលមានឋានានុក្រមទី៣ បន្ទាប់ពី កម្មវិធីនយោបាយ និង យុទ្ធសាស្រ្តបញ្ចកោណ ដំណាក់កាលទី ១, បំប្លែងការតម្រង់ទិសគោលនយោបាយយុទ្ធសាស្ត្រធំៗ ដែលមានចែងនៅក្នុង យុទ្ធសាស្ត្របញ្ចកោណ ដំណាក់កាលទី ១ ឱ្យក្លាយទៅជាសកម្មភាពដែលអាចអនុវត្តបាន និងមានចរិតជាការកែទម្រង់ស៊ីជម្រៅ ។ បើតាមសេចក្តីប្រកាសព័ត៌មានរបស់ក្រសួងសេដ្ឋកិច្ច និងហិរញ្ញវត្ថុ «ផ.យ.អ.ជ» ដាក់ចេញនូវសកម្មភាព និងកម្មវិធីអាទិភាពទាំងឡាយជាលក្ខណៈវិស័យ និងអន្តរវិស័យ ដែលជាមគ្គុទេសក៍ជាយុទ្ធសាស្រ្ត ដល់ក្រសួង–ស្ថាប័នពាក់ព័ន្ធទាំងអស់ ធ្វើជាមូលដ្ឋានសម្រាប់ការរៀបចំផែនការយុទ្ធសាស្ត្ររបស់ខ្លួន ។ ក្រសួងសេដ្ឋកិច្ចបានបញ្ជាក់ថា ៖ «ផ.យ.អ.ជ» ផ្តល់នូវក្របខ័ណ្ឌរួមមួយសម្រាប់ការធ្វើអាទិភាវូបនីយកម្ម និងការកៀរគរធនធនក្នុងប្រទេស និងក្រៅប្រទេស ដើម្បីធ្វើហិរញ្ញប្បទានដល់ការអនុវត្តសកម្មភាព, កម្មវិធីនិងគម្រោងនានា ដោយបន្ស៊ីការប្រើប្រាស់ធនធានជាមួយនឹងអាទិភាពជាតិ»។ លើសពីនេះ ផ.យ.អ.ជ ក៏កំណត់នូវយន្តការតាមដានត្រួតពិនិត្យវឌ្ឍនភាព ធៀបនឹងសូចនាករ និងចំណុចដៅ ដែលជាមូលដ្ឋានសម្រាប់ការកែតម្រូវអាទិភាព និងការបែងចែកធនធាន ដោយផ្អែកលើភស្តុតាង និងសម្រាប់ការលើកកម្ពស់គណនេយ្យភាព, និងគិតគូរដាក់បញ្ចូលការចូលរួមរបស់កម្ពុជា ក្នុងការអនុវត្តបណ្ដារបៀបវារៈអភិវឌ្ឍន៍សកល ។ ការរៀបចំសេចក្តីព្រាងផែនការសកម្មភាពខាងលើនេះ គឺត្រូវបានដាក់ឆ្លងក្នុងកិច្ចប្រជុំពិភាក្សាជាច្រើនលើកជាមួយក្រសួង-ស្ថាប័នពាក់ព័ន្ធ, ដៃគូអភិឌ្ឍន៍ និង អង្គការក្រៅរដ្ឋាភិបាល ដើម្បីប្រមូលធាតុចូល ។ « ជារួម, អង្គប្រជុំបានវាយតម្លៃខ្ពស់អំពីសារៈសំខាន់នៃយុទ្ធសាស្រ្តនេះ ព្រមទាំងបានពិភាក្សាស៊ីជម្រៅបន្ថែមទៀតទៅលើខ្លឹមសារតាមផ្នែកនីមួយៗ, ភាពប្រទាក់ក្រឡា និងសង្គតិភាពជាមួយឯកសារគោលរបស់រាជរដ្ឋាភិបាល, ផ្ទៀងផ្ទាត់តួលេខ និងផ្តល់យោបល់លើសូចនាករសំខាន់ៗ ដើម្បីជាធាតុចូលសម្រាប់ធ្វើការកែលម្អសេចក្តីព្រាងយុទ្ធសាស្រ្តនេះ មុននឹងស្នើសុំការអនុម័តពីប្រមុខរាជរដ្ឋាភិបាល សម្តេច ហ៊ុន ម៉ាណែត នាពេលខាងមុខដ៏ខ្លី» ។ នេះជាការបញ្ជាក់របស់ក្រសួងសេដ្ឋកិច្ច៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9117.txt	ភ្នំពេញ៖ គណៈប្រតិភូកម្ពុជាដែលដឹកនាំដោយលោកស៊ុន ចាន់ថុល អនុប្រធានទី១ នៃក្រុមប្រឹក្សាអភិវឌ្ឍន៍កម្ពុជា (CDC) បន្តបេសកកម្មនៅប្រទេសចិន ដើម្បីជំរុញ និងទាក់ទាញវិនិយោគិន(Investment Roadshow)។ ក្នុងដំណើរបេសកកម្មក្រៅប្រទេសនារយៈពេល៦ថ្ងៃមកនេះ (ពីថ្ងៃទី១៦-២១ ខែមីនា) លោក ស៊ុន ចាន់ថុល បានជួបពិភាក្សាជាមួយវិនិយោគិនជាច្រើននៅក្នុងវិស័យកសិកម្ម ទេសចរណ៍ អាកាសយានដ្ឋាន, កំពង់ផែ, ថាមពលដើរដោយពន្លឺព្រះអាទិត្យ និងសួនឧស្សាហកម្ម ។	បើតាមសេចក្តីព័ត៌មានរបស់CDC ថ្ងៃទី១នៃដំណើរបេសកម្មនៅក្រៅប្រទេសនេះ លោក ស៊ុន ចាន់ថុល បានជួបពិភាក្សាជាមួយ លោក Yi Riwu អគ្គនាយកក្រុមហ៊ុនវិនិយោគអាកាសយានដ្ឋានខេត្តហ៊ឺណាន។ ក្រុមហ៊ុនចិននេះ ការបោះជំហានវិនិយោគនៅកម្ពុជាតាមរយៈការបណ្តាក់ទុនវិនិយោគក្រោមរូបភាពជាភាគហ៊ុនិកជាមួយក្រុមហ៊ុនអាកាសចរណ៍ជាតិកម្ពុជា (Air Cambodia)។ ក្រុមហ៊ុនវិនិយោគអាកាសយានដ្ឋានខេត្តហ៊ឺណាន គឺជាសហគ្រាសរដ្ឋដែលមានឯកទេសលើមុខសញ្ញាវិនិយោគពាក់ព័ន្ធនឹងការអភិវឌ្ឍនគរូបនីយកម្ម, ការវិនិយោគលើនគរូបនីយកម្ម, បច្ចេកវិទ្យា, ប្រតិបត្តិការ, សួនបច្ចេកវិទ្យា, និងឧស្សាហកម្មផ្នែកបច្ចេកវិទ្យា។ ក្នុងជំនួបការងារនោះ លោក ស៊ុន ចាន់ថុល បានប្រាប់ក្រុមហ៊ុនឱ្យពង្រីកមុខសញ្ញាវិនិយោគរបស់ខ្លួនបន្ថែមទៀតតាមរយៈការឆក់យកឱកាសវិនិយោគលើវិស័យដែលមានសក្តានុពល និងស្របតាមឯកទេសរបស់ក្រុមហ៊ុន។ លោកស៊ុន ចាន់ថុល ក៏បានជួបជាមួយលោក Liu Ning លេខាធិការនៃគណៈកម្មាធិការគណៈបក្សកុម្មុយនីសចិនខេត្តហ៊ឺណាន និងជាប្រធានគណៈកម្មាធិការអចិន្ត្រៃយ៍សភាតំណាងប្រជាជន ខេត្តហ៊ឺណាន។ រូបភាព៖CDC។ ក្នុងថ្ងៃទី១៨ ខែមីនា លោក ស៊ុន ចាន់ថុល ថ្លែងសុន្ទរកថាគន្លឹះក្នុងសន្និសីទស្តីពីការផ្លាស់ប្តូរសេដ្ឋកិច្ច, ពាណិជ្ជកម្ម, វប្បធម៌, និងទេសចរណ៍រវាងកម្ពុជា និងខេត្តហ៊ឺណាន(ចឹងចូវ) ដែលមានការចូលរួមពីតំណាងសហគ្រាសនៅទូទាំងខេត្តប្រមាណ៦០ក្រុមហ៊ុន សុទ្ធសឹងអ្នកវិនិយោគក្នុងវិស័យកសិកម្ម និងកសិ-ឧស្សាហកម្ម, ឧស្សាហកម្ម, ហេដ្ឋារចនាសម្ព័ន្ធ, និងទេសចរណ៍។ ក្នុងសន្និសីទនោះ លោក ស៊ុន ចាន់ថុល បានបង្ហាញពីសក្តានុពលវិជ្ជមានរបស់កម្ពុជា ជាច្រើនទៅដល់វិនិយោគិនទាំងនោះ ។ លើសពីនេះ លោក បានលើកឡើងអំពីគោលនយោបាយនានារបស់រដ្ឋាភិបាលក្នុងការទាក់ទាញវិនិយោគ ការបង្កើនពិពិធកម្មសេដ្ឋ និងបានលើកឡើងអំពីបេសកកម្ម និងចក្ខុវិស័យរបស់ CDC ក្នុងនាមជាសេនាធិការ និងជាច្រកចេញចូលតែមួយរបស់ដ្ឋាភិបាល លើការងារគ្រប់គ្រងការវិនិយោគឯកជន និងតំបន់សេដ្ឋកិច្ចពិសេស ដែលធ្វើឱ្យប្រសើរឡើងនូវបរិយាកាសធុរកិច្ច និងការវិនិយោគ។ ជាពិសេសការធ្វើឌីជីថលូបនីយកម្ម ក្នុងការផ្តល់សេវាសាធារណៈ ជាក់ស្តែង គឺការដាក់ឱ្យប្រើប្រាស់ប្រព័ន្ធគ្រប់គ្រងគម្រោងវិនិយោគកម្ពុជា (ប្រព័ន្ធ cdcIPM) ដែលសម្រួលដល់វិនិយោគិនក្នុងការដាក់ពាក្យស្នើសុំវិនិយោគបានពីគ្រប់ទីកន្លែង និងគ្រប់ពេលវេលា តាមរយៈប្រព័ន្ធអ៊ីនធឺណែត។ លោក ស៊ុន ចាន់ថុល អនុប្រធានទី១ នៃក្រុមប្រឹក្សាអភិវឌ្ឍន៍កម្ពុជា បន្ទាប់ពីចូលរួមសន្និសីទរួច លោក ស៊ុន ចាន់ថុល បន្តដឹកនាំគណៈប្រតិភូនៃCDC និងក្រុមប្រឹក្សាភិបាលសិក្សាទីផ្សារ និងផ្សព្វផ្សាយទេសចរណ៍កម្ពុជា។ ជាមួយគ្នានេះ គណៈប្រតិភូកម្ពុជា បានពិភាក្សាការងារជាមួយ លោក An Wei លេខាបក្សប្រចាំក្រុងចឹងចូវ ក្នុងគោលបំណងពិភាក្សាអំពីលទ្ធភាពនៃការពង្រឹង និងពង្រីកកិច្ចសហប្រតិបត្តិការលើវិស័យវិនិយោគ និងទេសចរណ៍រវាងប្រទេសទាំងពីរ។ គណៈប្រតិភូកម្ពុជា បានបន្តដំណើរបេសកកម្មទាក់ទាញ និងជំរុញវិនិយោគទៅកាន់ទីក្រុងសៀងហៃ ដោយបានជួបពិភាក្សាការងារជាមួយសហគ្រាសដែលមានបំណងពង្រីកសកម្មភាពវិនិយោគមកកាន់កម្ពុជា នាថ្ងៃទី២០ ខែមីនា។ CDC បានបញ្ជាក់ថា លោក ស៊ុន ចាន់ថុល បានជួបពិភាក្សាការងារជាមួយសហគ្រាស Geoharbour Construction Group, សហគ្រាស Penyao Environmental Protection, និង សហគ្រាស Tri-Wall (Shanghai) Packaging Technology។ ជំនួបនេះ គឺមានគោលបំណងសិក្សាស្វែងយល់អំពីមុខសញ្ញាវិនិយោគ និងពិនិត្យលទ្ធភាពទាក់ទាញឱ្យមកបណ្តាក់ទុនវិនិយោគនៅកម្ពុជា។ លោកស៊ុន ចាន់ថុល បានជួបជាមួយលោក Zhou Fuqiang ប្រធានគណៈកម្មាធិការអចិន្ត្រៃយ៍នៃសភាប្រជាជនក្រុងចឹងចូវ។ រូបភាព៖CDC ក្នុងជំនួបនោះ លោក ស៊ុន ចាន់ថុល បានលើកឡើងពីបច្ចុប្បន្នភាពថ្មីៗនៃបរិយាកាសវិនិយោគនៅកម្ពុជា ក៏ដូចជាស្ថានភាពនៃការអភិវឌ្ឍសង្គម-សេដ្ឋកិច្ច។ ជាមួយគ្នានេះ លោក ស៊ុន ចាន់ថុល បានផ្តល់ការពិគ្រោះយោបល់ជូនដល់ភាគីក្រុមហ៊ុន ដោយផ្តោតសំខាន់លើទិដ្ឋភាពគោលនយោបាយ និងបច្ចេកទេសនានា សំដៅធានាឱ្យបានថាវិនិយោគិននឹងទទួលបានព័ត៌មានដែលមានពិតប្រាកដច្បាស់លាស់ និងគ្រប់ជ្រុងជ្រោយដើម្បីបានជាមូលដ្ឋានដល់ការសិក្សាសមិទ្ធិលទ្ធភាព ឈានឆ្ពោះសម្រេចបាននូវការបណ្តាក់ទុនវិនិយោគនៅកម្ពុជានាពេលខាងមុខ។ នេះជាការបញ្ជាក់របស់CDC។ សហគ្រាស Geoharbour Construction Group គឺជាក្រុមហ៊ុនដែលមានមុខសញ្ញាវិនិយោគលើការស្ថាបនាហេដ្ឋារចនាសម្ព័ន្ធគាំទ្រដល់ប្រតិបត្តិការរបស់អាកាសយានដ្ឋាន, កំពង់ផែ, ថាមពលដើរដោយពន្លឺព្រះអាទិត្យ, និងសួនឧស្សាហកម្ម។ ដោយឡែក សហគ្រាស Penyao Environmental Protection គឺជាក្រុមហ៊ុនដែលមានមុខសញ្ញាវិនិយោគលើការសាងសង់ និងប្រតិបត្តិការលើអាងប្រព្រឹត្តកម្ម, គ្រប់គ្រងកាកសំណល់, និងទឹកស្អាត។ ចំណែក សហគ្រាស Tri-Wall (Shanghai) Packaging Technology គឺជាក្រុមហ៊ុនដែលមានមុខសញ្ញាវិនិយោគលើការវេចខ្ចប់គ្រឿងបង្គុំ និងបំណែកយានយន្ត។ ក្នុងដំណើរបេសកកម្មនេះ លោក ស៊ុន ចាន់ថុល បង្ហាញសុទិដ្ឋិនិយមពីដំណើរបេសកកម្មនាពេលនេះ នឹងអាចទាក់ទាញបាននូវគម្រោងវិនិយោគជាច្រើនពីខេត្តហឺណាន និងសៀងហៃ ឱ្យទៅបណ្តាក់ទុនវិនិយោគនៅកម្ពុជា សំដៅចូលរួមចំណែកលើកកម្ពស់វិបុលភាពសហគមន៍វាសនារួមកម្ពុជា-ចិន៕ គណៈប្រតិភូកម្ពុជាធ្វើទស្សនកិច្ចការងារ ទៅកាន់ក្រុមហ៊ុនវិនិយោគអាកាសយានដ្ឋានខេត្តហឺណាន(Henan Airport Investment Group) ។ រូបភាព៖ CDC លោកស៊ុន ចាន់ថុល ក៏បានជួបជាមួយលោក Liu Ning លេខាធិការនៃគណៈកម្មាធិការគណៈបក្សកុម្មុយនីសចិនខេត្តហ៊ឺណាន និងជាប្រធានគណៈកម្មាធិការអចិន្ត្រៃយ៍សភាតំណាងប្រជាជន ខេត្តហ៊ឺណាន។ រូបភាព៖CDC។ លោក ស៊ុន ចាន់ថុល អនុប្រធានទី១ នៃក្រុមប្រឹក្សាអភិវឌ្ឍន៍កម្ពុជា លោកស៊ុន ចាន់ថុល បានជួបជាមួយលោក Zhou Fuqiang ប្រធានគណៈកម្មាធិការអចិន្ត្រៃយ៍នៃសភាប្រជាជនក្រុងចឹងចូវ។ រូបភាព៖CDC គណៈប្រតិភូកម្ពុជាធ្វើទស្សនកិច្ចការងារ ទៅកាន់ក្រុមហ៊ុនវិនិយោគអាកាសយានដ្ឋានខេត្តហឺណាន(Henan Airport Investment Group) ។ រូបភាព៖ CDC អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9118.txt	ភ្នំពេញ៖ បណ្តាក្រសួង-ស្ថាប័ន ត្រូវពង្រីកសា្មរតីសហការគ្នា ដើម្បីធានាបាននូវវិស័យវិទ្យាសាស្ត្រ បច្ចេកវិទ្យា និងនវានុវត្តន៍ ក្លាយជាសសរស្តម្ភពិតប្រាកដសម្រាប់ការអភិវឌ្ឍសេដ្ឋកិច្ច និងសង្គមកម្ពុជា។ នេះជាការទាមទាររបស់ ឧបនាយករដ្ឋមន្ត្រី លោក សុខ ចិន្តាសោភា ដែលបានបញ្ជាក់ថា កិច្ចសហការល្អ ជាកត្តាចាំបាច់ដើម្បីឱ្យមានសុខដុមរមនាជាតិមួយ ដែលជំរុញឱ្យវិស័យនេះកាន់តែមានសន្ទុះយ៉ាងរឹងមាំ។	លោក សុខ ចិន្តាសោភា បានថ្លែងបែបនេះនៅក្នុងទិវាជាតិវិទ្យាសាស្ត្រ បច្ចេកវិទ្យា និងនវានុវត្តន៍ លើកទី២ ក្រោមប្រធានបទ« បណ្តុះទេពកោសល្យសម្រាប់វិទ្យាសាស្ត្រ បច្ចេកវិទ្យា និងនវានុវត្តន៍» នៅរាជធានីភ្នំពេញ នាថ្ងៃទី២៦ ខែមីនា។ ជាការពិតណាស់ វិស័យវិទ្យាសាស្ត្រ បច្ចេកវិទ្យា និងនវានុវត្តន៍នេះ គឺពុំមែនជាភារកិច្ចរបស់ក្រសួងណាមួយដាច់ដោយឡែកនោះទេ។ ពោល ការអភិវឌ្ឍវិស័យនេះ គឺមានចរិតជាអន្តរវិស័យប្រទាក់ក្រឡាគ្នា ដែលប្រការនេះ ទាមទារឱ្យមានការចូលរួមសហការគ្នាជិតសិទ្ធប្រកបដោយឆន្ទៈពិតប្រាកដ ក្នុងក្របខណ្ឌអន្តរជាតិក្រសួង ស្ថាប័ន រួមទាំងវិស័យឯកជនផងដែរ។ ដើម្បីជំរុញវិស័យវិទ្យាសាស្រ្ត បច្ចេកវិទ្យា និងនវានុវត្តន៍កម្ពុជា ឱ្យសន្ទុះទៅកាន់តែប្រសើរ លោក សុខ ចិន្តាសោភា បានទាមទារឱ្យក្រសួង ស្ថាប័នពាក់ព័ន្ធ ជាពិសេសក្រសួងឧស្សាហកម្មវិទ្យាសាស្ត្រ បច្ចេកវិទ្យា និងនវានុវត្តន៍ បង្កើនស្មារតីសហការគ្នា ដើម្បីឱ្យវិស័យនេះក្លាយជាចន្ទល់ដ៏រឹងមាំមួយពិតប្រាកដសម្រាប់ការអភិវឌ្ឍសេដ្ឋកិច្ច និងសង្គមកម្ពុជា។ លើសពីនេះ លោកឧបនាយករដ្ឋមន្ត្រី ប្រាប់ក្រសួងឧស្សាហកម្ម និងក្រុមប្រឹក្សាជាតិវិទ្យាសាស្រ្ត បច្ចេកវិទ្យា និងនវានុវត្តន៍ ឱ្យធ្វើការងារស្អិតរមួតថែមទៀត ជាមួយក្រសួងអប់រំ និងក្រសួងការងារ ដើម្បីសម្រេចបាននូវទស្សនៈវិស័យនៃអ្នករៀនចប់ផ្នែកស្ទែម(STEM) ៥០ភាគរយ នៅឆ្នាំ២០៣០។ ការណ៍នេះ ក៏ព្រោះតែមូលធនមនុស្សនៃវិស័យនេះ គឺជាមូលដ្ឋានគ្រឹះមិនអាចខ្វះបានជាដាច់ខាត ក្នុងការជំរុញឧស្សាហូបនីយកម្មកម្ពុជាដែលមានតម្លៃបន្ថែមខ្ពស់។ ជាមួយគ្នានេះ ក្រសួងឧស្សាហកម្ម ត្រូវបន្តខិតខំរៀបចំ ក្របខណ្ឌគតិយុត្តិ ជំរុញការវិនិយោគ និងលើកកម្ពស់កិច្ច សហការបន្ថែមទៀតក្នុងវិស័យនេះ ដើម្បីឆ្លើយតបនឹងបរិការណ៍តម្រូវការក្នុងស្រុក តំបន់ និង សាកល។ ក្រសួងឧស្សាហកម្ម ត្រូវបន្តជំរុញការយល់ដឹង ចាប់យក និងត្រៀមទុកជាមុន ប្រកបដោយស្មារតីបុរេសកម្មខ្ពស់លើបច្ចេកវិទ្យាឈានមុខទាំងឡាយ ដើម្បីជំរុញឧស្សាកម្មក្នុងករណីដាច់ដោយឡែក និងប្រព័ន្ធនវានុវត្តន៍ជាតិក្នុងករណី ទូទៅ។ យ៉ាងណាមិញ លោក សុខ ចិន្តាសោភា ក៏បានក្រើនរំលឹកដល់ក្រសួង ស្ថាប័នពាក់ព័ន្ធក្នុងប្រព័ន្ធអេកូឡូស៊ីនវានុវត្តន៍ជាតិ ត្រូវបន្តសហការជាមួយក្រសួងឧស្សាហកម្ម និងចូលរួមដោយឆន្ទៈស្ថាបនាក្នុងក្រុមប្រឹក្សាជាតិវិទ្យាសាស្ត្រ ផងដែរ។ ក្នុងន័យនេះ លោកបានបញ្ជាក់យ៉ាងដូច្នេះ៖ « វិស័យវិទ្យាសាស្ត្រ បច្ចេកវិទ្យា និងនវានុវត្តន៍ គឺមានលក្ខណៈប្រទាក់ក្រឡាស្ទើរគ្រប់វិស័យ។ ឯកសារគតិយុត្តិផ្សេងៗជាអាទិ៍៖ ច្បាប់ផ្ទេរបច្ចេកវិទ្យា យុទ្ធសាស្ត្រជាតិស្តីពីបញ្ញាសិប្បនិម្មិត សួនវិទ្យាសាស្ត្រ បច្ចេកវិទ្យា និងនវានុវត្តន៍ជាដើម គឺជាឧបករណ៍និងមធ្យោបាយដ៏ចាំបាច់ ដែលត្រូវរួមគ្នាកសាងនិងគាំទ្រ ដើម្បីអភិវឌ្ឍប្រទេសជាតិប្រកបដោយចីរភាព និងប្រកួតប្រជែង»។ រដ្ឋាភិបាលបង្កើតគោលនយោបាយជាតិ ស្តីពី « វិទ្យាសាស្ត្រ បច្ចេកវិទ្យា និងនវានុវត្តន៍ ឆ្នាំ២០២០-២០៣០) ឡើងក្នុងគោលដៅបង្កើតប្រព័ន្ធអេកូឡូស៊ីនវានុវត្តន៍ ដែលរឹងមាំ និងប្រកបដោយចីរភាព។ គោលនយោបាយជាតិនេះក៏បានបង្ហាញនូវអាទិភាពយុទ្ធសាស្ត្រក្នុងការកសាងនិង ពង្រឹងធនធានមនុស្សឱ្យបានគ្រប់គ្រាន់ ទាំងបរិមាណ ទាំងគុណភាព និងដែលមានសីលធម៌ វិជ្ជាជីវៈ ផ្តល់លទ្ធភាពឱ្យធនធានមនុស្សឆ្នើមផ្នែកវិទ្យាសាស្ត្រ បច្ចេកវិទ្យា និងនវានុវត្តន៍ បំពេញភារកិច្ចឈានមុខ និងមានយន្តការសម្រាំងនិងលើកទឹកចិត្តសមស្រប ដើម្បីឱ្យបាន ធនធានមនុស្សផ្នែកវិទ្យាសាស្ត្រ បច្ចេកវិទ្យា និងនវានុវត្តន៍ ពេញសមត្ថភាព និងផ្តល់លទ្ធភាព ដល់សកម្មភាពស្រាវជ្រាវនិងអភិវឌ្ឍជាតិប្រកបដោយប្រសិទ្ធភាពនិងសក្តិសិទ្ធិភាពដោយ ផ្តោតលើការសម្របបច្ចេកវិទ្យា ជាមួយនឹងការបង្កើនសមត្ថភាពស្រូបយកបច្ចេកវិទ្យា អន្តរជាតិ។ ដោយឡែក ផែនទីបង្ហាញផ្លូវវិទ្យាសាស្ត្រ បច្ចេកវិទ្យា និងនវានុវត្តន៍ កម្ពុជា ២០៣០ គឺផ្តោតលើសសរស្តម្ភ សំខាន់ចំនួន ៥។ ក្នុងនោះមាន៖ អភិបាលកិច្ច, ការអភិវឌ្ឍមូលធនមនុស្ស, ការស្រាវជ្រាវនិងអភិវឌ្ឍន៍, កិច្ចសហការ និងប្រព័ន្ធអេកូឡូស៊ីសមស្រប។ ផែនទីបង្ហាញផ្លូវនេះបាន ដើរតួនាទីជាមគ្គុទ្ទេសយុទ្ធសាស្ត្រ ដែលបង្ហាញនូវអាទិភាពច្បាស់លាស់ ដើម្បីទទួលបាននូវការរីកចម្រើនឧស្សាហកម្ម សហគ្រាសធុនតូច និងមធ្យម និងវិស័យឯកជនទូទៅតាមរយៈសមាហរណកម្មវិទ្យាសាស្រ្ត បច្ចេកវិទ្យា និងនវានុវត្តន៍៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9119.txt	ភ្នំពេញ៖ រដ្ឋាភិបាលប្រទេសជប៉ុន សម្រេចផ្តល់ជំនួយឥតសំណងក្នុងទំហំទឹកប្រាក់ ១,៤៦៦លានយ៉េន (ប្រមាណ១០,៤លានដុល្លារអាម៉េរិក) ដល់កម្ពុជា លើសកម្មភាពកម្ចាត់មីន។ ទំហំជំនួយនេះ ត្រូវបានចុះកិច្ចព្រមព្រៀងជាផ្លូវការ រវាង លោក រស់ សីលវ៉ា រដ្ឋលេខាធិការនៃក្រសួងសេដ្ឋកិច្ច ជាមួយលោក SANUI Kazumasa ប្រធានទីភ្នាក់ងារសហប្រតិបត្តិការអន្តរជាតិជប៉ុនប្រចាំនៅកម្ពុជា (JICA) នាព្រឹកថ្ងៃទី៣១ ខែមីនា។	លោក ហេង រតនា អគ្គនាយកនៃមជ្ឈមណ្ឌលសកម្មភាពកំចាត់មីនកម្ពុជា (CMAC) បានសរសេរបញ្ជាក់នៅបណ្តាញទំនាក់ទំនងសង្គមហ្វេសប៊ុក ថា កញ្ចប់ជំនួយដែលជប៉ុនផ្តល់ឱ្យកម្ពុជានេះ គឺសម្រាប់អនុវត្តគម្រោងចំនួន២។ ក្នុងនោះ មានគម្រោងពង្រឹងសមត្ថភាពអង្គភាពCMAC លើកិច្ចសហប្រតិបត្តិការត្បូង-ត្បូង ក្រោមគម្រោងកម្មវិធីអភិវឌ្ឍន៍សេដ្ឋកិច្ចនិងសង្គម (Strengthening CMAC’s Capacity on the South-South Cooperation Training under the Economic and Social Development Programme”។ គម្រោងនេះ មានថវិកាចំនួន១,១៦៦លានយ៉េន (ប្រមាណ៨,៤លានដុល្លារអាម៉េរិក)។ លោក ហេង រតនា បានអះអាងថា កញ្ចប់ថវិកានេះ នឹងត្រូវប្រើប្រាស់ ដើម្បីទិញសម្ភារបច្ចេកទេសមួយចំនួន។ រួមមាន គ្រឿងចក្រកម្ទេចមីន ម៉ាស៊ីនរាវមីន និងរថយន្ត…ជាដេីម ដើម្បីលើកកម្ពស់សម្ភារបច្ចេកទេសនៃកិច្ចសហប្រតិបត្តិការផង និងសម្រាប់បម្រើកិច្ចការហ្វឹកហ្វឺនអ្នកជំនាញសកម្មភាពមីនទាំងក្នុងតំបន់និងអន្តរជាតិ។ សម្រាប់គម្រោងមួយទៀត គឺជាការបំពេញបន្ថែមនូវជំនួយឥតសំណង ក្នុងទំហំទឹក៣០០លានយ៉េន (ប្រមាណ២លានដុល្លារអាម៉េរិក) សម្រាប់សាងសង់អាគារហ្វឹកហ្វឺននិ ងអាគារផ្សព្វផ្សាយអប់រំយល់ដឹងពីសង្គ្រាម(សារមន្ទីរតេជោសន្ដិភាព) នៃមជ្ឈមណ្ឌលសកម្មភាពកំចាត់មីនកម្ពុជា (The Project for Construction of Training Complex and Outreach Facilities of Cambodian Mine Action Centre)។ បើតាមលោក ហេង រតនា ហិរញ្ញប្បទានឥតសំណងដែលកម្ពុជាទទួលបានពីជប៉ុនក្នុងគម្រោងនេះ កើនដល់ចំនួន២,៧៥១លានយ៉េន (ប្រមាណ១៨លានដុល្លារអាម៉េរិក)។ គួរជម្រាបថា កញ្ចប់ជំនួយឥតខាងលើនេះត្រូវបានធ្វើឡើងបន្ទាប់ពី លោក UENO Atsushi ឯកអគ្គរាជទូតជប៉ុនប្រចាំកម្ពុជា បានចុះហត្ថលេខាលើលិខិតប្តូរសារ និងឯកសារពាក់ព័ន្ធ ជាមួយលោក ប្រាក់ សាខុន រដ្ឋមន្ត្រីក្រសួងការបរទេស និងសហប្រតិបត្តិការអន្តរជាតិ កាលពីថ្ងៃទី២០ ខែមីនា ឆ្នាំ២០២៥។ ការចុះហត្ថលេខារវាងភាគីទាំងពីរនេះ មានទំហំទឹកប្រាក់សរុប១០,៤លានដុល្លារ ដែលជប៉ុនផ្តល់ឱ្យកម្ពុជារសម្រាប់គម្រោងពង្រឹងសមត្ថភាព CMAC និងគម្រោងសាងសង់អគារហ្វឹកហ្វឺននៃមជ្ឈមណ្ឌលសកម្មភាពកម្ចាត់មីន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_912.txt	ក្រុមប្រឹក្សាសន្តិសុខអង្គការសហប្រជាជាតិ (UNSC) នៅថ្ងៃទី១៦ ខែសីហា បានកោះប្រជុំបន្ទាន់មួយដើម្បីជជែកពីវិបត្តិនៅអាហ្វហ្កានីស្ថានក្រោយក្រុមតាលីបង់ក្ដោបក្ដាប់អំណាចជាថ្មី។ ក្នុងសេចក្ដី ថ្លែងការណ៍បន្ទាន់មួយ ក្រុមប្រឹក្សាសន្តិសុខ បានអំពាវនាវឱ្យបញ្ចប់ការប្រយុទ្ធគ្នា បង្កើតរដ្ឋាភិបាលថ្មីដែលមានគ្រប់ភាគីទាំងអស់ ហើយក្រុមតាលីបង់ត្រូវគោរពសិទ្ធិមនុស្សឱ្យពេញលេញ។	ក្រោយកិច្ចប្រជុំបន្ទាន់ស្តីពីស្ថានភាពនៅអាហ្វហ្កានីស្ថានដែលត្រូវបានធ្វើឡើងនៅទីស្នាក់ការកណ្តាល UN នៅទីក្រុងញូវយ៉ក សមាជិកទាំង១៥ប្រទេស ក៏ចេញសេចក្ដីថ្លែងការណ៍មួយដោយទាមទារឱ្យបញ្ឈប់ការប្រយុទ្ធគ្នាទាំងអស់ បន្ទាប់ពីក្រុមតាលីបង់ឡើងកាន់អំណាចសារជាថ្មី។ ក្រុមប្រឹក្សាសន្តិសុខក៏សង្កត់ធ្ងន់ពីសារសំខាន់នៃការប្រយុទ្ធប្រឆាំងភេរវកម្មនៅអាហ្វហ្កានីស្ថាន ហើយស្នើឱ្យសហគមន៍ អន្តរជាតិចូលរួមប្រយុទ្ធប្រឆាំងក្រុមភេរវកម្ម មិនថាជាក្រុមតាលីបង់ ឬក្រុមណាឡើយ។ ជាមួយគ្នានេះដែរ សេចក្ដីថ្លែងការណ៍ក្រុមប្រឹក្សាសន្តិសុខ ទទូចឱ្យមានការចរចារវាងភាគីពាក់ព័ន្ធ ទាំងអស់ និងការបង្កើតរដ្ឋាភិបាលថ្មីដែលត្រូវតែរួមបញ្ចូលស្ត្រីផងដែរ។ ចំពោះមុខសមាជិក UNSC លោកអគ្គលេខាធិការ អាន់តូនីញ៉ូ ហ្គូតេរ៉េស បានលើកឡើង ច្រើនពីបញ្ហាសិទ្ធិមនុស្សនៅអាហ្វហ្គានីស្ថាន ជាពិសេសស្ត្រី និងកុមារី ព្រមទាំងការគំរាម ទាក់ភេរវកម្មដែលផ្ដើមចេញពីអាហ្វហ្គានីស្ថាន។ លោកក៏បានដាស់តឿនគ្រប់ភាគីទាំងអស់ជាពិសេសតាលីបង់ឱ្យ បញ្ឈប់ការប្រយុទ្ធ ដើម្បីការពារអាយុជីវិតប្រជាជន និងធ្វើឱ្យប្រាកដថា ជំនួយមនុស្ស ធម៌អាចនឹងទៅដល់ប្រជាជនដែលត្រូវការ។ ក្នុងកិច្ចប្រជុំ UNSC ដដែលនេះ លោក Ghulam Isaczai អគ្គរដ្ឋទូតអាហ្វហ្កានីស្ថានប្រចាំ UN បានទទូចដល់សមាជិកក្រុមប្រឹក្សា និងសមាជិក UN ទាំងអស់កុំទទួលស្គាល់រដ្ឋបាលណា ដែលឡើងកាន់អំណាចដោយកម្លាំងបាយ ឬរដ្ឋាភិបាលណាមួយដែលបិទសិទ្ធិមិនឱ្យភាគី ពាក់ព័ន្ធចូលរួម។ អគ្គរដ្ឋទូតរូបនេះ ក៏បានជំរុញឱ្យមានការបង្កើតរដ្ឋាភិបាលថ្មីដែលមានគ្រប់ភាគីផងដែរ។ គួររំលឹកថា ក្រោមការគ្រប់គ្រងរបស់តាលីបង់នៅចន្លោះឆ្នាំ ១៩៩៦ និង ២០០១ ស្ត្រី និងកុមារីត្រូវបានបិទសិទ្ធិយ៉ាងខ្លាំង។ ស្ត្រីមិនអាចធ្វើការបាន ចំណែកឯក្មេងស្រីមិនត្រូវ បានអនុញ្ញាតឱ្យចូលរៀននោះទេ។ ស្ត្រីត្រូវបិទមុខ និងត្រូវមានសាច់ញាតិបុរសរួមដំណើរ ជាមួយប្រសិនបើពួកគេចង់ចេញពីផ្ទះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9120.txt	ការអភិវឌ្ឍន៍ទេសចរណ៍ ដោយផ្សារភ្ជាប់ជាមួយនឹងសក្តានុពលរបស់សហគមន៍មូលដ្ឋាន គឺជាគំរូល្អណាស់។ នេះគឺជាការលើកឡើងរបស់ សម្តេច ហ៊ុន ម៉ាណែត នៅក្នុងពិធីបើក ពីធីបុណ្យទន្លេលើកទី៩ នៅខេត្តតាកែវ នៅល្ងាចថ្ងៃទី២២ ខែមីនា។	ពីពិធីនេះ សម្តេចនាយករដ្ឋមន្ត្រី បញ្ជាក់ដូច្នេះថា៖ «កិច្ចការរបស់យើងគឺធ្វើយ៉ាងណា ដើម្បីគិតគូរឱ្យបានច្បាស់ ថាតើអ្វីដែលយើងអាចទាញផលបានដល់មូលដ្ឋាន។ ហើយបើសិនជាការអភិវឌ្ឍនៅនឹងកន្លែង និងការនាំចូលទេសចរ តាមរយៈភ្ជាប់តាមរយៈបណ្តាញទេសចរណ៍ បូកជាមួយនឹងកញ្ចប់ទេសចរណ៍ផ្សេងៗ ដែលអាចថ្ពក់មកដល់ផលិតផលមូលដ្ឋានដែលអាចប្រតិបត្តិដោយសហគមន៍នោះជាកិច្ចការល្អបំផុត។»។ សម្រាប់ប្រមុខរដ្ឋាភិបាល ការអភិវឌ្ឍន៍វិស័យទេសចរណ៍ភ្ជាប់សហគមន៍នេះ គឺសំដៅពង្រឹថសមត្ថភាពរបស់សហគមន៍ឱ្យអស់លទ្ធភាពសិន មុននឹងគិតគូរឱ្យមានការវិនិយោគរបស់ក្រុមហ៊ុនវិនិយោគិនឯកជន។ សម្តេច ហ៊ុន ម៉ាណែត បន្ថែមថា ក្រៅពីបង្រៀនសហគមន៍ទេសចរណ៍ ឱ្យមានសមត្ថភាពក្នុងការផ្តល់នូវបដិសណ្ឋារកិច្ចដែលមានគុណភាព ចេះធ្វើទីផ្សារ អាជ្ញាធរពាក់ព័ន្ធ គឺត្រូវគិតគូរពីការជួយជ្រោមជ្រែងក្នុងការកសាងហេដ្ឋារចនាសម្ព័ន្ធតភ្ជាប់ និងបង្កលក្ខណៈងាយស្រួលបន្ថែមទៀត ដូចជាការជួយទុនបន្ថែមខ្លះ ដល់សហគមន៍ទេសចរណ៍ទាំងនោះ។ មិនតែប៉ុណ្ណោះ ការជំរុញការប្រទាក់ក្រឡា ឬក៏ការចងក្រង នៃសហគមន៍ទេសចរណ៍នៅក្នុងតំបន់ជុំវិញនោះ ក៏ជារឿងចាំបាច់ដែរ។ ពីវេទិកាដដែល សម្តេច ហ៊ុន ម៉ាណែត ក៏អះអាងដែរថាការជំរុញការអភិវឌ្ឍទេសចរណ៍ភ្ជាប់នឹងសហគមន៍មូលដ្ឋាននេះ មិនមែនជាការបិទផ្លូវមិនឱ្យការវិនិយោគធំៗនៅក្នុងតំបន់ទេសចរណ៍ធម្មជាតិ វប្បធម៌ ដែលមានសក្តានុពលនោះទេ។ វិនិយោគក្នុងរូបភាពបំពេញគ្នាជាមួយនឹងផលិតផលដែលសហគមន៍មាន ពោលគឺមិនមែនទៅបំបែកឆ្នាំងបាយរបស់ ប្រជាសហគមន៍។ «ខ្ញុំឱ្យទៅគិតគូរមើល ថាបើសិនជាទីផ្សារមានតែប៉ុណ្ណឹង មិនអាចពង្រីកទៀតទេ។ ហ្នឹងប្រាកដហើយ តែគេមកយើងដួលហើយ។ តែ(បើ)ទីផ្សារមានសក្តានុពលពីរ តែសហគមន៍ធ្វើបានតែប៉ុណ្ណឹង អ៊ីចឹងកុំខ្លាចហៅគេមក(វិនិយោគ)មក។ តែផលិតផលដែលគេបង្កើត (ឬ) រីស៊ត អីនោះ បានន័យមក(វិនិយោគ) ដើម្បីជាការជួយគ្នា បំពេញគ្នា ជាមួយនឹងផលិតផលដែលសហគមន៍មាន។»។ ក្រៅពីនេះប្រមុខរាជរដ្ឋាភិបាល ក៏ជំរុញឱ្យគ្រឹះស្ថានធនាគារឯកជន ពិចារណា ក្នុងការផ្តល់កញ្ចប់ថវិកាកម្ចីក្នុងលក្ខខណ្ឌណាមួយ ទៅដល់សហគមន៍ទេសចរណ៍ដែលមានសក្តានុពល ឱ្យបានកាន់ច្រើនដែរ ដើម្បីចូលរួមក្នុងការអភិវឌ្ឍន៍វិស័យទេសចរណ៍។ សូមជម្រាបថា ពិធីបុណ្យទន្លេលើកទី៩ ដែលកំពុងរៀបចំឡើងនៅក្នុងខេត្តតាកែវ ប្រារព្ធឡើងក្រោមប្រធានបទ គុណតម្លៃនៃទន្លេ៖ ផ្សារភ្ជាប់វប្បធម៌ និងទេសចរណ៍ធម្មជាតិ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9121.txt	មណ្ឌលគិរី៖ បន្លែសុវត្ថិភាពជាង១០ប្រភេទ រួមមាន ស្ពៃក្តោប ការ៉ុត ស្ពៃបូកគោ ម្ទេស ប៉េងបោះ និងសាលាដជាដើម ត្រូវបានកសិករក្នុងសហគមន៍សាមគ្គីមនោរម្យ ដាំដុះ ដើម្បីផ្គត់ផ្គង់ឱ្យផ្សារទំនើប នៅរាជធានីភ្នំពេញ។ ក្នុងមួយថ្ងៃៗ សហគមន៍ អាចប្រមូលផល និងផ្តត់ផ្គង់បន្លែទាំងនោះ បានប្រមាណ១តោន ជាមួយនឹងតម្លៃដ៏ល្អពេញចិត្ត។	សូមលោកអ្នកនាងអញ្ជើញទស្សនាវីដេអូដូចតទៅ៖ លោក លឿង វ៉ាន់ថុន ជាសមាជិកនៃសហគមន៍សាមគ្គីមនោរម្យ ស្ថិតក្នុងសង្កាត់ស្ពានមានជ័យ ក្រុងសែនមនោរម្យ ខេត្តមណ្ឌលគិរី។ កសិកររូបនេះ ទទួលបានបច្ចេកទេសដាំបន្លែសុវត្ថិភាពពីក្រុមហ៊ុនដៃគូ និងមន្ទីរកសិកម្ម ដើម្បីដាំដុះបន្លែជាច្រើនមុខមានស្ពៃក្តោប ស្ពៃបូកគោ ការ៉ុត ម្ទេស និងប៉េងបោះជាដើម ដែលមានសុវត្ថិភាព។ លោក លឿង វ៉ាន់ថុន បានបញ្ជាក់ថា ជារៀងរាល់ថ្ងៃ កសិករក្នុងសហគមន៍ ប្រមូលផលបន្លែតាមចម្ការរៀងខ្លួន បានប្រមាណ១តោន។ តម្លៃបន្លែ គឺអាស្រ័យលើការបញ្ជាទិញរបស់ក្រុមហ៊ុនដៃគូ ក្នុងតម្លៃ ៥ ០០០រៀល ទៅ ៦ ០០០រៀល ក្នុងមួយគីឡូក្រាម។ «មួយថ្ងៃៗ សហគមន៍អាចផ្គត់ផ្គង់បន្លែបានខ្ទង់ ១តោន ទៅតាមតម្រូវការរបស់ក្រុមហ៊ុន។ ហើយខាងសហគមន៍ ដាក់វេនគ្នាកាត់បន្លែ។ តម្លៃល្អ! ក្នុងរដូវប្រាំង អាចលក់បាន ៥ ០០០ រៀលក្នុងមួយគីឡូក្រាម។ ចំណែកក្នុងរដូវវស្សា លក់បាន៦ ០០០ រៀលក្នុងមួយគីឡូក្រាម ។ តម្លៃនេះនៅថេរ សម្រាប់ ស្ពៃក្តោប ស្ពៃបូកគោ ការ៉ុត។»។ នេះជាការបញ្ជាក់របស់ លោក លឿង វ៉ាន់ថុន។ បើតាមកសិកររូបនេះ មុនពេលចងក្រងជាសហគមន៍ និងចុះកិច្ចសន្យាជាមួយក្រុមហ៊ុន, ការដាំដុះបន្លែ គឺមានភាពពិបាកក្នុងការរកទីផ្សារ។ លោក លឿង វ៉ាន់ថុន បានរំឭកថា គ្រានោះ ដាំបន្លែបាន ១ តោន គឺលក់បានត្រឹម ៣០០ ទៅ ៤០០ គីឡូក្រាមប៉ុណ្ណោះ ក្នុងមួយរដូវកាល៕ សូមលោកអ្នកនាងអញ្ជើញទស្សនាវីដេអូដូចតទៅ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9122.txt	បច្ចុប្បន្ន កម្ពុជា មានក្រុមហ៊ុនចំនួន៦៨ កំពុងធ្វើអាជីវកម្មថ្មអារ(រ៉ែថ្ម) ស្មើនឹង៩០គម្រោង ដែលនៅក្នុងខេត្តចំនួន១១។ គម្រោងនៃអាជីវកម្មថ្មអាររបស់ក្រុមហ៊ុនទាំងនោះ មានផ្ទៃដីប្រមាណសរុប ៥,១២៥,១៣០ ហិកតា។	វិស័យថ្មអារ សំដៅដល់ប្រភេទថ្មសំណង់ធម្មជាតិដែលកាត់ចេញពីភ្នំ និង ភាគច្រើនគាស់យកចេញពីក្នុងដី មានសណ្ឋានជាថ្មប្លុក អាចកែចច្នៃអារជ្រៀកជាថ្មបន្ទះ ឬថ្មសន្លឹក ឬថ្មដុំធំៗ ឬថ្មដុំតូចៗ (ការ៉ូឡា) ឬថ្មកែច្នៃជារូបចម្លាក់ គ្រឿងសង្ហារឹមផ្សេងៗជាដើម។ ថ្មអារ ត្រូវបានប្រើប្រាស់ក្នុងការងារសាងសង់ ឬការតុបតែងលម្អផ្នែកខាងក្នុង ឬខាងក្រៅអគារ សំណង់ សួនច្បារ និងហេដ្ឋារចនាសម្ព័ន្ធនានាដែលជាតម្រូវការ។ វិស័យថ្មអារនេះ បានរួមចំណែកជាកម្លាំងចលករមួយដ៏សំខាន់សម្រាប់ចំណូលថវិកាជាតិ សួយសារអាករ ពន្ធគយនាំចេញ ពន្ធដារ ។ ក្នុងពិធីបិទសន្និបាតបូកសរុបលទ្ធផលការងារឆ្នាំ២០២៣ និងឆ្នាំ២០២៤ និងទិសដៅការងារឆ្នាំ២០២៥ របស់ក្រសួងរ៉ែ និងថាមពល កាលពីខែវិច្ឆិកា ឆ្នាំ២០២៤ លោក កែវ រតនៈ រដ្ឋមន្ដ្រីក្រសួងរ៉ែ និងថាមពល បានអះអាងថា ៖ « វិស័យរ៉ែថ្មអារនេះបាននាំឱ្យចំណូលមិនមែនសារពើពន្ធវិស័យរ៉ែកំពុងកើនដល់ប្រមាណជិត ៩០ លានដុល្លារ សម្រាប់ឆ្នាំ២០២៤។ ចំនួននេះ ប្រមាណ ១៧០ភាគរយធៀបឆ្នាំ២០២៣ ឬប្រមាណ ១៥០ ភាគរយ នៃផែនការក្នុងច្បាប់ថវិកាឆ្នាំ២០២៤»។ បើតាមលោក គង់ ស៊ីថា អគ្គនាយករងនៃអគ្គនាយកធនធានរ៉ែ នៃក្រសួងរ៉ែ និងថាមពល បច្ចុប្បន្ន កម្ពុជាមានក្រុមហ៊ុនធ្វើអាជីវកម្មថ្មអារទូទាំងប្រទេសមានចំនួន៦៨ក្រុមហ៊ុន។ ចំនួននេះ ស្មើនឹង ៩០គម្រោង ស្ថិតក្នុងខេត្តចំនួន១១ ដែលមានផ្ទៃដីសរុប ៥,១២៥,១៣០ហិកតា។ ក្នុងដំណើរទស្សនកិច្ចរបស់អ្នកសារព័ត៌មានទៅកាន់ខេត្តមណ្ឌលគិរី និងខេត្ត ដើម្បីស្វែងយល់វិស័យវ៉ែមាស និងរ៉ែថ្ម នៅកម្ពុជា រៀបចំដោយក្លិបអ្នកកាសែតកម្ពុជា នាថ្ងៃទី១៥ ខែកុម្ភៈ លោក ស៊ីថា បានរៀបរាប់ថា នៅក្នុងនោះ ខេត្តក្រចេះ មាន២២ក្រុមហ៊ុន ស្មើនឹង២៧គម្រោង មានផ្ទៃដីប្រមាណ២ពាន់ហិកតា, កំពង់ឆ្នាំង មាន១ក្រុមហ៊ុនដែលធ្វើអាជីវកម្មថ្មះអារនេះនៅលើផ្ទៃដី ៤២,៤២ហិកតា។ ខេត្តកំពង់ស្ពឺ មាន១៤ក្រុមហ៊ុន ស្មើនឹង១៩គម្រោង លើផ្ទៃដី ៥៤៨,៩៤ហិកតា, ខេត្តកំពត មាន១ក្រុមហ៊ុន ក្នុងផ្ទៃដី១០,១០ហិកតា។ ខេត្តតាកែវ មាន២ ក្រុមហ៊ុន ស្មើនឹង៤គម្រោងដែលមានផ្ទៃដី ៨៧,៥០ហិកតា, ខេត្តបាត់ដំបង មាន៧ក្រុមហ៊ុន មានទំហំផ្ទៃដីជិត២០០ហិកតា។ ខេត្តពោធិ៍សាត់ មាន២ក្រុមហ៊ុន មានទំហំផ្ទៃដីសរុប៥៩,៩៨ហិកតា, ព្រះវិហារ មាន៧ក្រុមហ៊ុនស្មើនឹង៩គម្រោងលើផ្ទៃដី៤៩១,១៩ហិកតា។ ខេត្តរតនគីរី មាន១០ក្រុមហ៊ុន ស្មើនឹង១៣គម្រោង មានទំហំផ្ទៃដី៧៨១,៤០ហិកតា, ខេត្តសៀមរាប មាន២ក្រុមហ៊ុន មានទំហំផ្ទៃដី១០,៤០ហិកតា និងខេត្តស្ទឹងត្រែង មាន៣ក្រុមហ៊ុន ស្មើនឹង៥គម្រោង មានទំហំផ្ទៃដី៨២៩,២០ហិកតា។ បើតាមរបាយការណ៍ពីក្រសួងរ៉ែ និងថាមពល មកដល់ឆ្នាំ២០២៤ កម្ពុជានាំចេញថ្មអារប្រភេទសន្លឹកទៅទីផ្សារអន្តរជាតិបានចំនួន៣ ៤៩២ ១៨៩ម៉ែត្រការ៉េ។ ដោយឡែក ថ្មអារប្រភេទប្លុក ត្រូវបាននាំចេញក្នុងបរិមាណ២២២ ១៥១ ម៉ែត្រគូប។ ទីផ្សារដែលកម្ពុជានាំចេញថ្មអារទាំងនេះ គឺមានប្រទេសវៀតណាម ចិន និងប្រទេសមួយចំនួនក្នុងតំបន់អឺរ៉ុប៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9123.txt	ភ្នំពេញ៖ លោក ប្រាក់ សុខុន ឧបនាយករដ្ឋមន្ត្រី រដ្ឋមន្រ្តីក្រសួងការបរទេសកម្ពុជា នឹងចូលរួមវេទិកាអនាគតអាស៊ានលើកទី២ ពីថ្ងៃទី២៥-ថ្ងៃទី២៦ ខែកុម្ភៈ នៅទីក្រុងហាណូយ ប្រទេសវៀតណាម តបការអញ្ជើញរបស់សមភាគីវៀតណាម។ នេះបើយោងតាមសេចក្តីប្រកាសព័ត៌មាន របស់ក្រសួងការបរទេស ចុះថ្ងៃទី២៣ ខែកុម្ភៈ។	តាមក្រសួងការបរទេស វេទិកានេះ នឹងប្រព្រឹត្តទៅក្រោមមូលបទ «ការកសាងអាស៊ានប្រកបដោយការរួបរួម បរិយាបន្ន និងភាពធន់ ក្នុងបរិបទនៃបរិវត្តកម្មសាកល» នឹងប្រមូលផ្តុំថ្នាក់ដឹកនាំរដ្ឋាភិបាល អ្នកតាក់តែងគោលនយោបាយ អ្នកជំនាញ និងអ្នកអនុវត្ត ចូលរួមក្នុងកិច្ចសន្ទនាកម្រិតខ្ពស់ ដើម្បីពិភាក្សាលើបញ្ហាដែលមានសារៈសំខាន់ ជាយុទ្ធសាស្ត្រសម្រាប់អនាគតរបស់អាស៊ាន។ ក្រសួងការបរទេស បញ្ជាក់ថា លោក ប្រាក់ សុខុន គ្រោងនឹងមានជំនួបទ្វេភាគីដាច់ដោយឡែក ជាមួយសមភាគីអាស៊ានមួយចំនួន ដើម្បីពិភាក្សាអំពីការធ្វើឱ្យទំនាក់ទំនង និងកិច្ចសហប្រតិបត្តិការទ្វេភាគី កាន់តែស៊ីជម្រៅថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9124.txt	ភ្នំពេញ៖ លោក វង្សី វិស្សុត ឧបនាយករដ្ឋមន្ត្រីប្រចាំការទទួលបន្ទុកទីស្ដីការគណៈរដ្ឋមន្ដ្រី ឱ្យវះកាត់អ្នកដែលបានអាជ្ញាបណ្ណធ្វើអាជីវកម្មទឹកស្អាតហើយទុកចោល ធ្វើឱ្យប្រជាជនក្នុងតំបន់នៅតែគ្មានទឹកស្អាតប្រើប្រាស់ក្នុងជីវភាពប្រចាំថ្ងៃដដែល។ លោកបានបញ្ជាក់ទៅកាន់រដ្ឋមន្ត្រីឧស្សាហកម្ម វិទ្យាសាស្ត្រ បច្ចេកវិទ្យា និងនវានុវត្តន៍ ថា ល្មមដល់ពេលវះកាត់ក្រុមអ្នកទាំងនោះចោលហើយ។	លោក វង្សី វិស្សុត ហ៊ាននិយាយបែបនេះក៏ព្រោះតែសង្កេតឃើញប្រតិបត្តិករទឹកស្អាតមួយចំនួនដែលបានអាជ្ញាបណ្ណពីក្រសួងឧស្សាហកម្មធ្វើអាជីវកម្មទឹកស្អាតហើយតែមិនព្រមអនុវត្ត ដោយទុកឱ្យប្រជាជននៅដងទឹកអណ្តូងប្រើប្រាស់ដដែល។ « តើឧត្តមរដ្ឋមន្ត្រីជ្រាបទេកន្លែងនេះ? សូមឱ្យម៉ឺងម៉ាត់ទៅ! កុំអាងខ្នងអីច្រើនពេក វះកាត់ទៅ!។ អ្នកណាយកទៅមិនធ្វើ ទុកធ្វើអីទៀត ល្មមដល់ពេលហើយចឹងៗអីនោះ»។ ឧបនាយករដ្ឋមន្ត្រីប្រចាំការទទួលបន្ទុកទីស្ដីការគណៈរដ្ឋមន្ដ្រីថ្លែងបែបនេះ នៅក្នុងពិធីបិទសន្និបាតបូកសរុបការងារប្រចាំឆ្នាំ២០២៤របស់ក្រសួងឧស្សាហកម្ម វិទ្យាសាស្ត្រ បច្ចេកវិទ្យា និងនវានុវត្តន៍ នាថ្ងៃទី២៦ ខែកុម្ភៈ។ បើតាមលោក វង្សី វិស្សុត ការបណ្តោយឱ្យប្រតិបត្តិករទឹកស្អាតមួយចំនួនទុកចោលបែបនេះ គឺមិនចំណេញឡើយសម្រាប់រដ្ឋាភិបាល។ « បញ្ហានេះ ខ្ញុំឭច្រើនកន្លែងណាស់ គុណភាពសេវា គុណភាពទឹក ហើយនឹងបញ្ហាអាជ្ញាបណ្ណនេះ។ ដូច្នេះ សុំដោះស្រាយ ច្បាប់មានហើយ គោលការណ៍មានហើយ ធ្វើទៅៗ»។ ជានេះការលើកឡើងរបស់លោក វង្សី វិស្សុត ដោយបន្តនិយាយដោយសង្កត់ធ្ងន់ថា អ្នកដែលបានអាជ្ញាបណ្ណធ្វើអាជីវកម្មទឹកស្អាតពីក្រសួងឧស្សាហកម្មហើយ គឺត្រូវតែធ្វើ ហើយធ្វើឱ្យបានល្អទៀត។ បច្ចុប្បន្ន ការផ្គត់ផ្គង់ទឹកស្អាតនៅទីប្រជុំជនទូទាំងប្រទេសមានប្រតិបត្តិករផ្តល់សេវាទឹកស្អាតដែលទទួលបានប្រកាសអនុញ្ញាតពីក្រសួងឧស្សាហកម្មចំនួន ៤៥៤ប្រកាស។ ក្នុងនោះមាន រដ្ឋាករទឹកសាធារណៈ១១ ស្មើនឹង១៤ប្រកាស រួមមាន៖ រដ្ឋាករស្វយ័តក្រុងភ្នំពេញ រដ្ឋាករទឹកស្វយ័តសៀមរាប រដ្ឋាករស្ទឹងត្រែង រដ្ឋាករទឹកបាត់ដំបង រដ្ឋាករទឹកកំពង់ចាម រដ្ឋាករទឹកក្រុងស្ទឹងសែន រដ្ឋាករកំពត រដ្ឋាករទឹកមណ្ឌលគិរី រដ្ឋាករទឹកពោធិ៍សាត់ រដ្ឋាករទឹកស្វាយវៀង រដ្ឋាករទឹកស្ទោង-តាំងក្រសាំង និងប្រត្តិបត្តិកតផ្គត់ផ្គង់ទឹកស្អាតឯកជនមានចំនួន៤៤០ប្រកាស ដែលផលិតបរិមាណទឹកស្អាតបានចំនួន ៥៣០លានម៉ែត្រគូប។ របាយការណ៍ប្រចាំឆ្នាំ២០២៤របស់ក្រសួងឧស្សាហកម្មបានបង្ហាញថា មកដល់បច្ចុប្បន្ននេះ ការភ្ជាប់តំណទឹកស្អាតជូនអតិថិជនមានចំនួន ១,៤៣៤,០៣៨តំណ។ ចំនួននេះ ស្មើនឹង ៤០,៤ភាគរយ ធៀបនឹងចំនួនគ្រួសារសរុបទូទាំងប្រទេស (ដោយសន្មត់ថាតំណ ទាំងអស់ ជាតំណភ្ជាប់ជូនផ្ទះប្រជាពលរដ្ឋ(Residential Connections) និង ១តំណ ស្មើនឹង ១គ្រួសារ)។ ជាមួយគ្នានេះ ក្រសួងឧស្សាហកម្ម បានផ្តល់អាជ្ញាបណ្ណជូនប្រតិបត្តិករផ្គត់ផ្គង់ទឹកស្អាតបានចំនួន ៥០៦ ភូមិ សម្រាប់ឆ្នាំ២០២៤។ មកដល់សព្វថ្ងៃ ការផ្តល់អាជ្ញាបណ្ណជូនប្រតិបត្តិករផ្គត់ផ្គង់ទឹកស្អាតមានចំនួនសរុប១០,៦៥៩ភូមិ ដែលស្មើនឹង ៤៩,៩ភាគរយ ធៀបនឹងចំនួនភូមិសរុប ទូទាំងប្រទេស។ ក្នុងនោះ ភូមិបានបណ្តាញទឹកស្អាតមានចំនួន ៧,២៦៩ភូមិ ស្មើនឹង ៦៨,១ភាគរយ ធៀបនឹងចំនួនភូមិសរុបក្នុងតំបន់សេវាកម្ម។ ដើម្បីសម្រេចបាននូវគោលដៅទឹកស្អាតឆ្នាំ ២០៣០ ក៏ដូចជា SDG6, លោក ហែម វណ្ណឌី រដ្ឋមន្ត្រីឧស្សាហកម្ម បានលើកឡើងថា បច្ចុប្បន្នក្រសួងកំពុងផ្តោតលើការពង្រឹងតួនាទីជាយុទ្ធសាស្ត្ររបស់រដ្ឋក្នុងការគ្រប់គ្រងវិស័យទឹកស្អាត និងប្រមែប្រមូលធនធានបន្ថែមគ្រប់ទម្រង់នៃការវិនិយោគទាំងសាធារណៈនិងឯកជន។ លោកបានបញ្ជាក់ថា ការធ្វើបែបនេះគឺដើម្បីធានាបាននូវការផ្គត់ផ្គង់ទឹកស្អាត ដែលមិនត្រឹមតែសម្រាប់ការប្រើប្រាស់ប្រចាំជីវភាពប៉ុណ្ណោះទេ ប៉ុន្តែជាកាតាលីករជំរុញបរិវត្តកម្មសេដ្ឋកិច្ចនៅគ្រប់មូលដ្ឋាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9125.txt	ឥណ្ឌូណេស៊ីបានអំពាវនាវឱ្យរដ្ឋមន្ត្រីសេដ្ឋកិច្ច និងពាណិជ្ជកម្មអាស៊ានបង្កើនកិច្ចខិតខំប្រឹងប្រែង ដើម្បីបញ្ចប់ការចរចាលើការធ្វើឱ្យប្រសើរឡើងនូវកិច្ចព្រមព្រៀងពាណិជ្ជកម្មទំនិញអាស៊ាន (ATIGA) នៅឆ្នាំនេះ។	ការអំពាវនាវនេះត្រូវបានធ្វើឡើងដោយអនុរដ្ឋមន្ត្រីពាណិជ្ជកម្មឥណ្ឌូណេស៊ីលោកស្រី Dyah Roro Esti អំឡុងពេលកិច្ចប្រជុំថ្នាក់រដ្ឋមន្ត្រីអនឡាញ ស្តីពី ATIGA ដឹកនាំដោយឧបនាយករដ្ឋមន្ត្រី និងជារដ្ឋមន្ត្រីក្រសួងពាណិជ្ជកម្ម និងឧស្សាហកម្មរបស់សិង្ហបុរី លោក Gan Kim Yong ។ បើតាមរដ្ឋមន្ត្រី Roro Esti ភាគីទាំងអស់ ដែលចូលរួមក្នុងការចរចា រួមទាំងគណៈកម្មាធិការចរចា និងក្រុមការងារ នឹងពង្រឹងការងាររបស់ពួកគេ ដើម្បីអាចសម្រេចបានក្នុងស្មារតីនៃការគាំទ្រគោលដៅសេដ្ឋកិច្ច ជាអាទិភាពក្នុងអំឡុងពេលធ្វើ ជាប្រធានអាស៊ានរបស់ម៉ាឡេស៊ីនៅឆ្នាំនេះ។ ក្នុងកិច្ចប្រជុំនេះ ប្រធានគណៈកម្មាធិការចរចាពាណិជ្ជកម្ម (TNC) បាននិយាយថា ជំពូកថ្មីចំនួន១០ ក្នុងចំណោម ១៧ ជំពូកថ្មីនៃ ATIGA ដែលបានធ្វើឱ្យប្រសើរឡើងត្រូវបានព្រមព្រៀងគ្នា ហើយវឌ្ឍនភាពការចរចាបានឈានដល់ ៨៩ភាគរយ។ ឥណ្ឌូណេស៊ីបានស្នើឱ្យមានសេរីភាវូបនីយកម្មពាណិជ្ជកម្មជាតម្រូវការសម្រាប់ប្រទេសអាស៊ានទាំងអស់ ។ ជាពិសេសសម្រាប់ប្រទេសដែលមិនទាន់សម្រេចបាននូវកម្រិតមធ្យម នៃការប្តេជ្ញាចិត្តសេរីភាវូបនីយកម្មដែលត្រូវការនៅក្រោម ATIGA ។ ការធ្វើឱ្យប្រសើរឡើង ATIGA ក៏ជួយបណ្តាប្រទេសអាស៊ានឆ្លើយតបកាន់តែប្រសើរឡើងចំពោះបញ្ហាប្រឈមរបស់អាស៊ាន និងពិភពលោក។ បើតាមលោកស្រី Roro Esti ប្រតិភូបានឯកភាពលើកិច្ចព្រមព្រៀងពិសេសមួយសម្រាប់អង្ករ និងស្ករជាអាហារយុទ្ធសាស្ត្ររបស់អាស៊ាន។ នេះគឺជាផ្នែកមួយនៃការធ្វើឱ្យប្រសើរឡើង ATIGA ស្របតាមគោលនយោបាយក្នុងស្រុក ហើយនឹងផ្តល់សំណាញ់សុវត្ថិភាពសម្រាប់ស្ថិរភាពនៃការផ្គត់ផ្គង់ និងតម្លៃនៃអង្ករ និងស្ករក្នុងស្រុក។ ស្របពេលមានការព្រួយបារម្ភអំពីភាពតានតឹងពាណិជ្ជកម្មសកល ដែលអាចកើតមាន អ្នកជំនាញនិយាយថា បណ្តាប្រទេសអាស៊ានអាចចាត់វិធានការ ដើម្បីការពារ និងជៀសវាងផលប៉ះពាល់អវិជ្ជមាន លើការអភិវឌ្ឍប្លុក រួមទាំងការលើកកម្ពស់ និងពង្រឹងកិច្ចសហប្រតិបត្តិការក្នុងប្លុក ក៏ដូចជាការពង្រឹង និងពន្លឿនការបញ្ចប់កិច្ចព្រមព្រៀងពាណិជ្ជកម្មទ្វេភាគី និងពហុភាគី ដើម្បីជួយអាស៊ានឱ្យរឹងមាំក្នុងការប្រឈមមុខនឹងបញ្ហាប្រឈមនានា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9126.txt	ធនាគារកណ្តាលឥណ្ឌា (RBI) នៅថ្ងៃទី៧ ខែកុម្ភៈ បានកាត់បន្ថយអត្រាការប្រាក់ជាលើកដំបូងរបស់ខ្លួនក្នុងរយៈពេលជិត ៥ឆ្នាំ។ ការសម្រេចនាពេលនេះ គឺដោយសារអតិផរណាធ្លាក់ចុះ ដោយដាក់បន្ទុកដល់សេដ្ឋកិច្ចឥណ្ឌាដែលកំពុងដាំក្បាលចុះ។	ក្នុងការផ្សាយផ្ទាល់មួយ ទេសាភិបាល RBI លោក Sanjay Malhotra បានថ្លែងថា គណៈកម្មាធិការគោលនយោបាយរូបិយវត្ថុ បានសម្រេចចិត្តកាត់បន្ថយអត្រាការប្រាក់ចំនួន ០,២៥ភាគរយ ដោយមកនៅត្រឹម ៦,២៥ភាគរយប៉ុណ្ណោះ។ ការផ្លាស់ប្តូរនេះ គឺមិនខុសពីការរំពឹងទុករបស់ទីផ្សារ ដោយឥណ្ឌាកាត់បន្ថយអត្រាការប្រាក់ចុងក្រោយនៅក្នុងខែឧសភា ឆ្នាំ២០២០ នៅពេលប្រទេសនេះកំពុងតស៊ូ ដើម្បីទប់ទល់នឹងការធ្លាក់ចុះសេដ្ឋកិច្ចដែលបណ្តាលមកពីជំងឺរាតត្បាតកូវីដ-១៩។ បើតាមសេដ្ឋវិទូ លោក Shilan Shah របស់ក្រុមហ៊ុនស្រាវជ្រាវ Capital Economics ការកាត់បន្ថយអត្រាការប្រាក់របស់ RBI បានបង្ហាញពីអាទិភាពរបស់ធនាគារកណ្តាល ដែលកំពុងផ្លាស់ប្តូរពីការប្រយុទ្ធប្រឆាំងនឹងអតិផរណា ទៅជាការគាំទ្រដល់កំណើនសេដ្ឋកិច្ច។ សារព័ត៌មាន CNBC បានដកស្រង់សម្តីលោក Shah ដែលយល់ឃើញថា ៖«ជាមួយនឹងសេដ្ឋកិច្ចទំនងជានឹងនៅតែខ្សោយនៅក្នុងត្រីមាសខាងមុខនេះ RBI ទំនងជានឹងបន្តកាត់បន្ថយអត្រាការប្រាក់»។ លោកបន្ថែមថា ការកាត់បន្ថយអត្រាការប្រាក់សរុបរបស់ឥណ្ឌានៅត្រីមាស១ នៃការបន្ធូរបន្ថយនេះ នឹងមាន ០,៧៥ភាគរយ។ RBI ព្យាករថា ផលិតផលក្នុងស្រុកសរុប (GDP) របស់ឥណ្ឌានឹងកើនឡើង ៦,៧ភាគរយនៅឆ្នាំសារពើពន្ធបន្ទាប់ ខណៈអត្រាអតិផរណានឹងមាន ៤,២ភាគរយ។ សម្រាប់ឆ្នាំសារពើពន្ធបច្ចុប្បន្នដែលបញ្ចប់ក្នុងខែមីនា RBI បានកាត់បន្ថយការព្យាករកំណើនផលិតផលក្នុងស្រុកសរុប ពិតប្រាកដរបស់ខ្លួនមកត្រឹម ៦,៤ភាគរយ។ នេះ ជាកម្រិតទាបរយៈពេល៤ឆ្នាំ ពីការព្យាករអតិផរណាសម្រាប់ឆ្នាំសារពើពន្ធបច្ចុប្បន្ននៅត្រឹម ៤,៨ភាគរយ។ បើតាមលោក Malhotra កំណើនសេដ្ឋកិច្ចឥណ្ឌា ត្រូវបានគេរំពឹង ងើបឡើងវិញពីកម្រិតទាបរបស់ខ្លួននៅក្នុងត្រីមាសទី៣ ឆ្នាំ២០២៤ ប៉ុន្តែល្បឿននៃកំណើននឹងនៅតែទាបជាងឆ្នាំមុន។ នៅក្នុងឆ្នាំសារពើពន្ធដែលដំណើរការចាប់ពីខែមេសា ឆ្នាំ២០២៣ ដល់ខែមីនា ឆ្នាំ២០២៤ GDP របស់ឥណ្ឌាត្រូវបានគេរំពឹង នឹងកើនឡើង ៨,២ភាគរយ ដែលគ្រប់គ្រាន់ដើម្បីធ្វើឱ្យទំហំសេដ្ឋកិច្ចកើនឡើងទ្វេដង ក្នុងរយៈពេលមួយទសវត្សរ៍។ ទេសាភិបាលធនាគារកណ្តាលឥណ្ឌារូបនេះបន្ថែមថា កំណើនបច្ចុប្បន្ន និងសន្ទុះអតិផរណា ផ្តល់នូវបន្ទប់គោលនយោបាយ ដើម្បីគាំទ្រដល់កំណើន ស្របពេលបន្តនាំអតិផរណាត្រឡប់ទៅគោលដៅវិញ។ RBI បានរក្សាអត្រាការប្រាក់សំខាន់របស់ខ្លួនឱ្យស្ថិតស្ថេរនៅត្រឹម ៦,៥ភាគរយ សម្រាប់រយៈពេលពីរឆ្នាំចុងក្រោយនេះ ដោយសារអតិផរណានៅតែលើសពី គោលដៅរយៈពេលមធ្យមរបស់ខ្លួន៤ភាគរយ។ បន្ទាប់ពីបានឡើងដល់កំពូលកាលពីខែតុលាឆ្នាំមុន អតិផរណានៅឥណ្ឌាបានធូរស្រាលបន្តិចម្តងៗ ដោយបានធ្លាក់ចុះក្រោមកម្រិតគោលដៅ RBI ត្រឹម ៦ភាគរយ។ នៅក្នុងខែវិច្ឆិកា និងខែធ្នូ អត្រាអតិផរណាគឺអត្រា ៥,៤៨ភាគរយនិង ៥,២២ភាគរយ។ នៅក្នុងត្រីមាសទីបី នៃឆ្នាំ២០២៤ ឥណ្ឌាដែលជាសេដ្ឋកិច្ចធំជាងគេទីបីនៅអាស៊ី បានកើនឡើងត្រឹមតែ ៥,៤ភាគរយ ទាបជាងការព្យាករ និងជាអត្រាកំណើនទាបបំផុតក្នុងរយៈពេលជិត ២ឆ្នាំ។ ការកាត់បន្ថយអត្រាការប្រាក់របស់ RBI នាពេលនេះ គឺធ្វើឡើងដើម្បីឱ្យកំណើនឡើងវិញ បង្កហានិភ័យដែលវាអាចបន្ទាប់ប្រាក់រូពី នាពេលថ្មីៗនេះ។ អត្រាប្តូរប្រាក់រូពីធៀបនឹងប្រាក់ដុល្លារ បានធ្លាក់ចុះដល់កម្រិតទាបបំផុត។ នៅថ្ងៃទី៧ ខែកុម្ភៈ ប្រាក់រូពីបានកើនឡើងបន្តិចធៀបនឹងប្រាក់ដុល្លារអាម៉េរិក ដោយឈានដល់ ៨៧,៤៧រូពីក្នុង១ដុល្លារ។ RBI ត្រូវបានគេនិយាយថា ខ្លួនបានងាកទៅរកអន្តរាគមន៍ទីផ្សាររូបិយប័ណ្ណបរទេស ដើម្បីបង្កើតជាបង្អែកសម្រាប់រូបិយប័ណ្ណក្នុងស្រុក ក្នុងករណីដែលអ្នកវិនិយោគបរទេសចាកចេញពីទីផ្សារឥណ្ឌា។ ក្រៅពីការកាត់បន្ថយអត្រាការប្រាក់ ឥណ្ឌាបានចាត់វិធានការគាំទ្រកំណើនមួយចំនួនទៀតនាពេលថ្មីៗនេះ។ ក្នុងកិច្ចខិតខំប្រឹងប្រែងដើម្បីកែលម្អតម្រូវការ ផែនការថវិកាដែលចេញផ្សាយនាពេលថ្មីៗនេះ របស់ទីក្រុងញូវដែលីបា នបង្កើនប្រាក់ចំណូលដែលត្រូវបង់ពន្ធលើប្រាក់ចំណូលផ្ទាល់ខ្លួនដល់លើសពី ១,២លានរូពី (១៣៨៤១ដុល្លារ) ក្នុងមួយឆ្នាំ។ ការណ៍នេះ មិនរាប់បញ្ចូលប្រាក់ចំណូលដែលមានអត្រាពន្ធពិសេសដូចជា ការកើនឡើងដើមទុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9127.txt	ភ្នំពេញ៖ ជាគោលដៅរបស់រដ្ឋាភិបាល នឹងដំឡើងអាករពិសេស លើប្រភេទទំនិញទាំងឡាយណាដែលប៉ះពាល់សុខភាពសាធារណៈ ដូចជា ស្រា បារី ភេសជ្ជៈជាតិផ្អែមខ្លាំង...ជាដើម។ នេះជាការលើកឡើងរបស់លោក ផាន់ ផល្លា រដ្ឋលេខាធិការក្រសួងសេដ្ឋកិច្ច និងហិរញ្ញវត្ថុ ដែលបានបញ្ជាក់ថា បច្ចុប្បន្ន រដ្ឋាភិបាល កំពុងគិតគូរផែនការដំឡើងអាករពិសេស លើប្រភេទទំនិញប៉ះពាល់សុខភាពទាំងនេះ។	ក្នុងវេទិកាសាធារណៈ ស្តីពី ការគ្រប់គ្រងម៉ាក្រូសេដ្ឋកិច្ច និងច្បាប់ថវិកាជាតិឆ្នាំ២០២៥ នាថ្ងៃទី១០ ខែកុម្ភៈ លោក ផាន់ ផល្លា បានថ្លែងយ៉ាងដូច្នេះ៖ « យើងត្រៀមនឹងដំឡើងអាករពិសេស លើប្រភេទទំនិញដែលប៉ះពាល់សុខភាព»។ ថវិកាដែលរដ្ឋប្រមូលបានពីប្រភេទទំនិញប៉ះពាល់សុខភាពសាធារណៈទាំងនេះ នឹងយកទៅប៉ះប៉ូវលើការថែទាំព្យាបាលសុខភាពសាធារណៈ។ បើតាមលោក ផាន់ ផល្លា មុននឹងប្រកាសដំឡើងអាករពិសេសលើប្រភេទទំនិញប៉ះពាល់សុខភាពសាធារណៈពាក់ព័ន្ធនឹងស្រា បារី ភេសជ្ជៈជាតិផ្អែមខ្លាំង...ជាដើមនេះ ក្រសួងសេដ្ឋកិច្ច និងហិរញ្ញវត្ថុ រួមជាមួយអគ្គនាយកដ្ឋានពន្ធដារ នឹងធ្វើវេទិកាសាធារណៈមួយ ដើម្បីពន្យល់ដល់តួអង្គពាក់ព័ន្ធទាំងអស់ ជាពិសេសវិស័យឯកជនដែលជាអ្នកផលិត និងលក់ទំនិញទាំងនេះ ពីការដំឡើងអាករពិសេសនេះ។ ពាក់ព័ន្ធនឹងដំឡើងអាករពិសេសលើទំនិញប៉ះពាល់សុខភាពនេះ កម្ពុជាបានបង្ហាញការប្តេជ្ញាជាមួយអង្គការសុខភាពពិភពលោក (WHO) ដែលធ្វើឱ្យបន្ទុកពន្ធកើនដល់៧៥ភាគរយនៃតម្លៃលក់នៅលើទីផ្សារ។ នេះ ជាផ្លូវដែលកម្ពុជាត្រូវឆ្ពោះទៅរក។ តែយ៉ាងណាមិញ ក្រសួងសេដ្ឋកិច្ច និងហិរញ្ញវត្ថុ គឺមិនទាន់កំណត់បាននូវពេលវេលាអនុវត្តជាមួយអត្រាពន្ធជាក់លាក់មួយណាឡើយ ក្នុងការដំឡើងអាករពិសេសលើប្រភេទទំនិញប៉ះពាល់ដល់សុខភាពនេះ។ លោក សេង ជាសិទ្ធ ប្រធាននាយកដ្ឋាននីតិកម្ម គោលនយោបាយសារពើពន្ធ និងសហប្រតិបត្តិការពន្ធដារអន្តរជាតិ នៃអគ្គនាយកដ្ឋានពន្ធដារ បានលើកឡើងថា ៖ « ការដំឡើងអាករពិសេសនេះ គឺវាប៉ះពាល់ដល់អ្នកផលិត អាជីវករនៅកម្ពុជា អ្នកប្រើប្រាស់ រួមទាំងគោលនបាយជាតិផងដែរ។ ដើម្បីឱ្យចេញនូវការកំណត់អត្រាពន្ធមួយនៃអាករពិសេសនេះ គឺត្រូវការពិភាក្សា និងយុទ្ធសាស្ត្រគ្រប់ជ្រុងជ្រាយ»។ ជុំវិញនៃការពង្រឹងក្នុងការប្រមូលពន្ធពីថ្នាំជក់ កន្លងមក លោក វេជ្ជបណ្ឌិត មុំ គង់ នាយកប្រតិបត្តិអង្គការចលនាដើម្បីសុខភាពកម្ពុជា បានលើកឡើងថា ការដំឡើងពន្ធលើផលិតផលថ្នាំជក់ គឺជាយុទ្ធសាស្ត្រឈ្នះ-ឈ្នះទាំងអស់គ្នា ដោយរដ្ឋទទួលបានចំណូលជាតិបន្ថែម ព្រមទាំងកាត់បន្ថយចំណាយសេវាសុខភាពសាធារណៈ។ លើសពីនេះ អតា្រពលរដ្ឋមានជំងឺ និងស្លាប់ ដោយសារផលិតផលថ្នាំជក់ក៏ត្រូវធ្លាក់ចុះ ផងដែរ។ «ការដំឡើងពន្ធលើថ្នាំជក់ រដ្ឋទទួលបានប្រាក់ចំណូលបន្ថែម ហើយកាត់បន្ថយទុកវេទនារបស់ពលរដ្ឋថែមទៀត»។ លោក មុំ គង់ បានលើកឡើងដូច្នេះ ដោយបន្តអះអាងប្រាប់សារព័ត៌មានថ្មីៗ តាមទូរសព្ទថា៖ «យើងគិតទៅ គឺអត់មានផលិតផលណា ដែលធ្វើទៅឈ្នះពីរដងដូចផលិតថ្នាំជក់ អ៊ីចឹងទេ។ ផលិតផលខ្លះ កាលណាយើងដំឡើងពន្ធ គឺប៉ះពាល់ដល់ជីវភាពរស់នៅរបស់ពលរដ្ឋ ប៉ុន្តែពន្ធថ្នាំជក់នេះ បើរដ្ឋធ្វើទៅគឺអត់មានប៉ះពាល់អ្វីសោះ តែបែរជាជួយកាត់បន្ថយទុកវេទនារបស់ពលរដ្ឋទៅវិញ។ ការដំឡើងពន្ធលើផលិតផលថ្នាំជក់នេះ គឺរដ្ឋអត់មានខាតអ្វីសោះតែម្តង»។ តាមការស្ទង់មតិ ក្នុងឆ្នាំ២០២២ គឺមាន៩៤ភាគរយនៃពលរដ្ឋកម្ពុជា គាំទ្រឱ្យមានដំឡើងពន្ធលើថ្នាំជក់។ លោក គង់ មុំ បានបន្ថែមដូច្នេះ។ បច្ចុប្បន្ន អត្រាពន្ធលើផលិតផលថ្នាំជក់ធៀបតម្លៃលក់រាយនៅកម្ពុជា មានត្រឹមតែ២៥ភាគរយ ចំពោះបារីក្នុងស្រុក និង ៣១ភាគរយប៉ុណ្ណោះ ចំពោះបារីនាំចូល ខណៈប្រទេសថៃមានអត្រាពន្ធរហូតដល់៧០ភាគរយ, សិង្ហបុរី ៦៧,៥ភាគរយ និងភូមាពី៥០-៦០ភាគរយ និងវៀតណាម មានក្នុងរង្វង់៣៥ភាគរយ។ យោងតាមការសិក្សារបស់អង្គការសហប្រជាជាតិ ស្ដីពីការវិនិយោគលើការត្រួតពិនិត្យផលិតផលថ្នាំជក់ ឆ្នាំ២០១៩ នៅពេលដែលកម្ពុជាដំឡើងពន្ធលើផលិតផលថ្នាំជក់ដល់៧៥ភាគរយ នោះ កម្ពុជានឹងទទួលបានចំណូលពន្ធបន្ថែម២៣៥លានដុល្លារ នារយៈពេល៥ឆ្នាំខាងមុខ។ ចំណូលនេះ នឹងកើនដល់ ៩៣៣លានដុល្លារ ក្នុងរយៈពេល១៥ឆ្នាំខាងមុខទៀត។ ទន្ទឹមនឹងការដំឡើងពន្ធថ្នាំជក់នេះ វានឹងកាត់បន្ថយអត្រាស្លាប់ ជំងឺ និងពិការភាព ដោយសារការប្រើប្រាស់ផលិតផលថ្នាំជក់។ អង្គការសហប្រជាជាតិ បានបង្ហាញទៀតថា ពលរដ្ឋកម្ពុជាចំនួន១,៥ម៉ឺននាក់ស្លាប់ជារៀងរាល់ឆ្នាំ ដោយសារជំងឺបង្កដោយការប្រើប្រាស់ថ្នាំជក់ ដូចជា៖ ជំងឺមហារីកសួត រលាកស្រោមខួរ ជាដើម។ ការប្រើប្រាស់ថ្នាំជក់បណ្ដាលឱ្យខាតបង់ទឹកប្រាក់៦៤៩លានដុល្លារក្នុងមួយឆ្នាំ ដែលស្មើនឹង៣ភាគរយនៃផលិតផលក្នុងស្រុកសរុប របស់កម្ពុជា។ ក្នុងនោះ មាន៥៨៤លានដុល្លារ បណ្ដាលមកពីការខាតបង់ផលិតភាពសេដ្ឋកិច្ច គឺមរណភាពមុនអាយុកំណត់, ផលិតភាពធ្លាក់ចុះ ពីការសម្រាកទៅជក់បារី និង អវត្តមានពីការងារ...៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9128.txt	ភ្នំពេញ៖ តាមការព្យាកររបស់ក្រសួងសេដ្ឋកិច្ច និងហិរញ្ញវត្ថុ កម្ពុជា នឹងសម្រេចបាននូវកំណើនសេដ្ឋកិច្ចក្នុងអត្រា៦,៣ភាគរយសម្រាប់ឆ្នាំ២០២៥។ បើតាមលោក ផាន់ ផល្លា រដ្ឋលេខាធិការក្រសួងសេដ្ឋកិច្ច និងហិរញ្ញវត្ថុ កំណើននេះបានដោយសារការគាំទ្រយ៉ាងខ្លាំងពីវិស័យកាត់ដេរ វិស័យកម្មន្តសាល និងវិស័យទេសេចរណ៍។	លោក ផាន់ ផល្លា បានបញ្ជាក់ថា វិស័យកាត់ដេរ គឺបន្តមានកំណើនល្អប្រសើរ។ លោកលើកឡើងបែបនេះ ផ្អែកលើការនាំចូលវត្ថុធាតុដើមក្នុងឆ្នាំ២០២៤ សម្រាប់បម្រើឱ្យច្រវាក់ផលិតកម្មក្នុងវិស័យកាត់ដេរ ប្រចាំឆ្នាំ២០២៥ មានកំណើនដល់២២ភាគរយ។ ជាមួយគ្នានេះ លំហូរទុនវិនិយោគពីបរទេស(FDI) ក្នុងវិស័យកាត់ដេរក៏មានកំណើនខ្ពស់ផងដែរ។ « ហើយមួយទៀត ក៏យើងបានសាកសួរផ្ទាល់ទៅសមាគមវាយនភណ្ឌសម្លៀកបំពាក់ ស្បែកជើង និងផលិតផលធ្វើដំណើរនៅកម្ពុជា(TAFTAC) គឺថាស្ទើរគ្រប់រោចក្រទាំងអស់ទទួលបានការបញ្ជាទិញពេញ»។ លោក ផាន់ ផល្លា ថ្លែងបែបនេះ ក្នុងវេទិកាសាធារណៈ ស្តីពី ការគ្រប់គ្រងម៉ាក្រូសេដ្ឋកិច្ច និងច្បាប់ថវិកាជាតិឆ្នាំ២០២៥ នាថ្ងៃទី១០ ខែកុម្ភៈ ដែលរំពឹងថាវិស័យកាត់ដេរ នឹងបន្តមានកំណើនល្អប្រសើរ។ សម្រាប់ វិស័យកម្មន្តសាលមិនមែនកាត់ដេរ និងវិស័យទេសចរណ៍ ក្នុងឆ្នាំ២០២៥ក៏បន្តមានកំណើនល្អជាងឆ្នាំមុនៗ ផងដែរ។ ការបន្តមានកំណើនរបស់វិស័យទាំង៣នេះហើយ ដែលជំរុញឱ្យសេដ្ឋកិច្ចកម្ពុជាបន្តមានកំណើនវិជ្ជមាន។ គួរជម្រាបថា ក្នុងឆ្នាំ២០២៤ កម្ពុជាទទួលបានគម្រោងវិនិយោគ៤១៤គម្រោងដែលមានទុនវិនិយោគរហូតដល់៦,៩ពាន់លានដុល្លារអាម៉េរិក។ ក្នុងនោះ ការវិនិយោគទៅលើវិស័យឧស្សាហកម្ម (ផ្នែកកាត់ដេរ និងកម្មន្តសាលមិនមែនកាត់ដេរ) មាន៣៩៥គម្រោង ស្មើនឹង៩៥ភាគរយនៃលំហូរទុនវិនិយោគសរុប។ លោក ផាន់ ផល្លា បានបញ្ជាក់ថា នេះនឹងជួយដល់កំណើនសេដ្ឋកិច្ចជាតិក្នុងឆ្នាំ២០២៥ ឱ្យសម្រេចបានកំណើន៦,៣ភាគរយ ដូចការព្យាកររបស់ក្រសួងសេដ្ឋកិច្ច និងហិរញ្ញវត្ថុ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9129.txt	ភ្នំពេញ៖ ប៉េប៉េអឹម និងខនហ្វីរេល សម្រេចដាក់ឱ្យដំណើរការនូវមជ្ឈមណ្ឌលកែច្នៃអាហារ និងនវានុវត្តន៍ និងមន្ទីរពិសោធន៍ត្រួតពិនិត្យគុណភាព LABIOCERT ដើម្បីពង្រឹងគុណភាពចំណីអាហារសម្រាប់ផ្គត់ផ្គង់ទីផ្សារក្នុងស្រុក និងនាំចេញទៅកាន់ទីផ្សារអន្តរជាតិ។ ការដាក់ឱ្យដំណើរការ មជ្ឈមណ្ឌលកែច្នៃអាហារ និងមន្ទីរពិសោធន៍ត្រួតពិនិត្យគុណភាព LABIOCERT នេះ ធ្វើឡើងក្រោមវត្តមានលោកស្រី ចម និម្មល រដ្ឋមន្ត្រីក្រសួងពាណិជ្ជកម្ម នាថ្ងៃទី២៥ ខែកុម្ភៈ។	ប៉េប៉េអឹម និងខនហ្វីរេល ជាក្រុមហ៊ុនក្នុងស្រុកដែលបានឈរជើងយ៉ាងរឹងមាំនៅលើទីផ្សារជាតិ និងអន្តរជាតិប្រមាណ២០ឆ្នាំមកហើយក្នុងវិស័យចំណីអាហារ។ នេះជាក្រុមហ៊ុនខ្មែរដំបូង ដែលធ្វើឱ្យផលិតផលដូនតាខ្មែរ ដូចជា ស្ករត្នោត ប្រហុក និងម្រេចកំពតជាដើម ក្លាយជាទំនិញមានស្តង់ដាអន្តរជាតិនាំទៅទីផ្សារអឺរ៉ុប។ ដើម្បីពង្រឹងគុណភាពក្នុងការបង្កើនទំនុកចិត្តអ្នកប្រើប្រាស់ទាំងក្នុងនិងក្រៅប្រទេស, ក្រុមហ៊ុនប៉េប៉េអឹម និងខនហ្វីរេល ក៏សម្រេចដាក់ដំណើរការនូវ មជ្ឈមណ្ឌលកែច្នៃអាហារ និងនាវានុវត្តន៍ រួមទាំងមន្ទីរពិសោធន៍គុណភាព LABIOCERT នាថ្ងៃទី២៥ ខែកុម្ភៈ ឆ្នាំ២០២៥។ បើតាម លោក ហៃ លីអ៊ាង ស្ថាបនិកក្រុមហ៊ុន ប៉េប៉េអឹម-ខនហ្វីរេល មន្ទីរពិសោធន៍គុណភាព LABIOCERT ជាមន្ទីរពិសោធន៍មួយបំពាក់ដោយឧបករណ៍ទំនើបៗ និងមានធនធានមនុស្សយ៉ាងច្រើនប្រកបដោយសមត្ថភាព ជំនាញវិជ្ជាជីវៈច្បាស់លាស់ ក្នុងការផ្តល់លទ្ធផលវិភាគផ្សេងៗ។ លទ្ធផលវិភាគនេះចេញពីមន្ទីរពិសោធន៍នេះ គឺមានការទទួលស្គាល់ជាលក្ខណៈជាតិ និងអន្តរជាតិ ក្រោមកិច្ចសហប្រតិបត្តិការជាមួយនឹងសាកលវិទ្យល័យរដ្ឋមួយចំនួន ដូចជាវិទ្យាស្ថានបច្ចេកវិទ្យាកម្ពុជា (តិចណូ) និងសាកលវិទ្យាល័យភូមិន្ទកសិកម្ម ជាដើម។ លោក ហៃ លីអ៊ាង ស្ថាបនិកនិងជាប្រធានអគ្គនាយកក្រុមហ៊ុន ប៉េប៉េអឹម និងខនហ្វីរេល។ លោក ហៃ លីអ៊ាង បានបញ្ជាក់ថា មន្ទីរពិសោធន៍គុណភាព LABIOCERT នេះ ក្រៅពីផ្តល់ការត្រួតពិនិត្យគុណភាពដល់សហគ្រាសផលិតឱសថប៉េប៉េអឹម និងក្រុមហ៊ុនខនហ្វីរេលហើយនោះ។ មន្ទីរពិសោធន៍មួយនេះ ក៏មានទទួលសេវា វិភាគលើផលិតផលមួយចំនួនផងដែរ ដូចជា ផលិតផលឱសថ គ្រឿងសំអាង និងអាហារបំប៉ន, ផលិតផលអាហារ ភេសជ្ជៈ និងចំណីសត្វ, ទឹកស្អាត និងទឹកកខ្វក់ និងដីកសិកម្ម...ជាដើម។ ក្រៅតែពីគ្រឿងទេស និងផលិតផលកែច្នៃជាច្រើនជាង ១០០ មុខ ក្រុមហ៊ុនខនហ្វីរេល បានផលិតចេញនូវភេសជ្ជៈចេញពីទឹកត្នោត១០០ភាគរយ ដោយបង្កើតបានជាភេសជ្ជៈ ស្រា Kirel, ស្រា Jaya, ស្រា Mékong Crément ជាដើម។ «គ្រប់ផលិតផលជាមរតកដូនតាខ្មែរ ដែលបានបន្សល់ទុកឱ្យយើងទាំងអស់គ្នានាពេលបច្ចុប្បន្ននេះ គឺសុទ្ធតែអាចបង្កើតជាទម្រង់បែបសកលមួយ ដើម្បីធ្វើសមាហរណកម្មទៅនឹងទីផ្សារពិភពលោកបាន។»។ នេះជាការលើកឡើងរបស់ស្ថាបនិកក្រុមហ៊ុន ប៉េប៉េអឹម-ខនហ្វីរេល។ លោក ហៃ លីអ៊ាង បន្តនិយាយយ៉ាងដូច្នេះ ៖ «ជាការពិតណាស់ ភាពច្នៃប្រឌិតគឺជាមូលដ្ឋានគ្រឹះរបស់យើង ហើយការរួមគ្នាក្នុងការកែច្នៃកសិផលចេញពីទីជនបទ គឺជាការចូលរួមចំណែកយ៉ាងសំខាន់ក្នុងការចូលរួមអភិវឌ្ឍទីជនបទ។ បង្កើតតម្លៃបន្ថែមនៃផលិតផលខ្មែរ និងរួមចំណែកជាមួយរាជរដ្ឋាភិបាលក្នុងការលើកស្ទួយសេដ្ឋកិច្ចរបស់ប្រទេស និងធ្វើឱ្យអន្តរជាតិស្គាល់នូវផលិតផលដែលជាអត្តសញ្ញាណរបស់ជាតិយើង»។ លោកស្រី ចម និម្មល រដ្ឋមន្រ្តីក្រសួងពាណិជ្ជកម្ម បានវាយតម្លៃខ្ពស់ចំពោះភាពរីកចម្រើនរបស់ក្រុមហ៊ុនប៉េប៉េអឹម និងខនហ្វីរែល នៃភាពរីកចម្រើនជាបន្តបន្ទាប់រហូតសម្រេចបានមជ្ឈមណ្ឌលកែច្នៃ និងអភិវឌ្ឍន៍ម្ហូបអាហារ ព្រមទាំងការរៀបចំឱ្យមានមន្ទីរពិសោធន៍ Labiocert នេះឡើង។ បើតាមលោកស្រី ចម និម្មល វត្តមាននៃមន្ទីរពិសោធន៍ Labiocert នេះ នឹងចូលរួមចំណែកក្នុងការលើកកម្ពស់វិស័យកែច្នៃ និងពង្រឹងគុណភាពម្ហូបអាហារ ក៏ដូចជាផលិតផលខ្មែរទាំងមូល។ លោកស្រី ចម និម្មល រដ្ឋមន្រ្តីក្រសួងពាណិជ្ជកម្ម លោកស្រីរដ្ឋមន្ត្រីពាណិជ្ជកម្ម បានបញ្ជាក់ថា ៖ «គុណភាពចំណីអាហារនេះ ពិតជាមានសារៈសំខាន់ខ្លាំងណាស់ ក្នុងការផ្ដល់នូវទំនុកចិត្តពលរដ្ឋ ជាអ្នកទទួលទាន។ ជាពិសេស ការអភិវឌ្ឍម្ហូបអាហារប្រកបដោយគុណភាព។ នេះជាលក្ខខណ្ឌចាំបាច់មួយ ក្នុងការផ្ដល់ជូនអ្នកប្រើប្រាស់នូវជម្រើសផលិតផលម្ហូបអាហារថ្មីៗ មានគុណភាពខ្ពស់ និងរសជាតិឆ្ងាញ់ សម្រាប់ទទួលទានប្រចាំថ្ងៃ។ លើសពីនេះ ជាចំណុចគន្លឹះដ៏សំខាន់មួយ ដើម្បីអាចឈានទៅដល់ការនាំចេញទៅទីផ្សារអន្តរជាតិ ឱ្យពិភពលោកបានស្គាល់នូវសិល្បៈនៃការធ្វើម្ហូបរបស់ខ្មែរ និងទាក់ទាញភ្ញៀវទេសចរឱ្យទទួលយកបទពិសោធន៍ម្ហូបអាហារដោយផ្ទាល់នៅកម្ពុជាផងដែរ។»។ ដើម្បីចូលរួមលើកស្ទួយការកែច្នៃ និងអភិវឌ្ឍម្ហូបអាហារ និងផលិតផលកម្ពុជា លោកស្រី ចម និម្មល បានលើកទឹកចិត្តដល់ភាគីពាក់ព័ន្ធទាំងអស់ ទាំងអ្នកផលិត អ្នកកែច្នៃ និងអាជីវករ ត្រូវរួមគ្នាអភិវឌ្ឍវិស័យម្ហូបអាហារឱ្យបានកាន់តែប្រសើរ និងមានភាពទាក់ទាញកាន់តែខ្លាំងឡើង។ ជាមួយគ្នានេះ លោកស្រីជំរុញឱ្យក្រុមហ៊ុន ប៉េប៉េអឹម-ខនហ្វីរេល បន្តកិច្ចសហការជាមួយដៃគូពាក់ព័ន្ធទាំងក្នុងនិងក្រៅប្រទេស និងសកលវិទ្យាល័យ រួមទាំងគ្រឹះស្ថានស្រាវជ្រាវនានា លើការសិក្សាស្រាវជ្រាវវិធីសាស្រ្តថ្មីៗ ដើម្បីលើកកម្ពស់គុណភាព និងការបង្កើនការទទួលស្គាល់ជាលក្ខណៈអន្តរជាតិ។ «ក្រុមហ៊ុនត្រូវយកចិត្តទុកដាក់ខ្ពស់ ក្នុងការចុះបញ្ជីការពារកម្មសិទ្ធិបញ្ញា ទាំងម៉ាក គំនូរឧស្សាហកម្ម ប្រកាសនីយបត្រតក្កកម្ម ឬសិទ្ធិអ្នកនិពន្ធ ដើម្បីការពារនូវកិច្ចខិតខំប្រឹងប្រែងនិងរបកគំហើញថ្មីៗដែលក្រុមហ៊ុនបានរកឃើញ។»។ នេះជាការបញ្ជាក់របស់លោកស្រីរដ្ឋមន្រ្តី ដែលបានលើកទឹកចិត្តដល់ក្រុមហ៊ុនឱ្យសហការជិតស្និទ្ធជាមួយក្រុមការងារជំរុញការនាំចេញរបស់ក្រសួងពាណិជ្ជកម្ម ដើម្បីទទួលបានព័ត៌មាននិងលក្ខខណ្ឌតម្រូវរបស់ប្រទេសនាំចូល ឱកាសក្នុងការចាប់ដៃគូពាណិជ្ជកម្ម និងការបង្កើនការនាំចេញទៅកាន់ទីផ្សារអន្តរជាតិ៕ លោក ហៃ លីអ៊ាង ស្ថាបនិកនិងជាប្រធានអគ្គនាយកក្រុមហ៊ុន ប៉េប៉េអឹម និងខនហ្វីរេល។ លោកស្រី ចម និម្មល រដ្ឋមន្រ្តីក្រសួងពាណិជ្ជកម្ម អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_913.txt	រដ្ឋាភិបាលក្រុងប៉េកាំង នៅថ្ងៃទី១៦ ខែកញ្ញា បានរិះគន់សម្ព័ន្ធភាពថ្មី AUKUS របស់អាម៉េរិក អង់គ្លេស និងអូស្ត្រាលីថា កិច្ចព្រមព្រៀងផ្តល់នាវាមុជទឹកដើរដោយថាមពលនុយក្លេអ៊ែរ នឹងធ្វើឱ្យប៉ះពាល់ដល់ស្ថិរភាព សន្តិភាពក្នុងតំបន់ធ្ងន់ធ្ងរ និងចង់ឱ្យមានការប្រកួតប្រជែងសព្វាវុធ។ ចិន ក៏បានចាត់ទុកកិច្ចព្រមព្រៀងនោះ ជាការមិនទទួលខុសត្រូវផងដែរ។	ក្រោមសម្ព័ន្ធភាពថ្មី AUKUS អាម៉េរិក និងអង់គ្លេសបានសម្រេចផ្តល់បច្ចេកវិទ្យាផលិតនាវាមុជទឹក ដែលដើរដោយថាមពលនុយក្លេអ៊ែរទៅអូស្ត្រាលី ប៉ុន្តែវា នឹងមិនបំពាក់អាវុធនុយក្លេអ៊ែរឡើយ។ សម្ព័ន្ធភាពថ្មីនេះ ត្រូវបានអ្នកជំនាញមើលឃើញថា ជាការទប់ឥទ្ធិពលចិន។ មួយថ្ងៃបន្ទាប់ពីការបង្កើតសម្ព័ន្ធមិត្តនោះ ចិន បានចេញមុខរិះគន់ចំៗ និងចាត់ទុកជាទង្វើមិនទទួលខុសត្រូវមកលើស្ថិរភាពនៅក្នុងតំបន់។ «ការនាំចេញបច្ចេកវិទ្យានាវាមុជទឹកដើរដោយថាមពលនុយក្លេអ៊ែរដោយអាម៉េរិក និងអង់គ្លេសទៅអូស្ត្រាលី...ជាឧបករណ៍នៃល្បែងភូមិសាស្ត្រនយោបាយ»។ អ្នកនាំពាក្យក្រសួងការបរទេសចិន លោក Zhao Lijian បានសង្កត់ធ្ងន់បែបនេះ ដោយបន្ថែមថា វាផងដែរ គឺជាការប្រើប្រាស់បទដ្ឋានពីរជាន់ និងជាសកម្មភាពដែលមិនទទួលខុសត្រូវទាល់តែសោះ។ អ្នកនាំពាក្យក្រសួងការបរទេសចិន បានបន្តទៀតថា កិច្ចព្រមព្រៀងនោះ បានធ្វើឱ្យប៉ះពាល់សន្តិភាព និងស្ថិរភាពតំបន់ និងមានបំណងបង្កើតការប្រកួតប្រជែងសព្វាវុធ។ ក្នុងន័យនេះ មន្ត្រីជាន់ខ្ពស់ចិន បានជំរុញឱ្យសម្ព័ន្ធភាព AUKUS លុបចោលផ្នត់គំនិតចាញ់ឈ្នះក្នុងសម័យសង្គ្រាមត្រជាក់ ឬហានិភ័យ ដែលអាចកើតមានលើប្រទេសទាំងនោះវិញ។ ការបង្កើតភាពជាដៃគូថ្មីនេះ ធ្វើឡើងស្របពេលអូស្ត្រាលី បានបង្កើនថវិកាការពារជាតិខ្លួន ខណៈពេលចិនកំពុងបង្កើនឥទ្ធិពលខ្លួននៅក្នុងតំបន់។ មិនប៉ុណ្ណោះ ប្រទេសទាំងបីខាងលើ សុទ្ធតែមានបញ្ហាជាមួយចិន ទាក់ទិននឹងពាណិជ្ជកម្ម ប្រភពដើមនៃជំងឺកូវីដ-១៩ សិទ្ធិមនុស្សនៅតំបន់ស៊ីនជាំង និងហុងកុងជាដើម៕ រដ្ឋាភិបាលក្រុងប៉េកាំង នៅថ្ងៃទី១៦ ខែកញ្ញា បានរិះគន់សម្ព័ន្ធភាពថ្មី AUKUS របស់អាម៉េរិក អង់គ្លេស និងអូស្ត្រាលីថា កិច្ចព្រមព្រៀងផ្តល់នាវាមុជទឹកដើរដោយថាមពលនុយក្លេអ៊ែរ នឹងធ្វើឱ្យប៉ះពាល់ដល់ស្ថិរភាព សន្តិភាពក្នុងតំបន់ធ្ងន់ធ្ងរ និងចង់ឱ្យមានការប្រកួតប្រជែងសព្វាវុធ។ ចិន ក៏បានចាត់ទុកកិច្ចព្រមព្រៀងនោះ ជាការមិនទទួលខុសត្រូវផងដែរ។ ក្រោមសម្ព័ន្ធភាពថ្មី AUKUS អាម៉េរិក និងអង់គ្លេសបានសម្រេចផ្តល់បច្ចេកវិទ្យាផលិតនាវាមុជទឹក ដែលដើរដោយថាមពលនុយក្លេអ៊ែរទៅអូស្ត្រាលី ប៉ុន្តែវា នឹងមិនបំពាក់អាវុធនុយក្លេអ៊ែរឡើយ។ សម្ព័ន្ធភាពថ្មីនេះ ត្រូវបានអ្នកជំនាញមើលឃើញថា ជាការទប់ឥទ្ធិពលចិន។ មួយថ្ងៃបន្ទាប់ពីការបង្កើតសម្ព័ន្ធមិត្តនោះ ចិន បានចេញមុខរិះគន់ចំៗ និងចាត់ទុកជាទង្វើមិនទទួលខុសត្រូវមកលើស្ថិរភាពនៅក្នុងតំបន់។ «ការនាំចេញបច្ចេកវិទ្យានាវាមុជទឹកដើរដោយថាមពលនុយក្លេអ៊ែរដោយអាម៉េរិក និងអង់គ្លេសទៅអូស្ត្រាលី...ជាឧបករណ៍នៃល្បែងភូមិសាស្ត្រនយោបាយ»។ អ្នកនាំពាក្យក្រសួងការបរទេសចិន លោក Zhao Lijian បានសង្កត់ធ្ងន់បែបនេះ ដោយបន្ថែមថា វាផងដែរ គឺជាការប្រើប្រាស់បទដ្ឋានពីរជាន់ និងជាសកម្មភាពដែលមិនទទួលខុសត្រូវទាល់តែសោះ។ អ្នកនាំពាក្យក្រសួងការបរទេសចិន បានបន្តទៀតថា កិច្ចព្រមព្រៀងនោះ បានធ្វើឱ្យប៉ះពាល់សន្តិភាព និងស្ថិរភាពតំបន់ និងមានបំណងបង្កើតការប្រកួតប្រជែងសព្វាវុធ។ ក្នុងន័យនេះ មន្ត្រីជាន់ខ្ពស់ចិន បានជំរុញឱ្យសម្ព័ន្ធភាព AUKUS លុបចោលផ្នត់គំនិតចាញ់ឈ្នះក្នុងសម័យសង្គ្រាមត្រជាក់ ឬហានិភ័យ ដែលអាចកើតមានលើប្រទេសទាំងនោះវិញ។ ការបង្កើតភាពជាដៃគូថ្មីនេះ ធ្វើឡើងស្របពេលអូស្ត្រាលី បានបង្កើនថវិកាការពារជាតិខ្លួន ខណៈពេលចិនកំពុងបង្កើនឥទ្ធិពលខ្លួននៅក្នុងតំបន់។ មិនប៉ុណ្ណោះ ប្រទេសទាំងបីខាងលើ សុទ្ធតែមានបញ្ហាជាមួយចិន ទាក់ទិននឹងពាណិជ្ជកម្ម ប្រភពដើមនៃជំងឺកូវីដ-១៩ សិទ្ធិមនុស្សនៅតំបន់ស៊ីនជាំង និងហុងកុងជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9130.txt	ភ្នំពេញ៖ ប្រព័ន្ធគាំពារសង្គមកម្ពុជា ត្រូវបានពង្រីកវិសាលភាពលើសមុនជាង២ដង ខណៈការគ្របដណ្តប់ពលរដ្ឋ បានកើនពី ៣,៣លាននាក់ ក្នុងឆ្នាំ២០១៧ ដល់ ៧,៥ លាននាក់ ក្នុងឆ្នាំ២០២៤។ បើតាមឧបនាយករដ្ឋមន្រ្តី អូន ព័ន្ធមុនីរ័ត្ន ប្រធានក្រុមប្រឹក្សាជាតិគាំពារសង្គម ក្នុងចំណោមពលរដ្ឋទាំង៧,៥លាននាក់នេះ គឺមាន៤,៨លាននាក់ ទទួលបានការគាំពារពីកម្មវិធីជំនួយសង្គម និង២,៧លាននាក់ទៀត គឺទទួលបានគាំពារពីកម្មវិធីរបបសន្តិសុខសង្គម (ប.ស.ស)។	ចាប់តាំងពីឆ្នាំ២០១៧មក រដ្ឋាភិបាលសម្រេចនូវសមិទ្ធិផលជាច្រើន លើការអនុវត្ត និងការអភិវឌ្ឍប្រព័ន្ធគាំពារសង្គម ដើម្បីផ្តល់ការគាំពារដល់ពលរដ្ឋតាមរយៈការពង្រីកវិសាលភាព នៃកម្មវិធីជាតិជំនួយសង្គម និងរបបសន្តិសុខសង្គមដែលមានស្រាប់។ ជាមួយគ្នានេះ រដ្ឋាភិបាលក៏បានដាក់ចេញនូវកម្មវិធីជំនួយសង្គម និងរបបសន្តិសុខសង្គមថ្មីៗជាបន្តបន្ទាប់ ក្នុងទិដ្ឋភាព២ ផ្សេងគ្នា ផងដែរ។ ទិដ្ឋភាពជំនួយសង្គម គិតត្រឹបំណាច់ឆ្នាំ២០២៤ កម្មវិធីជាតិជំនួយសង្គមមានចំនួន៨គ្រប់ដណ្តប់លើពលរដ្ឋសរុប១,២លានគ្រួសារ ដែលមានសមាជិកចំនួន៤,៨លាននាក់។ ចំនួននេះ គឺស្មើនឹង២៨ភាគរយ នៃពលរដ្ឋកម្ពុជាសរុប។ សម្រាប់ឆ្នាំ២០២៤ រដ្ឋបានចំណាយទៅលើកម្មវិធីនេះក្នុងទំហំទឹកប្រាក់ ១,១៤០ប៊ីលានរៀល (ប្រមាណ២៨៥លានដុល្លារអាម៉េរិក)។ នេះជាការលើកឡើងរបស់លោក អូន ព័ន្ធមុនីរ័ត្ន រដ្ឋមន្ត្រីក្រសួងសេដ្ឋកិច្ច និងហិរញ្ញវត្ថុ ក្នុងពិធី «បើកសប្តាហ៍គាំពារសង្គមកម្ពុជា ឆ្នាំ២០២៥ និងប្រកាសដាក់ឱ្យអនុវត្តជាផ្លូវការ ក្របខណ្ឌគោលនយោបាយជាតិ គាំពារសង្គម ឆ្នាំ២០២៤-២០៣៥ » នាព្រឹកថ្ងៃទី២០ ខែកុម្ភៈ។ រដ្ឋមន្រ្តីសេដ្ឋកិច្ច បានបញ្ជាក់ថា នៅក្នុងនោះ រដ្ឋាភិបាលបានពង្រីកវិសាលភាពកម្មវិធីជំនួយសង្គមដែលមានស្រាប់ រួមទាំងមូលនិធិសមធម៌សុខាភិបាល ដល់ក្រុមគោលដៅដែលជាជនងាយរងគ្រោះ និងគ្រួសារងាយរងហានិភ័យ ក៏ដូចជា បានដាក់ឱ្យដំណើរការនូវកម្មវិធីថ្មីៗមួយចំនួន។ ដូចជា៖ កម្មវិធីជំនួយសង្គមផ្នែកបណ្តុះបណ្តាល និងកម្មវិធីជាតិជំនួយសង្គមក្នុងកញ្ចប់គ្រួសារ ដើម្បីបន្តជួយគាំទ្រជីវភាពគ្រួសារគោលដៅ និងផ្តល់ឱកាសឱ្យពួកគាត់អាចស្ថិតនៅលើគន្លង នៃការចាកចេញពីភាពក្រីក្រ។ ទិដ្ឋភាពសន្តិសុខសង្គម គិតត្រឹមបំណាច់ឆ្នាំ២០២៤ របបសន្តិសុខសង្គមមានចំនួន៣ធំ ដែលបានគ្របដណ្តប់លើពលរដ្ឋប្រមាណ២,៧លាននាក់ ទាំងក្នុងវិស័យសាធារណៈ និងវិស័យឯកជន។ មួយឆ្នាំៗ ថវិកាដែលចំណាយលើរបបសន្តិសុខសង្គមមាន២,២៩៧ប៊ីលានរៀល (ប្រមាណ៥៧៤លានដុល្លារអាម៉េរិក)។ ក្នុងនោះ មានថវិការដ្ឋចំនួន៤០៦លានដុល្លារ និងថវិកាវិភាគទានមានប្រមាណ១៦៧លានដុល្លារ។ បើតាមលោក អូន ព័ន្ធមុនីរ័ត្ន របបសន្តិសុខសង្គមសម្រាប់ជួយដល់ពលរដ្ឋ រួមមាន៖ ១. របបសន្តិសុខសង្គមផ្នែកថែទាំសុខភាព សម្រាប់កម្មករនិយោជិក មន្ត្រីសាធារណៈ អតីតមន្ត្រីរាជការ និងអតីតយុទ្ធជន បុគ្គលស្វ័យនិយោជន៍ និងអ្នកក្នុងបន្ទុកសមាជិក ប.ស.ស។ ២. របបសន្តិសុខសង្គមផ្នែកហានិភ័យការងារសម្រាប់កម្មករនិយោជិក និងមន្ត្រីសាធារណៈ និង៣. របបសន្តិសុខសង្គមផ្នែកប្រាក់សោធន សម្រាប់កម្មករនិយោជិក អតីតមន្ត្រីរាជការ និងអតីតយុទ្ធជន។ លើសពីនេះ នៅពេលជួបវិបត្តិ និងគ្រោះអាសន្នកន្លងមក ទាំងការរីករាលដាលនៃជំងឺកូវីដ-១៩ សម្ពាធអតិផរណា និងគ្រោះទឹកជំនន់ធ្ងន់ធ្ងរ, រដ្ឋាភិបាល ក៏បានគិតគូរ និងផ្តល់ការគាំពារសង្គមដល់ពលរដ្ឋតាមរយៈអន្តាគមន៍ជំនួយសង្គមពិសេសដល់គ្រួសារក្រីក្រ និងគ្រួសារងាយរងហានិភ័យ ដោយបានចំណាយថវិការដ្ឋបន្ថែមអស់៥,៧ទ្រីលានរៀល (ប្រមាណ១,៤២២លានដុល្លារអាម៉េរិក) ដើម្បីជួយរក្សាលំនឹងជីវភាព កាត់បន្ថយកម្មវិបាកអវិជ្ជមាន និងស្តារជីវភាពរបស់ពលរដ្ឋប្រកបដោយប្រសិទ្ធភាព។ លោក អូន ព័ន្ធមុនីរ័ត្ន បានអះអាងយ៉ាងដូច្នេះ ៖ « ជារួម ចាប់តាំងពីការចាប់ផ្តើមអនុវត្តក្របខណ្ឌគោលនយោបាយជាតិគាំពារសង្គមឆ្នាំ២០១៦-២០២៥ ប្រព័ន្ធគាំពារសង្គមកម្ពុជា ត្រូវបានពង្រីកវិសាលភាពលើសមុនជាង២ដង ខណៈការគ្រប់ដណ្តប់ប្រជាពលរដ្ឋបានកើនពីចំនួន ៣,៣លាននាក់ កាលពីឆ្នាំ២០២១៧ ដល់ជាង ៧,៥លាននាក់ ក្នុងឆ្នាំ២០២៤។»។ ដើម្បីធានានូវនិរន្តរភាព នៃការបន្តតម្រង់ទិសការអភិវឌ្ឍប្រព័ន្ធគាំពារសង្គមឱ្យកាន់តែរឹងមាំ និងប្រសើរ សម្រាប់រយៈពេល១១ឆ្នាំបន្តទៀត, ក្រុមប្រឹក្សាជាតិគាំពារសង្គម បានធ្វើបច្ចុប្បន្នកម្មក្របខណ្ឌគោលនយោបាយជាតិគាំពារសង្គម ឆ្នាំ២០១៦-២០២៥ ឱ្យទៅជាក្របខណ្ឌគោលនយោបាយជាតិគាំពារសង្គម ឆ្នាំ២០២៤-២០៣៥។ បើតាមលោក អូន ព័ន្ធមុនីរ័ត្ន ការណ៍នេះ បានបញ្ជូលនូវលទ្ធផលនៃការវាយតម្លៃពាក់កណ្តាលអាណត្តិនៃការអនុវត្តក្របខណ្ឌគោលនយោបាយជាតិគាំពារសង្គម២០១៦-២០២៥ និងធាតុចូលដែលបានពីក្រសួង-ស្ថាប័ន ដៃគូអភិវឌ្ឍន៍ តំណាងវិនិយោជក-វិនិយោជិក អង្គការសង្គមស៊ីវិល និងភាគីពាក់ព័ន្ធទាំងអស់ តាមរយៈកិច្ចប្រជុំបច្ចេកទេស កិច្ចប្រជុំពិគ្រោះយោបល់ និងសិក្ខាសាលាពិគ្រោះយោបល់ជាសាធារណៈជាច្រើនលើក។ ប្រធានក្រុមប្រឹក្សាជាតិគាំពារសង្គមរូបនេះបានបញ្ជាក់ជាថ្មីថា៖ « ក្របខណ្ឌគោលនយោបាយជាតិគាំពារសង្គមដំណាក់កាលថ្មីនេះ បានផ្លាស់ប្តូរពីអភិក្រមនៃការអភិវឌ្ឍប្រព័ន្ធគាំពារសង្គម តាមបែបសសរស្តម្ភ ទៅជាការអភិវឌ្ឍប្រព័ន្ធគាំពារសង្គម និងការផ្តល់កិច្ចគាំពារ តាមហានិភ័យនៃវដ្តជីវិតទាំង៧។ រួមមាន៖ មាតុភាព និងហានិភ័យកុមារភាព, ហានិភ័យសុខភាព, ហានិភ័យការងារ, ពិការភាព, និកម្មភាព, ភាពគ្មានជម្រក ជរាភាព និងឧត្តរជីវី ដោយកំណត់នូវទិសដៅអន្តរាគមន៍គាំពារសង្គមតាមដំណាក់កាលនីមួយៗ ក៏ដូចជា កំណត់វិធានការគោលនយោបាយសម្រាប់កិច្ចការឆ្លងវិស័យពាក់ព័ន្ធ ដើម្បីជួយជំរុញដំណើរការអភិវឌ្ឍន៍ និងធានាមិនបង្កភាពរាំងស្ទះដល់ការអភិវឌ្ឍប្រព័ន្ធគាំពារសង្គម ទាំងដោយផ្ទាល់ និងទាំងប្រយោល»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9131.txt	ជាង១ឆ្នាំចុងក្រោយនេះ វិស័យ«ថ្មអារ» មានភាពរីកចម្រើនខ្លាំង បន្ទាប់ពីប្រមុខរដ្ឋាភិបាលបង្កើតគណៈកម្មការអន្តរក្រសួងដោះស្រាយបញ្ហាប្រឈមរបស់វិស័យនេះ។ ស្រុកស្នួល ខេត្តក្រចេះ ជាប្រភពនៃការធ្វើអាជីវកម្មរ៉ែថ្មអារធំជាងគេមួយនៅកម្ពុជា ដោយរដ្ឋាភិបាលទទួលបានចំណូលជាសួយសារពីតំបន់នេះ ប្រមាណ២លានដុល្លារអាម៉េរិកក្នុងមួយឆ្នាំៗ។	បើតាមរបាយការណ៍របស់ក្រសួងរ៉ែ និងថាមពល បច្ចុប្បន្នមានក្រុមហ៊ុនចំនួន៦៨ កំពុងវិនិយោគលើអាជីវកម្មថ្មក្រានីត(ថ្មអារ) ចំនួន៩០ គម្រោងនៅទូទាំងប្រទេសកម្ពុជា។ ការវិនិយោគលើវិស័យថ្មអារនេះ គឺមានខេត្តចំនួន ១១ ក្នុងនោះមាន៖ ក្រចេះ ស្ទឹងត្រែង ព្រះវិហារ រតនៈគីរី ខេត្តកំពង់ស្ពឺ តាកែវ កំពត កំពង់ ឆ្នាំង ពោធិ៍សាត់ បាត់ដំបង និងសៀមរាប ជាខេត្តសំបូរទៅដោយប្រភេទម៉ាបបូ។ សម្រាប់ក្រចេះ គឺជាខេត្តដែលមានសក្តានុពលខ្ពស់លើវិស័យធនធានធម្មជាតិថ្មក្រានីត ស្ថិតក្នុងភូមិសាស្ត្រ ស្រុកស្នួល ស្រុកចិត្របុរី និងស្រុកសំបូរ។ បើតាមក្រសួងរ៉ែ និងថាមពល ក្នុងខេត្តក្រចេះ មានក្រុមហ៊ុនចំនួន២៥ ទទួលបានអាជ្ញាបណ្ណពីក្រសួងរ៉ែ សម្រាប់អាជីវកម្មថ្មអារធម្មជាតិនេះ។ ក្នុងនោះ មាន១៤ក្រុមហ៊ុន កំពុងធ្វើអាជីវកម្មថ្មអារ នៅក្នុងស្រុកស្នួល។ ឯកសារជំនួយស្មារតីនៃទស្សនកិច្ចផ្សព្វផ្សាយវិស័យរ៉ែ នៅការដ្ឋានរ៉ែមាសអូរក្វាវ ខេត្តមណ្ឌលគិរី និងការដ្ឋានថ្មអារ ខេត្តក្រចេះ ដែលរៀបចំដោយក្រសួងរ៉ែ និងថាមពល នាថ្ងៃទី១៤ ខែកុម្ភៈ បានបង្ហាញថា ស្រុកស្នួល ខេត្តក្រចេះ គឺសម្បូរទៅដោយរ៉ែថ្មប្រភេទអំបូរក្រានីត (សិលាម៉ាក់ម៉ា)។ ការវិនិយោគរបស់ក្រុមហ៊ុនក្នុងវិស័យនេះនៅខេត្តក្រចេះបានផ្តល់ចំណូលឱ្យរដ្ឋាភិបាលបានប្រមាណ២លានដុល្លារក្នុងមួយឆ្នាំ។ « ការងាររ៉ែថ្មអារនៅស្រុកស្នួល ចូលរួមសំខាន់ដល់ការអភិវឌ្ឍសេដ្ឋកិច្ចជាតិតាមរយៈការផ្តល់ការងារ សេវាពាក់ព័ន្ធ ចំណូលសារពើពន្ធ និងចំណូលមិនមែនសារពើពន្ធ (សួយសារ ប្រមាណ ២ លានដុល្លារអាម៉េរិកក្នុងមួយឆ្នាំ»។ នេះជាការបញ្ជាក់របស់ក្រសួងរ៉ែ និងថាមពល។ បើតាម លោក សុខ គិរីរតន៍ ប្រធានមន្ទីររ៉ែ និងថាមពលខេត្តក្រចេះ ក្នុងរយៈពេល៧ខែ នៃឆ្នាំ២០២៤ ខេត្តក្រចេះនាំចេញ «ថ្មអារ» ទៅទីផ្សារអន្តរជាតិបានចំនួន ៦៧ ៤០៤ម៉ែត្រគូប។ ការនាំចេញនេះ កម្ពុជាទទួលបានចំណូលជាសួយសារប្រមាណ៤លានដុល្លារអាម៉េរិកពីក្រុមហ៊ុនវិនិយោគ។ «ថ្មអារ» ដែលត្រូវបាននាំចេញពីខេត្តក្រចេះ ទៅទីផ្សារបរទសនោះ គឺមាន២ប្រភេទ ដោយក្នុងនោះ មានប្រភេទថ្ម ប្លុក និងប្រភេទថ្ម ស្លឹក។ លោក សុខ គិរីរតន៍ បានបញ្ជាក់ប្រាប់សារព័ត៌មានឌីជីថលថ្មីៗ (ThmeyThmey) ថា ៖ « ថ្មទាំងនេះ ត្រូវបាននាំចេញទៅកាន់ប្រទេសចិន និងប្រទេសមួយចំនួនក្នុងតំបន់អឺរ៉ុប កាត់តាមវៀតណាម តាមច្រកព្រំដែនត្រពាំងស្រែ»។ អត្ថបទទាក់ទង វិស័យ «ថ្មអារ» ពីជិតដួលរលំទៅរីកចម្រើន ជាគំរូអស្ចារ្យដែលសម្តេច ហ៊ុន ម៉ាណែត នឹងសរសេរទុក កម្ពុជា បានសួយសារជាង៧លានដុល្លារ ពីក្រុមហ៊ុនធ្វើអាជីវកម្មរ៉ែ នៅខេត្តក្រចេះ រយៈពេលជាង១ឆ្នាំចុងក្រោយនេះ វិស័យ«ថ្មអារ» គឺមានភាពរីកចម្រើនខ្លាំង បន្ទាប់ពីសម្តេច នាយករដ្ឋមន្ត្រី ហ៊ុន ម៉ាណែត បង្កើតគណៈកម្មការអន្តរក្រសួងដោះស្រាយបញ្ហាប្រឈមរបស់វិស័យនេះ។ បើតាមប្រមុខរដ្ឋាភិបាល ការនាំចេញ«ថ្មអារ»របស់កម្ពុជាទៅកាន់ទីផ្សារអន្តរជាតិនាបច្ចុប្បន្ន មានកំណើនរហូតដល់៤ដង ដែលនេះលទ្ធផលជាទីមោទនៈក្នុងការប្រែក្លាយវិស័យមួយជិតដួលរលំឱ្យមានភាពរីកចម្រើនខ្លាំងមកវិញ។ « សន្ទុះនៃការរីកចម្រើនវិស័យថ្មអារ បានប្រែពីជិតរលំទៅជាកំណើនក្នុងមួយឆ្នាំនេះ កើនដល់៤ដង»។ សម្តេច ហ៊ុន ម៉ាណែត ថ្លែងបែបនេះក្នុងពិធីបិទសន្និបាតបូកសរុបលទ្ធផលការងារឆ្នាំ២០២៣ និងឆ្នាំ២០២៤ និងទិសដៅការងារឆ្នាំ២០២៥ របស់ក្រសួងរ៉ែ និងថាមពល កាលពីខែវិច្ឆិកា ឆ្នាំ២០២៤។ សម្តេច បានបញ្ជាក់ថា ការរីកចម្រើននៃវិស័យថ្មអារ ក៏ធ្វើឱ្យរដ្ឋាភិបាលទទួលបានចំណូលពីសយសារ និងអាករកើនពីវិស័យនេះ ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9132.txt	ភ្នំពេញ៖ ដើម្បីលើកកម្ពស់អក្ខរកម្មសេដ្ឋកិច្ច ដល់យុវជនខ្មែរ សារមន្ទីរសេដ្ឋកិច្ច និងរូបិយវត្ថុ ព្រះស្រីឦសានវរ្ម័ន (សារមន្ទីរ ស.ស.រ) និងសមាគមធនាគារនៅកម្ពុជា ( ABC) សម្រេចបន្តភាពជាដៃគូគ្នារហូតដល់បំណាច់ឆ្នាំ២០២៥។ ភាពជាដៃគូរវាងសា្ថប័នទាំងពីរក្នុងរយៈពេលជិត១ឆ្នាំកន្លងមកនេះ គឺមានសិស្ស ប្រមាណ៩០០០នាក់ មកពីសាលារដ្ឋនៅភ្នំពេញ និងខេត្តកំពង់ធំ បានមកសិក្សាឈ្វេងយល់ អំពីប្រវត្តិសាស្រ្តរូបិយវត្ថុ និងសេដ្ឋកិច្ចរបស់កម្ពុជា នៅសារមន្ទីរ ស.ស.រ។	សេចក្តីប្រកាសព័ត៌មានរួមរវាងសារមន្ទីរ ស.ស.រ និងសមាគមធនាគារនៅកម្ពុជា នាថ្ងៃទី២០ ខែកុម្ភៈ បានបញ្ជាក់ថា ការបន្តភាពជាដៃគូនេះ គឺដើម្បីលើកកម្ពស់អក្ខរកម្មសេដ្ឋកិច្ចសម្រាប់យុវជនកម្ពុជា ក្រោមលក្ខខណ្ឌដូចគ្នាក្នុងកិច្ចព្រមព្រៀងដំបូង ដែលបានចុះហត្ថលេខា កាលពីខែមីនា ឆ្នាំ២០២៤។ រយៈពេលជិត១ឆ្នាំនៃការអនុវត្តអនុស្សរណៈនៃការយោគយល់គ្នា ដែលស្ថាប័នទាំងពីរបន្តសហការគ្នាលើ កម្មវិធី « វិស័យធនាគារសម្រាប់អក្ខរកម្មសេដ្ឋកិច្ច » នេះ គឺបានសាជាថ្មីពីការប្តេជ្ញាចិត្តរបស់វិស័យធនាគារចំពោះការអប់រំសេដ្ឋកិច្ច។ កម្មវិធីនេះ បានបង្កើនលទ្ធភាពឱ្យសិស្សមកពីគ្រឹះស្ថានអប់រំរដ្ឋ អាចមកទស្សនាសារមន្ទីរ ស.ស.រ របស់ធនាគារជាតិនៃកម្ពុជា បានកាន់តែច្រើន ក្រោមជំនួយពីដៃគូធនាគារ និងគ្រឹះស្ថានហិរញ្ញវត្ថុសំខាន់ៗនៅកម្ពុជា។ បើតាមសេចក្តីប្រកាសព័ត៌មានដដែល មកទល់បច្ចុប្បន្ន ធនាគារឯកជន បានរួមចំណែកក្នុងមូលនិធិសម្រាប់ចំណាយលើថ្លៃដឹកជញ្ជូន និងថ្លៃទស្សនា ដោយបានផ្តល់ឱកាសដល់សិស្សប្រមាណ ៩,០០០នាក់ មកពីគ្រឹះស្ថានអប់រំរដ្ឋ នៅរាជធានីភ្នំពេញ ពីតំបន់ក្បែរភ្នំពេញ និងពីខេត្តកំពង់ធំ អាចសិក្សាឈ្វេងយល់ បង្កើនកម្រិតវប្បធម៌ និងការយល់ដឹងរបស់ពួកគេ អំពីប្រវត្តិសាស្រ្តរូបិយវត្ថុ និងសេដ្ឋកិច្ចរបស់កម្ពុជា។ សេចក្តីប្រកាសព័ត៌មានបានអះអាងថា តាមរយៈកិច្ចសហការភាពជាដៃគូនេះ បានធ្វើឱ្យចំនួនសិស្សមកពីគ្រឹះស្ថានអប់រំរដ្ឋដែលបានមកទស្សនាសារមន្ទីរ ស.ស.រ បានកើនឡើងទ្វេដង ក្នុងរយៈពេលមួយឆ្នាំ(មានប្រមាណ ៥៥ភាគរយ) ខណៈសិស្សមកពីគ្រឹះស្ថានអប់រំឯកជនមាន ៤៥ភាគរយ។ បើតាមលោក រ័ត្ន សោភ័ណ ប្រធានសមាគមធនាគារនៅកម្ពុជា អនុស្សរណៈនៃការយោគយល់គ្នានេះ គឺមានអត្ថន័យលើសពីអ្វីដែលត្រឹមជាកិច្ចព្រមព្រៀងផ្លូវការមួយ។ លោកនិយាយយ៉ាងដូច្នេះ ៖ « វាជាការសន្យាជាមួយនឹងក្មេងជំនាន់ក្រោយរបស់យើង ដោយផ្តល់ឱកាសឱ្យពួកគេបានឃើញជាក់ស្តែងនូវអ្វី ដែលបានរៀននៅសាលា។ ការទស្សនាទាំងនេះ ផ្តល់នូវចំណេះដឹង ជួយពួកគេឱ្យយល់អំពីតម្លៃនិងប្រវត្តិរូបិយវត្ថុ ព្រមទាំងសេដ្ឋកិច្ចរបស់យើង»។ លោក រ័ត្ន សោភ័ណ បានបន្ថែមថា៖ « តាមរយៈការជំរុញអក្ខរកម្មហិរញ្ញវត្ថុតាំងពីវ័យក្មេងបែបនេះ យើងមិនត្រឹមតែរៀបចំយុវជនរបស់យើងឱ្យទទួលបានជោគជ័យផ្ទាល់ខ្លួនប៉ុណ្ណោះទេ ប៉ុន្តែថែមទាំងរួមចំណែកដល់ការកសាងភាពធន់ និងវិបុលភាពនៃសេដ្ឋកិច្ចជាតិទាំងមូលផងដែរ » ។ ជាមួយគ្នានេះ លោក ប្លែស គីលីយ៉ង់ សហប្រធានសារមន្ទីរ ស.ស.រ បានបង្ហាញនូវក្តីរីករាយ នឹងភាពជាដៃគូដ៏ជោគជ័យនេះ។ ការណ៍នេះ បានអនុញ្ញាតឱ្យសិស្សមកពីគ្រឹះស្ថានអប់រំរដ្ឋ រាប់ពាន់នាក់ បានមកសិក្សារៀនសូត្រអំពីប្រវត្តិសេដ្ឋកិច្ច និងរូបិយវត្ថុរបស់កម្ពុជា។ លោកបានបញ្ជាក់ថា គម្រោងនេះ ក៏បានចូលរួមបន្តពង្រឹងនូវបរិយាបន្ននៃសារមន្ទីរ ស.ស.រ ផងដែរ។ សហប្រធានសារមន្ទីរ ស.ស.រ បានវាយតម្លៃខ្ពស់ចំពោះសមាគមធនាគារនៅកម្ពុជា និងសមាជិកទាំងអស់ ក្នុងការប្តេជ្ញាចិត្តលើការងារអប់រំសេដ្ឋកិច្ចមួយនេះ ។ « យើងខ្ញុំរង់ចាំបន្តកិច្ចសហប្រតិបត្តិការរបស់យើង និងពង្រីកទៅដល់គ្រឹះស្ថានអប់រំជាច្រើនទៀតនៅក្នុងរាជធានី និងខេត្តនានា »។ នេះជាការលើកឡើងរបស់លោក ប្លែស។ កិច្ចសហការរវាងស្ថាប័នទាំងពីរខាងលើ ទទួលបានការសាទរ ពីសំណាក់ ស៊ុំ សន្និសិទ្ធ ទេសាភិបាលរងធនាគារជាតិនៃកម្ពុជា ផងដែរ។ លោកបានប្រកាសថា ៖ « កិច្ចសហប្រតិការរវាងវិស័យឯកជននិងវិស័យសាធារណៈ ជាកត្តាចាំបាច់សម្រាប់វឌ្ឍនភាពសង្គមជាតិយើង »។ បើតាមប្រកាសព័ត៌មានពីសារមន្ទីរ ស.ស.រ ការបន្តអនុស្សរណៈនៃការយោគយល់គ្នា ជាមួយសមាគមធនាគារនៅកម្ពុជា គឺមានសុពលភាពភ្លាមៗរហូតដល់ថ្ងៃទី៣១ ខែធ្នូ ឆ្នាំ២០២៥ និងអាចបន្តសាជាថ្មីនាពេលខាងមុខ។ របាយការណ៍ប្រចាំឆ្នាំ២០២៤ របស់ធនាគារជាតិ នៃកម្ពុជា បានបង្ហាញ ភ្ញៀវដែលមកទស្សនាសារមន្ទីរ ស.ស.រ មានជាង ១០ម៉ឺននាក់។ ចំនួននេះ គឺគិតចាប់ពីថ្ងៃបើកសម្ពោធសារមន្ទីរ នាថ្ងៃទី៨ ខែមេសា ឆ្នាំ២០១៩ ដល់បច្ចុប្បន្ន។ ដោយឡែក នៅឆ្នាំ២០២៤ ចំនួនភ្ញៀវ ចូលទស្សនាបានកើនឡើងគួរឱ្យកត់សម្គាល់ដល់ ៤៩,០០០នាក់ ធៀបនឹង ឆ្នាំ២០២៣ មានចំនួន ៣៦,៩៧៦នាក់។ ក្នុងនោះ ចំនួនសិស្សមកពីសាលារដ្ឋ មកទស្សនាសារមន្ទីរមានការកើនឡើងជាលំដាប់ រហូតដល់ចំនួន៩,៣០០នាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9133.txt	ភ្នំពេញ៖ អ្នកប្រើប្រាស់សេវាហិរញ្ញវត្ថុផ្លូវការ ទទួលបានសិទ្ធិ និងកិច្ចការពារយ៉ាងពេញលេញចំពោះមុខច្បាប់។ នេះជាការអះអាងរបស់លោក រ័ត្ន សោភ័ណ ប្រធានសមាគមធនាគារនៅកម្ពុជា និងជានាយកប្រតិបត្តិនៃធនាគារ មេយប៊ែង ប្រចាំកម្ពុជា ដែលបញ្ជាក់ថា ក្នុងករណីអតិថិជនមានអារម្មណ៍ថាសិទ្ធិរបស់ខ្លួនត្រូវបានគេរំលោភបំពាន អតិថិជន គឺអាចលើកពីបញ្ហានោះទៅសាមីធនាគារ ឬគ្រឹះស្ថានមីក្រូហិរញ្ញវត្ថុផ្ទាល់ ដើម្បីដោះស្រាយលើបញ្ហានានា មិនថាជាសេវាកម្មក្តី ឬក៏ការប្រតិបត្តិការណារបស់គ្រឹះស្ថានធនាគារនោះទេ។	ប្រសិនបើ ការដោះស្រាយបញ្ហារបស់គ្រឹះស្ថានធនាគារនោះមិនឆ្លើយតបនឹងបញ្ហា, អតិថិជនគឺអាចប្រើប្រាស់សិទ្ធិរបស់ខ្លួនដាក់បណ្តឹងតវ៉ាទៅកាន់សមាគមធនាគារនៅកម្ពុជា(ABC) ឬ សមាគមមីក្រូហិរញ្ញវត្ថុកម្ពុជា(CMA) ហើយឈានទៅដាក់ការបណ្តឹងទៅកាន់ធនាគារជាតិ នៃកម្ពុជា បានផងដែរ។ បច្ចុប្បន្ន ការប្រើប្រាស់យន្តការបណ្តឹងតវ៉ាក្នុងវិស័យធនាគារ និងហិរញ្ញវត្ថុ ត្រូវបានលើកកម្ពស់យ៉ាងពេញលេញសម្រាប់ការពារផលប្រយោជន៍របស់អតិថិជន។ ការណ៍នេះ គ្រប់គ្រឹះស្ថានធនាគារ និងមីក្រូហិរញ្ញវត្ថុ ត្រូវធ្វើឡើង ដើម្បីបង្កើនជំនឿទុកចិត្តរបស់ប្រជាជនពលនៅក្នុងវិស័យនេះទាំងមូល។ ដើម្បីជ្រាបកាន់តែច្បាស់លោក-អ្នកទស្សនាអំពីសិទ្ធិ និងកាតព្វកិច្ចរបស់អតិថិជនក្នុងវិស័យធនាគារ និងហិរញ្ញវត្ថុ សូមលោក-អ្នកទស្សនាវីដេអូសម្ភាសរវាងលោករ័ត្ន នាយកប្រតិបត្តិនៃធនាគារ មេយប៊ែង ប្រចាំកម្ពុជា ជាមួយកញ្ញា អ៊ូ សុខមាន អ្នកសារព័ត៌មាននៃសារព័ត៌មានឌីជីថលថ្មីៗ ដូចតទៅ៖ «ជំនឿទុកចិត្តរបស់សាធារណជននៅក្នុងវិស័យនេះ គឺជាចំណុចសំខាន់ដែលមិនអាចខ្វះបាន»។ លោក រ័ត្ន សោភ័ណ បានថ្លែងក្នុងកម្មវិធីចំណេះដឹងហិរញ្ញវត្ថុ ជាមួយសារព័ត៌មានឌីជីថលថ្មីៗ(ThmeyThmeY) យ៉ាងដូច្នេះ៖ « ទំនុកចិត្តនេះ នឹងរីកសុះសាយបន្តទៅដល់សាធារណជនទាំងមូល។ ទំនុកចិត្តនេះទៀត វានឹងនាំទៅដល់ស្ថិរភាពនៅក្នុងវិស័យ។ ទំនុកចិត្ត និងស្ថិរភាពក្នុងវិស័យ វានឹងនាំឱ្យវិស័យមានលទ្ធភាពទ្រទ្រង់ និងចូលរួមលើកតម្កើងការអភិវឌ្ឍសេដ្ឋកិច្ចរបស់ប្រទេសយើងតែម្តង»៕ ដើម្បីជ្រាបកាន់តែច្បាស់លោក-អ្នកទស្សនាអំពីសិទ្ធិ និងកាតព្វកិច្ចរបស់អតិថិជនក្នុងវិស័យធនាគារ និងហិរញ្ញវត្ថុ សូមលោក-អ្នកទស្សនាវីដេអូសម្ភាសរវាងលោករ័ត្ន នាយកប្រតិបត្តិនៃធនាគារ មេយប៊ែង ប្រចាំកម្ពុជា ជាមួយកញ្ញា អ៊ូ សុខមាន អ្នកសារព័ត៌មាននៃសារព័ត៌មានឌីជីថលថ្មីៗ ដូចតទៅ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9134.txt	ភ្នំពេញ៖ ធនាគារជាតិ នៃកម្ពុជា ទិញប្រាក់ដុល្លារបាន១១៦,៩លានដុល្លារអាម៉េរិកពីទីផ្សារ ក្នុងឆ្នាំ២០២៤។ ក្នុងនោះ មាន៨០លានដុល្លារ ធនាគារជាតិបានទិញពីគ្រឹះស្ថានធនាគារនិងហិរញ្ញវត្ថុ ខណៈ៣៦,៩លានដុល្លារទៀតទិញពីស្ថាប័នរដ្ឋ។ នេះជាការធ្វើអន្តរាគមន៍លើទីផ្សារប្តូរប្រាក់របស់ធនាគារជាតិ ដើម្បីឆ្លើយតបនឹងកំណើនតម្រូវការប្រាក់រៀលនៅក្នុងឆ្នាំ២០២៤។	របាយការណ៍ប្រចាំឆ្នាំ២០២៤ របស់ធនាគារជាតិនៃកម្ពុជា បានបញ្ជាក់ថា ដើម្បីឆ្លើយតបនឹងកំណើនតម្រូវការប្រាក់រៀល ធនាគារជាតិនៃកម្ពុជា បានធ្វើអន្តរាគមន៍លើទីផ្សារប្តូរប្រាក់ ដោយទិញប្រាក់ដុល្លារអាម៉េរិកចំនួន ៨០ លានដុល្លារ ពីគ្រឹះស្ថានធនាគារនិងហិរញ្ញវត្ថុ ធៀបនឹងឆ្នាំ២០២៣ មានចំនួន១៣៩លានដុល្លារ។ ជាមួយគ្នានេះ ធនាគារជាតិ បានទិញប្រាក់ដុល្លារសុទ្ធពីស្ថាប័នរដ្ឋបានចំនួន ៣៦,៩លានដុល្លារ (ទិញ ៤២,៧ លានដុល្លារ) ធៀបនឹងការទិញសុទ្ធ ១៥,១ លានដុល្លារ (ទិញ ៣០,៤ លានដុល្លារ) កាលពីឆ្នាំ២០២៣។ ការធ្វើអន្តរាគមន៍ទីផ្សារប្តូរប្រាក់នេះ គឺដើម្បីរក្សាស្ថិរភាពតម្លៃប្រាក់រៀលនៅលើទីផ្សារ។ បើតាមធនាគារជាតិ អត្រាប្តូរប្រាក់រៀលធៀបនឹងដុល្លារអាម៉េរិកនៅឆ្នាំ២០២៤ បានឡើងថ្លៃទៅរកគន្លងមុនវិបត្តិកូវីដ-១៩។ ធនាគារជាតិ បានបញ្ជាក់ថា ៖ «ការឡើងថ្លៃនេះ បណ្តាលមកពីការកើនឡើងតម្រូវការប្រាក់រៀលរបស់គ្រឹះស្ថានធនាគារនិងហិរញ្ញវត្ថុ សម្រាប់ជាប្រភពទុន ក្នុងការផ្តល់ឥណទាន ការកើនឡើងនៃការស្រូបប្រាក់រៀល គួបផ្សំនឹងការពង្រឹងការគ្រប់គ្រង ថវិការដ្ឋាភិបាល»។ របាយការណ៍ដដែលបានបង្ហាញថា ឆ្នាំ២០២៤ អត្រាប្តូរប្រាក់មានកម្រិតជាមធ្យម ៤.០៧១រៀលក្នុងមួយដុល្លារអាម៉េរិក។ ចំនួននេះ បានឡើងថ្លៃ ០,៩ភាគរយធៀបនឹងឆ្នាំ២០២៣ (៤.១១០រៀល) ប៉ុន្តែ ថយថ្លៃ០,៥ភាគរយ ធៀបនឹងឆ្នាំ២០១៦-២០១៨ (៤.០៥២ រៀល)។ ចំណែក រូបិយប័ណ្ណប្រទេសដៃគូពាណិជ្ជកម្មសំខាន់ៗរបស់កម្ពុជាមួយចំនួន បានថយថ្លៃធៀបនឹងដុល្លារអាម៉េរិក។ ដូចជា ៖ លុយយ៉េនជប៉ុនធ្លាក់ចុះ៧,១ភាគរយ, លុយយ៉ន់ចិនធ្លាក់ចុះ១,២ភាគរយ ដុងវៀតណាម ធ្លាក់ចុះ៤,៦ភាគរយ និងបាតថៃធ្លាក់ចុះ០,៦ភាគរយ ខណៈលុយផោនអង់គ្លេស ឡើងថ្លៃ៣,១ភាគរយ និងប្រាក់អឺរ៉ូ កើន០,៥ភាគរយ។ « ជារួម ប្រាក់រៀលក្នុងឆ្នាំ២០២៤ បានឡើងថ្លៃធៀបនឹងរូបិយប័ណ្ណដៃគូពាណិជ្ជកម្ម ២,៥ភាគរយ»។ នេះអះអាងរបស់ធនាគារជាតិនៃកម្ពុជានៅក្នុងរបាយការណ៍ដែលចេញផ្សាយជាសាធារណៈ នាថ្ងៃទី១៧ ខែកុម្ភៈ។ ធនាគារជាតិនៃកម្ពុជា មានតួនាទីតាមដាន និងធ្វើអន្តរាគមន៍លើទីផ្សារប្តូរប្រាក់ជាប្រចាំ ដើម្បីរក្សាតម្លៃប្រាក់រៀល សំដៅរក្សាអំណាចទិញនៃចំណូលប្រជាជនកម្ពុជា។ ទំហំនៃការធ្វើអន្តរាគមន៍លើទីផ្សារប្តូរប្រាក់ក្នុងកម្រិតណាមួយនោះ វាអាស្រ័យទៅលើកត្តារដូវកាល និងសម្ពាធនៃការឡើងថ្លៃនៃប្រាក់ដុល្លារអាម៉េរិកនៅលើទីផ្សារអន្តរជាតិទៅតាមឆ្នាំនីមួយៗ។ ក្នុងរយៈពេល២០ឆ្នាំចុងក្រោយនេះ ប្រាក់រៀលរបស់កម្ពុជា មានស្ថិរភាពល្អដោយរក្សាបានតម្លៃលើទីផ្សារក្នុងរង្វង់៤ ១០០រៀលក្នុង១ដុល្លារ។ ចូលមកដល់ឆ្នាំ២០២៥នេះ ស្ថានភាពប្រាក់រៀលកាន់តែល្អ មានតម្លៃចន្លោះពី៤ ០០០-៤ ០៤០រៀល ក្នុង១ដុល្លារ។ ការណ៍នេះ ប្រជាពលរដ្ឋគួរគម្បី ងាកមកប្រើប្រាស់ប្រាក់រៀលឱ្យបានច្រើន ដើម្បីជួយជំរុញកំណើនសេដ្ឋកិច្ចជាតិ ជាពិសេសគឺជួយឱ្យធនាគារជាតិ នៃកម្ពុជា មានលទ្ធភាពកាន់តែពេញលេញក្នុងការអនុវត្តគោលនយោបាយរូបិយវត្ថុ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9135.txt	ភ្នំពេញ៖ រដ្ឋាភិបាល តាមរយៈធនាគារជាតិនៃកម្ពុជា ប្រមូលមូលនិធិបានចំនួន ៣០១,៣ ប៊ីលានរៀល (ប្រមាណ ៧៥លានដុល្លារ) ពីការបោះលក់មូលបត្ររដ្ឋ ក្នុងឆ្នាំ២០២៤។ ទំហំនេះ កើន២៧ភាគរយ បើធៀបនឹងឆ្នាំ២០២៣។ នេះបើតាមធនាគារជាតិ នៃកម្ពុជា។	របាយការណ៍ប្រចាំឆ្នាំ២០២៤ ដែលធនាគារជាតិ ចេញផ្សាយជាសាធារណៈ នាថ្ងៃទី១៧ ខែកុម្ភៈ បានបង្ហាញថា ក្នុងចំណោមទំហំប្រាក់ប្រមាណ ៣០១,៣ ប៊ីលានរៀលដែលបានបោះលក់នេះ គឺមានការបោះផ្សាយតាមរយៈការថ្លៃចំនួន ១២ លើក ស្មើនឹង ២៨៥,៣ ប៊ីលានរៀល (ប្រមាណ ៧១លានដុល្លារ) និងតាមរយៈការចរចារមានចំនួន៣លើក ស្មើនឹង ១៦ ប៊ីលានរៀល(ប្រមាណ ៤លានដុល្លារ)។ ទន្ទឹមនេះ ការទូទាត់គូប៉ុងសរុប មានចំនួន ៣០ លើក ស្មើនឹង ១៤,២ប៊ីលានរៀល (ប្រមាណ ៣,៥លានដុល្លារ) និងការទូទាត់ប្រាក់ដើមមានចំនួន៤ លើក ស្មើនឹង ៧៦ ប៊ីលានរៀល (ប្រមាណ១៩លានដុល្លារ)។ បើតាមធនាគារជាតិ មូលបត្ររដ្ឋដែលមានឥណប្រតិទាន១ឆ្នាំ គឺមានអត្រាគូប៉ុងជាមធ្យម ៣,៥ភាគរយ និងអត្រាចំណូល ពី ៣,៧៥ ដល់ ៣,៩៥ ភាគរយ។ ចំពោះ ឥណប្រតិទាន ២ឆ្នាំ មានអត្រាគូប៉ុងជាមធ្យម ៤ ភាគរយ និងអត្រាចំណូល ពី ៤ ភាគរយ ដល់ ៤,៧៥ ភាគរយ។ ចំណែក ឥណប្រតិទាន ៣ឆ្នាំមានអត្រា គូប៉ុងជាមធ្យម ៤,២៦ ភាគរយ និងអត្រាចំណូល ពី ៥ ភាគរយដល់ ៥,២៥ ភាគរយ និងឥណប្រតិទាន ៥ឆ្នាំមានអត្រាគូប៉ុងជា មធ្យម ៤,៥៨ ភាគរយ និងអត្រាចំណូល ពី ៤ ភាគរយ ដល់ ៥,០០ ភាគរយ។ ជាមួយគ្នានេះ ឥណប្រតិទាន១០ឆ្នាំ មានអត្រាគូប៉ុងជាមធ្យម ៤,៥៣ ភាគរយ និងអត្រាចំណូល ៣,៨០ភាគរយ។ សម្រាប់ឥណប្រតិទាន ១៥ឆ្នាំ មានអត្រាគូប៉ុងជាមធ្យម ៣,៥០ ភាគរយ និងអត្រាចំណូល ៣,៥០ ភាគរយ។ របាយការណ៍របស់ធនាគារជាតិ បានបញ្ជាក់ថា ឥណប្រតិទាន១ឆ្នាំ ត្រូវបានបានបោះផ្សាយ ២លើក គឺនៅក្នុងខែមករា និងខែមេសា ឆ្នាំ២០២៤ ដែលមានទំហំប្រាក់សរុប ៣២ ប៊ីលានរៀល (ប្រមាណ ៨លានដុល្លារ)។ ឥណប្រតិទាន ២ ឆ្នាំ ត្រូវបានបោះផ្សាយ ២ដង ផងដែរ។ គឺនៅក្នុងខែកុម្ភៈ និងខែឧសភា ឆ្នាំ២០២៤ ដែលមានទំហំប្រាក់សរុប ៤០ប៊ីលានរៀល (ប្រមាណ ១០លានដុល្លារ)។ សម្រាប់ឥណប្រតិទាន៣ឆ្នាំ ត្រូវបានបោះផ្សាយចំនួន ៥ដង នៅក្នុងខែមីនា ខែមិថុនា ខែកញ្ញា ខែវិច្ឆិកា និងខែធ្នូ ឆ្នាំ២០២៤ ដែលក្នុងទំហំសរុប ២០៣,៣ ប៊ីលានរៀល (ប្រមាណ ៥០,៨ លានដុល្លារ)។ ឥណប្រតិទាន ៥ឆ្នាំ ត្រូវបានបោះផ្សាយ ២ដង ក្នុងខែកក្កដា និងខែតុលា ជាមួយទំហំ ១០ប៊ីលានរៀល (ប្រមាណ ២,៥លានដុល្លារ) ខណៈឥណប្រតិទាន ១០ឆ្នាំ ត្រូវបានបោះផ្សាយ ១ដង នៅក្នុងខែកញ្ញា ដោយគ្មានអ្នកចូលរួមដេញថ្លៃទិញឡើយ។ ធនាគារជាតិនៃកម្ពុជា បន្តដើរតួនាទីជាអាណត្តិគាហកសម្រាប់រាជរដ្ឋាភិបាល ក្នុងការបោះផ្សាយ មូលបត្ររដ្ឋ និងបានចូលរួមចំណែកអភិវឌ្ឍទីផ្សារមូលបត្ររដ្ឋ ស្របតាមក្របខណ្ឌគោលនយោបាយ ស្តីពីការអភិវឌ្ឍមូលបត្ររដ្ឋ ២០២៣-២០២៨។ ក្នុងឆ្នាំ២០២៤ ធនាគារជាតិនៃកម្ពុជាបានដាក់ចេញ ប្រកាសស្តីពីការអនុញ្ញាតឱ្យគ្រឹះស្ថានហិរញ្ញវត្ថុមិនមែនធនាគារ ធ្វើប្រតិបត្តិការមូលបត្ររដ្ឋ នៅលើថ្នាលធនាគារជាតិនៃកម្ពុជា។ កន្លងមក លោក គី សិរីវឌ្ឍន៍ អ្នកជំនាញសេដ្ឋកិច្ច នៅរាជបណ្ឌិត្យសភាកម្ពុជា បានលើកឡើងថា មូលបត្ររដ្ឋ ឬ បណ្ណបំណុលសាធារណៈនេះ គឺមានសារៈសំខាន់ណាស់ នៅតាមបណ្តាប្រទេសអភិវឌ្ឍន៍។ លោកបានបញ្ជាក់ថា ៖ « ដោយសារតែជាទូទៅការប្រមូលចំណូលរបស់រដ្ឋាភិបាល កម្ពុជា ជាពិសេសចំណូលពន្ធនៅមានកម្រិត ដូច្នេះការបោះបណ្ណបំណុលសាធារណៈនេះ គឺស្មើនឹងប្រជាពលរដ្ឋយកលុយរបស់ខ្លួនទៅសន្សំជាមួយរដ្ឋាភិបាល ខណៈរដ្ឋាភិបាលខ្ចីប្រាក់ពីប្រជាពលរដ្ឋខ្លួនឯ ងដោយផ្តល់នូវអត្រាការប្រាក់ក្នុងកម្រិតកំណត់ណាមួយឱ្យដល់ពលរដ្ឋរបស់ខ្លួនវិញ»។ តាមច្បាប់ ស្តីពី ហិរញ្ញវត្ថុសម្រាប់ការគ្រប់គ្រងឆ្នាំ២០២៥ រដ្ឋាភិបាលបន្តបោះផ្សាយមូលបត្ររដ្ឋក្នុងទំហំ ៥០០ ០០០ លានរៀល (ប្រមាណ ១២៥ លានដុល្លារ)ទៀត ដើម្បីយកទៅវិនិយោគលើវិស័យសំខាន់នានា។ សម្រាប់ឆ្នាំ២០២៥ គឺជាឆ្នាំទី៤ហើយ ដែលរដ្ឋាភិបាលសម្រេចកៀរគររកប្រភពកម្ចីក្នុងស្រុក តាមរយៈការបោះលក់មូលរដ្ឋបត្ររដ្ឋនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9136.txt	ភ្នំពេញ៖ រាជរដ្ឋាភិបាល ជំរុញឱ្យមានចលនាក្នុងការរៀបចំ «ភូមិគំរូ» ឱ្យបានចំនួន ៥០ភូមិ នៅក្នុងមួយឆ្នាំ ខណៈពេលបច្ចុប្បន្ន ក្រសួងអភិវឌ្ឍន៍ជនបទ បានទទួលស្គាល់ភូមិប្រមាណ ៣០ប៉ុណ្ណោះ ជាភូមិគំរូ។ ភូមិទាំងនោះ មានទីតាំងស្ថិតនៅខេត្តត្បូងឃ្មុំ, កំពង់ស្ពឺ និងខេត្តតាកែវ។ គោលបំណងនៃការបង្កើនភូមិគំរូ គឺដើម្បីចូលរួមចំណែកលើកកម្ពស់ការរស់នៅរបស់ប្រជាពលរដ្ឋ ឱ្យកាន់តែមានសុខុមាលភាព បរិស្ថានល្អ និងលើកកម្ពស់សេដ្ឋកិច្ចឱ្យកាន់តែប្រសើរ។	លោក ពិត ករុណា អនុរដ្ឋលេខាធិការ និងអ្នកនាំពាក្យក្រសួងអភិវឌ្ឍន៍ជនបទ បានថ្លែងប្រាប់សារព័ត៌មានឌីជីថលថ្មីៗថា ឆ្នាំនេះ ក្រសួង កំពុងសហការជាមួយទីភ្នាក់ងារកិច្ចសហប្រតិបត្តិការ អន្តរជាតិកូរ៉េ (KOICA) ដើម្បីដំណើរការអនុវត្ដភូមិសន្ដិភាព ឬភូមគំរូនេះ ចំនួន ៣៤ ផ្សេងទៀត នៅក្នុងខេត្តបន្ទាយមានជ័យ, ប៉ៃលិន និងខេត្តបាត់ដំបង។ ហេតុអ្វីបានជាចំបាច់បង្កើតឱ្យមានភូមិគំរូឡើង? លោក ពិត ករុណា បានឆ្លើយតបថា ការជ្រើសរើសឱ្យមានភូមិគំរូនេះ សំដៅដល់ភូមិដ្ឋាន ដែលមានសុខុដុមនីយកម្ម និងការចូលរួមរបស់ប្រជាជនក្នុងភាពជាម្ចាស់ ធានាបាននូវចរន្តសេដ្ឋកិច្ច និងនិរន្តរភាពកំណើនប្រាក់ចំណូលគ្រួសារ។ មិនតែប៉ុណ្ណោះ ភូមិគំរូ ក៏មានគោលដៅរួមចំណែក ឱ្យអ្នករស់នៅក្នុងភូមិទទួលបានប្រសិទ្ធភាពនៃសេវាសង្គមកិច្ច មានសុខភាព និងបរិស្ថានរស់នៅល្អ ហេដ្ឋារចនាសម្ព័ន្ធសមស្រប និងអភិបាលកិច្ចល្អ រួមទាំងអត្ថប្រយោជន៍ផ្សេងៗទៀត។ រូបភាពពី៖ ក្រសួងអភិវឌ្ឍន៍ជនបទ។ លោក ពិត ករុណា ពន្យល់បន្ថែមដូច្នេះ៖ «ពួកគាត់ទទួលបានការការបណ្ដុះបណ្ដាលលើជំនាញបន្ថែម ពោលគឺទៅលើជំនាញការនៃចិញ្ចឹមសត្វ ការជួសជុលម៉ាស៊ីន និងជំនាញសិប្បកម្ម ...។ ជាពិសេស ជំរុញកំណើនសេដ្ឋកិច្ចគ្រួសារ ឱ្យពួកគាត់មានជីវភាពសមរម្យ។»។ ជុំវិញការរៀបចំភូមិគំរូ អ្នកនាំពាក្យក្រសួងអភិវឌ្ឍន៍ជនបទ ក៏បានឱ្យដឹងដែរថា ក្រសួង ក៏បានសហការ ជាមួយក្រសួងកសិកម្ម និងក្រសួងធនធានទឹក ដើម្បីអភិវឌ្ឍន៍កសិកម្មទំនើប ក៏ដូចជាប្រព័ន្ធផ្គត់ផ្គងទឹកស្រោចស្រព ទៅក្នុងភូមិគំរូដែលត្រូវបានជ្រើសរើស។ ដើម្បីក្លាយជាភូមិគំរូ ភូមិទាំងនោះ ត្រូវឆ្លងកាត់ការវាយតម្លៃលើលក្ខណៈវិនិច្ឆ័យចំនួន ៥ចំណុច រួមមាន សេដ្ឋកិច្ច, សង្គម និងវប្បធម៌, សុខភាព និងបរិស្ថានរស់នៅ, ហេដ្ឋារចនាសម្ព័ន្ធ និងអភិបាលកិច្ច។ លក្ខណៈសម្បត្តិទាំង៥ រួមមាន៖ សេដ្ឋកិច្ច៖ សំដៅដល់លក្ខខណ្ឌដែលប្រជាពលរដ្ឋនៅក្នុងភូមិ ទទួលបានប្រាក់ចំណូលប្រចាំខែរបស់គ្រួសារ, ការងារនិងកម្លាំងពលកម្ម, ការប្រើប្រាស់សេវាមីក្រូហិរញ្ញវត្ថុ, សំណង់លំនៅដ្ឋានរបស់ប្រជាពលរដ្ឋក្នុងភូមិ និងមធ្យោបាយប្រើប្រាស់ផលិតកម្ម និងទ្រព្យសម្បត្តិ។ សង្គម និងវប្បធម៌៖ ផ្ដោតដល់ពលរដ្ឋនៅក្នុងភូមិទទួលបានកម្រិតអប់រំ មូលដ្ឋានរបស់កុមារនិងយុវជន, ជំនាញមូលដ្ឋាននិងបំណិនជីវិត, ស្មារតីសមូហភាព និងសាមគ្គីភាពក្នុងសហគមន៍ , វប្បធម៌ និងប្រពៃណីដូនតា, និងការចូលរួមរបស់ស្ត្រី និងជនមានពិការភាព ជាដើម។ សុខភាព និងបរិស្ថានរស់នៅ៖ សំដៅដល់លក្ខខណ្ឌដែលប្រជាពលរដ្ឋនៅក្នុងភូមិទទួលបានសេវាទឹកស្អាត, សេវាអនាម័យ, សេវាសុខភាពមូលដ្ឋាន, ការអភិវឌ្ឍបៃតងក្នុងភូមិ, និងការគ្រប់គ្រង និងទុកដាក់កាកសំណល់ផ្សេងៗ។ ហេដ្ឋារចនាសម្ព័ន្ធ៖ ពលរដ្ឋនៅក្នុងភូមិទទួលបានការអភិវឌ្ឍផ្លូវក្នុងភូមិ, ការផ្គត់ផ្គង់អគ្គិសនី, ការស្រោចស្រព ឬដាំដុះគ្រប់រដូវកាល, ការកសាងសំណង់អគារសាធារណៈរបស់ភូមិ, និងការប្រើប្រាស់បច្ចេកវិទ្យាឌីជីថល។ អភិបាលកិច្ច៖ ទាមទារឱ្យប្រជាពលរដ្ឋ នៅក្នុងភូមិទទួលបានការដឹកនាំនិងសម្របសម្រួល ការងារអភិវឌ្ឍន៍ភូមិ, ការរៀបចំផែនការអភិវឌ្ឍន៍ភូមិ, ការចងក្រង និងបង្កើតសហគមន៍ មូលដ្ឋាន, សេវាសាធារណៈ, និងការអនុវត្តគោលនយោបាយ ភូមិ ឃុំ មានសុវត្ថិភាព៕ រូបភាពពី៖ ក្រសួងអភិវឌ្ឍន៍ជនបទ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9137.txt	សហព័ន្ធឧស្សាហកម្មថៃ បានព្យាករថា ការផលិតម៉ូតូនឹងថយចុះនៅឆ្នាំ២០២៥ ដែលអាចលក់បានត្រឹមតែ ២,១លានគ្រឿងប៉ុណ្ណោះ។ នេះបើតាមកាសែត Bangkok Post ។	សហព័ន្ធឧស្សាហកម្មថៃ (FTI) បានព្យាករថា ការផលិតម៉ូតូនៅឆ្នាំ២០២៥ នឹងបន្តធ្លាក់ចុះ បើធៀបនឹងឆ្នាំ ២០២៤ ដោយរំពឹងថានឹងកើនឡើងដល់ត្រឹមតែ ២,១លានគ្រឿងប៉ុណ្ណោះ ព្រោះអ្នកទិញនឹងពិបាកក្នុងការទទួលបានប្រាក់កម្ចីសម្រាប់ទីផ្សារក្នុងស្រុក។ ការផលិតម៉ូតូពាក់កណ្តាលសម្រេច នៅថៃក្នុងឆ្នាំ២០២៤ មានចំនួន ២,៤២លានគ្រឿង ដោយធ្លាក់ចុះ ១,៨ភាគរយ ធៀបនឹងឆ្នាំ២០២៣។ ខណៈទិន្នផលម៉ូតូដែលបានផលិតរួចទាំងស្រុងបានថយចុះ ១១ភាគរយ ធៀបឆ្នាំ២០២៣ មកនៅត្រឹម ១,៨៨លានគ្រឿង។ ដូច្នេះទិន្នផលម៉ូតូដែលផលិតរួចបានកើនឡើង ៥៣,១ភាគរយដល់ ៥៣៩ ១៥៩ គ្រឿង។ នៅក្នុងខែធ្នូ ឆ្នាំ២០២៤ ការផលិតម៉ូតូនៅថៃបានថយចុះ ៦,៥ភាគរយ ធៀបគ្រាដូចគ្នាកាលឆ្នាំ២០២៣ មកត្រឹម ២០២ ៦១៤គ្រឿង។ ទស្សនវិស័យផលិតកម្មម៉ូតូនៅថៃសម្រាប់ឆ្នាំ២០២៥ គឺស្របតាមការព្យាករផលិតផលក្នុងស្រុកសរុប(GDP) ទោះបីជាមានលក្ខណៈវិនិច្ឆ័យតឹងរ៉ឹងពីធនាគារ និងក្រុមហ៊ុនហិរញ្ញវត្ថុរថយន្តសម្រាប់ផ្តល់ប្រាក់កម្ចី ដោយសារតែបំណុលគ្រួសារខ្ពស់ដែលនឹងបន្តគ្របដណ្តប់ទីផ្សារម៉ូតូនៅឆ្នាំនេះ។ លោក Surapong Paisitpatanapong អនុប្រធាន FTI និងជាអ្នកនាំពាក្យក្លឹបឧស្សាហកម្មរថយន្តបាននិយាយថា ជាមួយនឹងការរំពឹងទុករបស់រដ្ឋាភិបាលអំពីកំណើនសេដ្ឋកិច្ចខ្ពស់ គោលដៅផលិតកម្មម៉ូតូនឹងសម្រេចបាន។ ទាក់ទងនឹងគោលដៅផលិតកម្មម៉ូតូចំនួន ២,១លានគ្រឿង ត្រូវបានគេរំពឹងថា ម៉ូតូចំនួន ១,៧លានគ្រឿងនឹងសម្រាប់លក់ទីផ្សារក្នុងស្រុក និងម៉ូតូ ៤០០ ០០០គ្រឿងដែលនៅសល់សម្រាប់ការនាំចេញ។ ការិយាល័យគោលនយោបាយសារពើពន្ធព្យាករថា កំណើនសេដ្ឋកិច្ចថៃមានត្រឹមតែ ៣,៥ភាគរយនៅឆ្នាំនេះ កើនឡើងធៀបនឹងកំណើន ២,៥ភាគរយកាលពីឆ្នាំមុន។ កាលពីខែធ្នូឆ្នាំមុន ការលក់ម៉ូតូនៅថៃបានធ្លាក់ចុះ ៥,៧ភាគរយធៀបគ្រាដូចគ្នានៅឆ្នាំ២០២៣ មកត្រឹម ១២៤ ៧៩៣គ្រឿង។ នៅឆ្នាំ២០២៤ ការលក់បានថយចុះ ៩,៣៥ភាគរយធៀបឆ្នាំ២០២៣ មកនៅត្រឹម ១,៦៨លានគ្រឿង ដែលក្នុងនោះ ម៉ូតូប្រើប្រាស់សាំងថយចុះ ៩,៣ភាគរយ និងម៉ូតូអគ្គិសនីថយចុះ ៥២,៣ភាគរយ។ លោក Surapong បានចែករំលែកថា នៅឆ្នាំ២០២៤ ការលក់ម៉ូតូអគ្គិសនីសរុបមានចំនួន ២០០គ្រឿង។ បើតាមលោក Surapong Paisitpatanapong ការនាំចេញម៉ូតូនៅឆ្នាំ២០២៤ មានភាពវិជ្ជមានខ្លាំង កើនឡើង ១៤,១ភាគរយធៀបឆ្នាំ២០២៥ ដល់ ៩៣៨ ៧៦២គ្រឿង បើទោះជាតម្លៃធ្លាក់ចុះ ៦,៧ភាគរយមកត្រឹម ១,៨៩ពាន់លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9138.txt	ភ្នំពេញ៖ ពេញមួយឆ្នាំ២០២៤ កម្ពុជាផលិតអំបិលបានរហូតដល់ ១៦៨,៨៨២តោន។ ក្នុងនោះ អំបិលដែលត្រូវបានផលិតចេញពីខេត្តកំពតមាន ១២៨,៤៧៤តោន ខណៈអំបិល៤០,៤០៨តោនទៀត ចេញពីខេត្តកែប។	របាយការណ៍ប្រចាំឆ្នាំ២០២៤ របស់ក្រសួងឧស្សហកម្ម វិទ្យាសាស្រ្ត បច្ចេកវិទ្យា និងនវានុវត្តន៍ បានបង្ហាញថា ផ្ទៃដីស្រែអំបិលរបស់កម្ពុជា មានចំនួន៣,៩៨៧.៣៥ហិកតា។ ក្នុងនោះ ខេត្តកំពត មានផ្ទៃដីស្រែអំបិល ៣,៤៨៩.៤៨ហិកតា និងកែបមាន៤៩៧.៨៧ហិកតា។ ក្រសួងឧស្សាហកម្មបានបញ្ជាក់ថា ខេត្តទាំងពីរនេះផលិតអំបិលប្រចាំឆ្នាំ២០២៤ បានចំនួន ១៦៨,៨៨២តោន (កំពតផលិតបាន១២៨,៤៧៤តោន)។ ក្នុងចំណោមអំបិលដែលកម្ពុជាផលិតបានមាននេះ គឺមាន៧៤,១៨៥តោន ត្រូវបានលក់ចេញនៅលើទីផ្សារ។ ឆ្នាំ២០២៤ គឺជាឆ្នាំដែលកម្ពុជាផលិតអំបិលបានច្រើនជាងគេ ធៀបនឹងឆ្នាំកន្លងមក។ ពោល នៅក្នុងឆ្នាំ២០២៣ កម្ពុជាផលិតបាន៨១,៩០៤តោន, ឆ្នាំ២០២២ ផលិតបាន៣២,៩០០តោន, ឆ្នាំ២០២១ ផលិតបាន៧៥,៣៤៥តោន។ ឆ្នាំ២០២០ ផលិតបាន៩៦,៥៤៤តោន, ឆ្នាំ២០១៩ ផលិតបាន ២៨,៣០០តោន និងឆ្នាំ២០១៨ កម្ពុជាផលិតបាន៣០០០តោន។ អំបិលដែលកម្ពុជាផលិតបានទាំងនេះ គឺជាអំបិលធម្មជាតិដែលចេញពីប្រភពទឹកសមុទ្រនៃខេត្តកំពត និងខេត្តកែប។ ការផលិតអំបិលរបស់ប្រជាកសិករ គឺពឹងផ្អែកខ្លាំងទៅលើអាកាសធាតុ។ មានន័យថា បើមេឃកាន់តែក្តៅ ការផលិតអំបិលកាន់បានតែច្រើន និងមានគុណភាពល្អ។ ជាទូទៅរដូវកាលនៃការផលិតអំបិលរបស់កម្ពុជា គឺចន្លោះខែវិច្ឆិកា ដល់ ខែមិថុនា។ បើតាមរបាយការណ៍ដដែលរបស់ក្រសួងឧស្សាហកម្ម ក្នុងឆ្នាំ២០២៤ មានក្រុមអ្នកផលិតអំបិលចំនួន១៩១ក្រុម។ ក្នុងនោះ មាន១៧១ក្រុម នៅខេត្តកំពត ខណៈ២០ក្រុមទៀត នៅខេត្តកែប។ ក្នុងមួយឆ្នាំៗ កម្ពុជាត្រូវការអំបិលប្រមាណ៧-១០ម៉ឺនតោន ដើម្បីបំពេញតម្រូវការអ្នកប្រើប្រាស់ក្នុងស្រុក។ ក្នុងករណីការផលិតអំបិលក្នុងស្រុកមិនអាចឆ្លើយតបនឹងតម្រូវការទីផ្សារ នោះកម្ពុជា នឹងនាំចូលអំបិលពីបរទេសមួយចំនួន។ ដូចជា នាំចូលប្រទេសឥណ្ឌា ថៃ និងវៀតណាម ជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9139.txt	ប្រធានាធិបតីអាម៉េរិកលោក ដូណាល់ ត្រាំ នឹងប្រកាសពន្ធលើប្រទេសជាច្រើននៅដើមសប្តាហ៍ក្រោយ។ ការណ៍នេះ អាចបង្កើនកម្តៅនៃភាពតានតឹងពាណិជ្ជកម្មពិភពលោក។	ថ្លែងទៅកាន់អ្នកសារព័ត៌មានមុនជំនួបជាមួយនាយករដ្ឋមន្ត្រីជប៉ុនលោក ស៊ីជើរូ អ៊ីស៊ីបា នៅសេតវិមាន នាថ្ងៃទី៧ ខែកុម្ភៈ លោក ត្រាំ បានបញ្ជាក់ថា ពន្ធនាំចូលទៅវិញទៅមក នឹងស្ដារឡើងវិញនូវភាពយុត្តិធម៌ក្នុងទំនាក់ទំនងពាណិជ្ជកម្ម រួមទាំងកាត់បន្ថយឱនភាពពាណិជ្ជកម្មអាម៉េរិក។ ផែនការរបស់លោកគឺ ត្រាំ គឺដាក់ពន្ធនាំចូលលើប្រទេសផ្សេងមួយចំនួនទៀត ក្នុងកម្រិតដូចគ្នាដែលពួកគេដាក់ពន្ធលើទំនិញអាម៉េរិកបច្ចុប្បន្ន។ លោក ត្រាំ បាននិយាយដោយសង្កត់ធ្ងន់យ៉ាងដូច្នេះ ៖ « សប្តាហ៍ក្រោយ ខ្ញុំនឹងប្រកាសពន្ធទៅវិញទៅមក ដើម្បីឲ្យយើងត្រូវបានគេប្រព្រឹត្តដោយស្មើភាពដូចប្រទេសដទៃទៀត។ យើងមិនចាំបាច់មានច្រើន ឬតិចនោះទេ»។ ប្រធានាធិបតីអាម៉េរិករូបនេះ មិនបានបង្ហាញវត្តមានប្រទេសណាខ្លះ ដែលនឹងត្រូវរងការយកពន្ធទេ ប៉ុន្តែ លោកបានថ្លែងថា វានឹងក្លាយជាវិធានការទ្រង់ទ្រាយធំ។ លោក ត្រាំ បានត្អូញត្អែរជាយូរមកហើយអំពីពន្ធ ១០ភាគរយរបស់សហភាពអឺរ៉ុប (EU) លើរថយន្តនាំចូល។ អត្រាពន្ធនេះ នៅអាម៉េរិកមានត្រឹមតែ២,៥ភាគរយប៉ុណ្ណោះ។ លោក រិះគន់អឺរ៉ុបជាញឹកញាប់ ចំពោះការមិនទិញរថយន្តអាម៉េរិក ប៉ុន្តែនាំចេញរាប់លានទៅអាម៉េរិកជារៀងរាល់ឆ្នាំ។ ថ្មីៗនេះ លោក Howard Lutnick ដែលជារដ្ឋមន្ត្រីពាណិជ្ជកម្មអាម៉េរិកថ្មី ក៏បានសម្តែងការព្រួយបារម្ភអំពីពន្ធនាំចូលខ្ពស់របស់ឥណ្ឌាដែរ។ ចំណែកលោក Jamieson Greer តំណាងពាណិជ្ជកម្មអាម៉េរិក ក៏បានត្អូញត្អែរអំពីពន្ធនាំចូល និងរបាំងពាណិជ្ជកម្មរបស់ប្រេស៊ីល។ ប្រភពសារព័ត៌មាន Reuters បាននិយាយថា លោក ត្រាំ បានពិភាក្សាអំពីផែនការនេះ ជាមួយសមាជិកសភាមកពីបក្សសាធារណរដ្ឋក្នុងកិច្ចប្រជុំថវិកានៅសេតវិមាន កាលពីថ្ងៃទី៦ ខែកុម្ភៈ។ រដ្ឋបាល ត្រាំ គ្រោងនឹងប្រើប្រាស់ប្រាក់ចំណូលពីការដំឡើងពន្ធនាំចូល ដើម្បីបន្តកាត់បន្ថយពន្ធសាជីវកម្ម ដែលនឹងផុតកំណត់នៅឆ្នាំនេះ។ កន្លងមក អ្នកវិភាគបានព្យាករថា ការពង្រីកគោលនយោបាយនេះនឹង ធ្វើឱ្យអាម៉េរិកមានបំណុលបន្ថែមរាប់ពាន់លានដុល្លារ។ ភាពតានតឹងពាណិជ្ជកម្មសកល បានកើនឡើងក្នុងប៉ុន្មានសប្តាហ៍ថ្មីៗនេះ ខណៈប្រធានាធិបតីអាម៉េរិក ដូណាល់ ត្រាំ បានចុះហត្ថលេខា លើបទបញ្ជាប្រតិបត្តិដែលដាក់ពន្ធ ២៥ភាគរយលើទំនិញពីកាណាដា និងម៉ិកស៊ិក និងពន្ធ ១០ភាគរយលើទំនិញចិន។ ទោះជាយ៉ាងណាក្តី កាលពីថ្ងៃទី៣ ខែកុម្ភៈ ឆ្នាំ២០២៥ លោក ត្រាំ បានប្រកាសពីការពន្យារពេលក្នុងការដំឡើងពន្ធនាំចូលលើម៉ិកស៊ិក និងកាណាដា បន្ទាប់ពីបានឈានដល់កិច្ចព្រមព្រៀង ដើម្បីរឹតបន្តឹងសកម្មភាពរត់ពន្ធ និងអន្តោប្រវេសន៍ជាមួយប្រទេសទាំងពីរនេះ។ ពន្ធនាំចូលរបស់អាម៉េរិក មកលើប្រទេសចិននៅតែមានជាធរមានចាប់ពីថ្ងៃទី ៤ ខែកុម្ភៈ។ ភ្លាមៗនោះ ចិនបានដាក់ពន្ធសងសឹកពី ១០ ទៅ ១៥ ភាគរយ។ ចិនក៏បានចាប់ផ្តើមការស៊ើបអង្កេតប្រឆាំង នឹងការទុកចិត្តលើ Google ដោយបានរឹតបន្តឹងការនាំចេញលោហៈសំខាន់ៗជាច្រើន និងដាក់ក្នុងបញ្ជីខ្មៅក្រុមហ៊ុនអាម៉េរិកពីរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_914.txt	អនុប្រធានាធិបតីអាម៉េរិក អ្នកស្រីកាម៉ាឡា ហារីស បានលើកឡើងថា រដ្ឋាភិបាលក្រុងវ៉ាស៊ីនតោន នឹងឈរជាមួយសម្ព័ន្ធមិត្តខ្លួន ស្របពេលក្រុងប៉េកាំង បន្តសម្លុត និងបង្ខិតបង្ខំប្រទេសដទៃ ដែលជាផ្នែកមួយនៃការទាមទាររបស់ខ្លួននៅក្នុងសមុទ្រចិនខាងត្បូង។ មេដឹកនាំអាម៉េរិករូបនេះ ក៏បានចាត់ទុក ការទាមទាររបស់ចិននៅក្នុងដែនសមុទ្រមួយនេះ ជាការបំពានសណ្តាប់ធ្នាប់អន្តរជាតិ និងគំរាមកំហែងប្រទេសផ្សេងដែរ។	សមុទ្រចិនខាងត្បូង នៅតែជាប្រធានបទដ៏ក្តៅរវាងចិន និងអាម៉េរិក។ រដ្ឋបាលរបស់លោកប្រធានាធិបតីចូ បៃឌិន តែងរិះគន់ចិនពីការទាមទារដ៏ច្រើនលើសលុបនៅក្នុងដែនសមុទ្រយុទ្ធសាស្ត្រមួយនេះ។ ជាថ្មីម្តងទៀត អនុប្រធានធិបតីអាម៉េរិក បានថ្កោលទោសចិន ពីការសម្លុត និងបង្ខិតបង្ខំប្រទេសដទៃ ដែលជាផ្នែកមួយនៃការទាមទាររបស់ខ្លួន នៅក្នុងសមុទ្រចិនខាងត្បូង។ នៅក្នុងសុន្ទរកថាមួយពីឧទ្យាន Gardens by the Bay អ្នកស្រីហារីស បានសង្កត់ធ្ងន់ថា ចក្ខុវិស័យរបស់អាមេរិករួមបញ្ចូលទាំងសេរីភាពនៃនាវាចរ ដែលសំខាន់សម្រាប់ប្រទេសទាំងអស់។ មេដឹកនាំអាម៉េរិករូបនេះ បានបន្តថាជីវភាពរបស់ប្រជាជនជាច្រើនលាននាក់ ពឹងផ្អែកលើពាណិជ្ជកម្មផ្លូវទឹក ដែលមានតម្លៃជាច្រើនពាន់លានដុល្លារ។ «សកម្មភាពចិន បន្តបំពានសណ្តាប់ធ្នាប់ និងគំរាមកំហែងប្រទេសដទៃ»។ អនុប្រធានាធិបតីអាម៉េរិក បានសង្កត់ធ្ងន់បែបនេះ ដោយបន្ថែមថា រដ្ឋាភិបាលក្រុងវ៉ាស៊ីនតោន នឹងឈរជាមួយសម្ព័ន្ធមិត្ត ដើម្បីប្រឈមមុខនឹងការគំរាមកំហែងមួយនេះ។ យ៉ាងណាក៏ដោយ អ្នកស្រីហារីស មិនបានជំរុញឱ្យប្រទេសក្នុងតំបន់ជ្រើសយកខ្លួន ឬប្រទេសផ្សេងឡើយ ចំណែកអាម៉េរិក ក៏មិនចង់ប្រឆាំងប្រទេសណាមួយនៅក្នុងតំបន់ផងដែរ។ មេដឹកនាំអាម៉េរិក ក៏បានជំរុញឱ្យប្រទេសក្នុងតំបន់អាស៊ីអាគ្នេយ៍ កសាងភាពជាដៃគូ ដើម្បីរៀបចំចក្ខុវិស័យនៃអនាគតរួមគ្នាផងដែរ។ ក្នុងសុន្ទរកថានៅឧទ្យាន Gardens by the Bay អ្នកស្រីហារីស ក៏បានលើកឡើងពីបញ្ហាសិទ្ធិមនុស្សនៅមីយ៉ាន់ម៉ាផងដែរ។ បន្ទាប់ពីទស្សនកិច្ចនៅសិង្ហបុរីអស់រយៈពេល ៣ថ្ងៃ អនុប្រធានាធិបតីអាម៉េរិក បានហោះទៅវៀតណាមហើយ ដើម្បីជជែកពីបញ្ហាជាច្រើនរួមទាំងចិន ពាណិជ្ជកម្ម យោធា និងសន្តិសុខជាដើម។ សូមបញ្ជាក់ថា សមុទ្រចិនខាងត្បូង មិនត្រឹមតែសម្បូរធនធានធម្មជាតិ ត្រី និងជាផ្លូវទឹកដ៏សំខាន់ប៉ុណ្ណោះទេ ប៉ុន្តែវាជាដែនសមុទ្រយុទ្ធសាស្ត្រដ៏សំខាន់របស់ចិន ដើម្បីទប់នឹងដៃគូប្រជែងដ៏មានឥទ្ធិពលរបស់ខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9140.txt	តាមរយៈគម្រោង ដែលមានរយៈពេល៥០ឆ្នាំ គឺចាប់ពីឆ្នាំ ២០២៤ ដល់ឆ្នាំ២០៧៤ ក្រុមហ៊ុននេះ នឹងចូលរួមចំណែកដល់ការអភិវឌ្ឍវិស័យកសិកម្ម និងពង្រីកទីផ្សារផលិតផលកម្ពុជា នៅក្រៅប្រទេសផងដែរ។ ការដាំដុះដំណាំកសិកម្មទាំងនោះ រួមមាន ផ្ទៃដីដាំចេក ចំនួន ៤៨០០ហិកតា, ផ្ទៃដីចិញ្ចឹមគោ និងដំណាំហូបផ្លែ មាន ៤ ៩០០ហិកតា , តំបន់រោងចក្រផលិតកម្ម កែច្នៃ ១០០ហិកតា និងដាំរុក្ខជាតិ ១២០ហិកតា។	យោងតាមផែនការគម្រោង ក្រុមហ៊ុន THACO AGRI អាចនឹងនាំចេញផលិតផលរបស់ខ្លួន ក្នុងទំហំទឹកប្រាក់ ៣៥០លានដុល្លារ ក្នុងមួយឆ្នាំ ព្រមទាំងរួមចំណែកបង់ពន្ធជូនរដ្ឋ ១៩លានដុល្លារ ក្នុងមួយឆ្នាំៗ។ ក្រៅពីនេះ ក្រុមហ៊ុនក៏បានបង្កើតការងារជូនប្រជាពលរដ្ឋ រាប់ពាន់នាក់ផងដែរ ដោយសព្វថ្ងៃ មានកម្មករខ្មែរ មានប្រមាណ ១ម៉ឺននាក់ កំពុងធ្វើការនៅក្នុងកសិដ្ឋានដាំដុះ និងកសិដ្ឋានចិញ្ចឹមសត្វរបស់ក្រុមហ៊ុន។ ក្រុមហ៊ុន ក៏ត្រូវការជ្រើសរើសបុគ្គលិករាប់ម៉ឺននាក់បន្ថែមទៀត ព្រមទាំងផ្តល់ការបណ្តុះបណ្តាលលើបច្ចេកទេសកសិកម្ម ដើម្បីបំពេញតម្រូវការអភិវឌ្ឍន៍ការងារ និងសង្គម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9141.txt	ភ្នំពេញ៖ យុវសិស្សថ្នាក់ទី៨មួយក្រុមនៅខេត្តបន្ទាយមានជ័យ មានសមត្ថភាព បង្កើតនូវថាមពលអគ្គិសនី ពីកម្លាំងទឹកកួច ឬទឹកវិល។ គម្រោងថាមពលទឹកកួច ឬថាមពលទឹកវិលរបស់ក្រុមយុវជនសិស្ស នេះ ជាដំណោះស្រាយថាមពលស្អាតមួយប្រកបដោយនិរន្តរភាព និងជាថាមពល ដែលអាចទុកចិត្ត បានសម្រាប់តំបន់ដាច់ស្រយាល ឬក្រៅបណ្តាញអគ្គិសនី ដែលមានតម្រូវការហេដ្ឋារចនាសម្ព័ន្ធតិចតួចបំផុត។	«គម្រោងថាមពលទឹកកួច» ត្រូវបានបង្ហាញនៅក្នុងព្រឹត្តិការណ៍មហាស្រពពិព័រណ៍វិទ្យាសាស្ត្រកម្ពុជា ឆ្នាំ២០២៥ ដែលធ្វើឡើងនៅរាជធានីភ្នំពេញ នាថ្ងៃទី៨ ខែកុម្ភៈ។ គម្រោងនេះ ត្រូវបានបង្កើតឡើងដោយ យុវសិស្ស នុត សែម, សុហេង និង ថាវរៈ ដែលមានអាយុចន្លោះពី១៣ដល់១៥ឆ្នាំ មកពីសាលា សន្តសាវីយេ ក្នុងខេត្តបន្ទាយមានជ័យ។ បើតាមយុវសិស្ស ថាវរៈ ដែលមានអាយុ១៣ឆ្នាំ ការយកគម្រោងថាមពលទឹកកួច មកបង្ហាញនៅក្នុងពិព័រណ៍វិទ្យាសាស្រ្តកម្ពុជា នេះ ដើម្បីផ្សព្វផ្សាយពីអត្ថប្រយោជន៍ និងបង្កើនសក្កានុពលនៃថាមពលទឹកកួចនៅកម្ពុជា។ ថាវរៈ បានពន្យល់ប្រាប់សារព័ត៌មានឌីជីថលថ្មីៗ (ThmeyThmey) ថា ៖ « ថាមពលទឹកកួចនេះ គឺប្រើប្រាស់លំហូរធម្មជាតិនៃទឹក ដើម្បី បង្កើតថាមពលកកើតឡើងវិញ។ ដូច្នេះ កាលណាទឹកហូរកាន់តែខ្លាំង នោះចរន្តអគ្គិសនី ក៏កាន់តែច្រើនដែរ»។ ដើម្បីឱ្យប្រព័ន្ធថាមពលទឹកកួច ដំណើរទៅបានល្អ គឺត្រូវមានការរៀបចំ ឬគ្រប់គ្រងទឹកនៅក្នុងអាងទឹករាងជារង្វង់ ដើម្បីបង្វិលគួរប៊ីន ក្នុងកម្រិតល្បឿនណាមួយ ដើម្បីផលិតចរន្តអគ្គិសនី។ ថវរៈ ហ៊ាននិយាយយ៉ាងច្បាស់ថា ៖ « គម្រោងនេះ គឺមិនប៉ះពាល់ដល់បរិស្ថានហើយសន្សំសំចៃ និងល្អ សម្រាប់ប្រភពទឹកទាប ដូចជាទន្លេ ស្ទឹង និងអូរ ជាដើម។ វាកាត់បន្ថយផលប៉ះពាល់បរិស្ថាន និងជាដំណោះស្រាយថាមពល ប្រកបដោយនិរន្តរភាព និងផ្តល់ថាមពលមួយដែលអាចទុកចិត្ត បានសម្រាប់តំបន់ដាច់ស្រយាល ឬក្រៅបណ្តាញដែលមាន តម្រូវការហេដ្ឋារចនាសម្ព័ន្ធតិចតួចបំផុត»។ បើតាម ថវរៈ ថាមពលទឹកកួចនេះ គឺជាជម្រើសប្រកបមួយដោយនិរន្តរភាព និងផលប៉ះពាល់ទាបជាងប្រព័ន្ធវារីអគ្គិសនីបែបប្រពៃណី។ យុវជនវ័យ១៣ឆ្នាំរូបនេះ បានបន្ថែមថា តាមរយៈការប្រើប្រាស់លំហូរធម្មជាតិនៃទឹកនៅក្នុងប្រព័ន្ធទឹកវិល ដើម្បីបង្កើតថាមពលបច្ចេកវិទ្យានេះ ផ្តល់នូវដំណោះស្រាយដ៏មានប្រសិទ្ធភាពសម្រាប់ផលិតថាមពលកកើតឡើងវិញ។ « វាល្អសម្រាប់កម្មវិធីខ្នាតតូច ក្រៅបណ្តាញ កាត់បន្ថយការរំខានដល់បរិស្ថាន និងគាំទ្រការបង្កើតថាមពលស្អាតពីទន្លេ អូរ និងប្រភពទឹកទាប»។ បច្ចុប្បន្ន ប្រជាពលរដ្ឋមួយចំនួនដែលរស់នៅតាមជនបទ គឺកំពុងប្រើប្រាស់ប្រព័ន្ធនេះ ដើម្បីផ្គត់ផ្គង់អគ្គិសនីជាលក្ខណៈគ្រួសារ។ ភាគច្រើន នៃប្រជាពលរដ្ឋទាំងនោះ គឺស្ថិតនៅតាមតំបន់ភ្នំ។ សម្រាប់ប្រជាពលរដ្ឋដែលរស់នៅតាមតំបន់ផ្សេងៗ ដូចជា ទន្លេ ស្ទឹង ដែលមានប្រភពទឹកច្រើន គួរប្រើប្រាស់ប្រព័ន្ធទឹកវិលនេះ ក្នុងការបង្កើតអគ្គិសនីដើម្បីជួយសម្រួលដល់ជីវភាពប្រចាំថ្ងៃ។ យុវជនវ័យ១៣ឆ្នាំរូបនេះ មើលឃើញថា ការធ្វើទំនើបកម្មបច្ចេកវិទ្យា គឺមានសារៈសំខាន់ និងល្អប្រសើរសម្រាប់កម្ពុជា។ ក៏ប៉ុន្តែ ក្នុងដំណើរឆ្ពោះទៅរកភាពជឿនលឿននេះ គ្រប់គ្នា គឺមិនត្រូវភ្លេចពីការថែទាំធម្មជាតិឡើយ ព្រោះការអភិវឌ្ឍបច្ចេកវិទ្យាខ្លះ គឺធ្វើឱ្យប៉ះពាល់ដល់ធម្មជាតិ។ ថវរៈ បានលើកឡើងពីបញ្ហាប្រឈមមួយចំនួន ដែលកើតចេញពីប្រព័ន្ធថាមពលទឹកបែបប្រពៃណី ដូចជា ទំនប់វារីអគ្គិសនី និងគួរប៊ីន គឺមានភាគច្រើនផលប៉ះពាល់បរិស្ថាន, ចំណាយខ្ពស់ ហើយពឹងផ្អែកលើប្រភពទឹកធំៗទៀត។ ថវរៈ បានបញ្ជាក់ថា ប្រព័ន្ធទាំងនេះ គឺរំខានដល់ប្រព័ន្ធអេកូឡូស៊ីនៅក្នុងបរិស្ថានហើយត្រូវការហេដ្ឋារចនាសម្ព័ន្ធគាំទ្រច្រើនថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9142.txt	ដើម្បីបន្ធូរបន្ថយសម្ពាធពីវិបត្តិលំនៅឋានដែលកំពុងកើតឡើង រដ្ឋាភិបាលអូស្ត្រាលីបានប្រកាសនៅថ្ងៃទី១៦ ខែកុម្ភៈថា នឹងហាមឃាត់ជនបរទេសមិនឲ្យទិញផ្ទះក្នុងរយៈពេល ២ឆ្នាំ។	រដ្ឋមន្ត្រីក្រសួងលំនៅដ្ឋានអូស្ត្រាលី លោកស្រី Clare O'Neil បានប្រកាសថា ចាប់ពីថ្ងៃទី១ ខែមេសា ប្រទេសនេះនឹងហាមឃាត់ជនបរទេសមិនឱ្យទិញផ្ទះដែលមានស្រាប់នៅទីនេះ។ ការហាមប្រាមនឹងចូលជាធរមានរយៈពេល២ឆ្នាំ ហើយនឹងអនុវត្តចំពោះទាំងក្រុមហ៊ុនបរទេស និងអ្នកដែលកំពុងរស់នៅក្នុងប្រទេសជាបណ្ដោះអាសន្ន។ បើតាមលោកស្រី Clare O'Neil ការសម្រេចចិត្តនេះនឹងកាត់បន្ថយមួយផ្នែកដល់វិបត្តិលំនៅដ្ឋានដែលកំពុងបន្តនៅក្នុងប្រទេសនេះ។ «ថ្ងៃនេះ រដ្ឋាភិបាលបានប្រកាសថា ននឹងហាមឃាត់កម្មសិទ្ធិបរទេសសម្រាប់ផ្ទះដែលមានស្រាប់នៅអូស្ត្រាលី។ នេះគឺជាចលនាដ៏សំខាន់មួយ។ ទោះបីជាវាមិនមែនជាវិធានការខ្លាំងដែលអាចដោះស្រាយបញ្ហាទាំងមូលបានក៏ដោយ ខ្ញុំជឿជាក់យ៉ាងមុតមាំថា ដោយសារសម្ពាធលំនៅដ្ឋានដែលប្រជាជនអូស្ត្រាលីកំពុងប្រឈម យើងត្រូវដឹកនាំកិច្ចខិតខំប្រឹងប្រែងទាំងអស់របស់រដ្ឋាភិបាលរបស់យើងក្នុងការធានាឱ្យប្រជាជនមានសន្តិសុខនៃលំនៅដ្ឋាននៅពេលដែលពួកគេចង់បាន និងការធានានូវកម្មសិទ្ធិផ្ទះសម្រាប់ប្រជាជនអូស្ត្រាលីវ័យក្មេងកាន់តែច្រើន»។ រដ្ឋាភិបាលអូស្ត្រាលីបានសម្រេចហាមឃាត់ជនបរទេសមិនឲ្យទិញផ្ទះដែលមានស្រាប់ក្នុងប្រទេស ស្របពេលមានវិបត្តិលំនៅដ្ឋានកាន់តែអាក្រក់ឡើង ដោយសារតែការផ្គត់ផ្គង់ទាប និងតម្រូវការខ្ពស់ ដែលបណ្តាលឱ្យតម្លៃផ្ទះកើនឡើង ហើយប្រជាជនប្រឈមមុខនឹងការលំបាកជាច្រើនក្នុងការស្វែងរកទិញ និងជួលផ្ទះ។ ដើម្បីដោះស្រាយស្ថានការណ៍នេះ អូស្ត្រាលីបានដាក់ចេញនូវគម្រោងលំនៅឋានតម្លៃ ៣២ពាន់លានអូស្រ្តាលី ក្នុងនោះ ៥,៥ពាន់លានដុល្លារអូស្រ្តាលីនឹងត្រូវប្រើប្រាស់សម្រាប់ផ្គត់ផ្គង់ប្រជាជនក្នុងការទិញផ្ទះ។ ទន្ទឹមនេះ ប្រទេសក៏ផ្តល់ជំនួយដល់យុវជនសម្រាប់ជួលផ្ទះផងដែរ។ ទោះជាយ៉ាងណាក៏ដោយ វិធានការទាំងនេះមិនអាចកាត់បន្ថយកម្រិតនៃភាពតានតឹងនៃវិបត្តិលំនៅដ្ឋានភ្លាមៗបានទេ ដោយសារវាត្រូវការពេលវេលាបន្ថែមទៀតសម្រាប់សាងសង់លំនៅដ្ឋានថ្មីបន្ថែមទៀត ដើម្បីបំពេញតម្រូវការរបស់ប្រជាពលរដ្ឋ។ ទោះបីជាផលធៀបនៃការទិញផ្ទះដោយជនបរទេសក្នុងឆ្នាំហិរញ្ញវត្ថុ ២០២២-២០២៣ មានតិចជាង ១ភាគរយនៃចំនួនប្រតិបត្តិការនៅក្នុងប្រទេសនេះក៏ដោយ រដ្ឋាភិបាលអូស្ត្រាលីរំពឹងថា ការហាមឃាត់ការទិញផ្ទះពីបរទេសសម្រាប់រយៈពេល ២ឆ្នាំខាងមុខនឹងកាត់បន្ថយសម្ពាធមួយផ្នែកលើទីផ្សារលំនៅដ្ឋាននៅក្នុងប្រទេសនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9143.txt	មណ្ឌលគិរី៖ ខេត្តមណ្ឌលគិរី ជាខេត្តមានសក្ដានុពលអេកូទេសចរណ៍ ដែលមាន តំបន់ទេសចរណ៍ ចំនួន១០៥កន្លែង និងដែលទទួលបានកំណើនភ្ញៀវទេសចរកាន់តែច្រើនពីមួយ ឆ្នាំទៅមួយឆ្នាំ។ ស្របពេលដែលទេសចរបន្តកើនឡើង ខេត្តដែលស្ថិតនៅភូមិភាគឦសានមួយនេះ ត្រូវការការវិនិយោគក្នុងវិស័យទេសចរណ៍នេះបន្ថែមទៀត។ នេះបើតាមលោក ងិន សុវិមាន អភិបាលរងខេត្តមណ្ឌលគិរី។	អភិបាលរងខេត្តមណ្ឌលគិរីរូបនេះ ជឿជាក់ថា នៅពេលដែលវិស័យទេសចរណ៍ក្នុងខេត្តរាប់ចាប់ពី ហេដ្ឋានរចនាសម្ព័ន្ធ ធនធានមនុស្សជំនាញផ្នែកបដិសណ្ឋារកិច្ចមានការអភិវឌ្ឍ រីកចម្រើន នោះនឹងទាក់ទាញបានភ្ញៀវទេសចរមកកម្សាន្តកាន់តែច្រើនផងដែរ។ លោក ងិន សុវិមាន បន្ថែមដូច្នេះ៖ «វិស័យទេសចរណ៍ គឺសង្ឃឹមទៅលើមនុស្ស។ បើមនុស្សអត់មានជំនាញ ទៅលើវិស័យ ទេសចរណ៍ទេ ការធ្វើបដិសណ្ឋារកិច្ចលើភ្ញៀវក៏មិនបានល្អទេ។»។ បច្ចុប្បន្ន ខេត្តភាគឦសានមួយនេះ ទទួលបានកំណើនទេសចរជាតិ ប្រមាណ ៤០ម៉ឺននាក់ និងជាង៤ពាន់នាក់ ជាភ្ញៀវទេសចរបរទេស ខណៈអំឡុងឆ្នាំ២០១៩ ខេត្តទទួលបានទេសចរតែប្រមាណ ២០ម៉ឺននាក់ប៉ុណ្ណោះ។ នេះបើតាម លោក ងិន សុវិមាន។ សូមអញ្ជើញលោកអ្នកនាងទស្សនាកិច្ចសម្ភាសន៍អំពីសក្តានុពលទេសចរណ៍ក្នុងខេត្តមណ្ឌលគិរី រវាងលោក ពុយ គា ប្រធានក្លិបអ្នកកាសែតកម្ពុជា និងលោក ងិន សុវិមាន អភិបាលរងខេត្តមណ្ឌលគិរី ដូចតទៅ៖ ខេត្តមណ្ឌលគិរី ដែលស្ថិតនៅលើខ្ពង់រាប សម្បូរភ្នំ និងព្រៃក្រាស់ ជាប់ព្រំដែនវៀតណាម នៅតែជាទិសដៅទេសចរណ៍ពេញនិយម រាល់ឱកាសបុណ្យទាននានា។ ទន្ទឹមនឹងនេះ មណ្ឌលគិរី ក៏ជាជាដែនដីរុក្ខជាតិចម្រុះ និងរមណីយដ្ឋានទេសចរណ៍ធម្មជាតិជាច្រើន និងមានខ្យល់អាកាសល្អ ទេសភាពស្រស់ត្រកាលផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9144.txt	ភ្នំពេញ៖ ពេញមួយឆ្នាំ២០២៤ អគ្គនាយកដ្ឋានគយ និងរដ្ឋាករកម្ពុជា ប្រមូលចំណូលចូលជាតិបាន១០ ៥៤២,២ ប៊ីលានរៀល (ប្រមាណ ២ ៥៩០,៣ លានដុល្លារអាម៉េរិក)។ ចំណូលដែលរដ្ឋបានពី ពន្ធនិងអាករនេះ កើន១៣,៨ភាគរយ ធៀបកាលឆ្នាំ២០២៣។	អគ្គនាយកដ្ឋានគយនិងរដ្ឋាករកម្ពុជា បានរៀបចំកិច្ចប្រជុំបូកសរុបការងារប្រចាំឆ្នាំ២០២៤ និងទិសដៅអនុវត្តបន្ត ក្រោមវត្តមានលោក អូន ព័ន្ធមុនីរ័ត្ន ឧបនាយករដ្ឋមន្រ្តី រដ្ឋមន្រ្តីក្រសួងសេដ្ឋកិច្ចនិងហិរញ្ញវត្ថុ នាថ្ងៃទី១០ ខែកុម្ភៈ។ នេះបើយោងតាមសេចក្តីប្រកាសព័ត៌មានរបស់អគ្គនាយកដ្ឋានគយ។ ការប្រមូលចំណូលជាតិរបស់អគ្គនាយកដ្ឋានគយ និងរដ្ឋាករកម្ពុជា ក្នុងឆ្នាំ២០២៤ បញ្ហាប្រឈមធំៗជាច្រើន ដូចជា៖ កំណើនជាបន្តបន្ទាប់ទាំងវិសាលភាពនិងភាពស៊ីជម្រៅនៃការអនុវត្តកិច្ចព្រមព្រៀងពាណិជ្ជកម្មសេរី។ ការរីកលូតលាស់នៃផលិតកម្មក្នុងស្រុកជំនួសការនាំចូល, ការអនុគ្រោះពន្ធនិងអាករកាន់តែធំទូលាយដើម្បីទាក់ទាញការវិនិយោគ, និន្នាការកើនឡើងនៃការប្រើប្រាស់រថយន្តដែលមានទំហំស៊ីឡាំងតូច និងរថយន្តអគ្គិសនី, និងការបន្តមាននូវសកម្មភាពរត់គេចពន្ធក្នុងរូបភាពថ្មីៗកាន់តែស្មុគស្មាញ។ ទោះជួបបញ្ហាច្រើនយ៉ាងនេះក្តី ប៉ុន្តែការប្រមូលចំណូលពន្ធ និងអាកររបស់អគ្គនាយកដ្ឋានគយ គឺមានកំណើនដល់ជិត១៤ភាគរយសម្រាប់ឆ្នាំ២០២៤។ ក្នុងកិច្ចប្រជុំបូកសរុបការងារប្រចាំឆ្នាំ២០២៤ លោក គុណ ញឹម អគ្គនាយក នៃអគ្គនាយកដ្ឋានគយ និងរដ្ឋាករកម្ពុជា បានលើកឡើងថា ៖ « ការប្រមូលចំណូលពន្ធនិងអាករ ក្នុងឆ្នាំ២០២៤ សម្រេចបានចំនួន ១០ ៥៤២,២ ប៊ីលានរៀល (ប្រមាណ ២ ៥៩០,៣ លានដុល្លារអាម៉េរិក) កើន១៣,៨ភាគរយ ធៀបនឹងចំណូលប្រមូលបានក្នុងឆ្នាំ២០២៣»។ បើតាមសេចក្តីប្រកាសព័ត៌មានដដែលនៅក្នុងនោះ អាករលើតម្លៃបន្ថែមមានប្រមាណ៤១,៣ភាគរយ នៃចំណូលសរុបដែលគយប្រមូលបានក្នុងឆ្នាំ២០២៤។ អាករពិសេសមានប្រមាណ ៣២,១ភាគេយ ពន្ធគយមានប្រមាណ១៨ភាគរយ, អាករបន្ថែមលើផលិតផលប្រេងកាតមានប្រមាណ ៤,៤ភាគរយ និងអាករនាំចេញនិងកម្រៃផ្សេងៗមានប្រមាណ៤,២ភាគរយ។ ចំពោះ សមាសភាគនៃចំណូលតាមក្រុមទំនិញធៀបនឹងចំណូលសរុប ក្រុមទំនិញចម្រុះមានប្រមាណ ៣៤,៧ភាគរយ, យានយន្តនិងគ្រឿងចក្រមានប្រមាណ ៣១,១ភាគរយ, ប្រេងឥន្ធនៈនិងថាមពលមានប្រមាណ ២៦,៩ភាគរយ, និងសម្ភារសំណង់និងកម្រៃផ្សេងៗមានប្រមាណ ៧,៣ភាគរយ។ បន្ថែមពីលើការងារប្រមូលចំណូលចូលជាតិ អគ្គនាយកដ្ឋានគយ ក៏សម្រេចបាននូវវឌ្ឍនភាពល្អប្រសើរលើការងារសំខាន់ៗមួយចំនួនផងដែរ។ រួមមាន៖ ការធ្វើឌីជីថលភាវូបនីយកម្មនីតិវិធី, ការអនុវត្តកិច្ចសម្រួលពាណិជ្ជកម្មដល់ធុរជនមានអនុលោមភាពខ្ពស់, ការពង្រឹងការងារបច្ចេកទេសគយ។ ការងារបង្ការ និងបង្ក្រាបអំពើរត់គេចពន្ធ និងការអនុវត្តច្បាប់, ការងារសវនកម្មនិងការគ្រប់គ្រងហានិភ័យ និងកិច្ចសហការជាមួយផ្នែកឯកជន និងស្ថាប័នពាក់ព័ន្ធ។ កិច្ចសហប្រតិបត្តិការអន្តរជាតិលើការងារគយ, ការចូលរួមកសាងច្បាប់និងបទប្បញ្ញត្តិពាក់ព័ន្ធ, ការអភិវឌ្ឍធនធានមនុស្ស និងស្ថាប័ន, និង ការងារសង្គម មនុស្សធម៌ សិល្បៈនិងកីឡា។ លោក អូនព័ន្ធ មុនីរ័ត្ន បានវាយតម្លៃខ្ពស់ចំពោះកិច្ចខិតខំប្រឹងប្រែងរបស់អគ្គនាយកដ្ឋានគយ ក្នុងការសម្រេចបាននូវលទ្ធផលប្រសើរលើការប្រមូលចំណូល និងលើការដ្ឋានការងារផ្សេងទៀត ទោះបីជួបប្រទះនូវបញ្ហាប្រឈមមួយចំនួនក្តី។ ដូចជា៖ ការងើបឡើងយឺតនូវស្ថានភាពសេដ្ឋកិច្ចជាសកល, ការបន្តអូសបន្លាយសង្គ្រាមរុស្សី-អ៊ុយក្រែន, បញ្ហាសង្គ្រាមអ៊ីស្រាអែល-ក្រុមហាម៉ាស់, បញ្ហានៅមជ្ឈឹមបូព៌ា, ភាពតានតឹងនៃភូមិសាស្ត្រនយោបាយ ជាដើម។ លោករដ្ឋមន្ត្រីក្រសួងសេដ្ឋកិច្ច បន្តលើកទឹកចិត្តដល់ថ្នាក់ដឹកនាំនិងមន្ត្រីគយទាំងអស់ ឱ្យបន្តយកចិត្តទុកដាក់អនុវត្តតួនាទីភារកិច្ចរបស់ខ្លួនប្រកបដោយស្មារតីទទួលខុសត្រូវ។ ដើម្បីបង្កើនប្រសិទ្ធភាពប្រមូលចំណូលនិងការងារផ្សេងទៀតរបស់អគ្គនាយកដ្ឋាន និងរដ្ឋាករកម្ពុជា លោក អូនព័ន្ធ មុនីរ័ត្ន បានការណែនាំនូវការងារមួយចំនួនពាក់ព័ន្ធនឹង ការប្រមូលចំណូលឱ្យអស់សក្ដានុពល, ការបង្ការនិងបង្ក្រាបអំពើរត់គេចពន្ធ និងពង្រឹងអនុលោមភាព។ ជាមួយគ្នានេះ អគ្គនាយកដ្ឋានគយ ត្រូវពង្រឹងការគ្រប់គ្រងពាណិជ្ជកម្មតាមប្រព័ន្ធអេឡិចត្រូនិក, ការធ្វើទំនើបកម្មនិងការអភិវឌ្ឍស្ថាប័ន, ការជំរុញការរៀបចំសេចក្ដីព្រាងច្បាប់ស្ដីពីគយ (ថ្មី), ការរៀបចំផែនការសកម្មភាពសម្រាប់ការអនុវត្តយុទ្ធសាស្ត្រកៀរគរចំណូលរបស់រាជរដ្ឋាភិបាល, ការជំរុញកិច្ចសម្រួលពាណិជ្ជកម្ម, ការបង្កើនកិច្ចសហការជាមួយស្ថាប័នរដ្ឋ និងវិស័យឯកជន, និងការលើកកម្ពស់អភិបាលកិច្ច ជាដើម។ ក្នុងឱកាសនោះ លោក អូនព័ន្ធ មុនីរ័ត្ន ក៏បានប្រកាសដាក់ឱ្យប្រើប្រាស់ ‹‹សៀវភៅមគ្គុទ្ទេសក៍នីតិវិធីគយកម្ពុជា›› ដែលជាកម្រងអត្ថបទរៀបរាប់អំពីនីតិវិធីបំពេញបែបបទបញ្ចេញទំនិញ ពីគយជាធរមាន និងព័ត៌មានផ្សេងៗទៀតពាក់ព័ន្ធនឹងរដ្ឋបាលគយកម្ពុជា សម្រាប់សាធារណជន និងធុរជនអាចប្រើប្រាស់។ សៀវភៅនេះ ជាជំនួយក្នុងការអនុវត្តនីតិវិធីគយ និងបានផ្ដល់កិត្តិយសបំពាក់នូវសញ្ញាឋានៈ និងគ្រឿងឥស្សរិយយសដល់មន្ត្រីគយនិងរដ្ឋាករដែលមានស្នាដៃមួយចំនួន ផងដែរ។ បើតាមរបាយការណ៍អគ្គនាយកគយ ក្នុងឆ្នាំ២០២៤ ការនាំចេញទំនិញរបស់កម្ពុជា សម្រេចបាន ២៦ពាន់លានដុល្លារ កើន១៥,៨ភាគរយ។ ក្នុងនោះ ផលិតផលកាត់ដេរមានកំណើន២៣,៣ភាគរយ ផលិតផលមិនមែនកាត់ដេរកើន២,៦ភាគរយ និងកសិផលកើន ១១,៦ភាគរយ។ រីឯ ការនាំចូលមកវិញមានក្នុងទំហំ ២៨ពាន់លានដុល្លារ កើន១៨ភាគរយ ធៀបនឹងឆ្នាំ២០២៣។ ក្នុងនោះ ទំនិញនាំចូលសំខាន់ៗមាន ផលិតផលតេលសិលា វត្ថុធាតុដើមនិងគ្រឿងម៉ាស៊ីនបម្រើដល់គម្រោងវិនិយោគ គ្រឿងសំណង់ យានយន្តនិងគ្រឿងចក្រគ្រឿងឧបភោគបរិភោគ និងទំនិញចម្រុះផ្សេងទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9145.txt	លោក ដូណាល់ ត្រាំ បានបង្កកជំនួយរបស់អាម៉េរិកដល់អាហ្វ្រិកខាងត្បូង ដោយលើកហេតុផលពីច្បាប់របស់ប្រទេសនេះ អនុញ្ញាតឱ្យមានការរឹបអូសយកដីពីកសិករស្បែកស។	ប្រធានាធិបតីអាម៉េរិក លោក ដូណាល់ ត្រាំ បានថ្លែងនៅថ្ងៃទី៧ ខែកុម្ភៈ ក្នុងដីកាប្រតិបត្តិមួយអំពីការបង្កកជំនួយដល់អាហ្វ្រិកខាងត្បូងថា ៖« ច្បាប់នោះនឹងអនុញ្ញាតឱ្យរដ្ឋាភិបាលអាហ្រ្វិកខាងត្បូង រឹបអូសទ្រព្យសម្បត្តិកសិកម្មពីជនជាតិភាគតិចអាហ្រ្វិកខាងត្បូង ដោយគ្មានសំណង»។ បទបញ្ជានេះក៏និយាយអំពីភាពតានតឹងផ្នែកនយោបាយការបរទេសរវាងប្រទេសទាំងពីរនៅមជ្ឈិមបូព៌ា រួមទាំងបណ្តឹងរបស់អាហ្វ្រិកខាងត្បូងប្រឆាំងនឹងអ៊ីស្រាអែលនៅតុលាការយុត្តិធម៌អន្តរជាតិជុំវិញការចោទប្រកាន់ពីបទប្រល័យពូជសាសន៍នៅតំបន់កាហ្សា។ សេតវិមានបាននិយាយថា បណ្តឹងនេះ ជាភស្តុតាងដែលថាអាហ្វ្រិកខាងត្បូងមានជំហរប្រឆាំងអាម៉េរិក និងសម្ព័ន្ធមិត្ត។ ប្រធានាធិបតីអាម៉េរិក បានរៀបរាប់បន្ថែមថា ទីក្រុងវ៉ាស៊ីនតោន នឹងជំរុញការតាំងទីលំនៅថ្មីនៃជនភៀសខ្លួន Afrikaners ដែលភៀសខ្លួនពីការរើសអើងគាំទ្រដោយរដ្ឋនៅអាហ្វ្រិកខាងត្បូង។ ជនជាតិ Afrikaners ជាកូនចៅស្បែកសនៃជនជាតិហូឡង់ និងជនជាតិបារាំង ដែលបានមកដល់អាហ្វ្រិកខាងត្បូងក្នុងទសវត្សរ៍ឆ្នាំ ១៦៥០។ ទិន្នន័យចុងក្រោយរបស់រដ្ឋាភិបាលអាម៉េរិកបង្ហាញថា ប្រទេសនេះបានបែងចែកជំនួយជិត ៤៤០លានដុល្លារដល់អាហ្វ្រិកខាងត្បូងក្នុងឆ្នាំ២០២៣។ អាហ្វ្រិកខាងត្បូងមិនទាន់ធ្វើអត្ថាធិប្បាយលើចំណាត់ការរបស់រដ្ឋបាល ត្រាំ នៅឡើយទេ។ ច្បាប់ដែលចុះហត្ថលេខាដោយប្រធានាធិបតីអាហ្រ្វិកខាងត្បូងលោក Cyril Ramaphosa កាលពីខែមុន ចែងថា ក្នុងករណីខ្លះ រដ្ឋាភិបាលមិនអាចទូទាត់សំណងសម្រាប់ការរឹបអូសយកដីជាប្រយោជន៍សាធារណៈ។ កម្មសិទ្ធិដីធ្លីគឺជាបញ្ហាដ៏ចម្រូងចម្រាសតាំងពីយូរយារណាស់មកហើយនៅអាហ្រ្វិកខាងត្បូង ដោយដីកសិកម្មភាគច្រើននៅតែកាន់កាប់ដោយជនជាតិស្បែកសក្នុងរយៈពេល ៣០ឆ្នាំបន្ទាប់ពីការបញ្ចប់ការរើសអើងពូជសាសន៍ ហើយរដ្ឋាភិបាលប្រឈមនឹងសម្ពាធសម្រាប់កំណែទម្រង់។ យោងតាមលោកប្រធានាធិបតី Ramaphosa រដ្ឋាភិបាលមិនបានរឹបអូសយកដីណាមួយឡើយ។ លោកបានបញ្ជាក់ថា ច្បាប់ថ្មីនេះ មានគោលបំណងលុបបំបាត់វិសមភាពពូជសាសន៍នៅក្នុងកម្មសិទ្ធិដីធ្លីនៅក្នុងប្រទេសដែលមានប្រជាជនស្បែកខ្មៅលើសលុប។ លោក អេឡុន ម៉ាសក៍ ដែលកើតនៅអាហ្រ្វិកខាងត្បូង និងជាសម្ព័ន្ធមិត្តជិតស្និទ្ធរបស់លោក ត្រាំ បានចោទប្រកាន់រដ្ឋាភិបាលរបស់លោក Ramaphosa ថាជាអ្នកណែនាំ«ច្បាប់បែងចែកទ្រព្យសម្បត្តិបែបរើសអើងជាតិសាសន៍»។ Starlink ដែលជាក្រុមហ៊ុនអ៊ីនធឺណេតផ្កាយរណបគ្រប់គ្រងដោយលោក ម៉ាសក៍ មិនទាន់ទទួលបានអាជ្ញាប័ណ្ណ ដើម្បីធ្វើប្រតិបត្តិការនៅអាហ្វ្រិកខាងត្បូងនៅឡើយទេ ដោយសារច្បាប់តម្រូវឱ្យក្រុមហ៊ុនធំៗផ្តល់ដើមទុនចំនួន ៣០ភាគរយ ដល់ក្រុមដែលជួបការលំបាកជាប្រវត្តិសាស្ត្រ។ ទន្ទឹមនេះ រដ្ឋមន្ត្រីការបរទេសអាមេរិក លោក Marco Rubio បានប្រកាសថា មិនចូលរួមក្នុងកិច្ចប្រជុំកំពូល G20 ក្នុងខែនេះ នៅអាហ្វ្រិកខាងត្បូង ដោយចោទប្រកាន់រដ្ឋាភិបាលម្ចាស់ផ្ទះថាបានជំរុញរបៀបវារៈ«ប្រឆាំងអាម៉េរិក» ។ អាហ្រ្វិកខាងត្បូងមានអត្រាឆ្លងមេរោគអេដស៍ខ្ពស់បំផុតមួយក្នុងពិភពលោក ហើយមនុស្សប្រហែល ៥,៥លាននាក់ កំពុងទទួលការព្យាបាលដោយថ្នាំប្រឆាំងមេរោគអេដស៍។ អត្រា ១៧ភាគរយនៃកម្មវិធីព្យាបាលជំងឺអេដស៍នៅអាហ្វ្រិកខាងត្បូងទទួលបានមូលនិធិពីជំនួយអន្តរជាតិរបស់អាម៉េរិក៕ អត្ថបទទាក់ទង ប្រមុខការទូតអាម៉េរិក មិនចូលរួមកិច្ចប្រជុំG20 នៅអាហ្វ្រិកខាងត្បូង ដោយសារបញ្ហាដីធ្លី អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9146.txt	ភ្នំពេញ៖ កម្ពុជាចាកចេញពីក្រុមប្រទេសអភិវឌ្ឍន៍តិចតួច (LDC) ឆ្នាំ២០២៩ ហើយនឹងក្លាយជាប្រទេសមានចំណូលមធ្យមកម្រិតខ្ពស់ (ប្រទេសកំពុងអភិវឌ្ឍន៍) នៅឆ្នាំ២០៣០។ ដ្បិតកម្ពុជា ចាកចេញពីLDC ក្តី តែសមាគមអឺរ៉ុប (EU) នឹងបន្តផ្តល់ការអនុគ្រោះពន្ធពិសេសដល់កម្ពុជា រហូតដល់ឆ្នាំ២០៣២។ នេះបើយោងតាមការលើកឡើងរបស់លោក ផាន់ ផល្លា រដ្ឋលេខាធិការនៃក្រសួងសេដ្ឋកិច្ច និងហិរញ្ញវត្ថុ។	លោក ផាន់ ផល្លា បានបញ្ជាក់ ក្នុងវេទិកាសាធារណៈ ស្តីពី ការគ្រប់គ្រងម៉ាក្រូសេដ្ឋកិច្ច និងច្បាប់ថវិកាឆ្នាំ២០២៥ នៅថ្ងៃទី១០ ខែកុម្ភៈ ថា សមាគមអឺរ៉ុប នឹងមិនផ្តាច់ការផ្តល់សម្បទានផ្នែកពាណិជ្ជកម្មរបស់កម្ពុជា ក្នុងការនាំចេញទៅទីផ្សារអឺរ៉ុបភ្លាមនោះទេ។ ពោល គឺសមាគមអឺរ៉ុប បន្តផ្តល់សម្បទានពន្ធពិសេសឱ្យកម្ពុជា ៣ឆ្នាំបន្ថែមទៀត ក្រោយកម្ពុជាចាកចេញពីក្រុមប្រទេស LDC។ លោកបាននិយាយយ៉ាងដូច្នេះ៖ «ប្រទេសកំពុងអភិវឌ្ឍន៍ បានន័យថា យើងត្រូវចេញនៅក្នុងឆ្នាំ២០៣០ ។ ប៉ុន្តែខ្ញុំក៏សូមជម្រាបថា គោលការណ៍នៃការផ្តល់សម្បទាន ជាពិសេសពាក់ព័ន្ធវិស័យពាណិជ្ជកម្ម គឺខុសគ្នា សម្រាប់សហគមន៍អឺរ៉ុប មិនបានផ្ដាច់នូវសម្បទានភ្លាមទេៗ។ សហគមន៍អឺរ៉ុបឲ្យយើង ៣ឆ្នាំបន្តទៀត សម្រាប់ការនាំចេញទៅសហគមន៍អឺរ៉ុប»។ បើតាមលោករដ្ឋលេខាធិការក្រសួងសេដ្ឋកិច្ចរូបនេះ បច្ចុប្បន្ន រដ្ឋាភិបាលកំពុងសហការជាមួយដៃគូ ដូចជា UNDP និង UN Agency ដើម្បីត្រៀមដោះស្រាយបញ្ហាប្រឈមមួយចំនួន ដែលនឹងកើតមានឡើងក្រោយពីកម្ពុជាចាកចេញពី LDC ក្នុងឆ្នាំ២០២៩។ ព្រោះជាធម្មតានៅពេលដែលកម្ពុជា ក្លាយជាប្រទេសកំពុងអភិវឌ្ឍន៍ នឹងបាត់បង់សម្បទានផ្នែកពាណិជ្ជកម្ម ក៏ដូចជាបាត់បង់ការផ្តល់ហិរញ្ញប្បទានផង។ គួរជ្រាបថា ក្នុងថ្ងៃទី៣១ ខែមករា ឆ្នាំ២០២៥ រដ្ឋាភិបាលអង់គ្លេស បានសម្រេចផ្តល់ប្រព័ន្ធអនុគ្រោះពន្ធពាណិជ្ជកម្ម DTCS ឱ្យកម្ពុជារហូតដល់ឆ្នាំ២០៣២ ដើម្បីពង្រឹងខ្លួនក្នុងនាមជាប្រទេសចំណូលមធ្យមកម្រិតខ្ពស់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9147.txt	ភ្នំពេញ៖ ហេតុអ្វីបានជាអ្នករកស៊ីមួយចំនួនកំណត់អត្រាប្តូរប្រាក់ខ្ពស់ពី៤១០០ទៅ៤២០០រៀលក្នុង១ដុល្លារ ខណៈអត្រាប្តូរប្រាក់លើទីផ្សារ បច្ចុប្បន្ន ត្រឹមពី៤០០០ ទៅ៤០២០រៀល? ចម្ងល់ដែលសារព័ត៌មានឌីជីថលថ្មីៗ បានសាកសួរនៅលើទំព័រហ្វេសប៊ុកផ្លូវការកាលពីថ្ងៃទី១៤ ខែកុម្ភៈ ទទួលបានការចូលរួមមតិយោបល់ចម្រុះពីអ្នកជំនាញ ក្រុមអាជីវករ ក្រុមអ្នកគាំទ្រការចាយលុយរៀល និងសាធារណជនទូទៅ។	«មកពីទម្លាប់, មកពីទីផ្សារសេរីពេក, ហាងឆេងតាមមាត់, ចង់ចំណេញហួសហេតុ, មកពីគ្មានការគ្រប់គ្រងត្រឹមត្រូវ, កង្វះយន្តការត្រួតពិនិត្យ, មិនគាំទ្រលុយរៀល, មិនឱ្យតម្លៃប្រាក់រៀលខ្មែរ, ទំនិញនាំចូលគិតជាដុល្លារ, មកពីស្រុកយើងចាយលុយចម្រុះសាសន៍ពេក, គិតម្លៃថេរ៤១០០រៀលក្នុង១ដុល្លារ, ដុល្លារឡើងចុះមិនទៀង ម្តង៤០ ម្តង៤១ ម្តង៤២»។ ទាំងនេះ គឺជាទឡ្ហីករណ៍ ដែលបានលើកឡើង ពាក់ព័ន្ធនឹងការអនុវត្តអត្រាប្តូរនៅលើទីផ្សារបច្ចុប្បន្ន ជាពិសេសរវាងប្រាក់រៀល និងដុល្លារអាម៉េរិក។ អ្នកចូលរួមបញ្ចេញមតិយោបល់មួយចំនួន បានទាមទារឱ្យរដ្ឋាភិបាលចាត់វិធានការចំពោះអ្នករកស៊ីដែលកំណត់ប្តូរប្រាក់លើសហាងឆេងនៅលើផ្សារ និងជំរុញឱ្យអាជីវករគិតតម្លៃប្រាក់រៀលជាគោលវិញ ដែលក្នុងន័យលើកកម្ពស់ប្រាក់រៀលផង និងមិនស្មុគស្មាញច្រើនចំពោះអត្រាប្តូរនៅទីផ្សារ ខណៈប្រាក់រៀលមានស្ថិរភាពល្អប្រសើរ នារយៈពេល២ទសវត្សរ៍ចុងក្រោយនេះ។ អ្នកខ្លះមើលឃើញពីការកំណត់អត្រាប្តូរប្រាក់ហួសហេតុដល់៤២០០រៀលក្នុង១ដុល្លារ គឺជាផ្នែកមួយធ្វើឱ្យពលរដ្ឋ (អ្នកទិញ) មិនចង់ចាយលុយរៀល។ តែជាមួយគ្នានេះ ក៏មានក្រុមអ្នករកស៊ីមួយចំនួន អះអាងពីការសម្រេចចិត្តរបស់ខ្លួន លើការកំណត់អត្រាប្តូរប្រាក់រៀលផងដែរ។ អ្នករកស៊ីម្នាក់ បានបញ្ជាក់ថា ពេលទិញទំនិញមកស្តុក មានតម្លៃដុល្លារស្មើនឹង៤១០០រៀល តែពេលធ្លាក់ចុះមក៤០០០រៀល គាត់មិនអាចលក់តាមហាងឆេងទេ ព្រោះចំណេញតិច និងប្រឈមនឹងខាត។ គាត់បានបន្ថែមថា៖ «បើរកស៊ីមិនចំណេញសូម្បីតែ១០០រៀល តើរកស៊ីធ្វើអ្វី ហើយបើឆ្ងល់រឿងហ្នឹង ក៏ត្រូវឆ្ងល់រឿងទឹកសុទ្ធផងដែរ លក់ក្រៅតែ៥០០ ទៅ១០០០រៀល ប៉ុន្តែក្នុងម៉ាត (Mart) ថ្លៃដល់ទៅ៤០០០ ឬ១ដុល្លារឯណោះ»។ សម្រាប់ក្រុមអ្នករកស៊ីតូចតាចមួយចំនួន កត្តានេះ មិនគួរបន្ទោសអ្នកលក់ឡើយ តែត្រូវបន្ទោសដល់ក្រុមហ៊ុននាំចូល ដែលក្រុមហ៊ុនខ្លះនៅរក្សាអត្រាប្ដូរប្រាក់ ៤១០០ ឬ ៤២០០រៀល។ «គួរមានវិធានការលើក្រុមហ៊ុនធំៗ មិនមែនសំដៅតែអ្នកលក់បន្ដទេ»។ នេះជាយោបល់ដែលបានលើកឡើង។ ស្របពេលជាមួយគ្នា អ្នករកស៊ីធំៗក្នុងស្រុកមួយចំនួនបានពន្យល់ថា ការនាំចូលទំនិញពីបរទេសជាលុយដុល្លារ ការទូទាត់ឱ្យគេវិញក៏ជាលុយដុល្លារ។ អ៊ីចឹងហើយ បានជាគេគិតកន្ទុយ ព្រោះត្រូវចំណាយពេលទៅដាក់លុយក្នុងកុង [ធនាគារ] ហើយចំនួនលុយ[រៀល]វាច្រើន បើធៀបជាមួយលុយដុល្លារ។ «មានតែអ្នករកស៊ីទេទើបយល់។ បានជាដុល្លារ យើងត្រូវទៅទិញដុលា្លរ អត្រាខុសគ្នា។ បើគេគិតដុល្លារ យើងឱ្យលុយជាដុល្លារទៅចប់រឿងបាត់ទៅហើយ។ ត្រូវចាំថាអ្នកលក់ដូរធំៗ មិនមែនទិញ-លក់ថ្ងៃហ្នឹងទេ»។ នេះជាការពន្យល់បន្ថែមរបស់ក្រុមអាជីវករ ដោយបានបន្ថែមថា ពេលទិញទំនិញចូលមិនប្រាកដថា អត្រាប្តូរប្រាក់៤០៤០ ឬ៤០៥០រៀលក្នុងមួយដុល្លារទេ ដើម្បីងាយស្រួលគិត គឺគិតត្រឹម៤១០០រៀលតែម្តងទៅ។ ក្នុងចំណោមមតិយោបល់ដ៏ចម្រុះនោះ ក៏មានអ្នកជំរុញការប្រើប្រាស់ប្រាក់រៀលផងដែរ តាមរយៈការស្នើឱ្យមានការឯកភាពលើប្រាក់បៀវត្សរ៍ជាប្រាក់រៀល និងការចាយវាយជាប្រាក់រៀល ដើម្បីសេដ្ឋកិច្ចរីកចម្រើន។ «នៅប្រទេសមួយចំនួន គេអាចធ្វើបានដោយចាយលុយជាតិគេ។ ហេតុអ្វីនៅយើងធ្វើមិនបាន មកពីពួកយើងមិនគាំទ្រកាចាយប្រាក់រៀល»។ នេះជាការក្រើនរំលឹកមួយ។ សាកលវិទ្យាល័យខ្លះ គិតថ្លៃសិក្សាជាដុល្លារ ខណៈនិស្សិតភាគច្រើនគឺជាកូនកសិករ ដោយគិតអត្រាប្តូរប្រាក់ដុល្លារ ៤១០០ ឬ៤២០០រៀលក្នុង១ដុល្លារ។ ជាមួយគ្នានេះ ក៏មានមតិយោបល់រិះគន់ស្ថាប័នរដ្ឋមួយចំនួន ដែលគិតថ្លៃសេវាកម្ម ដោយមិនអើពើអត្រាប្តូរប្រាក់នោះដែរ។ ម្ចាស់គណនីហ្វេសប៊ុកឈ្មោះ បញ្ញាវ័ន្ត ចង់ឃើញការទូទាត់លុយខ្មែរជាមូលដ្ឋាននៅតាមបណ្តាហាងលក់ដូរ។ លោកបានលើកឡើងពីជម្រើស៣ ក្នុងករណីជួបប្រទះការប្តូរប្រាក់មិនតាមគោលការណ៍ ដោយក្នុងនោះមានការប្រើប្រាស់ KHQR ដែលមានការកំណត់អត្រាប្តូរ ប្រាក់តាមការប្រែប្រួលជាក់ស្តែងរបស់ធនាគារដើម្បីស្កេន, ការថតបង្ហោះហាងដែលមិនគោរពគោលការណ៍នៅលើបណ្តាញសង្គម និងការចាយដុល្លារតែម្តង។ លោកបានបន្ថែមថា បើម្ចាស់អាជីវកម្ម និងអ្នករកស៊ី រួមសហការគ្នាទទួលយកការទូទាត់ប្រាក់រៀលជាគោល គឺអាចជំរុញការលើកកម្ពស់ប្រាក់រៀល។ ក្នុងន័យនេះ បើករណីយកលុយដុល្លារមកចាយ គឺគួរគិតត្រឹម៣៨០០ ឬ៣៩០០រៀល។ ដូច្នេះ ម្ចាស់អាជីកម្មចំណេញច្រើនពីអ្នកចាយដុល្លារ និងចូលរួមយ៉ាងធំធេងក្នុងការលើកកម្ពស់ប្រាក់រៀល។ លោក ឃូ វុឍ្ឍី អគ្គនាយកនៃអគ្គនាយកដ្ឋានគោលនយោបាយ និងសហប្រតិបត្តិការអន្តរជាតិ នៃធនាគារជាតិ នៃកម្ពុជា ក៏ស្ថិតក្នុងចំណោមអ្នកបញ្ចេញមតិយោបល់នៅលើទំព័រហ្វេសប៊ុករបស់សារព័ត៌មានឌីជីថលថ្មីៗផងដែរ។ សម្រាប់អ្នកជំនាញរូបនេះ វាដល់ពេលហើយដែលត្រូវពង្រឹងច្បាប់ក្នុងការដាក់អត្រាប្តូរប្រាក់ ដើម្បីមានភាពយុត្តិធម៌ សម្រាប់ទាំងអ្នកទិញ និងអ្នកលក់។ លោកបញ្ជាក់ថា ៖ « ច្បាប់ក្នុងការកំណត់អត្រាប្តូរប្រាក់ គឺមានតែអ្នកទទួលបានការអនុញ្ញាតពីអាជ្ញាធរប៉ុណ្ណោះ ទើបមានសិទ្ធិកំណត់អត្រាប្តូរប្រាក់។ ពេលក្លាយជាអ្នកប្តូរប្រាក់ផ្លូវការ គាត់ហ្នឹងត្រូវគោរពយន្តការនៃការកំណត់អត្រាប្តូរ ដែលមានអាជ្ញាធរជាអ្នកត្រួតពិនិត្យ»។ កម្ពុជាមានច្បាប់ ស្តីពី «ការគ្រប់គ្រងការប្តូរប្រាក់» ដោយបានចែងថា អាជីវករប្តូរប្រាក់ដល់ដៃដែលមានទីតាំងអចល័តឬចល័តអាចធ្វើសកម្មភាពប្តូរប្រាក់បានលុះត្រាតែបានទទួលការអនុញ្ញាតជាមុនពីធនាគារកណ្តាល ។ ក្រៅពីច្បាប់, ធនាគារជាតិក៏បានអនុវត្តនូវគោលនយោបាយអត្រាប្តូរប្រាក់ គោលដៅចម្បងរក្សាស្ថិរភាពថ្លៃលើទីផ្សារ។ ជាមួយនឹងការអនុវត្តរបបអត្រាប្តូរប្រាក់អណ្តែតមានការគ្រប់គ្រង ធនាគារជាតិនឹងធ្វើអន្តរាគមលើទីផ្សារប្តូរប្រាក់ ដើម្បីគ្រប់គ្រងនិងរក្សាស្ថិរភាព អត្រាប្តូរប្រាក់ទៅតាមគោលដៅដែលបានកំណត់ ដោយចេញនូវអត្រាប្តូរប្រាក់ផ្លូវការជាប្រចាំថ្ងៃ។ អត្រាប្តូរប្រាក់ផ្លូវការ ជាអត្រាទិញ-លក់រវាងរូបិយវត្ថុជាតិ និងរូបិយប័ណ្ណបរទេសផ្សេងទៀត ។ អត្រាប្តូរប្រាក់ផ្លូវការនេះ ត្រូវបានកំណត់ដោយធនាគារជាតិនៃកម្ពុជា និងដាក់ឲ្យប្រើប្រាស់សម្រាប់រាល់ប្រតិបត្តិការ រវាងធនាគារជាតិនៃកម្ពុជាជាមួយនឹងភាគីពាក់ព័ន្ធ ។ លើសពីនេះ ក្រសួង-ស្ថាប័នរាជរដ្ឋាភិបាល ក៏ដូចជា សាធារណៈជនអាចប្រើប្រាស់អត្រាប្តូរប្រាក់ផ្លូវការនេះទៅតាមគោលដៅរៀងៗខ្លួន ហើយអត្រានេះក៏ជាអត្រាប្តូរប្រាក់គោលប្រើដោយវិស័យឯកជន ផងដែរ ។ បច្ចុប្បន្ន អត្រាប្តូរប្រាក់គោលេរវាងរូបិយវត្ថុជាមួយរូបិយប័ណ្ណបរទេស ត្រូវបានធនាគារជាតិចេញផ្សាយពីរម្តងក្នុងថ្ងៃ ពោលគឺពេលព្រឹក និងពេលល្ងាច នៅលើផ្លែតហ្វមធនាគារជាតិនៃកម្ពុជា(NBCP)។ ធនាគារជាតិ ធ្វើបែបនេះ គឺដើម្បីជួយសម្រួលដល់ការចុះបញ្ជិកា និងការទូទាត់នានាឱ្យកាន់តែឆាប់រហ័ស និងមានប្រសិទ្ធភាព ជាពិសេសសម្រាប់ធនាគារពាណិជ្ជ និងវិស័យឯកជន យកអត្រាប្តូរប្រាក់ផ្លូវការនេះ ធ្វើជាមូលដ្ឋានក្នុងការគិតគូរ និង សម្រេចដាក់ចេញអត្រាប្តូរប្រាក់ទីផ្សារ តាមស្ថាប័នអាជីវកម្មរៀងខ្លួនៗ។ ធនាគារជាតិ បានបញ្ជាក់ថា ៖ «អត្រាប្តូរប្រាក់នាចុងថ្ងៃនៃប្រតិបត្តិការ នឹងមានកម្រិតដូចគ្នានឹងអត្រាប្តូរប្រាក់នាពេលព្រឹកបន្ទាប់ ដោយសារអត្រាប្តូរប្រាក់ទាំងពីរនេះ ទទួលបានពីការគណនាចេញពីអត្រាមធ្យមថ្លឹងនៃអត្រាប្តូរប្រាក់ទីផ្សារអន្តរធនាគារ ដែលគ្រឹះស្ថានធនាគារ និងហិរញ្ញវត្ថុ ដោះដូរនៅក្នុងថ្ងៃ នៅលើផ្លែតហ្វមធនាគារជាតិនៃកម្ពុជា(NBCP)»។ សម្រាប់ថ្ងៃទី១៧ ខែកុម្ភៈនេះ អត្រាប្តូរប្រាក់គោលដែលចេញផ្សាយដោយធនាគារជាតិរវាងប្រាក់រៀល និងដុល្លារ គឺមានតម្លៃ៤០០៥រៀលក្នុងមួយដុល្លារ។ សម្រាប់អត្រាប្តូរលើទីផ្សារនៅតាមគ្រឹះស្ថានធនាគារ និងកន្លែងប្តូរចល័ត និងអចល័តដែលទទួលបានការអនុញ្ញតពីធនាគារជាតិ គឺមានតម្លៃចន្លោះ៤០០០-៤០០៦រៀលក្នុង១ដុល្លារ។ នេះជាតម្លៃដែលយកដុល្លារទៅទិញ ឬដូរយកប្រាក់រៀល។ ចំពោះ ការយកលុយរៀលទៅទិញ ឬដូរ យកលុយដុល្លារនៅលើទីផ្សារវិញ គឺមានតម្លៃចន្លោះ ៤០២០-៤០៣០រៀលក្នុង១ដុល្លារ។ ក្នុងរយៈពេល២០ឆ្នាំចុងក្រោយនេះ ប្រាក់រៀលរបស់កម្ពុជា គឺមានស្ថិរភាពល្អដោយរក្សាបានតម្លៃលើទីផ្សារក្នុងរង្វង់៤ ១០០រៀលក្នុង១ដុល្លារ។ ចូលមកដល់ឆ្នាំ២០២៥នេះ ស្ថានភាពប្រាក់រៀលកាន់តែល្អ មានតម្លៃចន្លោះពី៤ ០០០-៤ ០៤០រៀល ក្នុង១ដុល្លារ។ ការណ៍នេះ ប្រជាពលរដ្ឋគួរគម្បី ងាកមកប្រើប្រាស់ប្រាក់រៀលឱ្យបានច្រើន ដើម្បីជួយជំរុញកំណើនសេដ្ឋកិច្ចជាតិ ជាពិសេសគឺជួយឱ្យធនាគារជាតិ នៃកម្ពុជា មានលទ្ធភាពកាន់តែពេញលេញ ក្នុងការអនុវត្តគោលនយោបាយរូបិយវត្ថុ៕ អត្ថបទទាក់ទង ទស្សនៈ៖ តើការចាយប្រាក់រៀលចំណេញអ្វីខ្លះដល់សេដ្ឋកិច្ចជាតិ? អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9148.txt	ភ្នំពេញ៖ លោក វង្សី វិស្សុត ឧបនាយករដ្ឋមន្ត្រីប្រចាំការ ទទួលបន្ទុកទីស្តីគណៈរដ្ឋមន្ត្រី ផ្តាំទៅមន្រ្តីអនុវត្តគោលនយោបាយទាំងអស់ ត្រូវចុះជួយប្រជាពលរដ្ឋ ដោយកុំចុះទៅរំខាន។ លោកបានលើកឡើងបែបនេះ ក៏ព្រោះមើលឃើញការអនុវត្តគោលនយោបាយរបស់រដ្ឋាភិបាលក្នុងការជំរុញឱ្យរកស៊ីក្រៅប្រព័ន្ធ មកឱ្យចុះបញ្ជីផ្លូវការតាមក្រសួង-ស្ថាប័នជំនាញ គឺមានប្រសិទ្ធភាពទាប ដោយសារតែមានមន្ត្រីមួយចំនួនយកឱកាសនេះទារប្រាក់ពីអ្នករកស៊ីទាំងនោះ។	វិស័យសហគ្រាសធុនតូច និងមធ្យម (SMEs) ត្រូវបានរដ្ឋាភិបាលកំណត់ជាឆ្អឹងខ្នងនៃសេដ្ឋកិច្ចជាតិ។ ក៏ប៉ុន្តែមកទល់បច្ចុប្បន្ន ភាគច្រើនលើសលុបប្រមាណ៩៧ភាគរយនៃសហគ្រាសធុនតូច និងមធ្យម នៅកម្ពុជាគឺស្ថិតនៅក្រៅប្រព័ន្ធ។ ជាមួយគ្នានេះ ចំនួនអង្គភាពសេដ្ឋកិច្ចបម្រើឱ្យសកម្មភាពកម្មន្តសាលដែលបានចុះបញ្ជីផ្លូវការ មានត្រឹម១៦ភាគរយប៉ុណ្ណោះ នៃអង្គភាពសេដ្ឋកិច្ចបម្រើឱ្យសកម្មភាពកម្មន្តសាលទូទៅ។ ដោយឡែក ការចុះបញ្ជីផលិតផល និងការចុះបញ្ជីសុវត្ថិភាពផលិតផល សញ្ញាបញ្ជាក់ផលិតផល និងស្តង់ដារផលិតផល គឺនៅតែមានចំនួនតិច។ លោក វង្សី វិស្សុត បានលើកឡើងបែបនេះក្នុងពិធីបិទសន្និបាតបូកសរុបការងារប្រចាំឆ្នាំ២០២៤ និងទិសដៅការងារបន្តរបស់ក្រសួងឧស្សាហកម្ម វិទ្យាសាស្ដ្រ បច្ចេកវិទ្យា និងនវានុវត្តន៍ នាថ្ងៃទី២៦ ខែកុម្ភៈ។ លោក បានបញ្ជាក់ថា នេះជាបញ្ហាក្រៅប្រព័ន្ធនៃការអនុវត្តគោលនយោបាយរបស់រដ្ឋាភិបាល ដែលត្រូវដោះស្រាយ ដើម្បីបង្កើនសមត្ថភាពផលិតកម្ម និងសមត្ថភាពប្រកួតប្រជែងរបស់សេដ្ឋកិច្ចកម្ពុជា។ ដូច្នេះហើយ បានជារដ្ឋាភិបាលចេះតែទាញអ្នករកស៊ីក្រៅប្រព័ន្ធឱ្យចុះបញ្ជីផ្លូវការ ដើម្បីដោះស្រាយគោលនយោបាយរបស់រដ្ឋាភិបាល និងជួយទ្រទ្រង់សហគ្រាសផលិត និងសហគ្រាសសេវាករផ្សេងទៀតឱ្យនោះឱ្យទទួលបានសេវាគាំទ្ររបស់រដ្ឋ។ « អ្នកខ្លះ ចេះតែគិតថាចូលក្នុងប្រព័ន្ធផ្លូវការ គឺជាប់ពន្ធដារ។ ហ្នឹងហើយ! ម្ខាងចូលជាប់ពន្ធដារ»។ លោក វង្សី វិស្សុត ទទួលបាននូវចំណុច ក៏ប៉ុន្តែលោកបានអះអាងថា ៖ « គោលដៅធំរបស់រដ្ឋាភិបាល គឺមិនមែនរឿងពន្ធដារទេ។ ពោល គឺរដ្ឋចង់ឱ្យសហគ្រាសទាំងអស់ជ្រកក្រោមគោលនយោបាយដែលទទួលបានការគាំទ្ររដ្ឋាភិបាល ទាំងជំនួយខាងផ្នែកសេដ្ឋកិច្ច ធុរកិច្ច និងទាំងជំនួយសេវាសង្គមផ្សេងៗ។ ការគ្រប់គ្រងសម្រាប់រដ្ឋាភិបាល ដែលជាធ្វើគោលនយោបាយ ធ្វើយុទ្ធសាស្ត្រ ធ្វើផែនការ គឺត្រូវចាំបាច់នូវតួលេខ ទិន្នន័យ និងភាពច្បាស់លាស់អំពីប្រតិបត្តិការសេដ្ឋកិច្ច។ « នេះ ជាគោលនយោបាយ។ ប៉ុន្តែដល់ភាពជាក់ស្តែងនោះ វាមិនអ៊ីចឹង។ យើងដាក់គោលការណ៍ទៅ! មានត្រីងៀតឆ្លៀតពង[អ្នកអនុវត្ត]។ យើងដាក់សម្រាប់ជួយ ប៉ុន្តែមិនជួយ បែរជាចុះរំខានគេទៅវិញ»។ នេះជាចំណុចត្រូវចៀសវាង ព្រោះគោលនយោបាយរដ្ឋដាក់ឱ្យអនុវត្តនេះ គឺដើម្បីជួយ»។ នេះជាលើកឡើងរបស់លោកឧបនាយករដ្ឋមន្ត្រីប្រចាំការ ទទួលបន្ទុកទីស្តីគណៈរដ្ឋមន្ត្រី។ ក្នុងរយៈពេលមធ្យម និងវែង កម្ពុជាត្រូវពង្រឹងបរិកាសវិនិយោគ និងលើកកម្ពស់ភាពប្រកួតប្រជែងបន្ថែមដើម្បីទាក់ទាញអ្នកវិនិយោគក្នុងស្រុក និងទាំងពីបរទេស។ ជាពិសេស ទាក់ទាញឧស្សាហកម្មដែលកំពុងផ្លាស់ប្តូរមូលដ្ឋានផលិតកម្ម ដើម្បីត្រៀមខ្លួនជាធ្វើមជ្ឈមណ្ឌលផលិតកម្មជំនួសដោយចាប់យកឧស្សាហកម្មបម្រើឱ្យខ្សែច្រវាក់ផលិតកម្មតំបន់ ដែលជាឧស្សាហកម្មតភ្ជាប់ទៅទីផ្សារ និងឧស្សាហកម្មតភ្ជាប់បណ្តាញផ្គត់ផ្គង់វត្ថុធាតុដើម។ លោក វង្សី វិស្សុត បន្តនិយាយយ៉ាងដូច្នេះ៖ « ជាមួយគ្នានេះ យើងចាំបាច់ត្រូវជំរុញការអភិវឌ្ឍវិស័យសហគ្រាសធុនតូច និងមធ្យម ឱ្យបានលឿនសមស្របទៅនឹងការវិវត្តនៃបរិការណ៍តំបន់ និងសកល តាមរយៈការធ្វើឱ្យប្រសើរឡើងនូវប្រព័ន្ធអេកូឡូស៊ីសហគ្រិនភាព និងនវានុវត្តន៍។»។ ដើម្បីឆ្លើយតបនឹងការលើកឡើងខាងលើរបស់លោក វង្សី វិស្សុត បច្ចុប្បន្នក្រសួងឧស្សាហកម្ម បច្ចេកវិទ្យា និងនវានុវត្តន៍ ក្នុងអនុវត្តនូវ « អភិក្រម ចុះជួយ ជាជាងចុះចាប់ និងចុះពិន័យ» នៅក្នុងវិស័យសហគ្រាសធុនមីក្រូ តូច និងមធ្យម។ លោក ហែម វណ្ណឌី បានថ្លែងនៅចំពោះមុខឧបនាយករដ្ឋមន្ត្រីប្រចាំការយ៉ាងដូច្នេះ៖ « យើងខ្ញុំ ក៏បានបន្តដុះខាត់ផ្នត់គំនិតថ្នាក់ដឹកនាំនិងមន្ត្រីគ្រប់រូប ឱ្យបំពេញតួនាទីជាអាណាព្យាបាល ជាកាតាលីករ ជាអ្នកជួយសម្របសម្រួល និងជាទីពំនឹងរបស់វិស័យឯកជន ជាពិសេសគឺសហគ្រាសធុនមីក្រូ តូច និងមធ្យម ដែលកំពុងត្រូវការជំនួយទំនុកបម្រុង និងបំពាក់បំប៉នដើម្បីឱ្យមូលដ្ឋានសេដ្ឋកិច្ចជាតិយើងបានរីកលូតលាស់ធំធាត់»។ ដើម្បីជំរុញនិងលើកកម្ពស់ការអភិវឌ្ឍវិស័យឧស្សាហកម្ម និងសេវាកម្ម, ក្រសួងឧស្សាហកម្ម កំពុងយកចិត្តទុកដាក់អភិវឌ្ឍន៍ឧស្សាហកម្ម ៤.០ ស្របតាមនិន្នាការថ្មីនៃពិភពលោក ក្នុងការត្រៀមរៀបចំខ្លួនសម្រាប់សេដ្ឋកិច្ចឌីជីថល។ បើតាមលោករដ្ឋមន្ត្រីឧស្សាហកម្ម ការអភិវឌ្ឍខ្លួននេះ គឺដើម្បីចាប់យកឱកាសជំរុញការរីកចម្រើននៃទីផ្សារធុរកិច្ចបច្ចេកវិទ្យា ជំរុញ និងលើកកម្ពស់ ការស្រាវជ្រាវ និងនវានុវត្តន៍ ក៏ដូចជាការគ្រប់គ្រងនិងកាត់បន្ថយនូវហានិភ័យ ដែលអាចកើតឡើងជាយថាហេតុដោយបច្ចេកវិទ្យា។ លោក ហែម វណ្ណឌី បានអះអាងថា ៖ « បច្ចុប្បន្ន ក្រសួងកំពុងយកចិត្តទុកដាក់លើកកម្ពស់សហគ្រិនភាព និងការអភិវឌ្ឍសហគ្រាសធុនតូច និងមធ្យម ការងារអភិវឌ្ឍសេដ្ឋកិច្ចក្រៅប្រព័ន្ធ ក្នុងការបង្កើតការងារសមរម្យថ្មី និងតម្រង់ទិសថ្មី រួមជាមួយការបង្កើត និងកែសម្រួល ក្របខ័ណ្ឌគតិយុត្ត និងបទប្បញ្ញត្តិគាំទ្រពាក់ព័ន្ធនានា ដើម្បីរួមចំណែកត្រៀមកម្ពុជា ក្នុងដំណើរចាកចេញពីឋានៈប្រទេសមានការអភិវឌ្ឍន៍តិចតួចនៅឆ្នាំ២០២៩ ដោយជោគជ័យ»។ កាលពីថ្ងៃទី១៦ ខែធ្នូ ឆ្នាំ២០២៤ រដ្ឋាភិបាលកម្ពុជា ប្រកាសដាក់ឱ្យដំណើរការ«ថ្នាលឌីជីថលចុះឈ្មោះអ្នកសេដ្ឋកិច្ចក្រៅប្រព័ន្ធ»។ នេះជាកម្មវិធីគោលនយោបាយអាទិភាពរបស់រដ្ឋាភិបាលក្នុងការអនុវត្ត «យុទ្ធសាស្រ្តជាតិស្តីពីការអភិវឌ្ឍសេដ្ឋកិច្ចក្រៅប្រព័ន្ធ ឆ្នាំ២០២៣-២០២៨» ក្នុងការគាំទ្រ និងជួយសម្រួលដល់ ប្រជាពលរដ្ឋ ដែលកំពុងប្រកបមុខរបរ ធ្វើការងារ និងមានអាជីវកម្ម ក្នុងសេដ្ឋកិច្ចក្រៅប្រព័ន្ធ ព្រមទាំងបង្កើតឱកាសឱ្យពលរដ្ឋអាចអភិវឌ្ឍអាជីវកម្ម និងពង្រីកមុខរបរ។ ជាពិសេស គឺធ្វើឱ្យកម្រិតជីវភាព និងសុខមាលភាពរបស់ប្រជាពលរដ្ឋកាន់តែល្អប្រសើរ។ កន្លងមក ប្រមុខរដ្ឋាភិបាលសម្តេច ហ៊ុន ម៉ាណែត បានបញ្ជាក់ថា ៖ « ការចុះឈ្មោះអ្នកសេដ្ឋកិច្ចក្រៅប្រព័ន្ធនេះ នឹងសម្រួលឱ្យរដ្ឋាភិបាលទទួលបានទិន្នន័យច្បាស់លាស់ សម្រាប់ផ្តល់អន្តរាគមន៍ចំគោលដៅ និងទាន់ពេលវេលា។ ពិសេស ក្នុងអំឡុងពេលមានវិបត្តិ ហើយក៏បើកផ្លូវសម្រាប់អ្នកសេដ្ឋកិច្ចក្រៅប្រព័ន្ធ មានលទ្ធភាពទទួលបានការគាំទ្រផ្សេងៗ ដូចជា ការអភិវឌ្ឍជំនាញ ការទទួលបានសេវាហិរញ្ញវត្ថុផ្លូវការនិងសេវាគាំពារសង្គម...ជាដើម»។ បើតាមរបាយការណ៍បូកសរុបការងារប្រចាំឆ្នាំរបស់ក្រសួងឧស្សាហកម្ម ក្នុងឆ្នាំ២០២៤ ការចុះបញ្ជីរបស់សហគ្រាសធុនតូច និងមធ្យម និងសិប្បកម្មផ្នែកកម្មន្តសាលបានចំនួន ១ ២៩២មូលដ្ឋាន។ ក្នុងនោះការចុះបញ្ជីថ្នាក់កណ្តាលបាន១៧មូលដ្ឋាន, ការចុះបញ្ជីអាជីវកម្មតាមផ្ទាលបច្ចេកវិទ្យាព័ត៌មាន៣៣៨មូលដ្ឋាន, ការចុះបញ្ជីតាមបណ្តាមន្ទីរ រាជធានី-ខេត្ត មានចំនួន៨៣១មូលដ្ឋាន និងចុះបញ្ជីនៅតាមរាជធានី-ខេត្ត/ក្រុង ស្រុក/ខណ្ឌ បានចំនួន ១០៦មូលដ្ឋាន។ ក្រសួងចេញវិញ្ញាបនបត្រដំណើរការអាជីវកម្មបានចំនួន១ ០៥២មូលដ្ឋាន និង វិញ្ញាបនបត្របន្តចំនួន ១ ៣៣៨មូលដ្ឋាន ដែលបង្កើតបានការងារថ្មីបាន ២៥ ៨៣៣នាក់។ នៅក្នុងឆ្នាំ២០២៤នោះ ក៏មានសហគ្រាសធុនតូច និងមធ្យម និងសិប្បកម្មចំនួន ១.៩៥០ មូលដ្ឋាន បានបិទទ្វាតផងដែរ។ ការណ៍នេះ បានធ្វើឱ្យពលកម្មថយចុះចំនួន ១៣ ៥៧៦នាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9149.txt	ភ្នំពេញ៖ កម្ពុជាមានអតិផរណារួមក្នុងកម្រិត៦ភាគរយ នៅក្នុងខែមករា ឆ្នាំ២០២៥។ អតិផរណាខ្ពស់នេះ គឺដោយសារតែការឡើងថ្លៃនៃម្ហូបអាហារ។ នេះជាការបញ្ជាក់របស់ លោកស្រី ជា សិរី ទេសាភិបាលធនាគារជាតិនៃកម្ពុជា។	នាចុងខែមករា ឆ្នាំ២០២៥ គឺចំពេលចូលឆ្នាំប្រពៃណីចិន និងវៀតណាម ស្របពេលកម្ពុជាមានកំណើនភ្ញៀវទេសចរជាតិ-អន្តរជាតិ ដែលធ្វើឱ្យថ្លៃម្ហូបអាហារមួយចំនួនឡើងថ្លៃ។ បើតាមលោកស្រី ជា សិរី ក្នុងនោះបន្លែនៅលើទីផ្សារឡើងថ្លៃ ១៥,៦ ភាគរយ ផ្លែឈើកើន ១១,៩ ភាគរយ ថ្លៃត្រីរ៉ស់ធម្មជាតិកើន ៦,៧ ភាគរយ និងថ្លៃសាច់ជ្រូកកើន ៤,៩ ភាគរយ ដែលធ្វើឱ្យសន្ទស្សន៍ថ្លៃម្ហូបអាហារទូទៅ កើនឡើង ៧,៨ ភាគរយ។ ប៉ុន្តែបើគណនាអតិផរណា ដកថ្លៃម្ហូបអាហារ និងភេស្ជជៈមិនស្រវឹងចេញ នោះអតិផរណា នៅសល់តែ ៣,៧ ភាគរយប៉ុណ្ណោះ។ លោកស្រីទេសាភិបាលធនាគារជាតិ បានពន្យល់តាមរយៈសំណេររបស់ខ្លួន ដែលបង្ហោះនៅលើបណ្តាញសង្គមហ្វេសប៊ុក នាព្រឹកថ្ងៃ ទី២៥ ខែកុម្ភៈយ៉ាងដូច្នេះ៖ «ពាក្យថា សន្ទស្សន៍ គឺបានន័យថា ជាការច្របាច់ថ្លៃទំនិញមួយចំនួនចូលគ្នា ដោយឱ្យទម្ងន់ទៅលើថ្លៃទំនិញ ណា ដែលមានសារៈសំខាន់សម្រាប់ជីវភាពរស់នៅប្រចាំថ្ងៃ ច្រើនជាងមុខទំនិញដទៃ។ ដូច្នេះ មិនអាចនិយាយថា ការឡើងថ្លៃ ៦ ភាគរយ ចំពោះគ្រប់ទំនិញនោះទេ.»។ លោកស្រី ជា សិរី បន្តរៀបរាប់ថា ការគណនាអត្រាអតិផរណា គឺត្រូវប្រើប្រាស់វិធីសាស្ត្រដែលមានលក្ខណៈស្តង់ដា ទទួលស្គាល់ជាអន្តរជាតិ។ ការប្រមូលថ្លៃទំនិញ គឺត្រូវធ្វើឡើងដោយវិទ្យាស្ថានជាតិស្ថិតិជាប្រចាំ លើចំនួនមុខទំនិញជាក់លាក់ចំនួន ២៥៩ មុខ ពីទីតាំងលក់មួយចំនួនជាក់លាក់ ដែលគេហៅថាកន្ត្រកទំនិញ។ ក្រោយពីទទួលបានសន្ទស្សន៍ថ្លៃ ធនាគារជាតិនៃកម្ពុជា គណនាអត្រាអតិផរណា ប្រចាំខែ និងប្រចាំឆ្នាំ។ «ក្នុងចំណោមមុខទំនិញទាំងអស់នោះ មានមុខទំនិញខ្លះ ដែលសំខាន់សម្រាប់ជីវភាពរស់នៅរបស់ប្រជាជន ត្រូវបានឱ្យទម្ងន់ច្រើនជាងមុខទំនិញមួយចំនួនទៀត។»។ នេះជាការលើកឡើងរបស់ លោកស្រី ជា សិរី បានដោយបន្ថែមថា ទម្ងន់នៃថ្លៃម្ហូបអាហារ មានសមាមាត្រ ៤៤,៨ ភាគរយ នៃកន្ត្រកមុខទំនិញ សម្រាប់ការគណនារកសន្ទស្សន៍ថ្លៃទំនិញ។ អត្រាអតិផរណា គឺជាសូចនាករមួយ ដែលអ្នករៀបចំគោលនយោបាយ អាចយល់អំពីស្ថានភាពថ្លៃទំនិញ និងរៀបចំគោលនយោបាយ សមស្រប ដើម្បីរក្សាអំណាចទិញរបស់ប្រជាជន។ ការរក្សាស្ថិរភាពថ្លៃ ជាមុខងារភារកិច្ចចម្បងមួយ របស់ធនាគារជាតិនៃកម្ពុជា តាមរយៈការប្រើឧបករណ៍គោលនយោបាយរូបិយវត្ថុ។ ជាមួយគ្នានេះ រាជរដ្ឋាភិបាល ក៏មានភារកិច្ចសំខាន់ដែរ តាមរយៈការប្រើឧបករណ៍គោលនយោបាយសារពើពន្ធ និងជំរុញផលិតភាព សម្រាប់ប្រើប្រាស់ក្នុងស្រុក។ បើតាម ទេសាភិបាលធនាគារជាតិនៃកម្ពុជា កម្រិតអតិផរណា គឺចុះមកវិញហើយ នៅក្នុងខែកុម្ភៈនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_915.txt	ជើងហោះហើរលើកទី៣ ដែលដឹកជនស៊ីវិលចេញពីអាហ្វហ្កានីស្ថាន បានទៅដល់ក្រុងដូហា ប្រទេសកាតាហើយ នៅថ្ងៃទី ១៧ ខែកញ្ញា ដោយមានអ្នកដំណើរប្រមាណ ១៧០ នាក់នៅលើយន្តហោះ។ ក្នុងនោះរួមាន ប្រជាជនអាម៉េរិក អឺរ៉ុប រួមទាំងជនជាតិអាហ្វហ្គានីស្ថានផងដែរ។	នេះជាជើងហោះហើរលើកទី៣ ហើយបន្ទាប់ពីអាម៉េរិក និងសម្ព័ន្ធមិត្ត បានដកទ័ពចេញពីអាហ្វហ្កានីស្ថាន។ ជើងហោះហើរនោះ បានទៅដល់រដ្ឋធានីដូហាហើយ។ នេះបើតាមមន្រ្តីរបស់កាតា។ ជនជាតិបរទេសនៅលើយន្តហោះនោះ រួមមានប្រជាជន បែលហ្ស៊ិក អង់គ្លេស ក្រូអាស៊ី អាល្លឺម៉ង់ ន័រវែស អ៊ីតាលី និង អាម៉េរិក។ អ្នកទាំងនោះ ត្រូវបានដឹកទៅកាន់អាកាសយានដ្ឋានក្រុងកាប៊ុល តាមការរៀបចំ និងការការពារបស់កាតា។ ការជម្លៀសនេះ ធ្វើឡើងបន្ទាប់ពីកាតា បានសម្រេចកិច្ចព្រមព្រៀងមួយ ជាមួយក្រុមតាលីបង់ ដែលជាថ្នាក់ដឹកនាំថ្មីរបស់អាហ្វហ្កានីស្ថាន។ នៅក្រុងដូហា អ្នកដំណើរទាំងអស់ ត្រូវស្នាក់នៅកន្លែងមួយដែលទទួលប្រជាជនអាហ្វហ្គានីស្ថាន និង អ្នកជម្លៀសផ្សេងទៀត។ សូមបញ្ជាក់ថា កាតាបានក្លាយជាដៃគូសន្ទនាយ៉ាងសំខាន់រវាងលោកខាងលិច និងក្រុមតាលីបង់។ ប្រទេសមួយនេះផងដែរ គឺជាសម្ព័ន្ធមិត្តដ៏ជិតស្និទ្ធរបស់អាម៉េរិក និងជាប្រទេសដែលបានទទួលមូលដ្ឋានយោធាអាម៉េរិក ដ៏ធំជាងគេនៅក្នុងតំបន់មជ្ឈឹមបូព៌ា។ មិនតែប៉ុណ្ណោះ កាតា បានទទួលការិយាល័យនយោបាយតាលីបង់តាំងពីឆ្នាំ ២០១៣មក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9150.txt	មានការចេញមកវាយប្រហារ ថារដ្ឋអស់លុយ នៅដែលពេលរដ្ឋាភិបាលលើកពីគម្រោងថវិកាជាតិ ដោយចំណាយមានច្រើនជាងចំណូល។ នាពិធីប្រកាសបើកកម្មវិធី «សប្តាហ៍គាំពារសង្គមឆ្នាំ២០២៥» និងប្រកាសដាក់ឱ្យអនុវត្តជាផ្លូវការនូវ «ក្របខណ្ឌគោលនយោបាយជាតិគាំពារសង្គម ឆ្នាំ២០២៤-២០៣៥» សម្តេចនាយករដ្ឋមន្ត្រី ហ៊ុន ម៉ាណែត ទទួលស្គាល់ថា អំពីការប៉ោងថវិកាជាតិនេះ ប៉ុន្តែអ្វីៗទាំងអស់គឺដើម្បីប្រជាពលរដ្ឋ និងអាចគ្រប់គ្រងបាន។	«ចំណាយកាន់តែប៉ោងទៅ សួរថាប៉ោងថវិកាជាតិរបស់យើង ប៉ោងដោយសារអ្វី?»។ ប្រមុខរដ្ឋាភិបាល បានបំភ្លឺថា ករណីនេះ ពាក់ព័ន្ធនឹងកំណើនប្រជាជន ការលើកស្ទួយជីវភាពប្រជាជន និងការដំឡើងបៀវរត្សរ៍មន្ត្រីរាជការ កងកម្លាំងប្រដាប់អាវុធ។ សម្តេចបានបញ្ជាក់ថា ថវិកាដែលប៉ោងច្រើនជាងគេ គឺការប្រើប្រាស់ដើម្បីជួយសង្គម មិនមែនប៉ោងយកលុយទៅទិញនាវាចម្បាំង ឬកប៉ាល់ហោះប្រយុទ្ធនោះឡើយ។ សម្តេចបានបញ្ជាក់ថា លុយធ្លាក់ទៅលើប្រជាពលរដ្ឋ និងបានប្រយោជន៍ដល់មន្ត្រីរាជការកងកម្លាំងប្រដាប់អាវុធ អតីតយុទ្ធជន អតីតមន្ត្រី តាមរយៈការតម្លើងបៀវរត្សរ៍ ក៏ដូចជាការចំណាយលើការវិនិយោគហេដ្ឋារចនាសម្ព័ន្ធសំខាន់សម្រាប់ប្រជាពលរដ្ឋ។ «ចំណូលថយដោយសារអី?»។ សម្តេច ហ៊ុន ម៉ាណែត បានគូសបញ្ជាក់ថា សេដ្ឋកិច្ចបច្ចុប្បន្ន មិនទាន់ដូចមុនសម័យកូវីដនោះឡើយ ពោលគឺមានការថយចុះ។ ចំណុចសំខាន់ទីពីរនោះ គឺក្នុងដំណាក់កាលនេះ រដ្ឋមានការបន្ធូរបន្ថយច្រើនក្នុងការអនុគ្រោះពន្ធលើប្រជាពលរដ្ឋ និងវិស័យឯកជនលើគ្រប់វិស័យ។ ទោះបីជាយ៉ាងណាក៏ដោយ ប្រមុខរដ្ឋាភិបាល អះអាងថា រដ្ឋមិនបាត់ម្ចាស់ការនោះឡើយ ហើយថែមទាំងអាចធានាចរន្ត និងមានលទ្ធភាពបង្កើនបៀវរត្សរ៍ជូនមន្ត្រីរាជការ រួមទាំងបង្កើនថវិកាសម្រាប់ជួយប្រជាពលរដ្ឋតាមប្រព័ន្ធគាំពារសង្គមដោយមិនមានការយឺតយ៉ាវ។ សម្តេចគូសបញ្ជាក់ថា ឱនភាពនៃការចំណាយចំណូលមិនមែនកើតនៅតែកម្ពុជានោះឡើយ ប៉ុន្តែកម្ពុជាប្រើប្រាស់ការចំណាយដើម្បីពលរដ្ឋ។ ជាក់ស្តែង រដ្ឋសុខចិត្តខាតថ្លៃទិដ្ឋាការ៤ដុល្លារក្នុងទេសចរម្នាក់ ហើយក្នុង១លាននាក់ ការខាតឡើងដល់៤លានដុល្លារ ប៉ុន្តែមិនជាបញ្ហាឡើយដើម្បីជួយដល់វិស័យទេសចរណ៍។ «កន្លែងខ្លះ យើងកាត់មិនយកផង។ ការនាំចេញថ្មអារ ទម្លាក់អាករមកសូន្យ យើងមិនយកទេ សុខចិត្តជួយវិស័យឯកជនឡើង»។ សម្តេចនាយករដ្ឋមន្ត្រី បានពន្យល់យ៉ាងដូច្នេះ ដោយអះអាងថា មិនមែនជាការគ្រប់គ្រងរបៀបកញ្ជើធ្លុះនៅឡើយ។ អត្ថបទទាក់ទង ឆ្នាំ២០២៥ កម្ពុជាគ្រោងខ្ចីបរទេសជាង២ពាន់លានដុល្លារសម្រាប់មូលនិធិទ្រទ្រង់ថវិកា និងវិនិយោគសាធារណៈ ជាមួយគ្នានេះ សម្តេច ហ៊ុន ម៉ាណែត ក៏បានបញ្ជាក់ផងដែរ ពីការគ្រប់គ្រងការចំណាយទៅតាមអាទិភាពដែលចាំបាច់ ជាពិសេសការរើសមន្ត្រីសម្រាប់ក្រសួងសុខាភិបាល ក្រសួងអប់រំ ការផ្តល់ក្របខណ្ឌបំពេញមន្ត្រីដែលចូលនិវត្តន៍នៅក្រសួងការពារជាតិ និងវិស័យសន្តិសុខជាតិ ខណៈការចំណាយនៅក្រសួងស្ថាប័នផ្សេងទៀត មានការកាត់បន្ថយច្រើន។ សម្តេចបានបញ្ជាក់ហើយបញ្ជាក់ទៀតថា ការគ្រប់គ្រងថវិកាជាតិ គឺច្បាស់លាស់ ហើយការជួយស្ត្រីមានផ្ទៃពោះ ការផ្តល់ប្រាក់បៀវរត្សរ៍មន្ត្រី អតីតយុទ្ធជន អតីតមន្ត្រី មិនមានការកាត់បន្ថយឡើយ។ ទាក់ទងនឹងគម្រោងអាទិភាព សម្តេចបានរំលឹកអំពីសំណើររបស់ក្រសួងចំនួន៣ ដោយសារធារណការស្នើ៥០លានដុល្លារសម្រាប់គម្រោងធ្វើផ្លូវមួយកំណាត់, ក្រសួងឧស្សាហកម្មស្នើ៦០លានដុល្លារសម្រាប់គម្រោងប្រព័ន្ធទឹកស្អាត, ក្រសួងសុខាភិបាលស្នើជិត២០លានដុល្លារសម្រាប់គម្រោងតម្លើងសមត្ថភាពពេទ្យបង្អែកនៅ៦១ស្រុក។ សម្រាប់គម្រោងទាំង៣ដែលមានខ្ទង់ចំណាយដល់១៣០លានដុល្លារ រដ្ឋមិនអាចឆ្លើយតបភ្លាមៗបាននោះឡើយ ដូច្នេះសម្តេចសុំពន្យាសម្រាប់គម្រោងរបស់សាធារណការ។ សម្តេច ហ៊ុន ម៉ាណែត បានលើកឧទាហរណ៍នេះឡើងដើម្បីបង្ហាញឱ្យឃើញថា រដ្ឋាភិបាលមានការគិតគូរខ្ពស់រាល់ការចំណាយ ហើយសុខភាព ជីវិត និងសេចក្តីសុខពលរដ្ឋនៅតែជាអាទិភាពចម្បង។ សម្តេចលើកឡើងថា រដ្ឋមន្ត្រីមិនមានតែទ្រឹស្តីនោះទេ ប៉ុន្តែអ្វីៗសុទ្ធតែបានធ្វើ និងកំពុងធ្វើ ជាក់ស្តែងមកដល់បច្ចុប្បន្ន ពលរដ្ឋដល់ទៅ៧,៥លាននាក់ បានទទួលផលពីសេវាគាំពារសង្គម។ «អ្នកថា ថាទៀតចុះ អ្នកធ្វើ បន្តធ្វើ»។ សម្តេច ហ៊ុន ម៉ាណែត ថា ទាំងនេះ ជាកាតាព្វកិច្ចរបស់រដ្ឋាភិបាល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9151.txt	«មៀនប៉ៃលិន» នៅសល់លើដើមច្រើន ធ្វើឱ្យកសិករខ្លះក្នុងខេត្តប៉ៃលិន និងបាត់ដំបង បង្ខំ ចិត្តទុកចោល និងខ្លះបានលក់ទៅឱ្យឈ្មួញក្នុងស្រុក ដែលមានតម្លៃទាប។ លោក ភត់ សុផាន់បូរី ប្រធានក្រុមហ៊ុន ពេជ្យចិន្ដា ហ្រ៊ូតប្រូដាក់សិន ភីអែហ្វភី និងប្រធានទីផ្សារ នៃ សហគមន៍កសិកម្មមៀនប៉ៃលិន បានបញ្ជាក់ប្រាប់សារព័ត៌មានឌីជលថ្មីៗថា បញ្ហានេះ បណ្ដាលមកពីទំហំ និងគុណភាពមៀនប៉ៃលិន របស់កសិករមិនត្រូវស្តង់ដា។ ម្យ៉ាងទៀត ក្នុងពេលដែលមៀនសម្បូរ ក្រុមហ៊ុន គ្មានកម្លាំងពលកម្មបេះគ្រប់គ្រាន់។	លោក បុត ធឿន ម្ចាស់ចម្ការមៀនប៉ៃលិនមួយកន្លែងនៅខេត្តបាត់ដំបង បានឱ្យដឹងថា មៀនប៉ៃលិនឆ្នាំនេះ មានតម្លៃសមរម្យ ប៉ុន្តែជួបបញ្ហាទីផ្សារ ដោយសារក្រុមហ៊ុននាំចេញ បញ្ជា ទិញមិនអស់។ ការណ៍នេះ ធ្វើឱ្យមៀនរបស់ លោកនៅសល់លើដើមចន្លោះពី៤០ ទៅ៥០ ភាគរយ។ ចំពោះមុខ លោក និងកសិករផ្សេងទៀត បានរងការខាតបង់រួចទៅហើយ ដ្បិត គ្មានជម្រើស ក្រៅពីទុកឱ្យជ្រុះចោល និងលក់ទៅឱ្យឈ្មួញខ្មែរក្នុងតម្លៃទាបបំផុត។ បច្ចុប្បន្ន ក្រុមហ៊ុននាំចេញបានដាក់តម្លៃទិញមៀនប៉ៃលិន៣៥០០រៀល ក្នុងមួយគីឡូក្រាម ធៀបនឹងឈ្មួញក្នុងស្រុក ដែលឱ្យតម្លៃត្រឹមតែ៤០០ ទៅ១ ០០០រៀលប៉ុណ្ណោះ ក្នុងមួយគីឡូក្រាម។ លោក បុត ធឿន អះអាងដូច្នេះថា៖ «តម្លៃមៀនប៉ៃលិនឆ្នាំនេះធម្មតា ដូចតែឆ្នាំមុនៗដែរ ប៉ុន្តែ ការបេះនៅសល់ច្រើនៗពេក។ ភាគច្រើនគេ (ក្រុមហ៊ុននាំចេញ) បេះតែពាក់ៗ កណ្ដាលនៃដើមប៉ុណ្ណោះ។ ដូច្នេះ ប្រជាជនដែលជាអ្នកដាំមៀនហ្នឹង ត្រូវតែលក់ទៅឱ្យ ឈ្មួញខ្មែរក្នុងតម្លៃថោកៗ ហើយឈ្មួញខ្មែរហ្នឹងក៏ទិញមិនទាន់ទៀត ធ្វើមៀនរបស់ពួកយើង ជ្រុះចោលពេញដី។ បើនិយាយទៅឆ្នាំនេះម្នាក់ៗ ខាតច្រើនដែរ។»។ ចំណែក លោក ងួន ពេញលាប កសិករដាំមៀនប៉ៃលិន ស្ថិតក្នុងខេត្តប៉ៃលិន បានលើក ឡើងថា ក្រុមហ៊ុននាំចេញ បានកក់ប្រាក់លើការទិញមៀនពីចម្ការរបស់លោករួចរាល់ហើយ ប៉ុន្តែ ចុងបញ្ចប់គឺពួកគេ សម្រេចបេះក្នុងចំនួនប្រាក់ដែលបានកក់តែប៉ុណ្ណោះ។ ករណីនេះ ធ្វើឱ្យមៀនរបស់លោក នៅសល់លើដើមស្ទើរតែ៥០ភាគរយ។ កសិករូបនេះ បានត្អូញត្អែរពីការខាតបង់ក្នុងរដូវប្រមូលផលដំបូងនេះ។ យ៉ាងណាក៏ដោយ លោក ងួន ពេញលាប សង្ឃឹមថា ក្នុងពិធីបុណ្យចូលឆ្នាំខ្មែរខាងមុខ មៀនប៉ៃលិន នឹងមានទីផ្សារល្អឡើងវិញ ព្រោះចម្ការនីមួយៗអាចស្បើយទិន្នផល។ លោក ប្រាប់ដូច្នេះថា ៖ «ក្រុមហ៊ុនគេកក់លុយហើយ តែគេបេះត្រឹមតែចំនួនលុយកក់ហ្នឹង ទើបធ្វើឱ្យខ្ញុំ និងកសិករផ្សេងទៀត ត្រូវទុកចោលគរពេញចម្ការ។ ចង់ មិនចង់ យើងត្រូវតែលក់ឱ្យឈ្មួញក្នុងតម្លៃថោក គឺ ១ ០០០រៀល ក្នុងមួយគីឡូក្រាម។ ដូច្នេះ តម្លៃនេះមិន បានចំណេញនោះទេ។»។ ចំណែក លោក ភត់ សុផាន់បូរី ប្រធានក្រុមហ៊ុន ពេជ្យចិន្ដា ហ្រ៊ូតប្រូដាក់សិន ភីអែហ្វភី និងប្រធានទីផ្សារនៃសហគមន៍កសិកម្មមៀនប៉ៃលិនថា ពិតជាមានករណីមៀនប៉ៃលិន សល់លើដើមច្រើនមែន ប៉ុន្តែបញ្ហានេះបានធូរស្រាលហើយ គិតត្រឹមថ្ងៃទី២៦ ខែកុម្ភៈ។ ក្នុងនាមប្រធានទីផ្សារនៃសហគមន៍កសិកម្មមៀនប៉ៃលិន លោកបញ្ជាក់ថា បញ្ហានេះ បណ្ដាលមកពីក្រុមហ៊ុនពុំមានកម្លាំងបេះ និងកន្លែងវេចខ្ចប់គ្រប់គ្រាន់ ស្របពេល ទិន្នផលមៀន កើនឡើងគំហុក។ មួយវិញទៀត មៀនរបស់កសិករខ្លះមិនត្រូវស្ដង់ដា សម្រាប់ការនាំចេញនោះទេ ហើយកាន់តែពិបាកជាងនេះទៀត គឺកសិករមិនមែនផែនការផលិត ឬប្រឹក្សាជាមួយសហគមន៍ជាមុន។ លោក សុផាន់បូរី ប្រាប់ដូច្នេះថា៖«ពិតជាកសិករលើកឡើងមែន ប៉ុន្តែបញ្ហនេះ មកពីពួកគេ ធ្វើអត់មានផែនការផលិត។ ដូច្នេះធ្វើឱ្យកំណើនទិន្នផលហ្នឹងចាល់មួយវគ្គ។ ក្នុងពេលនោះ ដែរ កន្លែងវេចខ្ចប់យើងមានដែនកំណត់ ហើយទី២ កម្លាំងពលកម្មដែលយើងប្រើប្រាស់ ក្នុងខែដែលអត់មៀនបេះ គឺពួកគាត់អត់ការងារធ្វើ ដូច្នេះ ពួកគាត់(កម្លាំងពលកម្ម) ត្រូវ សម្រាក។ រហូតដល់ មៀនសម្បូរវិញ យើងពិបាករកម្លាំងបេះវិញ។»។ ជាមួយគ្នានេះ លោក សាយ សុផាត ប្រធានមន្ទីរកសិកម្ម រុក្ខាប្រមាញ់ និងនេសាទ ខេត្តប៉ៃលិន បានបញ្ជាក់មកកាន់សារព័ត៌មានឌីជីថលថ្មីៗដែរថា ករណីមៀនប៉ៃលិន នៅសល់លើដើមនេះធ្លាប់កើតមាន។ បញ្ហានេះមកពីមៀនកសិករខ្លះស្អុយ ឬខូច ហើយខ្លះមិនមានទំហំ និងគុណភាពសម្រាប់ការនាំចេញ។ លោក ប្រាប់ដោយខ្លីបែបនេះថា៖«ករណីទាំងអស់នេះ (មៀនសល់លើដើម) យើងធ្លាប់ ឃើញកើតមាន។ វាមកពីមៀនរបស់កសិករខូច តូច មិនត្រូវស្តង់ដា ដែលគេទិញ»។ សូមជម្រាបថា ក្នុងឆមាសទី១ ឆ្នាំ២០២៤កន្លងទៅ កម្ពុជានាំចេញផ្លែមៀនស្រស់ បានប្រមាណ ១៤ ៨១៧លានតោន កើនដល់១២០ភាគរយ ធៀបនឹងរយៈពេលដូចគ្នា ឆ្នាំ២០២៣។ នេះបើតាមរបាយការណ៍របស់ក្រសួងកសិកម្ម រុក្ខាប្រមាញ់ និងនេសាទ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9152.txt	មាសជិត ៥០០០តោនត្រូវបានជួញដូរនៅទូទាំងពិភពលោកក្នុងឆ្នាំ២០២៤ ដោយសារវាជាទ្រព្យដែលសុវត្ថិភាពបំផុត ស្របពេលមានភាពមិនប្រាកដប្រជានៃសេដ្ឋកិច្ច និងភូមិសាស្ត្រនយោបាយ។	ក្រុមប្រឹក្សាមាសពិភពលោក ( WGC ) នៅថ្ងៃទី៥ ខែកុម្ភៈបានចេញផ្សាយរបាយការណ៍ប្រចាំឆ្នាំរបស់ខ្លួនស្តីពីនិន្នាការមាសពិភពលោក។ តាមរបាយការណ៍ ទំហំពាណិជ្ជកម្មមាសរបស់ពិភពលោកបានឈានដល់កម្រិតខ្ពស់បំផុតគឺ ៤ ៩៧៤,៥តោន ដោយសារតែសកម្មភាពវិនិយោគកើនឡើង។ លើសពីនេះ ធនាគារកណ្តាលនៃបណ្តាលប្រទេសទាំងអស់ ក៏បានពន្លឿនការទិញមាសនៅក្នុងត្រីមាសចុងក្រោយនៃឆ្នាំ២០២៤។ កាលពីឆ្នាំមុន តម្លៃមាសបានកើនឡើង ២៧ភាគរយ ដែលជាចំនួនច្រើនបំផុតចាប់តាំងពីឆ្នាំ២០១០ ។ វិនិយោគិនបានជ្រើសរើសលោហៈដ៏មានតម្លៃនេះ ដើម្បីគេចចេញពីហានិភ័យពិភពលោកមានអត្រាការប្រាក់ប្រែប្រួល និងអស្ថេរភាពសេដ្ឋកិច្ច។ តម្រូវការមាសពិភពលោកពីឆ្នាំ ២០០០-២០២៤ ។ ក្រាហ្វិក ៖ WGC កំណើននៃការជួញដូរមាសបានបន្តនៅក្នុងឆ្នាំនេះ ដោយឈានដល់តម្លៃ ២៨៤៦ដុល្លារក្នុងមួយអោនស៍នៅថ្ងៃទី៤ ខែកុម្ភៈ។ លើសពីនេះ ទីផ្សារមាសបានកើនឡើងបន្ទាប់ពីចិនបានប្រកាសសងសឹកប្រឆាំងនឹងពន្ធនាំចូលរបស់អាម៉េរិក។ របាយការណ៍របស់ WGC បានលើកឡើងថា ធនាគារកណ្តាលបានទិញមាសចំនួន ១០៤៤តោនកាលពីឆ្នាំមុន។ នេះជាឆ្នាំទី៣ជាប់គ្នាហើយដែលក្រុមនេះបានទិញជាង១០០០តោន។ ធនាគារកណ្តាលប៉ូឡូញបានធ្វើការទិញច្រើនជាងគេ ដោយបន្ថែម ៩០តោនទៅទុនបម្រុងរបស់ខ្លួន។ នៅក្នុងត្រីមាសទី៤ នៃឆ្នាំ២០២៤ បន្ទាប់ពីប្រធានាធិបតីអាម៉េរិកលោក ដូណាល់ ត្រាំ ត្រូវបានជាប់ឆ្នោតជាថ្មី អំណាចទិញរបស់ធនាគារកណ្តាលបានកើនឡើង ៥៤ភាគរយ បើធៀបនឹងរយៈពេលដូចគ្នាកាលពីឆ្នាំមុន គឺដល់ទៅ ៣៣៣តោន។ កាលពីឆ្នាំមុន តម្រូវការមាសក្នុងការវិនិយោគបានកើនឡើង ២៥ភាគរយដល់ ១ ១៨៩ តោន ដែលជាចំនួនខ្ពស់ក្នុងរយៈពេល ៤ឆ្នាំ។ ក្នុងនោះតម្រូវការដុំមាសកើន១០ភាគរយ ខណៈតម្រូវការកាក់មាសធ្លាក់ចុះ៣១ភាគរយ។ ចិន និងឥណ្ឌានៅតែជាអ្នកទិញមាសសំខាន់ពីររបស់ពិភពលោក។ របាយការណ៍ WGC បានពន្យល់ថា អ្នកវិនិយោគចិនបច្ចុប្បន្នកំពុងខ្វះខាតបណ្តាញវិនិយោគ។ ទីផ្សារភាគហ៊ុននៅទីនេះមានភាពប្រែប្រួល ហើយទិន្នផលសញ្ញាប័ណ្ណរដ្ឋាភិបាលមានកម្រិតទាបបំផុត។ ទន្ទឹមនេះ នៅឥណ្ឌា តម្រូវការមាសបានកើនឡើង នៅពេលដែលប្រទេសនេះបានកាត់បន្ថយពន្ធនាំចូលមាសពី ១៥ភាគរយ ទៅ ៦ភាគរយ នៅក្នុងខែកក្កដា ឆ្នាំ២០២៤។ ទោះយ៉ាងណាក៏ដោយ តម្រូវការគ្រឿងអលង្ការមាសកាលពីឆ្នាំមុនបានធ្លាក់ចុះ ១១ភាគរយ ។ WGC យល់ថា តម្រូវការនេះនឹងនៅតែស្ថិតក្រោមសម្ពាធនៅឆ្នាំនេះ ដោយសារតម្លៃខ្ពស់។ ទាក់ទងនឹងការផ្គត់ផ្គង់មាសវិញ WGC បានបញ្ជាក់ថា សកម្មភាពរុករករ៉ែមាសនៅតែមានស្ថិរភាព។ បរិមាណមាសដែលកែច្នៃបានកើនឡើង ១៥ភាគរយ។ «នៅឆ្នាំ ២០២៥ យើងរំពឹងថាធនាគារកណ្តាលនឹងនៅតែជាអ្នកទិញសំខាន់នៅក្នុងទីផ្សារ។ ភាពមិនប្រាកដប្រជាភូមិសាស្ត្រនយោបាយ និងម៉ាក្រូនឹងគ្របដណ្តប់នៅឆ្នាំនេះ ដោយគាំទ្រដល់តម្រូវការមាសដែលមានសុវត្ថិភាព»។ លោក Louise Street អ្នកវិភាគនៅ WGC បានបញ្ជាក់បែបនេះ៕ តម្រូវការមាសពិភពលោកពីឆ្នាំ ២០០០-២០២៤ ។ ក្រាហ្វិក ៖ WGC អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9153.txt	ចាប់តាំងឆ្នាំ១៩៩២មក ថវិកាដែលមជ្ឈមណ្ឌលសកម្មភាពកំចាត់មីនកម្ពុជា (CMAC) ទទួលបានសហរដ្ឋអាម៉េរិកសម្រាប់ការងារកំចាត់មីន គឺតាមរយៈអង្គការអេនភីអេ។ ពោល ថវិកាទាំងនោះ មិនបានផ្តល់តាមរយៈ ទីភ្នាក់ងារសហរដ្ឋអាមេរិកសម្រាប់ការអភិវឌ្ឍអន្តរជាតិ(USAID)ឡើយ ហើយក៏មិនបានផ្តល់ផ្ទាល់មករាជរដ្ឋាភិបាលកម្ពុជាដែរ។ នេះបើយោងតាមសេចក្តីប្រកាសព័ត៌មានរបស់អាជ្ញាធរមីនកម្ពុជា នាថ្ងៃទី៧ ខែកុម្ភៈ ។	ការប្រកាសរបស់អាជ្ញាធរមីននាពេលនេះ ធ្វើឡើងបន្ទាប់ពីរដ្ឋាភិបាលសហរដ្ឋអាម៉េរិក ប្រកាសផ្អាកផ្តល់ជំនួយទាំងឡាយក្នុងក្របខណ្ឌទូទាំងពិភពលោក រយៈពេល៩០ថ្ងៃ ដើម្បីពិនិត្យឡើងវិញពីប្រសិទ្ធភាពនៃជំនួយទាំងនោះ។ ការផ្អាកជំនួយនេះ មានមតិសាធារណជនមួយចំនួនបានលើកឡើងពីផលប៉ះពាល់លើសកម្មភាពមីននៅកម្ពុជា។ ពាក់ព័ន្ធនឹងការលើកឡើងរបស់សាធារណជនពីការផ្អាកជំនួយអន្តរជាតិរបស់សហរដ្ឋអាម៉េរិកនេះ អាជ្ញាធរមីន បានរៀបរាប់ថា គិតចាប់ពីឆ្នាំ១៩៩២មក សកម្មភាពមីននៅកម្ពុជា រួមមានសកម្មភាពសំខាន់ៗ ដូចជាការបោស សម្អាតមីន គ្រាប់បែកចង្កោម និងសំណល់ជាតិផ្ទុះពីសង្គ្រាមផ្សេងទៀត ការអប់រំកាត់បន្ថយគ្រោះថ្នាក់ និងកិច្ចសង្គ្រោះជនពិការ គឺបានទទួលការគាំទ្រថវិកាពីបណ្តាប្រទេស-អង្គការដៃគូប្រមាណ៣០។ ក្នុងនោះ ក្រៅពីរដ្ឋាភិបាលកម្ពុជា, អាជ្ញាធរមីន ទទួលបានថវិកាគាំទ្រពីប្រទេសអូស្ត្រាលី ជប៉ុន សហរដ្ឋអាមេរិក អង់គ្លេស អាល្លឺម៉ង់ ស្វីស ន័រវេស្ស ចិន អៀកឡង់ នូវែលសេឡង់ សាធារណរដ្ឋកូរ៉េ ហុងគ្រី ឥណ្ឌា កាណាដា អង្គការសហប្រជាជាតិ សហភាពអឺរ៉ុប អេស្ប៉ាញ ស៊ុយអែដ អូទ្រីស បែលហ្ស៊ិក បារាំង ហូឡង់ ហុងគ្រី និងដាណឺម៉ាក មូលនិធិអង្គការសង្គមស៊ីវិល វិស័យឯកជន និងសប្បុរសជន។ បើតាមសេចក្តីប្រកាសព័ត៌មានដដែលរបស់អាជ្ញាធរមីនកម្ពុជា បច្ចុប្បន្ន ថវិកាពីសហរដ្ឋអាម៉េរិកសម្រាប់សកម្មភាពមីននៅកម្ពុជាត្រូវបានផ្តល់ដោយការិយាល័យ កាត់បន្ថយ និងលុបបំបាត់អាវុធ នៃកិច្ចការនយោបាយយោធា របស់ក្រសួងការបរទេសសហរដ្ឋអាម៉េរិក (The Office of Weapons Removal and Abatement in the U.S. State Department's Bureau of Political-Military Affairs) មកកាន់ប្រតិបត្តិករបោសសម្អាតមីន រួមមានអង្គការម៉ែក (Mine Advisory Group) អង្គការហេឡូត្រាស្ត្រ (Halo Trust) របស់អង់គ្លេស អង្គការអេនភីអេ របស់ន័រវេស្ស (Norwegian People's Aid) និងអង្គការដោះមីនកម្ពុជា។ « ដោយឡែក មជ្ឈមណ្ឌលសកម្មភាពកំចាត់មីនកម្ពុជា (CMAC) បានទទួលថវិកាសហរដ្ឋអាម៉េរិក តាមរយៈអង្គការអេនភីអេ។ ថវិកាទាំងនោះមិនបានផ្តល់តាមរយៈ USAID ហើយក៏មិនបានផ្តល់ផ្ទាល់មករាជរដ្ឋាភិបាលកម្ពុជាទេ » ។ នេះជាការអះអាងរបស់អាជ្ញាធរមីន។ ប្រភពដដែលបន្តរៀបរាប់ថា « បច្ចុប្បន្នការពិភាក្សាកំពុងតែបន្ត មានរវាងអង្គការខាងលើ និងការិយាល័យកាត់បន្ថយ និងលុបបំបាត់អាវុធ នៃកិច្ចការនយោបាយយោធា របស់ក្រសួងការបរទេសសហរដ្ឋអាម៉េរិក ជាមួយនឹងការគាំទ្រពីអាជ្ញាធរមីន»។ អាជ្ញាធរមីន សង្ឃឹមថា សហរដ្ឋអាម៉េរិកនឹងបន្តផ្តល់ជំនួយសម្រាប់សកម្មភាពមីននៅកម្ពុជា។ ជាមធ្យម ថវិកាសហរដ្ឋអាម៉េរិកមានប្រមាណ៣០ភាគរយ នៃថវិកាសរុបគាំទ្រសកម្មភាពមីននៅកម្ពុជា ប្រចាំឆ្នាំ ដោយមួយចំនួនធំត្រូវបានបែងចែកសម្រាប់បោសសម្អាតគ្រាប់បែកចង្កោម និងមួយចំនួនទៀត សម្រាប់បោសសម្អាតមីន និងសកម្មភាពពាក់ព័ន្ធ។ ក្នុងន័យនេះ ការបោសសម្អាតមីន គ្រាប់បែកចង្កោម និងសំណល់ជាតិផ្ទុះពីសង្គ្រាមផ្សេងទៀត នៅតែបន្តដំណើរការជាមួយនឹងការគាំទ្រថវិកាពីរាជរដ្ឋាភិបាលកម្ពុជា និងប្រទេសផ្តល់ជំនួយផ្សេងទៀតក្រៅពីសហរដ្ឋអាម៉េរិក។ ជាមួយគ្នានេះ អាជ្ញាធមីន បន្តសហការជាមួយប្រតិបត្តិករបោសសម្អាតមីនជាតិ អន្តរជាតិ ដៃគូអភិវឌ្ឍន៍ ប្រទេសផ្តល់ជំនួយ និងភាគីពាក់ព័ន្ធទាំងអស់ ក្នុងការបោសសម្អាតមីន គ្រាប់បែកចង្កោម និងសំណល់ជាតិផ្ទុះពីសង្គ្រាមផ្សេងទៀត ដើម្បីកាត់បន្ថយគ្រោះថ្នាក់ និងឱ្យស្របទៅនឹងតម្រូវការរបស់ប្រជាពលរដ្ឋក្នុងការប្រើប្រាស់ដីមានសុវត្ថិភាព សម្រាប់បង្កបង្កើនផល។ ក្នុងដំណើរឈានទៅសម្រេចគោលដៅ «ឆ្ពោះទៅរកកម្ពុជាមួយគ្មានផលប៉ះពាល់ដោយសារមីន និងសំណល់ជាតិផ្ទុះពីសង្គ្រាម» នារយៈពេល៣២ឆ្នាំកន្លងមក(ឆ្នាំ១៩៩២-ឆ្នាំ២០២៤) ផ្ទៃដី ៣ ២៩៧ គីឡូម៉ែត្រការ៉េ ត្រូវបានបោសសម្អាតសម្រាប់យកទៅប្រើប្រាស់ និងបង្កបង្កើនផល។ ក្នុងនោះ មានវិស័យកសិកម្ម៨១ភាគរយ ហេដ្ឋារចនាសម្ព័ន្ធ៤ភាគរយ និងផ្សេងៗ១៥ភាគរយ ដែលរួម មានការសាងសង់លំនៅឋាន ភូមិករ សាលារៀន មណ្ឌលសុខភាពជាដើម ដោយប្រជាពលរដ្ឋទទួល ផលជាង១០លាននាក់។ មីនប្រឆាំងមនុស្សចំនួន ១ ១៩៧ ២១៨គ្រាប់ មិនប្រឆាំងរថក្រោះចំនួន ២៦ ៥៦៧គ្រាប់ និងសំណល់ជាតិផ្ទុះពីសង្គ្រាមចំនួន ៣ ១៩៦ ៧០៤គ្រាប់ ត្រូវបានរកឃើញ និង បំផ្លាញចោល។ ចំនួនជនរងគ្រោះបានថយចុះពី ៤ ៣២០នាក់ ក្នុងឆ្នាំ១៩៩៦ មកត្រឹម៤៩នាក់ ក្នុង ឆ្នាំ២០២៤។ នេះបើយោងតាមអាជ្ញាធរមីន ដែលបានបញ្ជាក់ថា សមិទ្ធផលខាងលើក៏បានពីការរួមចំណែកនៃគម្រោងសម្តេចតេជោសម្រាប់សកម្មភាពមីន ក្នុងឆ្នាំ ២០២២ និងមូលនិធិពិសេសរបស់រាជរដ្ឋាភិបាលក្នុងឆ្នាំ២០២៣។ ក្នុងឆ្នាំ២០២២ សម្តេច ហ៊ុន សែន អតីតនាយករដ្ឋមន្ត្រី បានកៀរគរថវិកាពីសប្បុរសជន សម្រាប់ការបោសសម្អាត មីនក្រោមគម្រោងសម្តេចតេជោសម្រាប់សកម្មភាពមីន «ផ្តល់ដីសុវត្ថិភាព បង្កើតស្នាមញញឹម» ដើម្បីផ្តល់ សុវត្ថិភាព ការអភិវឌ្ឍ និងការលើកកម្ពស់ជីវភាពរស់នៅរបស់ប្រជាជនកម្ពុជា។ ជាពិសេសប្រជាសហគមន៍ នៅតាមជនបទ។ ជាលទ្ធផល ខេត្តចំនួន៦ ស្រុកចំនួន១៤ និងឃុំចំនួន១២ ត្រូវបានប្រកាសជាខេត្ត ស្រុក និង ឃុំអស់មីន ដោយបោសសម្អាតបានផ្ទៃដី ៩៥ ៤៥០ ៧១៧ម៉ែត្រក្រឡា ដែលក្នុងនោះបាន រកឃើញ និងកម្ទេចចោលមីនប្រឆាំងមនុស្សចំនួន ៣ ៨៦៩គ្រាប់, មីនតោនចំនួន ៤៩គ្រាប់ និង សំណល់ជាតិផ្ទុះពីសង្គ្រាម ចំនួន ៧ ៥០៥គ្រាប់។ ក្នុងឆ្នាំ២០២៣ តាមរយៈមូលនិធិពិសេសរបស់រាជរដ្ឋាភិបាលប្រមាណ៣០លានដុល្លារអាម៉េរិក កម្ពុជាបានបោសសម្អាតផ្ទៃដីមានមីនចំនួន ១៨៩ ៨៩៥ ៤១៩ម៉ែត្រក្រឡា។ ក្នុងនោះបានរក ឃើញ និងកម្ទេចចោលមីនប្រឆាំងមនុស្សចំនួន ៨ ៩០២គ្រាប់ មីនតោនចំនួន ២១គ្រាប់ និងសំណល់ ជាតិផ្ទុះពីសង្គ្រាម ៩ ៥១៧គ្រាប់។ មកដល់បច្ចុប្បន្ន កម្ពុជាបានប្រកាសរាជធានី ខេត្តចំនួន១៥ ជារាជធានី-ខេត្តអស់មីន រួមមាន ភ្នំពេញ ខេត្តស្ទឹងត្រែង ខេត្តកែប ខេត្តព្រៃវែង ខេត្តព្រះសីហនុ ខេត្តកណ្តាល ខេត្តស្វាយរៀង ខេត្តតាកែវ ខេត្តកំពត ខេត្តកំពង់ឆ្នាំង ខេត្តកំពង់ចាម ខេត្តត្បូងឃ្មុំ ខេត្តកំពង់ស្ពឺ ខេត្តមណ្ឌលគិរី និងខេត្ត ក្រចេះ។ Relate កាលពីថ្ងៃទី៣១ ខែមករា មជ្ឈមណ្ឌលសកម្មភាពកំចាត់មីនកម្ពុជា (CMAC) សម្រេចផ្អាកសកម្មភាពដោះមីន ជាបណ្ដោះអាសន្ននៅខេត្តគោលដៅចំនួន ៨ ក្នុងរយៈពេល៨៥ថ្ងៃ ដោយសារការផ្អាកជំនួយបរទេស រយៈពេល៩០ថ្ងៃ ដែលសម្រេចដោយរដ្ឋបាលអាម៉េរិករបស់លោក ដូណាល់ត្រាំ។ ការផ្អាកប្រតិបត្តិការរំដោះមីននេះ គឺកើតឡើងនៅខេត្តគោលដៅចំនួន ៨ ដូចជា ខេត្តកំពង់ចាម ក្រចេះ មណ្ឌលគិរី រតនគិរី ស្ទឹងត្រែង ត្បូងឃ្មុំ ស្វាយរៀង និងខេត្តព្រៃវែង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9154.txt	ភ្នំពេញ៖ ប្រព័ន្ធធនាគារបន្តរក្សាបាននូវវឌ្ឍនភាព និងមានស្ថិរភាព។ ការណ៍នេះ បានរួមចំណែកគាំទ្រដល់ការងើបឡើង នៃសេដ្ឋកិច្ចជាតិ។ បើតាមធនាគារជាតិ នៃកម្ពុជា ទ្រព្យសកម្មរបស់ប្រព័ន្ធធនាគារ ក្នុងឆ្នាំ២០២៤ មានកំណើន៧ភាគរយ ខណៈឥណទានបន្តមានកំណើនទាបត្រឹម៣ភាគរយ។ តែជាមួយគ្នានេះ ប្រាក់បញ្ញើក្នុងប្រព័ន្ធធនាគារ កើនដល់១៦,៣ភាគរយ។	របាយការណ៍ប្រចាំឆ្នាំ២០២៤ របស់ធនាគារជាតិ នៃកម្ពុជា បានបង្ហាញថា ទំហំទ្រព្យសកម្មរបស់ប្រព័ន្ធធនាគារ បានកើនដល់ ៣៦៩,៤ ទ្រីលានរៀល(ប្រមាណ៩១,១ ប៊ីលានដុល្លារអាម៉េរិក)។ ឥណទានបន្តមានកំណើនទាបត្រឹម ៣ភាគរយ (ដល់ ២៤២,៩ ទ្រីលានរៀល ស្មើ ៥៩,៩ ប៊ីលានដុល្លារអាមេរិក) ក្នុងពេលដែលប្រាក់បញ្ញើបានកើនឡើង ១៦,៣ភាគរយ(ដល់ ២៣០,៩ ទ្រីលានរៀល ស្មើ ៥៧ ប៊ីលានដុល្លារអាមេរិក)។ ដោយឡែក ស្ថានភាពដើមទុនមានភាពរឹងមាំ ដោយអនុបាតភាពគ្រប់គ្រាន់នៃដើមទុនមានកម្រិត ២២,៥ភាគរយ សម្រាប់វិស័យធនាគារ និង ២៦,២ភាគរយ សម្រាប់វិស័យមីក្រូហិរញ្ញវត្ថុ ធៀបនឹងកម្រិតកំណត់នៃបទប្បញ្ញត្តិ (១៥ភាគរយ) ស្របពេលដែល ទ្រនាប់ដើមទុនខនស៊ើវេសិនត្រូវបានអនុវត្តត្រឹម ១,២៥ភាគរយ។ ជាមួយគ្នានេះ សន្ទនីយភាពបន្តមាន កម្រិតខ្ពស់ ដោយអនុបាតក្របខណ្ឌសន្ទនីយភាពមានអត្រា ១៩២,៤ភាគរយ សម្រាប់វិស័យធនាគារ និង ១៥០,៤ភាគរយ សម្រាប់វិស័យមីក្រូហិរញ្ញវត្ថុ ធៀបនឹងកម្រិតកំណត់នៃបទប្បញ្ញត្តិ (១០០ភាគរយ)។ សេដ្ឋកិច្ចកម្ពុជា ត្រូវបានប៉ាន់ស្មានថាសម្រេចបានកំណើនរឹងមាំក្នុងអត្រា ៦ភាគរយ នៅឆ្នាំ២០២៤ ធៀបនឹងនៅឆ្នាំ២០២៣ មាន៥ភាគរយ។ កំណើននេះ បានពីការគាំទ្រជាចម្បងដោយកំណើនខ្ពស់នៃវិស័យកម្មន្តសាល និង ការបន្តងើបឡើងជាលំដាប់នៃវិស័យទេសចរណ៍។ ជាមួយគ្នានេះ វិស័យកសិកម្មបន្តមាន វឌ្ឍនភាពល្អ ដោយផលិតកម្មស្រូវ កៅស៊ូ និងជលផល បានកើនឡើង។ ចំណែកឯ វិស័យសំណង់ និងអចលនទ្រព្យមានកំណើនទន់ខ្សោយ ដោយសារការធ្លាក់ចុះតម្រូវការ ស្របពេលតម្លៃ អចលនទ្រព្យស្ថិតក្នុងស្ថានភាពកែតម្រូវ។ ចំពោះ វិស័យក្រៅប្រទេស សមតុល្យជញ្ជាំងទូទាត់កម្ពុជា ត្រូវបានប៉ាន់ស្មានថាមានអតិរេក ៤៣២,៥ លានដុល្លារអាម៉េរិក ដែលជាចម្បងបណ្តាលមកពី ការកើនឡើងទ្រព្យអកម្មបរទេសសុទ្ធនៃគណនីហិរញ្ញវត្ថុ ខណៈអតិរេកគណនីចរន្តនិងដើមទុន បានថយចុះ។ ទន្ទឹមនេះ ទុនបម្រុងអន្តរជាតិបានកើនឡើង ១២,៦ភាគរយ ដល់ ២២,៥ ប៊ីលានដុល្លារ អាម៉េរិក ស្មើនឹងប្រមាណ ៧ខែ នៃការនាំចូលទំនិញនិងសេវាសម្រាប់គ្រាបន្ទាប់ ដែលជាកម្រិត មួយខ្ពស់ជាងកម្រិតអប្បបរមាសម្រាប់ប្រទេសកំពុងអភិវឌ្ឍគួរមាន (៣ខែ)។ បើតាមរបាយការណ៍ធនាគារជាតិ នៃកម្ពុជា ប្រព័ន្ធធនាគារនឹងបន្តអភិវឌ្ឍដោយភាពរឹងមាំ ស្របតាមការងើបឡើងនៃសេដ្ឋកិច្ចនៅឆ្នាំ២០២៥ បើទោះបីជាស្ថានភាពសេដ្ឋកិច្ចពិភពលោកនៅបន្តប្រឈមនឹងភាពមិនប្រាកដប្រជាខ្ពស់ក៏ដោយ។ ធនាគារជាតិ បានបញ្ជាក់ថា ៖ « ការផ្តល់ឥណទានទៅកាន់វិស័យឯកជនត្រូវបានរំពឹងថាកើនឡើងក្នុងអត្រាមធ្យម ៦ភាគរយ ដែលជួយបង្កើនការវិនិយោគនិងការប្រើប្រាស់»។ ជាមួយគ្នានេះ ការបន្តធ្វើទំនើបកម្មប្រព័ន្ធទូទាត់ អេឡិចត្រូនិក នឹងរួមចំណែកសម្រួលដល់សកម្មភាពការប្រើប្រាស់ក្នុងស្រុក ជំរុញពាណិជ្ជកម្ម ឆ្លងដែន ការវិនិយោគ និងទេសចរណ៍ ស្របតាមចក្ខុវិស័យនៃការកសាងសេដ្ឋកិច្ចឌីជីថលនិង នវានុវត្តន៍។ ទោះយ៉ាងណា ប្រព័ន្ធធនាគារក៏ប្រឈមនឹងហានិភ័យមួយចំនួន ផងដែរ។ ដូចជា៖ ការថយចុះ គុណភាពឥណទាន និងការថមថយលទ្ធភាពស្វែងរកប្រាក់ចំណេញ ក្នុងពេលដែលការកើនឡើងយឺត នៃវិស័យសំណង់និងអចលនទ្រព្យ ក៏អាចដាក់សម្ពាធមកលើប្រព័ន្ធធនាគារផងដែរ។ នេះជាការរៀបរាប់របស់ធនាគារជាតិ។ បច្ចុប្បន្ន កម្ពុជាធនាគារ និងគ្រឹះស្ថានមីក្រូហិរញ្ញវត្ថុចំនួន១៥៧។ ក្នុងនោះ មានធនាគារពាណិជ្ជ ៥៩, ធនាគារឯកទេស៩, គ្រឹះស្ថានមីក្រូហិរញ្ញវត្ថុទទួលប្រាក់បញ្ញើ ៤ និងគ្រឹះស្ថានមីក្រូហិរញ្ញវត្ថុមិនទទួលប្រាក់បញ្ញើ ៨៥ ។ ក្រៅពីនេះ កម្ពុជាមានគ្រឹះស្ថានឥណទានជនបទចំនួន១១៤, គ្រឹះស្ថានភតិសន្យាហិរញ្ញវត្ថុ១៣, អ្នកដំណើរការតតិយភាគី ៤, គ្រឹះស្ថានផ្តល់សេវាទូទាត់សងប្រាក់៣០, អ្នកផ្តល់សេវាប្រព័ន្ធចែករំលែកព័ត៌មានឥណទានមាន១, ការិយាល័យតំណាងធនាគារបរទេសមាន៥ និងអាជីវកម្មប្តូរប្រាក់ ៣.៣២៧៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9155.txt	នៅតំបន់ជនបទ របស់កម្ពុជា មានអត្រាគ្របដណ្តប់ការផ្គត់ផ្គង់ទឹកស្អាតកម្រិតមូលដ្ឋាន ជាង ៨៦ភាគរយ នៅក្នុងឆ្នាំ២០២៤ ខណៈការផ្គត់ផ្គង់ទឹកប្រកបដោយសុវត្ថិភាព បានកើនដល់ ២១ភាគរយ។ នេះបើយោងតាមក្រសួងអភិវឌ្ឍន៍ជនបទ។	ក្រសួងអភិវឌ្ឍន៍ជនបទ បានរៀបចំសន្និបាតបូកសរុបលទ្ធផលការងារឆ្នាំ២០២៤ និងលើកទិសដៅការងារឆ្នាំ២០២៥ របស់ក្រសួងអភិវឌ្ឍន៍ជនបទ កាលពីថ្ងៃទី២០-២១ ខែកុម្ភៈ។ សេចក្តីប្រកាសព័ត៌មាន ស្តីពីលទ្ធផលនៃសន្និបាត ដែលចេញផ្សាយនៅថ្ងៃទី២១ ខែកុម្ភៈ បានឱ្យដឹងដែរថា នៅក្នុងឆ្នាំ២០២៤ ការផ្តល់សេវាអនាម័យជនបទកម្រិតមូលដ្ឋាន មានប្រមាណជាង ៩១ភាគរយ និងការគ្រប់គ្រងអនាម័យជនបទ ប្រកបដោយសុវត្ថិភាពប្រមាណជាង ៥១ភាគរយ។ បើតាមក្រសួងអភិវឌ្ឍនជនបទ សមិទ្ធផល និងជោគជ័យទាំងអម្បាលម៉ាននេះ គឺដោយសារគុណបំណាច់ នៃសុខសន្តិភាពជារួម និងនិយាយដោយឡែកចំពោះ កំណើននៃការអត្រាគ្របដណ្តប់ទឹកស្អាត និងអនាម័យនៅជនបទ គឺឆ្លុះបញ្ចាំងឱ្យឃើញពីកិច្ចខិតខំប្រឹងប្រែងរបស់គ្រប់ភាគី ក្នុងការកែលម្អលក្ខខណ្ឌ រស់នៅ របស់សហគមន៍ជនបទ តាមរយៈការធ្វើឱ្យប្រសើរឡើងនូវគុណភាព នៃការរស់នៅប្រកបដោយផាសុកភាព និងមានបរិស្ថានរស់នៅស្អាត។ ទន្ទឹមនឹងនេះ ការធ្វើពិពិធកម្មសកម្មភាពសេដ្ឋកិច្ចជនបទ ដែលសម្រេចបាននូវវឌ្ឍនភាពខ្ពស់ ក៏បានចូលរួមចំណែក លើកកម្ពស់ជីវភាពរស់នៅ ក៏ដូចជាការកាត់បន្ថយ ភាពក្រីក្ររបស់ប្រជាជនដែលភាគច្រើន រស់នៅតំបន់ជនបទ។ ចំពោះការងារអភិវឌ្ឍន៍ហេដ្ឋារចនាសម្ព័ន្ធជនបទ ដែលបានចូលរួមចំណែកយ៉ាងសំខាន់ក្នុងការតភ្ជាប់ទំនាក់ទំនងសេដ្ឋកិច្ច សង្គម និងវប្បធម៌រវាងជនបទ និងទីក្រុង ជាពិសេសតំបន់ដែលមានសក្តានុពលសេដ្ឋកិច្ចខ្ពស់។ បើតាមក្រសួងអភិវឌ្ឍន៍ជនបទ គិតត្រឹមឆ្នាំ២០២៤ ផ្លូវជនបទដែលមានក្នុងបញ្ជីសារពើភណ្ឌ និងប្រព័ន្ធគ្រប់គ្រងទិន្នន័យប្រវែងសរុប ៥០ ២៦២ គីឡូម៉ែត្រ ក្នុងនោះផ្លូវក្រាលកៅស៊ូ មានប្រវែង ៦ ៧២៣ គីឡូម៉ែត្រ ផ្លូវបេតុងមានប្រវែង ៣១ ៧០៤គីឡូម៉ែត្រ និងផ្លូវដីស មានប្រវែង ១០ ០២៩ គីឡូម៉ែត្រ។ នៅក្នុងអង្គសន្និបាតនេះដែរ ក្រសួងអភិវឌ្ឍន៍ជនបទ ប្តេជ្ញាពពង្រឹង និងពង្រីកការស្ថាបនា លើកកម្រិត កែលម្អ ជួលជុល ថែទាំហេដ្ឋារចនាសម្ព័ន្ធផ្លូវជនបទឱ្យមានភាពធន់នឹងការប្រែប្រួលអាកាសធាតុ ដើម្បីធានា ប្រសិទ្ធភាព និងនិរន្តរភាពក្នុងការប្រើប្រាស់ផ្លូវជនបទ និងសិក្សាស្រាវជ្រាវនូវបច្ចេកវិទ្យាថ្មីៗបន្ថែមទៀត។ «បន្តកែលម្អលក្ខខណ្ឌនៃការរស់នៅរបស់សហគមន៍ជនបទ ដោយជំរុញ និងពន្លឿនអត្រា គ្របដណ្តប់ទឹកស្អាត និងអនាម័យជនបទជាមូលដ្ឋានឱ្យបាន ១០០% នៅក្នុងក្របខណ្ឌទូទាំងប្រទេស នៅឆ្នាំ២០៣០ និងបង្កើនអត្រាគ្រប់គ្រងប្រកបដោយសុវត្ថិភាពឱ្យកាន់តែប្រសើរឡើង។»។ នេះជាការប្តេជ្ញារបស់ក្រសួងអភិវឌ្ឍន៍ជនបទ ជាមួយនឹងការ ពង្រីកសកម្មភាពពិពិធកម្មសកម្មភាពសេដ្ឋកិច្ចជនបទតាមរយៈ ការបណ្តុះបណ្តាលជំនាញ មូលដ្ឋាន ដើម្បីបង្កើតមុខរបរ និងបង្កើនប្រាក់ចំណូលប្រចាំគ្រួសារ ជាពិសេសជំរុញការងារអភិវឌ្ឍភូមិគំរូ និងពង្រឹងតួនាទីរបស់មជ្ឈមណ្ឌលអភិវឌ្ឍន៍ជនបទ ព្រមទាំងអភិវឌ្ឍ និងអភិរក្សជនជាតិដើមភាគតិច។ ក្រសួងអភិវឌ្ឍន៍ជនបទ ក៏នឹងបន្តយកចិត្តទុកដាក់ និងគាំទ្រលើការអនុវត្តកម្មវិធីកំណែទម្រង់រដ្ឋបាលសាធារណៈ ការគ្រប់គ្រងហិរញ្ញវត្ថុសាធារណៈ និងកំណែទម្រង់វិមជ្ឈការ និងវិសហមជ្ឈការ ព្រមទាំងកំណែទម្រង់នានារបស់រាជរដ្ឋាភិបាល ដើម្បីពង្រឹងស្ថាប័ន និងសមត្ថភាពមន្ត្រីរាជការទាំងថ្នាក់ជាតិ និងថ្នាក់ក្រោមជាតិ។ សូមជម្រាបថា ទឹកស្អាត សំដៅលើទឹកដែលមិនមានជាតិពុល ជាទឹកដែលមិនមានកម្រិតគ្រោះថ្នាក់នៃបាក់តេរី មេរោគ សារធាតុគីមី ឬសារធាតុផ្សេងទៀត ដែលអាចបង្កគ្រោះថ្នាក់ដល់សុខភាពឡើយ។ ទឹកស្អាត ត្រូវបានប្រើសម្រាប់គោលបំណងផ្សេងៗ រួមទាំងការបោកគក់ ងូត និងប្រព័ន្ធធារាសាស្រ្ត។ ទោះជាយ៉ាងណាក៏ដោយ ទឹកស្អាតមិនមានន័យថា វាមានសុវត្ថិភាពសម្រាប់ការបរិភោគនោះទេ។ ចំណែក ទឹកមានសុវត្ថិភាព ជាទឹកដែលបំពេញតាមស្តង់ដារសុខភាព ដែលកំណត់ដោយស្ថាប័ននិយតកម្ម ហើយមនុស្សទូទៅអាចបរិភោគបាន។ ពោលទឹកសុវត្ថិភាព ជាទឹកស្អាត គ្មានមេរោគ សារធាតុគីមី និងសារធាតុគ្រោះថ្នាក់ដែលអាចនាំឱ្យកើតជំងឺ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9156.txt	ក្រុមហ៊ុនរថយន្តអគ្គិសនី Nikola នៅថ្ងៃទី១៩ ខែកុម្ភៈ បានដាក់ពាក្យសុំការការពារការក្ស័យធន ហើយគ្រោងនឹងលក់ទ្រព្យសម្បត្តិរបស់ខ្លួន។	«ដូចក្រុមហ៊ុនផ្សេងទៀតនៅក្នុងវិស័យយានយន្តអគ្គិសនី យើងប្រឈមមុខនឹងទីផ្សារ និងកត្តាធំៗជាច្រើន ដែលប៉ះពាល់ដល់សមត្ថភាពប្រតិបត្តិការរបស់យើង។ ជាអកុសល ការខិតខំប្រឹងប្រែងរបស់យើងមិនគ្រប់គ្រាន់ដើម្បីយកឈ្នះលើបញ្ហាប្រឈមធំៗទាំងនេះ»។ លោក Steve Girsky នាយកប្រតិបត្តិ Nikola បានលើកឡើងបែបនេះ។ ការប្រកាសក្ស័យធននេះ បានកើតឡើងបន្ទាប់ពីក្រុមហ៊ុន Nikola មានបញ្ហាថ្មីៗជាច្រើនដូចជា ការផ្លាស់ប្តូរភាពជាអ្នកដឹកនាំ ការធ្លាក់ចុះនៃតម្លៃភាគហ៊ុន ការធ្វើឱ្យសាច់ប្រាក់ធ្លាក់ចុះយ៉ាងឆាប់រហ័ស និងការលំបាកក្នុងការបង្កើនដើមទុន។ ភាគហ៊ុនរបស់ក្រុមហ៊ុន Nikola បានធ្លាក់ចុះ ៣៨ភាគរយនៅថ្ងៃទី១៩ ខែកុម្ភៈ ដែលនាំមកនូវមូលធនប័ត្រទីផ្សាររបស់ក្រុមហ៊ុនធ្លាក់ក្រោម ៥០លានដុល្លារ។ នៅឆ្នាំ ២០២០ ក្រុមហ៊ុននេះមានតម្លៃ ២៧ពាន់លានដុល្លារ ខ្ពស់ជាងក្រុមហ៊ុន Ford Motor ។ នៅចុងខែកញ្ញា ឆ្នាំ២០២៤ សមមូលសាច់ប្រាក់របស់ក្រុមហ៊ុនមានចំនួន ១៩៨,៣លានដុល្លារ។ នៅចុងឆ្នាំ២០២៣ តួលេខនេះនឹងមានចំនួន ៤៦៤,៧លានដុល្លារ។ បច្ចុប្បន្នក្រុមហ៊ុនមានសាច់ប្រាក់ត្រឹមតែ ៤៧លានដុល្លារប៉ុណ្ណោះ។ យោងតាមឯកសារមួយនៅក្នុងតុលាការ Delaware បច្ចុប្បន្ននេះ Nikola មានសមត្ថភាពផលិតរថយន្តចំនួន ២៤០០គ្រឿងក្នុងមួយឆ្នាំ។ ទ្រព្យសម្បត្តិមានចាប់ពី ៥០០លានដុល្លារដល់ ១ពាន់លានដុល្លារ។ បំណុលនៅចន្លោះ ១-១០ពាន់លានដុល្លារ។ Nikola បាននិយាយថា ខ្លួននឹងចាប់ផ្តើមដំណើរការលក់ទ្រព្យសម្បត្តិ។ Nikola ត្រូវបានបង្កើតឡើងក្នុងឆ្នាំ២០១៤ ជាក្រុមហ៊ុនដំបូងគេផលិតរថយន្តភីកអាប់អគ្គិសនី បន្ទាប់មកបានឈានដល់ការផលិតរថយន្តដោយប្រើថ្មសាកពីអីយ៉ុងអ៊ីដ្រូសែន។ ការចែកចាយរថយន្តដំបូងនៅខែធ្នូ ឆ្នាំ២០២១។ ទោះជាយ៉ាងណា គ្រោះថ្នាក់ជាបន្តបន្ទាប់ក្នុងឆ្នាំ ២០២៣ បានបង្ខំឱ្យពួកគេប្រមូលរថយន្តទាំងអស់ ព្រោះព្រួយបារម្ភអំពីសុវត្ថិភាព។ ចាប់តាំងពីឆ្នាំមុន Nikola បាននិងកំពុងបង្កើនការផលិតរថយន្តប្រើថ្មសាកអ៊ីយ៉ុងអ៊ីដ្រូសែន។ ទោះជាយ៉ាងណា ក្រុមហ៊ុននៅតែខាតបង់រាប់សែនដុល្លារលើរថយន្តនីមួយៗដែលបានលក់។ យោងតាមរបាយការណ៍ហិរញ្ញវត្ថុត្រីមាសទី៣ ឆ្នាំ២០២៤ ក្រុមហ៊ុនបានផលិតរថយន្តដឹកទំនិញជាង ៨០គ្រឿង ជាមួយនឹងការខាតបង់សុទ្ធជិត ២០០លានដុល្លារ។ ក្រុមហ៊ុនដឹកជញ្ជូនមានការស្ទាក់ស្ទើរក្នុងការវិនិយោគលើរថយន្តអគ្គិសនី ស្របពេលមានអត្រាការប្រាក់ខ្ពស់នៅអាម៉េរិក។ ក្នុងឆ្នាំ២០២២ ស្ថាបនិក Nikola និងជាអតីតនាយកប្រតិបត្តិលោក Trevor Milton ក៏ត្រូវបានកាត់ទោសពីបទក្លែងបន្លំ សម្រាប់ការបំផ្លើសសមត្ថភាពអាជីវកម្មរបស់ក្រុមហ៊ុន និងបច្ចេកវិទ្យាផលិតកម្ម។ លោកត្រូវបានកាត់ទោសឱ្យជាប់គុក ៤ឆ្នាំហើយកំពុងប្តឹងឧទ្ធរណ៍។ ដូចទីផ្សាររយន្តអគ្គិសនីទូទាំងពិភពលោក ទីផ្សាររថយន្តអគ្គិសនីនៅអាម៉េរិកកំពុងចាប់ផ្តើមបង្ហាញសញ្ញានៃកំណើនយឺត។ ក្រុមហ៊ុនផលិតរថយន្តចាស់ៗរាប់ចាប់ពី Ford ទៅ GM កំពុងកាត់បន្ថយ និងពន្យារពេលផែនការផលិតរថយន្តអគ្គិសនី។ Tesla ដែលមានចំនួន ៥៥ភាគរយនៃការលក់កាលពីឆ្នាំមុនក៏បានព្រមានថា«កំណើននឹងថយចុះយ៉ាងខ្លាំង»។ អាជីវកម្មរថយន្តអគ្គិសនីដែលប្រកាសជាសាធារណអំឡុងពេលជំងឺរាតត្បាតកូវីដ-១៩ មានដូចជា Fisker, Proterra និង Lordstown Motors បានដាក់ពាក្យសុំក្ស័យធនក្នុងប៉ុន្មានឆ្នាំថ្មីៗនេះ ដោយសារការខ្វះដើមទុន ស្របពេលមានអត្រាការប្រាក់ខ្ពស់ និងតម្រូវការធ្លាក់ចុះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9157.txt	ក្រចេះ៖ បច្ចុប្បន្ន កម្ពុជា មានក្រុមហ៊ុនចំនួន៦៨ កំពុងធ្វើអាជីវកម្មថ្មអារ(រ៉ែថ្ម) ស្មើនឹង៩០គម្រោង ដែលនៅក្នុងខេត្តចំនួន១១។ គម្រោងនៃអាជីវកម្មថ្មអាររបស់ក្រុមហ៊ុនទាំងនោះ មានផ្ទៃដីប្រមាណសរុប ៥,១២៥,១៣០ ហិកតា។ អ្នកស្រី ឡេង ដាវី អនុប្រធានសមាគមថ្មអារកម្ពុជា បានអះអាងថា អនាគត រ៉ែថ្មរបស់កម្ពុជា គឺមិនហិនហោចទេ ក៏ព្រោះការយកធនធានធម្មជាតិមកធ្វើអាជីវកម្មនេះ គឺមានចំនួនកំណត់ក្នុងបរិមាណណាមួយ។	«យើងធ្វើអាជីវកម្មស្របច្បាប់ មានបច្ចេកទេស មានការត្រួតពិនិត្យត្រឹមត្រូវ មិនមែនជាការកាប់បំផ្លាញ គាស់បំផ្លាញទេ។ ដូច្នេះ [រ៉ែថ្ម] វាមិនហិនហោចទៅណា ទេព្រោះយើងយកមានកំណត់»។ អ្នកស្រី ឡេង ដាវី បានថ្លែងបែបនេះនៅចំពោះមុខក្រុមអ្នកសារព័ត៌មាន នាថ្ងៃទី១៥ ខែកុម្ភៈ ឆ្នាំ២០២៥ ក្នុងដំណើរទស្សនៈកិច្ចអាជីវកម្មថ្មអារ នៅស្រុកស្នួល ខេត្តក្រចេះ រៀបចំដោយក្លិបអ្នកកាសែតកម្ពុជា។ តាមការពន្យល់របស់អ្នកស្រី ដាវី ដែលជាអគ្គនាយិកាក្រុមហ៊ុន ឬទ្ធីក្រានីត និងជាអនុប្រធានសមាគមថ្មអារកម្ពុជា រាល់ការធ្វើថ្មអារទាំងអស់ គឺមានបច្ចេកទេសត្រឹមត្រូវក្នុងការ ស្រាវជ្រាវឃួងដីរុករករ៉ែថ្ម។ សកម្មភាពនេះ ក្រុមហ៊ុនវិនិយោគ គឺដាច់ខាតត្រូវបា អាជ្ញាបណ្ណពីក្រសួងរ៉ែ និងថាមពលច្បាស់លាស់។ ពោលគឺ ក្រុមហ៊ុនដែលមានអាជ្ញប័ណ្ណត្រឹមត្រូវពីក្រសួង គឺមិនចេះតែគាស់រ៉ែថ្មនោះឡើយ គឺធ្វើទៅតាមផែនការមេ ដែលបានកំណត់ដាក់ទៅក្រសួង។ « ថ្មដែលយើងជីកគាស់មកបាន ភាគច្រើនជាថ្មនៅក្រោមដី។ ចំណែក ការកាប់ជីកថ្មយកមកពីភ្នំ គឺមានតិចតួចប៉ុណ្ណោះ។ ការជីកយកថ្មនេះ គឺធ្វើតាមការកំណត់របស់ក្រសួងរ៉ែនិងថាមពល ក្រោមការចុះត្រួតពិនិត្យ២ឆ្នាំម្តង។ »។ នេះជាលើកឡើងរបស់លោកអនុប្រធានសមាគមថ្មអារកម្ពុជា ដោយបន្តនិយាយយ៉ាងដូច្នេះថា៖ « «ថ្មដែលយើងបានសិក្សាកន្លងមក វាមានចូលដល់រយលានម៉ែត្រគូបនៅក្រោមដី។ ប៉ុន្តែ យើងមិនអាចទៅយកវាទាំងអស់បានទេ ព្រោះទម្រាំតែយកបានថ្មមួយដុំៗ គឺពិបាកមែនទែន។»។ លោកស្រី ឡេង ដាវី អគ្គនាយិកាក្រុមហ៊ុន ឬទ្ធីក្រានីត និងជាអនុប្រធានសមាគមថ្មអារកម្ពុជា។ អត្ថបទទាក់ទង ក្រុមហ៊ុនចំនួន៦៨ កំពុងធ្វើអាជីវកម្ម«រ៉ែថ្ម»នៅកម្ពុជា បច្ចុប្បន្ន ក្រុមហ៊ុនរបស់អ្នកស្រី ឡេង ដាវី មានលទ្ធភាពអាចជីកយករ៉ែថ្មក្រោមដីបានត្រឹមស្រទាប់លើបន្តិចប៉ុណ្ណោះ បើធៀបនឹងផែនការមេដាក់ទៅក្រសួងរ៉ែ និងថាមពល គឺក្រុមហ៊ុនអាចជីកយករ៉ែថ្មបានក្នុងជម្រៅ៥០ម៉ែត្រ។ បើតាមអ្នកស្រីដាវី ផលិតផលថ្មអារ (ថ្មប្លុក និងថ្មសន្លឹក) នៃធម្មជាតិរ៉ែថ្មរបស់កម្ពុជា គឺមាន៩០ភាគរយ ត្រូវបាននាំចេញទៅទីផ្សារបរទេស ខណៈ១០ភាគរយ ផ្គត់ផ្គង់ឱ្យទីផ្សារក្នុងស្រុក។ ក្នុងឆ្នាំ២០២៤ វិស័យថ្មអារនៅរកចំណូលបានប្រមាណ ៩០លានដុល្លារ កើន ៤០០ភាគរយបើធៀបនឹងឆ្នាំ២០២៣ នាំចេញទៅប្រទេសរួមមាន ចិន វៀតណាម អ៊ីតាលី កាណាដា និងច្រើនទៀត។ បច្ចុប្បន្ន កម្ពុជាមានក្រុមហ៊ុនធ្វើអាជីវកម្មថ្មអារទូទាំងប្រទេសមានចំនួន៦៨ក្រុមហ៊ុន។ ចំនួននេះ ស្មើនឹង ៩០គម្រោង ស្ថិតក្នុងខេត្តចំនួន១១ ដែលមានផ្ទៃដីសរុប ៥,១២៥,១៣០ហិកតា។ ក្នុងដំណើរទស្សនកិច្ចរបស់អ្នកសារព័ត៌មានទៅកាន់ខេត្តមណ្ឌលគិរី និងខេត្ត ដើម្បីស្វែងយល់វិស័យវ៉ែមាស និងរ៉ែថ្ម នៅកម្ពុជា រៀបចំដោយក្លិបអ្នកកាសែតកម្ពុជា នាថ្ងៃទី១៥ ខែកុម្ភៈ លោក ស៊ីថា បានរៀបរាប់ថា នៅក្នុងនោះ ខេត្តក្រចេះ មាន២២ក្រុមហ៊ុន ស្មើនឹង២៧គម្រោង មានផ្ទៃដីប្រមាណ២ពាន់ហិកតា, កំពង់ឆ្នាំង មាន១ក្រុមហ៊ុនដែលធ្វើអាជីវកម្មថ្មះអារនេះនៅលើផ្ទៃដី ៤២,៤២ហិកតា។ ការដ្ឋានថ្មអារ ក្នុងខេត្តក្រចេះ។ ខេត្តកំពង់ស្ពឺ មាន១៤ក្រុមហ៊ុន ស្មើនឹង១៩គម្រោង លើផ្ទៃដី ៥៤៨,៩៤ហិកតា, ខេត្តកំពត មាន១ក្រុមហ៊ុន ក្នុងផ្ទៃដី១០,១០ហិកតា។ ខេត្តតាកែវ មាន២ ក្រុមហ៊ុន ស្មើនឹង៤គម្រោងដែលមានផ្ទៃដី ៨៧,៥០ហិកតា, ខេត្តបាត់ដំបង មាន៧ក្រុមហ៊ុន មានទំហំផ្ទៃដីជិត២០០ហិកតា។ ខេត្តពោធិ៍សាត់ មាន២ក្រុមហ៊ុន មានទំហំផ្ទៃដីសរុប៥៩,៩៨ហិកតា, ព្រះវិហារ មាន៧ក្រុមហ៊ុនស្មើនឹង៩គម្រោងលើផ្ទៃដី៤៩១,១៩ហិកតា។ ខេត្តរតនគីរី មាន១០ក្រុមហ៊ុន ស្មើនឹង១៣គម្រោង មានទំហំផ្ទៃដី៧៨១,៤០ហិកតា, ខេត្តសៀមរាប មាន២ក្រុមហ៊ុន មានទំហំផ្ទៃដី១០,៤០ហិកតា និងខេត្តស្ទឹងត្រែង មាន៣ក្រុមហ៊ុន ស្មើនឹង៥គម្រោង មានទំហំផ្ទៃដី៨២៩,២០ហិកតា៕ លោកគង់ ស៊ីថា អគ្គនាយករងទទួលបន្ទុកនាយកដ្ឋានភូគោកសាស្ត្ររ៉ែ និងឧស្សាហកម្មអាជីវកម្មរ៉ែ នៃអគ្គនាយកដ្ឋានធនធានរ៉ែ បញ្ជាក់ថា ការវាយតម្លៃសំណើរសុំអញ្ញាប័ណ្ណគម្រោងអាជីវកម្មរ៉ែទាំងអស់ត្រូវឈរលើគោលការណ៍បីរួមមាន គោលការណ៍សក្តានុពលធនធានរ៉ែ គោលការណ៍បរិស្ថាន និងគោលការណ៍សង្គម។ លោកគង់ ស៊ីថា អគ្គនាយករងទទួលបន្ទុកនាយកដ្ឋានភូគោកសាស្ត្ររ៉ែ និងឧស្សាហកម្មអាជីវកម្មរ៉ែ នៃអគ្គនាយកដ្ឋានធនធានរ៉ែ ។ មុនចេញអញ្ញាប័ណ្ណក្រុមហ៊ុនត្រូវសិក្សាតាមបច្ចេកទេសរបស់រ៉ែ លោកគង់ ស៊ីថា បានអោយឧទាហរណ៍ «ដូចថ្មអារនេះមួយ មិនមែនថា មកកាយទៅឃើញថ្មយើងនិងធ្វើអាជីវកម្មទេ គឺតម្រូវអោយក្រុមហ៊ុនឃួង ហើយឃួងក្នុងចន្លោះពីឃួងមួយទៅឃួងមួយមានចម្ងាយប៉ុន្មានម៉ែត្រ ដើម្បីគាត់បាន់ស្មានថា ទីមួយថ្មគាត់ផ្គត់ផ្គង់គ្រប់គ្រាន់ វាប្រះប៉ិនណា ព្រោះបញ្ហាប្រឈមសម្រាប់ថ្មអារនេះគឺការប្រះ។» បន្ទាប់មកក្រុមហ៊ុនត្រូវដាក់របាយសមិទ្ធិលទ្ធភាពទៅកាន់ក្រសួងរ៉ែនិងថាមពលពិនិត្យ។ លើសពីនេះ របាយការណ៍វាយតម្លៃហេតុប៉ះពាល់ដល់បរិស្ថាន ទៅកាន់ក្រសួងបិរស្ថានដើម្បីធ្វើការវាយតម្លៃនិងឯកភាពលើគម្រោងថា តើការកាត់បន្ថយផលប៉ះពាល់បរិស្ថាននៅពេលដំណើរការផលិតកម្មនិងក្រោយបញ្ចប់អាជីវកម្មងអាចទទួលយកបានតាមស្តង់ដារថ្នាក់ជាតិដែរឬទេ។ ក្រោយពីផ្តល់របាយការណ៍សមខាន់ពីររួចហើយ ក្រុមហ៊ុនត្រូវចុះកុងត្រាជាមួយនឹងក្រសួង ទើបក្រសួងចេញអញ្ញាប័ណ្ណជូន មានលក្ខខណ្ឌក្នុងការប្រកាសលក្ខខណ្ឌអញ្ញាប័ណ្ណ ដែលតម្រូវអោយក្រុមហ៊ុនធ្វើការងារមួយចំនួនក្នុងសេចក្តីប្រកាស។ លើសពីនេះក្រសួងក៏មានការការវាយតម្លៃហានិភ័យលើអាជីវកម្មរបស់ក្រុមហ៊ុនផងដែរ។ លោកស៊ីថា លើកឡើងថា «ក្រុមហ៊ុនណាដែលប្រឈមខ្លាំងយើងចុះញឹក ក្រុមហ៊ុនណាដែលអនុវត្តទៅមានស្តង់ដា យើងចុះកើនតែតិចកាន់តែល្អ មួយឆ្នាំអាចតែម្តងអីទេ។»ចំពោះក្រុមណាដែលមើលទៅមានបញ្ហាប្រឈមច្រើន ក្រសួងអាចចុះត្រួតពិនិត្យ៣ខែម្តងតាមផែនការ ហើយមន្ទីរចុះមួយខែម្តង។ លោកស្រី ឡេង ដាវី អគ្គនាយិកាក្រុមហ៊ុន ឬទ្ធីក្រានីត និងជាអនុប្រធានសមាគមថ្មអារកម្ពុជា។ ការដ្ឋានថ្មអារ ក្នុងខេត្តក្រចេះ។ លោកគង់ ស៊ីថា អគ្គនាយករងទទួលបន្ទុកនាយកដ្ឋានភូគោកសាស្ត្ររ៉ែ និងឧស្សាហកម្មអាជីវកម្មរ៉ែ នៃអគ្គនាយកដ្ឋានធនធានរ៉ែ ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9158.txt	សមាគមមីក្រូហិរញ្ញវត្ថុកម្ពុជា (CMA) បានប្តេជ្ញាសហការជាមួយដៃគូជាតិ និងអន្តរជាតិ ដើម្បីគាំពារប្រជាពលរដ្ឋដែលងាយរងគ្រោះព្រោះបំណុល និងរក្សាឱ្យបាននូវតួនាទីដ៏ សំខាន់នៃវិស័យមីក្រូហិរញ្ញវត្ថុ ក្នុងការជំរុញកំណើនសេដ្ឋកិច្ច។	តាមរយៈសេចក្តីប្រកាសព័ត៌មានចេញផ្សាយនៅថ្ងៃទី៥ ខែកុម្ភៈ CMA បានបញ្ជាក់ថា ចាប់តាំងពីឆ្នាំ២០២៤ ធនាគារជាតិនៃកម្ពុជា(NBC) និងអង្គការសហប្រជាជាតិ (UN) បានដឹកនាំការពិគ្រោះយោបល់ដ៏សំខាន់មួយ ដើម្បីដោះស្រាយបញ្ហាប្រឈមសំខាន់ៗ ក្នុងវិស័យមីក្រូហិរញ្ញវត្ថុនៅកម្ពុជា ដូចជាបញ្ហាបំណុលច្រើនលើសលុប ហានិភ័យហិរញ្ញវត្ថុពាក់ព័ន្ធនឹងដីធ្លី និងកិច្ចការពារអតិថិជន។ បច្ចុប្បន្នគំនិតផ្តួចផ្តើមនេះ គឺស្ថិតក្នុងដំណាក់កាល ដែលកំពុងអនុវត្តយ៉ាងសកម្ម ដោយមានការចូលរួមពីភាគីពាក់ព័ន្ធមកពីរាជរដ្ឋាភិបាល អង្គការសង្គមស៊ីវិល គ្រឹះស្ថានហិរញ្ញវត្ថុ និងដៃគូអភិវឌ្ឍន៍ ជាង១០០ស្ថាប័ន ដើម្បីពង្រឹងប្រតិបត្តិការផ្តល់ប្រាក់កម្ចី និងធានានូវនិរន្តរភាពយូរអង្វែងរបស់វិស័យ។ លោកស្រី ឌិត នីតា ប្រធានក្រុមប្រឹក្សាភិបាល នៃក្រុមប្រឹក្សាភិបាលនៃសមាគមមីក្រូហិរញ្ញវត្ថុកម្ពុជា បានមានប្រសាសន៍ថា៖ «សមាគមមីក្រូហិរញ្ញវត្ថុកម្ពុជា ប្តេជ្ញាធ្វើការជិតស្និទ្ធ ជាមួយដៃគូរបស់យើង ដើម្បីធានាឱ្យបានថា វិស័យមីក្រូហិរញ្ញវត្ថុនៅកម្ពុជា នឹងនៅតែបន្តផ្តល់សេវាដល់ពលរដ្ឋដែលមានតម្រូវការ។ យើងបានដឹងនូវបញ្ហាប្រឈមដែលអ្នកខ្ចីប្រាក់កំពុងជួបប្រទះ ហើយយើងកំពុងខិតខំប្រឹងប្រែងយ៉ាងសកម្ម ដើម្បីកែលម្អប្រតិបត្តិការផ្តល់ឥណទាន និងពង្រឹងកិច្ចគាំពារអតិថិជន។»។ លោកស្រី ឌិត នីតា ប្រធានក្រុមប្រឹក្សាភិបាលនៃសមាគមមីក្រូហិរញ្ញវត្ថុកម្ពុជា ។ រូបភាព៖ CMA បើតាមលោកស្រី ឌិត នីតា កិច្ចខិតខំប្រឹងប្រែងរបស់ CMA មានគោលបំណងលើកកម្ពស់អតិថិជន ឱ្យអាចមានលទ្ធភាពសម្រេចចិត្ត ប្រកបដោយការទទួលបានព័ត៌មានច្បាស់លាស់ និងការការពារសិទ្ធិរបស់ពួកគាត់។ សមាគមមីក្រូហិរញ្ញវត្ថុកម្ពុជា កំពុងធ្វើកិច្ចការសំខាន់ៗមួយចំនួន រួមទាំងការពង្រឹងស្តង់ដារប្រតិបត្តិការឥណទានផងដែរ។ ក្នុងកិច្ចសហការជាមួយធនាគារជាតិនៃកម្ពុជា និងអង្គការសហប្រជាជាតិ សមាគមកំពុងគាំទ្រដល់ការធ្វើកំណែទម្រង់នានា ដើម្បីធានាថា ការផ្តល់ឥណទានត្រូវបានធ្វើឡើង ដោយផ្អែកលើសមត្ថភាពសងត្រលប់របស់អតិថិជន ជាជាងការពឹងផ្អែកតែលើទ្រព្យធានា។ វិធានការដ៏សំខាន់មួយទៀត គឺការហាមឃាត់ការប្រើប្រាស់ដីសហគមន៍របស់ជនជាតិដើម (ICLTs) មក ធ្វើជាទ្រព្យធានា ដែលនឹងជួយការពារសហគមន៍ងាយរងគ្រោះ ពីហានិភ័យនៃការបាត់បង់ដីធ្លី។ នេះបើតាមសមាគមមីក្រូហិរញ្ញវត្ថុកម្ពុជា ដែលបន្តទៀតថា សមាគម ក៏កំពុងគាំទ្រការបង្កើតមជ្ឈមណ្ឌលអតិថិជនក្នុងវិស័យហិរញ្ញវត្ថុ (FCC) ដែលស្ថិតក្រោមសមាគមធនាគារនៅកម្ពុជា(ABC)។ មជ្ឈមណ្ឌលនេះ ផ្តល់សេវាដោះស្រាយបណ្តឹងអតិថិជនក្នុងវិស័យហិរញ្ញវត្ថុ និងពង្រឹងកិច្ចការពារអតិថិជន។ CMA ក៏កំពុងពង្រឹងកម្មវិធីអប់រំចំណេះដឹងហិរញ្ញវត្ថុផងដែរ ដោយផ្តោតលើស្ត្រី និងសហគមន៍ជនបទ តាមរយៈគម្រោងសុវត្ថិភាពហិរញ្ញវត្ថុនៅសហគមន៍ ដែលជួយឱ្យអតិថិជនធ្វើសេចក្តីសម្រេចចិត្តផ្នែកហិរញ្ញវត្ថុ ប្រកបដោយការយល់ដឹងច្បាស់លាស់ ព្រមទាំងកាត់បន្ថយហានិភ័យ នៃការជំពាក់បំណុលច្រើនលើសលុប។ ប្រធានក្រុមប្រឹក្សាភិបាលCMA លោកស្រី ឌិត នីតា បន្ថែមដូច្នវ៖ «តាមរយៈកិច្ចសហការជាមួយដៃគូ យើងកំពុងប្រឹងប្រែង កសាងវិស័យហិរញ្ញវត្ថុប្រកបដោយបរិយាបន្ន និងផ្តល់ឱកាស ជូនប្រជាពលរដ្ឋដែលងាយរងគ្រោះបំផុតនៅកម្ពុជា។ គោលដៅរបស់យើង គឺផ្តល់ជូនអតិថិជន នូវសេវានិងផលិតផលហិរញ្ញវត្ថុផ្លូវការ ដែលមានភាពចាំបាច់តាមតម្រូវការ ដើម្បីពួកគាត់ទទួលបានភាពជោគជ័យផ្នែកហិរញ្ញវត្ថុ និងការពារពួកគាត់ពីហានិភ័យហិរញ្ញវត្ថុ។»។ កិច្ចខិតខំប្រឹងប្រែងទាំងនេះ ស្របគ្នានឹងគោលដៅអភិវឌ្ឍន៍ប្រកបដោយនិរន្តរភាព (SDGs) របស់ UN ជាពិសេសក្នុងការកាត់បន្ថយភាពក្រីក្រ សមភាពយេនឌ័រ និងបរិយាបន្នហិរញ្ញវត្ថុ ដោយធានាថា វិស័យមីក្រូហិរញ្ញវត្ថុកម្ពុជា នៅតែជាចលករដ៏សំខាន់សម្រាប់ជំរុញ កំណើនសេដ្ឋកិច្ច និងបង្កើតឱកាសអាជីវកម្ម។ ស្របពេលដែលការពិគ្រោះយោបល់កំពុងដំណើរការ CMA ស្នើឱ្យភាគីពាក់ព័ន្ធ ចូលរួមសហការក្នុងការតម្រង់ទិសវិស័យមីក្រូហិរញ្ញវត្ថុនៅកម្ពុជា ដើម្បីធានាថា ពលរដ្ឋងាយរងគ្រោះទទួលបាននូវកិច្ចការពារ ហើយវិស័យមីក្រូហិរញ្ញវត្ថុ នឹងបន្តលើកកម្ពស់ និងផ្តល់ឱកាសផ្នែកសេដ្ឋកិច្ចដល់ពលរដ្ឋកម្ពុជាគ្រប់រូប។ ជុំវិញយន្តការពិគ្រោះយោបល់រកដំណោះស្រាយបញ្ហាក្នុងវិស័យមីក្រូហិរញ្ញវត្ថុនេះ លោក អំ សំអាត នាយកទទួលបន្ទុកកិច្ចការទូទៅ នៃអង្គការលីកាដូ ចង់ឃើញភាគីពាក់ព័ន្ធ បង្កើតនូវយន្តការតាមដានឯករាជ្យមួយដោយឡែកបន្ថែមទៀត ដើម្បីធានាថាអ្នកខ្ចី មិនរងការរំលោភបំពាន ឬធ្លាក់ខ្លួនក្នុងបំណុលវ័ណ្តក។ លោក អំ សំអាត នាយកទទួលបន្ទុកកិច្ចការទូទៅ នៃអង្គការលីកាដូ។ លោក អំ សំអាត បញ្ជាក់ដូច្នេះ៖ «កន្លងមកដែលយើងមើលឃើញ ទាក់ទងនឹងការលក់ដីដោយបង្ខំ, ការ(កេងប្រវ័ញ្ច)កម្មពលកម្មកុមារ, កុមារបោះបង់ការសិក្សា , ការចំណាកស្រុកដោយបង្ខំ, ការប៉ះពាល់សុខភាព គឺការកាត់បន្ថយរបបអាហារ ដើម្បីសងលុយជាដើម ហើយនឹងការគំរាមកំហែងពីមន្ត្រីឥណទានអីផ្សេងៗទៀត។ ហ្នឹងយើងចាត់ទុកថា ជារឿងរំលោភសិទ្ធិមនុស្ស ដែលត្រូវតែមានយន្តការ និងវិធានការ ដើម្បីតាមដាន នៅពេលដែលមានរឿងទាំងអស់ហ្នឹងកើតឡើងនោះ។»។ សម្រាប់ លោក អំ សំអាត ប្រសិនការផ្តល់កម្ចី មិនចំគោលដៅ មិនត្រឹមតែពលរដ្ឋទេដែលរងគ្រោះ គ្រឹះស្ថានមីក្រូហិរញ្ញវត្ថុ ក៏នឹងប៉ះពាល់ផងដែរ ដោយសារ ឥណទានខូច មាននិន្នាការកើនឡើង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9159.txt	ភ្នំពេញ៖ រដ្ឋាភិបាលប្រទេសចិន សម្រេចផ្តល់ជំនួយឥតសំណង៤,៤លានដុល្លារអាម៉េរិក ដល់ មជ្ឈមណ្ឌលសកម្មភាពកំចាត់មីនកម្ពុជា(CMAC) ដើម្បីអនុវត្តសកម្មភាពការងារលុបបំបាត់គ្រាប់មីន នៅក្នុងខេត្តចំនួន៧។ ជំនួយនេះស្ថិតនៅក្រោម «គម្រោងជំនួយចិនលុបបំបាត់គ្រាប់មីននៅកម្ពុជា» ដែលចាប់ផ្តើមអនុវត្តពីថ្ងៃទី១ ខែមីនា ឆ្នាំ២០២៥ ដល់ថ្ងៃទី ២៨ ខែកុម្ភៈ ឆ្នាំ២០២៦។	សេចក្តីប្រកាសព័ត៌មានរបស់CMAC នាថ្ងៃទី៥ ខែកុម្ភៈ បានបញ្ជាក់ថា ជំនួយឥតសំណង៤,៤លានដុល្លាររបស់ចិននេះ នឹងគាំទ្រកិច្ចប្រតិបត្តិការបោសសម្អាតមីននៅខេត្តកំពង់ធំ សៀមរាប ឧត្តរមានជ័យ ព្រះវិហារស្ទឹងត្រែង និងក្រចេះ ព្រមទាំងមណ្ឌលសុនខនៅខេត្តកំពង់ឆ្នាំង។ កិច្ចការនេះ មានអ្នកជំនាញបច្ចេកទេសជាង៤០០នាក់ ចូលរួមអនុវត្តបេសកកម្មសំខាន់ៗចំនួន ៤។ បើតាមCMAC បេសកកម្មសំខាន់ទាំង៤ ដែលត្រូវអនុវត្តក្នុងគម្រោងនេះរួមមាន៖ ១. ការបោសសម្អាតផ្ទៃដី ចំនួនជាង៣,៤០០ហិកតា ដែលមានបញ្ហាគ្រាប់មីន និងសំណល់យុទ្ធភណ្ឌ។ ២. ការស្រាវជ្រាវ ព័ត៌មានអំពីគ្រាប់មីន, UXO និងគ្រាប់បែកចង្កោម។ ៣. ការពង្រឹងសមត្ថភាព វិទ្យាស្ថានបច្ចេកទេសសុនខ និងបេសកកម្មទី៤នោះ គឺការពង្រឹងការអប់រំ អំពីគ្រោះថ្នាក់ដោយសារគ្រាប់មីន និងការសង្គ្រោះជនពិការដោយសារគ្រាប់មីន។ CMAC បានបញ្ជាក់ថា ជំនួយដែលរដ្ឋាភិបាលចិនផ្តល់ឱ្យកម្ពុជានាពេលនេះ គឺជាឆ្នាំទី៣ហើយ (ខែមីនា ឆ្នាំ២០២៣ - ខែកុម្ភៈ ឆ្នាំ២០២៦) មានថវិកាសរុប ១៣,២លានដុល្លារ។ ជាលទ្ធផលនៃការអនុវត្តសកម្មភាពបោសសម្អាតមីនចាប់ពីឆ្នាំ២០១៨ ដល់ដំណាច់ឆ្នាំ២០២៤ អង្គភាព CMAC បានរំដោះផ្ទៃដីមានមីនបាន១៥,០៦០ ហិកតា, រកឃើញគ្រាប់មីន និងយុទ្ធភណ្ឌសំណល់សង្រ្គាមចំនួន៨២,៨៤៤ គ្រាប់, ឆ្លើយតបសំណើរបស់ប្រជាពលរដ្ឋ និងអាជ្ញាធរមូលដ្ឋានជាសំណូមពរបន្ទាន់ៗបាន៦,៦៦៨សំណើ។ ជាមួយគ្នានេះ CMAC បានអប់រំផ្សព្វផ្សាយពីគ្រោះដោយសារគ្រាប់មីន និងយុទ្ធភណ្ឌមិនទាន់ផ្ទុះដល់ប្រជាពលរដ្ឋបានជាង១,៨៦៦, ៧០០នាក់ រួមទាំងផ្តល់ផលប្រយោជន៍ដល់ប្រជាពលរដ្ឋផ្ទាល់និងប្រយោលជាង ២,៤៨៥,៣០០នាក់ ផងដែរ។ សេចក្តីប្រកាសព័ត៌មានដដែលរបស់ CMAC បានអះអាងថា រដ្ឋាភិបាលចិនបន្តជួយកម្ពុជាក្នុងវិស័យនេះ ដើម្បីលុបបំបាត់គ្រាប់មីន និងអភិវឌ្ឍសង្គមជឿនលឿនជាងមុន។ នាថ្ងៃទី៥ ខែកុម្ភៈ រដ្ឋាភិបាលជប៉ុនផ្តល់ថវិកាចំនួន ១,៣០២,៥៣៩ ដុល្លារអាម៉េរិក ដល់អង្គការសកម្មភាពកំចាត់មីនជប៉ុន (JMAS) ដើម្បីរំដោះមីន នៅកម្ពុជា ផងដែរ។ នេះជាជំនួយឥតសំណង ក្រោមគ្រោងការណ៍ជំនួយឥតសំណងសម្រាប់គម្រោងអង្គការក្រៅរដ្ឋាភិបាលជប៉ុន ដើម្បីអនុវត្តគម្រោងគាំទ្រការស្ថាបនាឡើងវិញ ជាមួយការបោសសម្អាតមីននៅខេត្តបន្ទាយមានជ័យ (គម្រោង PRDB) និង គម្រោងគាំទ្រការស្ថាបនាឡើងវិញជាមួយការបោសសម្អាតគ្រាប់បែកចង្កោមនៅខេត្តស្ទឹងត្រែង ( គម្រោង PRCS) ។ កញ្ចប់ជំនួយនេះ ត្រូវបានចុះហត្ថលេខាដោយ លោក អ៊ូអិណុ ឯកអគ្គរាជទូតជប់ុនប្រចាំកម្ពុជា ជាមួយអ្នកតំណាងអង្គការសកម្មភាពកំចាត់មីនជប៉ុន នៅស្ថានទូតជប៉ុនប្រចាំកម្ពុជា។ នេះបើយោងតាមសេចក្តីប្រកាសព័ត៌មានរបស់ស្ថានទូតជប៉ុនប្រចាំកម្ពុជា។ លោក អ៊ូអិណុ សង្ឃឹមថា ជំនួយឥតសំណងទាំងនេះ នឹងលើកកម្ពស់សុវត្ថិភាពប្រជាជន ក៏ដូចជាគុណភាពជីវិតរបស់ប្រជាជនដែលរស់នៅក្នុងទីតាំងគម្រោង និងលើកកម្ពស់មិត្តភាពជប៉ុន-កម្ពុជាបន្ថែមទៀត។ អត្ថបទទាក់ទង CMAC ប្រកាសផ្អាកប្រតិបត្តិការសម្អាតមីនក្នុងខេត្ត ៨ ក្រោយអាម៉េរិកផ្អាកជំនួយ យ៉ាងណាមិញ កិច្ចការបោសសម្អាតមីននៅកម្ពុជា ដែល CMAC បានជំនួយពីភ្នាក់ងារជំនួយបរទេសរបស់អាម៉េរិក (USAID) ត្រូវបានផ្អាកប្រតិបត្តិការដោះមីនក្នុងរយៈពេល៣ខែ បន្ទាប់រដ្ឋាភិបាលលោក ដូណាល់ ត្រាំ ប្រកាសផ្អាកជំនួយអន្តរជាតិ៣ខែ។ ការផ្អាកប្រតិបត្តិការនេះ គឺកើតឡើងនៅខេត្តគោលដៅចំនួន ៨ ដូចជា ខេត្តកំពង់ចាម ក្រចេះ មណ្ឌលគិរី រតនគិរី ស្ទឹងត្រែង ត្បូងឃ្មុំ ស្វាយរៀង និងខេត្តព្រៃវែង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_916.txt	កងទ័ពអាកាសតៃវ៉ាន់ នៅថ្ងៃទី១ ខែតុលា ឆ្នាំ២០២១នេះ បានបញ្ជូនទៅព្រមានយន្តហោះចម្បាំងចិន ដែលហោះចូលក្នុងដែនការពារអាកាសរបស់ខ្លួន។ ក្រសួងការពារជាតិតៃវ៉ាន់ បានប្រកាសបែបនេះ នៅថ្ងៃទី១ ខែតុលា ស្របនឹងខួប៧២ឆ្នាំនៃការបង្កើតសាធារណរដ្ឋប្រជាមានិតចិន។	ជាច្រើនលើកច្រើនសា ចិនតែងបញ្ជូនយន្តហោះចម្បាំងទៅកៀកដែនដីរបស់តៃវ៉ាន់ ដែលធ្វើឱ្យរដ្ឋាភិបាលក្រុងតៃប៉ិ បញ្ជូនយន្តហោះទៅបណ្តេញចេញ។ យន្តហោះទាំងនោះ ភាគច្រើនចូលទៅក្នុងដែនអាកាសភាគអាគ្នេយ៍ និងហោះទៅជិតកោះ Pratas ដែលគ្រប់គ្រងដោយតៃវ៉ាន់។ ជាថ្មីម្តងទៀត ចិន បានបញ្ជូនយន្តហោះចម្បាំងជាច្រើនគ្រឿង ទៅក្នុងដែនការពារអាកាសតៃវ៉ាន់។ តាមការបញ្ជាក់របស់ក្រសួងការពារជាតិតៃវ៉ាន់ យន្តហោះចិនចុងក្រោយ ដែលហោះចូលមកកៀកតៃវ៉ាន់មានដូចជា យន្តហោះចម្បាំង J-16, Su-30 យន្តហោះទម្លាក់គ្រប់បែកH-6 និង យន្តហោះប្រឆាំងនាវាមុជទឹកជាដើម។ ជាការឆ្លើយតប តៃវ៉ាន់បានបញ្ជូនយន្តហោះចម្បាំងទៅបណ្តេញយន្តហោះចិនទាំងនោះ រួមទាំងពង្រាយប្រព័ន្ធមីស៊ីលផង ដើម្បីតាមដាន។ យន្តហោះទាំងនោះ ភាគច្រើន បានហោះទៅក្បែរកោះ Pratas។ កន្លងមក ចំនួនយន្តហោះដែលហោះទៅក្បែរតៃវ៉ាន់ច្រើនបំផុតមានរហូតដល់ទៅ ២៨គ្រឿងឯណោះ។ ១ថ្ងៃមុនខួប៧២ឆ្នាំ នៃការបង្កើតសាធារណរដ្ឋប្រជាមានិតចិន លោក លី ខឺឈាំង នាយករដ្ឋមន្រ្តីចិន បានជំរុញឱ្យប្រឆាំង និងជំទាស់រាល់សកម្មភាពប្រកាសឯករាជ្យរបស់តៃវ៉ាន់ និងការជ្រៀតជ្រែកពីកម្លាំងបរទេស។ មេដឹកនាំរូបនេះ ក៏បានអំពាវនាវឱ្យប្រជាជនចិន និងតៃវ៉ាន់រួមសាមគ្គីគ្នាផងដែរ ដើម្បីសម្រេចក្តីសុបិន្តរបស់ចិន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9160.txt	ភ្នំពេញ៖ ការរក្សាបានស្ថិរភាពតម្លៃប្រាក់រៀល បានរួមចំណែកក្នុងការរក្សាស្ថិរភាពថ្លៃទំនិញ និងសេវាទូទៅលើទីផ្សារផងដែរ។ បើតាមលោក ជា សិរី ទេសាភិបាលធនាគារជាតិ នៃកម្ពុជា ក្នុងឆ្នាំ២០២៤ អត្រាប្តូរប្រាក់មានកម្រិតជាមធ្យម ៤,០៧១ រៀលក្នុងមួយដុល្លារអាម៉េរិក។	សេដ្ឋកិច្ចកម្ពុជា បន្តងើបឡើងក្នុងអត្រា៦ភាគរយ ក្នុងឆ្នាំ២០២៤។ អត្រាកំណើននេះ គាំទ្រជាចម្បងដោយកំណើនខ្ពស់នៃការនាំចេញ ជាពិសេសផលិតផលកាត់ដេរ និងការបន្តងើបឡើងជាលំដាប់នៃវិស័យទេសចរណ៍ ទោះបីវិស័យសំណង់និងអចលនទ្រព្យ និងកសិកម្មបន្តមានកំណើនទាបក៏ដោយ។ ជាមួយគ្នានេះ អតិផរណាជាមធ្យមមានកម្រិតត្រឹម០,៨ភាគរយប៉ុណ្ណោះ នាឆ្នាំ២០២៤។ បើតាមលោកស្រី ជា សិរី កម្រិតអតិផរណាក្នុងប្រទេសទាបនេះ គឺដោយសារការធ្លាក់ថ្លៃប្រេងឥន្ធនៈ ម្ហូបអាហារ ស្របពេលដែលទំនិញ និងសេវាផ្សេងៗទៀតឡើងថ្លៃយឺត។ «លើសពីនេះ ការរក្សាបានស្ថិរភាពតម្លៃប្រាក់រៀលក៏បានរួមចំណែកក្នុងការរក្សាស្ថិរភាពថ្លៃទំនិញ និងសេវាទូទៅលើទីផ្សារ ផងដែរ ។ អត្រាប្តូរប្រាក់មានកម្រិតជាមធ្យម ៤, ០៧១ រៀលក្នុងមួយដុល្លារអាម៉េរិក ដោយបានឡើងថ្លៃប្រមាណ ០,៩ភាគរយ ធៀបនឹងឆ្នាំ២០២៣ ដែលធ្វើឱ្យអត្រាប្តូរប្រាក់វិលទៅរកកម្រិតមុនវិបត្តិកូវីដ-១៩ វិញ»។ នេះជាការលើកឡើងរបស់លោកស្រី ជា សិរី ដែលកម្រិតទាបនៃអតិផរណានេះ បានបង្ហាញថា ធនាគារជាតិ សម្រេចបាននូវបេសកកម្មចម្បងរបស់ខ្លួនក្នុងការអនុវត្តនយោបាយរូបិយវត្ថុ ស្របតាមក្របខ័ណ្ឌគោលនយោបាយម៉ាក្រូសេដ្ឋកិច្ចរបស់រាជរដ្ឋាភិបាល។ ក្នុងពិធីបើកសន្និបាតបូកសរុបលទ្ធផលការងារប្រចាំឆ្នាំ២០២៤ នាថ្ងៃទី៨ ខែកុម្ភៈ ឆ្នាំ២០២៥ ទេសាភិបាលធនាគារជាតិរូបនេះបានបញ្ជាក់ថា៖ « អត្រាអតិផរណាទាបនេះ បានរួមចំណែកយ៉ាងសំខាន់ក្នុងការជួយរក្សាកម្រិតជីវភាពរស់នៅរបស់ប្រជាជនកម្ពុជា»។ លើសពីនេះ ស្ថិរភាពម៉ាក្រូសេដ្ឋកិច្ច និងការគ្រប់គ្រងទុនបម្រុងអន្តរជាតិប្រកបដោយប្រសិទ្ធភាព ដោយបានរួមចំណែកបង្កើនទុនបម្រុងអន្តរជាតិ ដល់ ២២,៥ ប៊ីលានដុល្លារអាម៉េរិក។ ពោលគឺកើនឡើង ១២,៦ភាគរយ ធៀបនឹងឆ្នាំ២០២៣។ កម្រិតទុនបម្រុងអន្តរជាតិរបស់កម្ពុជា ត្រូវបានបន្តចាត់ទុកថាមានកម្រិតខ្ពស់សមស្រប ដែលស្មើនឹងប្រមាណ ៧ខែ នៃការនាំចូលទំនិញនិងសេវាសម្រាប់គ្រាបន្ទាប់។ បើនិយាយពីប្រព័ន្ធធនាគារវិញ ឥណទានគឺនៅតែបន្តកើនឡើង ប៉ុន្តែស្ថិតក្នុងល្បឿនយឺតជាងមុន។ ការថមថយនេះ គឺដោយសារកត្តាតម្រូវការនិងផ្គត់ផ្គង់។ លោកស្រី ជា សិរី បានពន្យល់ថា ចំពោះកត្តាតម្រូវការ គឺដោយសារការងើបឡើងយឺតនៃវិស័យមួយចំនួន។ ដូចជា៖ វិស័យសំណង់និងអចលនទ្រព្យ ទេសចរណ៍ និងលក់ដុំនិងរាយ ដែលនាំឱ្យអតិថិជនកាត់បន្ថយការខ្ចី។ ចំពោះកត្តាផ្គត់ផ្គង់ គឺដោយសារគ្រឹះស្ថានធនាគារនិងហិរញ្ញវត្ថុ បង្កើនការប្រុងប្រយ័ត្នក្នុងការផ្តល់ឥណទាន ក្នុងស្ថានភាពដែលសេដ្ឋកិច្ចតំបន់និងពិភពលោកមានភាពមិនប្រាកដប្រជាខ្ពស់។ តែយ៉ាងណាមិញ ប្រាក់បញ្ញើបានបន្តកើនឡើងល្អ ដោយមានអត្រាកំណើន ១៦,៣ភាគរយ ជាមួយនឹងស្ថានភាពរឹងមាំនៃដើមទុននិងលទ្ធភាពបញ្ចេញសាច់ប្រាក់មានកម្រិតខ្ពស់។ « ការណ៍នេះ បង្ហាញថា ប្រព័ន្ធធនាគារមានភាពធន់ ជាមួយនឹងជំនឿទុកចិត្តរឹងមាំ»។ នេះជាការអះអាងរបស់ទេសាភិបាលធនាគារជាតិ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9161.txt	អាជ្ញាធរពាក់ព័ន្ធ ចាប់ផ្តើមដោះស្រាយផលប៉ះពាល់នានាពីគម្រោងព្រែកជីកហ្វូណនដល់ប្រជាពលរដ្ឋដែលរងគ្រោះពីគម្រោងតម្លៃប្រមាណ ១ ៧០០លានដុល្លារអាម៉េរិក។ បើតាមសេចក្តីជូនដំណឹងរបស់អគ្គនាយកដ្ឋានដឹកជញ្ជូនផ្លូវទឹក ផ្លូវសមុទ្រ និងកំពង់ផែ នៃក្រសួងសាធារណការ និងដឹកជញ្ជូន ដំណើរការនៃការដោះស្រាយផលប៉ះពាល់សម្រាប់ប្រជាពលរដ្ឋនៃគម្រោងនេះ ចាប់ផ្តើមអនុវត្តពីសប្តាហ៍ទី២ នៃខែកុម្ភៈ តទៅ។	តាមការវាយតម្លៃរបស់ក្រុមប្រឹក្សាអភិវឌ្ឍន៍កម្ពុជា នាពេលកន្លងមក មានលំនៅឋានចំនួន១,៥៨៥ខ្នង ស្ពានចំនួន៣ រោងចក្រ១ ផ្លូវជាតិចំនួន១៨ (៤គីឡូម៉ែត្រ) ផ្លូវលំចំនួន៧០ (៤៥.៥ គីឡូម៉ែត្រ) ទំនប់ទឹក២ខ្សែ ប្រវែង៣៨៧ម៉ែត្រ បឹងចំនួន១៥ មានទំហំ១៣.៦ ហិកតា និងដីស្រែចម្ការ ២៩០០ហិកតា រួមទាំងដីលំនៅដ្ឋាន ១៤៩.៥ ហិកតា របស់ប្រជាពលរដ្ឋ គឺបានរងប៉ះពាល់ពីអនុវត្តគម្រោងព្រែកជីកហ្វូណន។ ចំពោះបញ្ហានេះ អាជ្ញាធរពាក់ព័ន្ធ បានចាប់ផ្តើមដោះស្រាយផលប៉ះពាល់នានាពីគម្រោងព្រែកជីកហ្វូណនដល់ប្រជាពលរដ្ឋ ដែលអនុវត្តពីខែកុម្ភៈ ឆ្នាំ២០២៥ តទៅ។ ការដោះស្រាយផលប៉ះពាល់នេះ គឺធ្វើឡើងតាមយន្តដោះស្រាយផលប៉ះពាល់របស់រដ្ឋាភិបាល ដឹកនាំដោយក្រសួងសេដ្ឋកិច្ច និងហិរញ្ញវត្ថុ។ បើតាមលោក មាស សុខសេនសាន អ្នកនាំពាក្យក្រសួងសេដ្ឋកិច្ច បច្ចុប្បន្នក្រសួងជំនាញ កំពុងរៀបចំគំនូសប្លង់បច្ចេកទេសដែលគ្រោងបញ្ចប់ក្នុងពេលដ៏ខ្លីខាងមុននេះ។ លោក មាស សុខសេនសាន បាននិយាយប្រាប់សារព័ត៌មានឌីជីថលថ្មីៗ(ThmeyThmey) យ៉ាងខ្លី នាថ្ងៃទី១២ ខែកុម្ភៈ យ៉ាងដូច្នេះ៖ « ជារួម ក្រុមការងារ នឹងជូនដំណឹងតាមរយៈអាជ្ញាធរមូលដ្ឋានដល់ប្រជាពលរដ្ឋ មុនចាប់ផ្ដើមអនុវត្តការងារដោះស្រាយផលប៉ះពាល់»។ ពាក់ព័ន្ធនឹងដំណើរការដោះស្រាយផលប៉ះពាល់នៃគម្រោងព្រែកជីកហ្វូណននេះ លោក ហេង គីមហុង នាយកប្រតិបត្តិនៃសមាគមបណ្ដាញយុវជនកម្ពុជា(CYN) បានសាទរ ដោយរំពឹងថា ប្រជាពលរដ្ឋដែលរស់នៅបណ្តោយព្រែកជីកនេះ ទទួលបានដោះស្រាយជាមួយនឹងសំណងសមរម្យ។ តែយ៉ាងណាមិញ លោកបានលើកឡើងថា មុននឹងរដ្ឋាភិបាលសម្រេចចាប់ផ្តើមបើកការដ្ឋានសាងសង់ គួរតែមានការសិក្សាវាយតម្លៃឱ្យច្បាស់លាស់ ដើម្បីធានាឱ្យពលរដ្ឋស្ងប់ចិត្ត និងមិនប្រឈមលើការបណ្តេញចេញ...ជាដើម។ « ដូច្នេះ ការបន្តនីតិវិធី និងការជំរុញឱ្យមានការដោះស្រាយប៉ះពាល់ចប់សព្វគ្រប់ ទើបសាងសង់នេះ វាអាចធ្វើឱ្យពលរដ្ឋស្ងប់ចិត្ត និងសប្បាយចិត្ត»។ លោក គីមហុង បានថ្លែងបែបនេះមកកាន់សារព័ត៌មាន ThmeyThmey។ ជាមួយគ្នានេះ នាយកប្រតិបត្តិនៃសមាគមបណ្ដាញយុវជនកម្ពុជារូបនេះ សង្ឃឹមថា សំណងដែលរដ្ឋាភិបាលផ្តល់ឱ្យពលរដ្ឋរងគ្រោះ នឹងសមរម្យ ហើយទីតាំងត្រូវផ្លាស់ប្តូរនោះ គឺជាកន្លែងដែលពលរដ្ឋអាចទទួលបានឱកាសក្នុងការកសាងជីវភាពថ្មីដូចនឹងកន្លែងដែលពួកគាត់ធ្លាប់បានរស់នៅពីមុន។ លោក បាននិយាយយ៉ាងដូច្នេះ៖ « កុំឱ្យការអភិវឌ្ឍក្លាយជាបន្ទុករបស់ពលរដ្ឋ។ ផ្ទុយទៅវិញ ការអភិវឌ្ឍនឹងក្លាយជាយន្តការជួយសម្រួលដល់ប្រជាពលរដ្ឋហើយសប្បាយរីករាយដោយទទួលបានការអភិវឌ្ឍល្អប្រសើរ ហើយសម្រាប់ខ្លួនឯងក៏មិនមែនជាជនរងគ្រោះដោយសារការអភិវឌ្ឍ។ មានសេវាសាធារណៈ មានកន្លែងរកស៊ី មានឱកាសសមរម្យ! អាហ្នឹង ខ្ញុំគិតថា ជារឿងល្អដែលរដ្ឋាភិបាលត្រូវបង្កើនការយកចិត្តទុកដាក់ និងការដោះស្រាយសម្រាប់ពលរដ្ឋ»។ គម្រោងព្រែកជីកហ្វូណនតេជោ ត្រូវបានរដ្ឋាភិបាលប្រកាសបើកការដ្ឋានសាងសង់ កាលពីថ្ងៃទី៥ ខែតុលា ឆ្នាំ២០២៤។ គម្រោងតម្លៃវិនិយោគ១៧០០លានដុល្លារនេះ មានប្រវែងសរុប១៨០ គីឡូម៉ែត្រ និងទទឹងប្រវែង១០០ម៉ែត្រ ជាមួយនឹងជម្រៅជាង៥ម៉ែត្រ។ នេះ ជាគម្រោងដែលនឹងប្រើប្រាស់ព្រែកធម្មជាតិ និងជាប្រវត្តិសាស្រ្តដែលមានស្រាប់របស់កម្ពុជាតាំងតែពីសម័យហ្វូណន។ ក្នុងនោះ មានកំណាត់ផ្លូវទឹកប្រវែងប្រមាណ១៣៥គីឡូម៉ែត្រ នឹងត្រូវពង្រីកបន្ថែមលើផ្លូវទឹកដែលមានស្រាប់។ ចំណែក ៣៨គីឡូម៉ែត្រ ជាផ្លូវទឹកដែលមានភាពបត់បែនច្រើននឹងត្រូវតម្រង់ឱ្យត្រង់។ រីឯ ៧គីឡូម៉ែត្រទៀត ដែលស្ថិតក្នុងខេត្តកែប នឹងជីកព្រែកថ្មីដើម្បីតភ្ជាប់ទៅសមុទ្រ។ ការអភិវឌ្ឍគម្រោងនេះ បានបង្កឱ្យមានភាពចម្រូងចម្រាសជាច្រើន អំពីផលប៉ះពាល់សង្គម និងបរិស្ថាន ព្រមទាំងការភ័យខ្លាចចំពោះការប្រើប្រាស់ផ្តាច់មុខរបស់កងទ័ពជើងទឹកចិន។ តែយ៉ាងណាក្តី ពាក់ព័ន្ធនងបញ្ហាទាំងនេះ ត្រូវបានរដ្ឋាភិបាលច្រានចោល ដោយបានអះអាងថា គម្រោងនេះនឹងផ្តល់ផលប្រយោជន៍សេដ្ឋកិច្ចសង្គមផ្លូវទឹកកាន់តែច្រើនសម្រាប់អ្នកវិនិយោគ រួមទាំងប្រជាពលរដ្ឋដែលរស់នៅតាមបណ្តោយព្រែកនេះ។ សម្រាប់ការរចនាប្លង់វិស្វកម្ម និងស្ថាបត្យកម្មលើហេដ្ឋារចនាសម្ព័ន្ធផ្លូវទឹក សំណង់ផ្លូវទឹក និងសន្ទះផ្លូវនាវាចរណ៍វិញ គឺមានការស្ថាបនាច្រាំងនៃផ្លូវនាវាចរណ៍នេះ ដោយនឹងប្រើប្រាស់វិធីសាស្ត្រចំនួនពីរប្រភេទ ដែលសមស្រប គឺការដាំស្មៅនៅក្នុងប្រឡាយនាវាចរណ៍ និងការរៀបចំច្រាំងទន្លេបាសាក់ចំណុចព្រែកតាឯក រហូតដល់ព្រែកតាហ៉ីង ដោយប្រើប្រាស់ Geotextile និងបាវខ្សាច់ Geobag សម្រាប់ការពារការបាក់ច្រាំង។ សម្រាប់ទំហំចរាចរណ៍វិញ មានទទឹងខាងលើ ១០០ម៉ែត្រ ទទឹងខាងក្រោម ៨០ម៉ែត្រ និងជម្រៅ ៥,៤ម៉ែត្រ (បញ្ជាក់៖ ជម្រៅនាវា ៤,៧ ម៉ែត្រ) សម្រាប់នាវាឆ្លងកាត់។ គម្រោងនេះ នឹងសាងសង់សន្ទះផ្លូវនាវាចរណ៍ចំនួន៣កន្លែង ដែលស្ថិតនៅខេត្តកណ្តាល ខេត្តតាកែវ និងខេត្តកែប រួមទាំងសាងសង់ស្ពានចំនួន ១១កន្លែង។ អត្ថបទទាក់ទង ព្រែកជីកហ្វូណនតេជោ ជាសរសៃឈាម និងដង្ហើមសេដ្ឋកិច្ចថ្មីរបស់កម្ពុជា! គម្រោងនេះ នឹងផ្ដល់អត្ថប្រយោជន៍ជាច្រើនផ្សេងទៀត ដូចជា ការបង្កើតតំបន់ពាណិជ្ជកម្ម និងមជ្ឈមណ្ឌលភស្ដុភារកម្ម, ការអភិវឌ្ឍផែរណបថ្មីៗជាច្រើន ,ការពង្រីកតំបន់អភិវឌ្ឍន៍កសិកម្ម ធារាសាស្ត្រ វារីវប្បកម្ម និងចិញ្ចឹមសត្វ ,ការជួយគាំទ្រដល់ការអភិវឌ្ឍប៉ូលសេដ្ឋកិច្ចទី៤ របស់កម្ពុជា, ការបង្កើតការងារបន្ថែមនៅកំពង់ផែស្វយ័តក្រុងព្រះសីហនុ កំពង់ផែស្វយ័តក្រុងភ្នំពេញ និងកំពង់ផែផ្សេងទៀត, ការជំរុញការអភិវឌ្ឍទីក្រុង និងនគរូបនីយកម្ម និងការជំរុញការរីកចម្រើនផ្នែកអចលនទ្រព្យ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9162.txt	ក្រសួងព័ត៌មាន បានប្រាប់ដល់ ម្ចាស់ប្រព័ន្ធផ្សព្វផ្សាយ ក៏ដូចជាអង្គការ សមាគម ដែលធ្វើការលើវិស័យព័ត៌មាន និងសោតទស្សន៍ ដែលកំពុងប្រើប្រាស់ឈ្មោះដែន (Domain Name) បរទេស ឱ្យផ្លាស់ប្តូរទៅប្រើប្រាស់ឈ្មោះដែនជាតិ “kh”។ ចំពោះការផ្លាស់ប្តូរនេះ ក្រសួងព័ត៌មាន ទុកពេលរហូតដល់ដំណាច់ ឆ្នាំ២០២៥។ នេះបើតាមសេចក្តីជូនដំណឹង ចុះថ្ងៃទី១៨ ខែកុម្ភៈ។	បើតាមក្រសួងព័ត៌មាន ការជំរុញឱ្យប្រព័ន្ធផ្សព្វផ្សាយ និងស្ថាប័នដែលធ្វើការក្នុងវិស័យព័ត៌មាន និងសោតទស្សន៍ គឺអនុលោមតាមអនុក្រឹត្យ ស្តីពីការគ្រប់គ្រង និងការប្រើប្រាស់ឈ្មោះដែនជាតិ នៅក្នុងប្រព័ន្ធអ៊ីនធឺណិត ដែលកំណត់ឱ្យនីតិបុគ្គលទាំងអស់ ដែលបានចុះបញ្ជីពាណិជ្ជកម្ម នៅកម្ពុជា ប្រើប្រាស់ឈ្មោះដែនជាតិ។ សម្រាប់ការស្នើសុំប្រកបអាជីវកម្មអនឡាញលើវិស័យព័ត៌មាន និងសោតទស្សន៍ថ្មី ក្រសួងព័ត៌មានតម្រូវ ឱ្យប្រើប្រាស់ ឈ្មោះដែនជាតិ (Domain Name) *.kh"។ ក្រសួង ក៏បានទុកពេលត្រឹមដំណាច់ខែមីនា ឆ្នាំ២០២៥ ឱ្យម្ចាស់អាជីវកម្ម ដែលទទួលបានប្រកាសអនុញ្ញាតប្រកបអាជីវកម្មគេហទំព័រ ប៉ុន្តែផ្សព្វផ្សាយព័ត៌មាន ត្រួតពិនិត្យ Domain Name ឡើងវិញ។ ក្នុងករណីនៅតែមិនដំណើរការ ក្រសួងព័ត៌មាន នឹងចាត់វិធានការបន្ត។ ជុំវិញរឿងនេះ លោក ទេព អស្នារិទ្ធ អ្នក នាំពាក្យក្រសួង ព័ត៌មាន បានបញ្ជាក់ប្រាប់សារព័ត៌មានឌីជីថលថ្មីៗថា ការប្រើប្រាស់ ឈ្មោះដែនជាតិ kh នឹងរួមចំណែកលើកកម្ពស់អត្តសញ្ញាណផ្លូវការរបស់រូបវ័ន្តបុគ្គល ឬនីតិបុគ្គល តម្លៃ និងអត្ថិភាពនៃដែនជាតិនៅក្នុងប្រព័ន្ធអ៊ីនធឺណិត។ ការប្រើប្រាស់ដែនជាតិ ក៏នឹងជួយបង្កើនភាពជឿជាក់ លើពាណិជ្ជនាម ដល់អតិថិជន ឬដៃគូសហការ ជាពិសេសផ្តល់សេវាសាធារណៈ ដោយគ្មានការរើសអើង និងប្រកបដោយតម្លាភាពផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

Subsets and Splits

No community queries yet

The top public SQL queries from the community will appear here once available.